
GLOMERULOPATII 
Dan Stefan Vlăduţiu 


Definiţie 

Bolile glomerulare (glomerulopatiile, nefropatiile glomerulare) inter- 
esează inițial şi prevalent structura (şi funcţia) diverselor elemente ale glomer- 
ulilor. In majoritatea statisticilor din centrele de dializă, glomerulopatiile reprez- 
intă cea mai importantă cauză de insuficienţă renală cronică terminală. 

Termenul de “glomerulonefrită” se utilizează deseori sinonim cu cel de 
“elomerulopatie”, dar ar trebui rezervat doar formelor în care se întâlneşte in- 
flamaţie, în special proliferare celulară (de ex. glomerulonefrită poststreptoco- 
cică, mezangioproliferativă etc.). 

În glomerulopatiile primare, modificările sunt limitate la rinichi (iar 
consecinţele sistemice, de ex. hipertensiune arterială, edem pulmonar, uremie 
sunt consecutive alterării funcției glomerulare); în glomerulopatiile secundare 
este vorba de o suferinţă glomerulară apărută în cadrul unei afecţiuni generale 
(infecţii, boli autoimune, expuneri la medicamente). Din punct de vedere etiolog- 
ic, glomerulopatiile primare sunt deseori idiopatice, în timp ce formele secundare 
au frecvent o cauză cunoscută. 

Sub raport evolutiv, glomerulopatiile acute se dezvoltă în zile-săptămâni, 
cele rapid progresive (subacute) în săptămâni până la aproximativ 3 luni, iar 
cele cronice — în peste 3 luni, în general ani sau decenii. 


Etiologie 

Cauzele pot fi identificate doar la aproximativ jumătate dintre suferinţele 
glomerulare: infecţii, boli generale (reumatismale; neoplazii - inclusiv hemato- 
logice), afecţiuni genetice etc. (v. Tabelul 1.1). Prevalenţa formelor idiopatice 
rămâne semnificativă. 


Patogeneză 

Mecanismele care duc la leziuni glomerulare pot fi: 

1. imunologice (cele mai frecvente); 

2. neimunologice — metabolice (diabetul zaharat), hemodinamice (hi- 
pertensiunea arterială), genetice, infecțioase (de ex. în infecția cu virusul HIV). 


Mecanisme imunologice ale leziunilor glomerulare 
Iniţierea leziunilor glomerulare poate avea loc ca urmare unor variate tipuri de 
perturbări imunologice: 

a)formarea de autoanticorpi îndreptaţi împotriva unor antigene glomeru- 
lare structurale, intrinseci (de ex. anticorpi anti-membrană bazală glomerulară); 


Tabelul 1.1 Cauze mai frecvente ale glomerulopatiilor 


În legatură cu infecţii Bacteriene 
streptococi, stafilococi, enterococi, pneumoco- 
ci, meningococi, Salmonella thyphi, Treponema 
pallidum, Yersinia enterocolitica 


Virale 

hepatită B sau C, HIV, rujeolă, varicelă, parotidi- 
tă epidemică, mononucleoză infecțioasă, ARBO- 
, ECHO-, Coxsackie-virusuri 


Rickettsiene 


Parazitare 
malarie, toxoplasmoză, trichineloză, filarioză, 
schistostomiază, tripanosomiază 


În boli metabolice Diabet zaharat 
În boli reumatismale Lupus, poliartrită reumatoidă, vasculite 


În afecţiuni tumorale Tumori solide (de ex. colon), limfoame, leuce- 
mii, gamopatii monoclonale 

În afecţiuni genetice Sindrom Alport, boala Fabry, sindrom nefrotic 
congenital, osteo-onycho-distrofie 

În legătură cu medicamente Anticonvulsivante, săruri de metale grele (Au, 
Bi, Hg), antiinflamatoare nesteroidiene 

In afecţiuni circulatorii Hipertensiune arterială, tromboză de venă re- 

nală, pericardită constrictivă 


În legătură cu sarcina Preeclampsie, eclampsie 
în lezătură eu transplantul renal | 


Idiopatice 


b) apariţia de complexe imune circulante şi depunerea lor ulterioară în 
corpusculii renali; 

c) producerea complexelor imune “in situ”, local, intraglomerular; 

d) prezenţa unor anticorpi îndreptaţi împotriva antigenilor citoplasmatici 
ai neutrofilelor (ANCA); 

e) reacţii imune de tip celular. 


a) Autoanticorpi îndreptați împotriva unor antigene glomerulare intrinseci 
Exemplul clasic pentru această situație este boala Goodpasture, în care 
apar anticorpi îndreptaţi împotriva unor antigene proprii localizate în lanţul a3 
al colagenului de tip IV. Aceste antigene se găsesc atât în membranele bazele ale 


anselor capilare glomerulare cât și în pereţii alveolelor pulmonare. Formarea de 
autoanticorpi cu afinitate încrucişată explică apariția simultană a suferinţei renale 
(glomerulonefrită) și pulmonare (alveolită). 


b) Complexele imune circulante 

Antigenele şi anticorpii corespunzători se pot combina în torentul circu- 
lator. Complexele imune astfel formate circulă în sînge și se pot depune ulteri- 
or în rinichi (de ex. în crioglobulinemie sau glomerulonefritele postinfecțioase). 
Antigenele din structura complexelor pot fi exogene (streptococice, parazitare, 
virale — de ex. virusuri hepatitice B sau C, substanţe chimice — de ex. medica- 
mente) sau endogene (neoantigeni tumorali, crioglobuline, anticorpi antinucleari, 
tireoglobulina). În numeroase glomerulonefrite antigenele nu pot fi identificate. 
Depunerea complexelor imune circulante în glomeruli este favorizată de supra- 
faţa endotelială întinsă şi presiunea ridicată din capilarele glomerulare, de fluxul 
sanguin renal abundent şi de eventuale afinități electrostatice sau structurale între 
complexe şi componentele filtrului glomerular. Complexele imune circulante au 
de regulă dimensiuni mari, nu trec de membrana bazală glomerulară și se depun 
subendotelial sau în mezangiu. 


c) Complexe imune formate “in situ” în rinichi 

In anumite glomerulopatii (de ex. membranosă) complexele imune se 
formează direct în rinichi, din antigene deja existente în glomeruli sau implantate 
anterior din circulaţie, la care se ataşează ulterior anticorpii circulanţi corespun- 
zători. Antigenele pot fi exogene, din mediu (de ex. agenţi infecțioşi, medica- 
mente) sau endogene, de la pacient (de ex. nucleosomi). Având dimensiuni mai 
mici, antigenele singure pot trece prin membrana bazală glomerulară, combinaţia 
cu anticorpii făcându-se în continuare pe versantul epitelial al membranei bazale. 
Astfel se explică de ce complexele formate "in situ” se localizează frecvent epi- 
membranar (și mai rar în mezangiu). 


d) Anticorpii indreptaţi împotriva componentelor citoplasmatice ale neu- 
trofilelor (ANCA — Anti Neutrophil Cytoplasmic Antibodies) 

Apar în anumite vasculite şi glomerulonefrite proliferative extracapilare. 
Studii in vitro au demonstrat că ANCA proveniţi de la pacienţi cu polangeită 
activează, în prezenţa citokinelor, neutrofilele, care suferă reacții de degranulare, 
eliberează radicali liberi de oxigen și aderă apoi de celulele endoteliale, pe care 
le lezează până la distrugere. 


e) Imunitatea de tip celular 
Limfocitele T pot interveni în patogeneza nefrozei lipoidice şi a unor 
forme de glomeruloscleroză focală prin secreția de factori solubili care pro- 


movează proteinuria. Celulele T helper eliberează substanţe chemotactice care 
atrag macrofagele, activează celulele killer naturale şi stimulează producerea de 
anticorpi de către limfocitele B. Celulele T efectoare pot ”ataca” direct antigenele 
de pe diversele tipuri de celule glomerulare. 


Producerea leziunilor 

Prezenţa autoanticorpilor sau a complexelor imune circulante în glomer- 
uli poate duce la leziuni glomerulare pe mai multe căi, de cele mai multe ori 
intricate: 
- inițiază infiltrarea glomerulilor cu leucocite (monocite, neutrofile, limfocite); la 
hipercelularitatea care rezultă se adaugă proliferarea celulelor glomerulare pro- 
priu-zise (endoteliale, mezangiale, epiteliale); 
- favorizează eliberarea a numeroşi mediatori ai inflamației; 
- conduce la modificări inflamatorii şi trombotice ale endoteliului capilarelor glo- 
merulare; 
- determină leziuni distrofice ale celulelor glomerulare care pot merge pana la 
necroză. 


Imunoglobulinele, legate de antigenele corespunzătoare, declanșează, 
prin fragmentul Fc, cascada complementului. Rezultatul este formarea ”com- 
plexului de atac membranar ” (compus din fracţiunile C5-C9), o perforină care 
străpunge membranele şi lizează celulele. Unele fracțiuni ale complementului 
- CSa şi C3a - exercită un chemotactism puternic pentru neutrofile, monocite, 
macrofage. 

Fragmentul Fc al imunoglobulinelor activează și receptori localizaţi pe 
monocite, neutrofile, eozinofile, limfocite şi mastocite, care eliberează o gamă 
variată de mediatori ai inflamaţiei (citokine — de ex. TNF — tumoral necrosis 
factor, interleukina 1, y-interferon, chemokine; factori de creştere — de ex. PGF 
- platelet-derived growth factor sau TGF- - transforming growth factor-p; 
icosanoide, de ex. prostaglandine, leucotriene; autocoizi, de ex. histamină, PAF 
— platelet activating factor, activator trombocitar). Celulele mezangiale au de 
asemenea capacitatea de a secreta citokine și factori de creştere, fiind stimulate 
în acest sens de către imunoglobuline, de complexele imune, de complement, dar 
și de proteinele care traversează pereţii lezaţi ai capilarele glomerulare şi care 
declanșează secreția de matrice mezangială şi depunerea de colagen. 

Mediatorii menţionaţi exercită un efect chemotactic asupra leucocitelor, 
stimulează proliferarea celulelor glomerulare intrinseci, favorizează exprimarea 
moleculelor de adeziune pe suprafața celulelor endoteliale precum și agregar- 
ea și degranularea trombocitelor. Leucocitele activate secretă metaboliți acti- 
vi de oxigen (radicali hidroxi, peroxizi, superoxizi, acid hipocloros) şi proteaze 
(mieloperoxidază, elastază, catepsină, gelatinază), care distrug celulele din jur 


şi matricea acestora. Fixarea fragmentului Fc al imunoglobulinelor pe receptori 
de pe celulele NK ("natural killer”) stimulează activitatea citotoxică a acestor 
celule antibody dependent cell mediated citotoxicity ”). 


In ceea ce priveşte complexele imune, localizarea acestora influențează în 
mare măsură consecințele morfopatologice și clinice: 

-prezența complexelor imune pe versantul subendotelial al membranei bazale, 
unde intră în contact cu circulaţia sistemică, duce la atragerea leucocitelor, la in- 
flamaţie şi leziuni ale celulelor endoteliale; expresia clinică a acestor modificări 
este sindromul nefritic acut, cu hematurie, proteinurie, edeme, hipertensiune şi un 
grad variabil de azotemie; în cazurile severe se poate produce necroza fibrinoidă 
a capilarelor glomerulare, cu rupturi ale pereţilor capilari, proliferare celulară în 
spațiul Bowman (formarea de ”semilune”) şi glomerulonefrita rapid progresivă 
şi/sau microangiopatie trombotică; 

-localizarea subepitelială împiedică un contact mai apropiat între complexe şi 
sânge, respectiv celulele imune circulante, ceea ce explică de ce infiltratul celular 
lipseşte sau este minimal, răspunsul inflamator fiind iniţiat de mediatori solubili, 
in special de complement; urmarea este proteinuria importantă. 


Evoluţia leziunilor 

Modificările glomerulare pot regresa sau se pot croniciza, în funcție de 
cauza determinantă, care poate dispărea sau persista, de tipul şi severitatea in- 
ițială a leziunilor, de eficienţa tratamentului. Inflamaţia cronică a glomerulilor se 
însoţeşte de modificări tubulointerstițiale (atrofie tubulară; obstrucție prin cilindri 
intratubulari şi compresiune extrinsecă prin edem interstițial; infiltrat leucocitar 
şi fibroză în interstiţiu). Alterarea funcției renale se corelează cel mai bine cu 
intensitatea modificărilor tubulointerstițiale, chiar mai exact decât cu histologia 
glomerulară. Şansele de refacere sunt mai mari dacă inflamaţia tubulointerstițială 
este de tip acut (infiltrat leucocitar şi edem interstițial), şi mai reduse, cu risc de 
progresiune - în prezenţa modificărilor cronice (atrofie tubulară, fibroză inter- 
stițială). 

Un rol important în producerea leziunilor tubulointerstițiale îl are protein- 
uria glomerulară, care antrenează în aval, către tubi, lipoproteine producătoare 
de specii reactive de oxigen şi citokine activate, responsabile de leziuni ale epi- 
teliului tubular și de infiltratul interstițial cu celule T şi macrofage. Numărul de 
fibroblaşti creşte în interstițiu, prin transformare din celule epiteliale ("tranziție 
epitelial-mezenchimală”) şi mezenchimale, sub acțiunea FGFT-2 (fibroblast 
growth factor 2), PDGF (platelet growth factor), TGF-P (transforming growth 
factor) şi a altor citokine. Fibroblaştii secretă tenascină și fibronectină, care con- 
stituie matricea pe care se depune colagenul, completând procesul de fibrogen- 
eză. 


La rândul lor, leziunile tubulare (obstrucţie, compresiune extrinsecă din 
partea interstițiului, distrucția epiteliului) lasă glomerulii din amonte fără contin- 
uitate. Inflamaţia tubulointerstiţială afectează și capilarele peritubulare, aflate în 
continuitatea capilarelor glomerulare și a arteriolei eferente. Creșterea presiunii 
în patul vascular peritubular se propaga retrograd, ducând la ”congestia” ghemu- 
lui vascular glomerular, la scleroza mezangiului şi ulterior a întregului glomerul. 


Mecanisme neimunologice ale leziunilor glomerulare 

Glomerulopatia diabetică. La pacienţii diabetici creşte presiunea in- 
traglomerulară, se observă expansiunea matricei mezangiale (uneori sub forma 
nodulilor Kimmelstiel- Wilson), apar modificări ale membranei bazale glomeru- 
lare cu proteinurie importantă şi, în final, glomeruloscleroză. La hipertensiunea 
intraglomerulară contribuie sistemul renină-angiotensină, prin vasosconstricția 
preferențială a arteriolei eferente indusă de angiotensina II. Expansiunea matricii 
mezangiale şi distrugerea citoskeletonului celular este favorizată de hiperglice- 
mia cronică şi de produșii avansați de glicozilare (Advanced Glycosilation End 
Products, rezultați din legarea glucozei de aminoacizi sau proteine). Unele ci- 
tokine, cum ar fi TGF-ß (Transforming Growth Factor) și VEDG (Vascular En- 
dotelial Growth Factor), stimulează de asemenea producerea de matrice mezan- 
gială. Modificările membranei bazale glomerulare (îngroşare, alterarea barierei 
electrice pentru albumine, reducerea nefrinei din podocite) contribuie la protein- 
uria care reprezintă ea însăși un factor de progresiune a suferinţei renale. 

Hipertensiunea arterială. Propagarea valorilor tensionale crescute către 
ansele capilare glomerulare contribuie, împreună cu angiotensina II, la congestia 
glomerulară, care stimulează producerea de matrice mezangială. Hipertensiunea 
arterială cronică se însoțește de îngroșarea şi hialinizarea pereților arteriolari, cu 
ischemie glomerulară cronică şi scleroza corpusculilor renali. La proliferarea in- 
timei arteriolare mai contribuie şi unii factori de creştere (epidermal growth fac- 
tor, platelet-derived growth factor, citokine). Hipertensiunea malignă determină 
necroză fibrinoidă a arteriolelor și anselor capilare glomerulare, microangiopatie 
trombotică şi insuficiență renală cu progresiune rapidă. 

Boli ereditare glomerulare. In sindromul Alport apar mutații pe genele 
care codifică sinteza lanțurilor a3, a4 şi a5 a colagenului de tip IV. Ca urmare, 
membrana bazală glomerulară se îngroaşă şi se clivează iar glomerulii se scle- 
rozează progresiv. In boala Fabry, mutații ale genei GLA de pe cromozomul X 
provoacă un deficit de galactozidază A şi acumularea unei glicolipide (Gb-3) în 
vase şi diverse organe, inclusiv rinichi. Numeroase forme de glomeruloscleroză 
focală sunt datorate unor defecte ale genelor care codifică proteine podocitare. 

Glomerulopatii infecțioase. Infecţiile pot determina leziuni glomerulare 
prin mai multe mecanisme: 

-depunerea de complexe imune circulante (de ex. glomerulonefrita poststrepto- 

cocică, crioglobulinemia din infecția cronică cu virusul hepatitic C); 
-stimularea formării de amiloid AA; 
-elaborarea de nefrotoxine (de ex. verotoxina, din infecțiile cu E.coli); 
-invazie glomerulară directă (de ex. virusul HIV: infecția celulelor glomerulare 
induce formarea de TGF-B cu producerea de matrice mezangială şi scleroză). 


Morfopatologia glomerulopatiilor 

Glomerulopatiile reprezintă o indicație de bază pentru efectuarea biopsiei 
renale. Materialul obţinut prin biopsie se examinează de rutină la microscopul 
optic şi cu imunofluorescență/imunoperoxidază, iar în situaţii selecţionate şi la 
microscopul electronic. 

Microscopia optică foloseşte coloraţii variate (hematoxilină-eozină: pen- 
tru apreciere generală şi diferențierea elementelor celulare; argint-metenamină: 
pentru evaluarea membranele bazale glomerulare şi a matricei mezangiale; PAS: 
pentru studiul peretelui capilarelor glomerulare, a capsulei Bowman, a membran- 
elor bazale tubulare, a expansiunii mezangiale si a depunerilor; tricrom Masson: 
pentru colagen şi zone de scleroză, pentru depuneri; roşu Congo: pentru amiloid). 

Imunofluorescenţa/imunoperoxidaza analizează substanţele depuse în 
glomeruli. Cu ajutorul anticorpilor monoclonali specifici sunt căutate în primul 
rând depunerile imune (imunoglobuline, fracțiuni ale complementului), dar şi 
alte substanţe (de ex. fibrina). Unii antigeni depuşi în glomeruli se pot de aseme- 
nea evidenția cu anticorpi monoclonali. 

Microscopia electronică oferă detalii despre membrana bazală glomer- 
ulară şi despre ultrastructura depunerilor şi a celulelor. Această examinare este 
decisivă pentru anumite afecţiuni, de ex. sindrom Alport, nefropatie crioglobu- 
linemică, boala depozitelor dense. 

Principalele tipuri de leziuni care pot fi întâlnite în glomerulonefrite sunt enumer- 
ate în continuare. 

Proliferarea - reprezintă creşterea numărului de celule din glomerul, ca 
urmare a migrării unor elemente figurate din sânge (leucocite neutrofile, monoc- 
ite etc.) sau a înmulțirii celulelor glomerulare intrinseci: endoteliale, mezangiale 
şi ale capsulei Bowman. Membrana bazală glomerulară împarte glomerulul în- 
tr-un compartiment endocapilar, situat către ansele capilare, şi unul extracapilar, 
subepitelial, către spaţiul urinar. In consecinţă, proliferarea poate fi: 

- endocapilară: creşterea numărului de celule endoteliale şi/sau mezangiale; se 
poate adauga acumularea de leucocite şi fibrină în glomerul (exsudaţia); 

- extracapilară: creşterea numărului de celule în interiorul capsulei Bowman, 
cu formarea de “semilune” (“crescents”); în compoziţia acestor semilune intră 
monocite, macrofage, celule capsulare parietale și viscerale, fibrină; semilunele 
sunt iniţial celulare, fibrozându-se ulterior; ele reprezintă una dintre formele cele 
mai grave de afectare renală, ducând la dispariţia spaţiului de filtrare glomerulară. 

o Necroza anselor capilare, care este însoţită frecvent de tromboză. 

o Depunerile sunt reprezentate de material imun (imunoglobuline, complexe 
imune circulante, complement), dar şi de fibrină, amiloid etc. In raport cu mem- 
brana bazală glomerulară, depunerile se pot localiza: 

o subendotelial sau în mezangiu; 

o endomembranar, in membrana bazală propriu-zisă; 

o subepitelial, între membrana bazală şi celulele epiteliale viscerale ale capsulei 
Bowman (podocitele) 

Imunofluorescenţa poate diferenţia două mari tipuri de depuneri imune: 

- granulare, discontinue, constituite în general din complexe imune; 

- liniare, regulate, înşirate uniform de-a lungul membranei bazale glomerulare, 
alcătuite din anticorpi anti-membrană bazală glomerulară. 

e Leziunile membranei bazale glomerulare sunt reprezentate de îngroşare, de- 
dublare, clivare, depuneri. 

e Fibroza - depunerea de colagen pe matrice extracelulară secretată de miofi- 
broblaşti — poate evolua către vindecare tisulară sau, mai frecvent, către scleroză, 
leziune cicatricială, de înlocuire a unui ţesut viabil cu unul acelular, format din 
colagen nestructurat. 

Leziunile pot interesa majoritatea glomerulilor (> 50%), situație când se 
vorbeşte de forme difuze, sau se pot limita la anumiţi glomeruli (< 50%), când 
termenul folosit este de modificări focale. Dacă se in în considerare extinderea la 
nivelul unui glomerul, atunci leziunile sunt globale (interesează cele mai multe 
dintre ansele unui glomerul) sau segmentale (limitate la anumite anse). 

Leziunile descrise pot apărea izolat, dar de cele mai multe ori se combină 
între ele, realizând diverse tipuri morfopatologice de glomerulopatii. 


Manifestări clinice în glomerulopatii 

Glomerulopatiile se exprimă clinic prin proteinurie, hematurie, edeme, 
hipertensiune arterială şi insuficiența renală. In glomerulopatiile din bolile sis- 
temice se adaugă simptomatologia extrarenală proprie acestor afecţiuni. 

Aceste manifestări nu apar de regulă izolat, ci se asociază în cadrul di- 
verselor sindroame glomerulare, dintre care cele mai importante sunt: 

- sindromul nefritic acut - reprezintă echivalentul clinic al inflamaţiei glomeru- 
lare acute şi se caracterizează prin apariţia, adesea brutală, a hematuriei (cu cilin- 
dri hematici), proteinuriei, edemelor, hipertensiunii arteriale şi, uneori, a insufi- 
cienţei renale; intensitatea cu care se exprimă diferitele fenomene patologice în 
cadrul sindromului este variabilă, de la variantele complete, în care toate semnele 
sunt prezente, la numeroase forme incomplete, oligosimptomatice; substratul 
morfopatologic clasic al sindromului nefritic este glomerulonefrita proliferativă 
endocapilară; 

- glomerulonefrita rapid progresivă (insuficienţa renală rapid progresivă): pa- 

cienţii dezvoltă insuficienţa renală pe parcursul a 1-3 luni, în asociere cu hema- 
turie, proteinurie moderată şi grade variabile de edeme şi hipertensiune arterială; 
substratul este proliferarea extracapilară (semilune) în majoritatea glomerulilor; 

- sindromul nefrotic — este dominat de proteinuria masivă (peste 3.5 g/1.73 m2/ 
24h), cu consecinţele acesteia: hipoalbuminemie (sub 3 g/dl), hipoproteinemie 
(sub 6 g/dl), hiperlipemie cu lipidurie şi, frecvent, edeme; sindromul nefrotic 
poate avea la bază aproape orice tip de glomerulopatie, dar este quasiconstant 
în glomerulopatia cu modificări minime, nefropatia diabetică avansată, glomer- 
ulopatia membranoasă şi, în principiu, în prezenţa alterărilor membranei bazale 
glomerulare și ale epiteliului podocitar; 

- anomaliile urinare asimptomatice (proteinuria şi/sau hematuria); nefropatia 
cu IgA se manifestă uneori numai prin hematuria recidivantă însoțită de protein- 
urie redusă; 

- insuficienţa renală cronică (glomerulonefrita cronică). 

In ultimii ani, practica nefrologică a impus creionarea unor sindroame 
suplimentare: pulmorenal, al membranelor bazale glomerulare, glomerular-vas- 
cular şi cel asociat bolilor infecțioase. 

O glomerulopatie specifică se manifestă deseori sub forma unui anumit 
sindrom (de ex. nefroza lipoidică evoluează aproape întotdeauna cu sindrom ne- 
frotic); alte afecţiuni glomerulare se pot manifesta polimorf (de ex. glomerulopa- 
tia din lupusul eritematos diseminat - sub forma tuturor combinațiilor clinice 
menţionate). Diversele sindroame nu se exclud reciproc, ele se pot combina la 
același pacient (de ex. sindrom nefritic şi nefrotic). 

Caracterizarea unei glomerulopatii din cât mai multe puncte de vedere - 
clinic, etiopatogenetic şi histologic — este esențială pentru un tratament specific. 


Sindromul nefritic acut 

Din punct de vedere etiologic, sindromul nefritic acut este frecvent legat 
de infecții (bacteriene — faringoamigdalită streptococică, endocardită, septice- 
mie, abcese viscerale, şunt ventriculoatrial infectat; virale; parazitare) sau de boli 
autoimune (în special lupus eritematos sistemic, crioglobulinemie, vasculite). 
Formele idiopatice sunt de asemenea posibile (de ex. majoritatea formelor de 
nefropatie cu IgA). 

Patogeneza este de cele mai multe ori imună, fiind vorba frecvent de 
depunerea glomerulară de complexe imune. Sindromul nefritic complet, sever, 
apare de regulă în condiţiile unei stimul antigenic masiv și persistent. 

Substratul morfopatologic obişnuit este proliferarea endocapilară, cu in- 
filtrarea glomerulului cu leucocite şi monocite şi înmulţirea celulelor endoteliale 
şi mezangiale. In formele severe, proliferarea endocapilară este difuză, în forme- 
le atenuate - focală, eventual limitată la mezangiu. 

Manifestări clinice. In cadrul sindromului nefritic acut se combină în 

proporție variabilă: 

- hematuria - principala manifestare a inflamaţiei glomerulare - apare datorită 
leziunilor din pereții capilarelor glomerulare; sedimentul urinar "nefritic”, ”activ” 
implică în primul rând hematurie glomerulară ( + proteinurie); 

e proteinuria, în general sub 3.5 g/24h, neselectivă — cauzată de creşterea per- 
meabilităţii capilarelor glomerulare; 

e edemele — urmarea retenției hidrosaline prin reducerea suprafeţei de filtrare 
glomerulară și creşterea reabsorbţiei tubulare de apă şi sodiu; 

e hipertensiunea arterială - prin hipervolemie, creşterea concentraţiei sanguine 
a substanţelor prohipertensive — renină-angiotensină, endoteline, leucotriene, 
PAF — platelet activating factor, tromboxani, şi scăderea substanţelor vasodilata- 
toare — oxid nitric, prostaciclină; 

e insuficiență renală acută, cu oligurie şi retenţie azotată — consecința ob- 
strucției capilarelor glomerulare cu celule inflamatorii şi proliferarea celulelor 
glomerulare intrinseci, se poate asocia vasoconstricţie intrarenală şi contracția 
celulelor mezangiale. 


Hematuria glomerulară 

Hematuria este este patologică atunci când depășește 1-2 hematii/câmp 
microscopic, în sedimentul urinar centrifugat, examinat cu obiectivul mare al 
microscopului (mărire de 40x — “high power field”). Ea poate fi macroscopică, 
când culoarea roşie a urinii este vizibilă cu ochiul liber, sau microscopică, când 
hematiile pot fi evidenţiate doar prin examinare la microscop. Hematuria asimp- 
tomatică este microscopică şi nu este însoțită de edeme, hipertensiune arterială 
sau oligurie — insuficienţă renală. 

Clasificarea hematuriei se face în glomerulară şi postglomerulară. Doar 
10-20% dintre hematurii sunt de natură glomerulară, proporția fiind mai mare la 
copii şi mai mică la adulţi. Hematuria postglomerulară are cauze multiple: liti- 
ază renourinara, neoplasme (vezică urinară, prostată, tumoră Wilms), infecții (de 
ex. cistită hemoragică, tuberculoză renală), afecţiuni vasculare (infarcte renale, 
tromboză de venă renală, necroză papilară), hipercalciurie, hiperoxalurie, trau- 
matisme etc. 

Pentru originea glomerulară a hematuriei pledează: 

- contextul clinic (apariția hematuriei în paralel cu o infecţie respiratorie 
superioară sugerează nefropatia cu IgA; asocierea cu surditate şi tulburări oculare 
— sindromul Alport etc.); 

- combinaţia dintre hematurie şi proteinurie peste 2-3 g/24 h, edeme sau 
hipertensiune arterială; 

- urină brună, "cu aspect de coca-cola”; prezenţă cilindrilor hematici; as- 
pectul deformat, dismorf, al hematiilor (observabil, cel mai bine, la microscopia 
în contrast de fază). 

La toți pacienţii cu hematurie trebuie excluse afecţiuni ale tractului re- 
nourinar, prin evaluare clinică, imagistică şi urologică. Prezenţa coagulilor de 
sânge în urină constituie un argument pentru originea postrenală, urologică, a 
hematuriei. 


Sindromul nefrotic 

Definiţie: Sindromul nefrotic este o formă de manifestare a unei glo- 
merulopatii, în care caracteristica principală este proteinuria masivă (peste 3.5 
g/1.73m?/zi), cu hipoalbuminemie (sub 3 g/dl), hipoproteinemie globală (sub 6 g/ 
dl), edeme şi hiperlipoproteinemie cu lipidurie. 

Noţiunea de sindrom nefrotic este utilă din punct de vedere clinic, deo- 
arece proteinuria masivă are în sine consecinţe semnificative. Proteinuria de 3.5 
8/24 ore, fixată ca graniţă inferioară pentru încadrarea ca sindrom nefrotic, este 
convenţională şi trebuie privită ca orientativă. 


Proteinuria glomerulară 

În mod normal, aproximativ 20-25 g de proteine cu greutate moleculară 
sub 70 kD sunt filtrate zilnic de către glomerulii normali şi reabsorbite aproape 
integral în tubi. Urina finală conţine sub 0.15 g proteine/24h: 

e proteine plasmatice cu greutate moleculară mică, care “scapă” reab- 
sorbției tubulare, 

e albumine (cel mult 30-40%, respectiv < 10-30 ug/min), 

e urme de proteine plasmatice cu greutate moleculară mai mare, 

* proteine provenite din rinichi şi din căile urinare (enzime din celulele 
renale, uromucoidul Tamm-Horsfall etc.). 

In funcție de origine, proteinuria patologică poate fi: 

e prerenală, de supraîncărcare, “overflow” (de ex. în mielomul multiplu, 
în care apar în urină lanțuri uşoare, monoclonale și cu greutate moleculară mică, 
de imunoglobuline); 

e elomerulară (în nefropatiile glomerulare); 

e tubulară (de ex. în nefropatiile interstiţiale, în care se elimină mai multe 
fracțiuni proteice cu greutate moleculară mai mică decât a albuminelor); 

e nefrogenă, postrenală (de ex. în “iritaţiile” cronice ale căilor urinare: 
infecții urinare sau litiaza). 

Peretele capilarelor glomerulare constituie o barieră complexă pentru ma- 
joritatea proteinelor. Numeroasele sarcini electrice negative din matricea proteică 
extracelulară (glicozamino-glicani, laminină, fibronectină) realizează o adevărată 
“barieră electrică” față de proteinele mici (între 75—150 kD) şi încărcate nega- 
tiv, în special albumine. Membrana bazală glomerulară (îndeosebi stratul cen- 
tral al acesteia, lamina densa) şi stratul extern al pereților capilarelor glomeru- 
lare, alcătuit din podocite, reprezintă în acelaşi timp un filtru mecanic, selectând 

moleculele în funcţie de dimensiuni. Rezistenţa specială şi calitățile de filtru ale 
membranei bazale sunt date de lanţurile a-3, a-4 şi a-5 ale colagenului de tip IV, 
specifice acestei structuri (variantele a-l şi a-2 sunt prezente în toate membranele 
bazale). Podocitele, care alcătuiesc stratul visceral al capsulei Bowman, conţin 
numeroase prelungiri, pedicelele, care se întrepătrund şi sunt unite între ele prin- 
tr-o diafragma poroasă (”slit pore diafragm”), constituită din mai multe proteine 
transmembranare (nefrina, podocina, cadherina). Integritatea podocitelor şi ale 
diafragmului poros este esenţială pentru calitatea filtrului glomerular. 

Proteinuria glomerulară apare în condiţiile foarte diverse ale deteriorării 
filtrului glomerular (pierderea sarcinilor electrice negative, inflamație endote- 
lială, discontinuități ale membranei bazale, retracția prelungilor podocitare cu 
denudarea membranei bazale, modificarea compoziției diaframei dintre pedicele 
etc.). Anomalii ale genelor care codifică moleculele structurale ale membranei 
bazale sau ale podocitelor pot duce la proteinurie şi hematurie (de ex. în nefrita 
ereditară, în boala membranelor subţiri sau în unele forme de glomeruloscleroză 
focală şi segmentală). În unele glomerulopatii s-au descris factori umorali care 
favorizează proteinuria (în glomerulopatia cu modificări minime - factori solubili 
secretaţi de limfocitele T; în glomeruloscleroza focală şi segmentală - un factor 
plasmatic, produs probabil de limfocite, care creşte permeabilitatea glomerulilor 
la albumină şi este asociat cu recurenţa bolii după transplant renal). 


Diagnosticul proteinuriei glomerulare 

Proteinuria, de amploare variabilă, survine în majoritatea glomeru- 
lopatiilor, fiind quasiconstantată în formele cronice. Măsurarea cantitativă 
prespune colectarea urinii pe 24 ore, eliminarea zilnică de proteine fiind în jur de 
60-80 mg (maximum 150 mg). Colectarea pe 24 ore, dificilă şi adesea inexactă, 
poate fi înlocuită de determinarea raportului proteinurie/creatininurie dintr-un 
eşantion oarecare de urina (“spot”). Valoarea astfel obţinută o aproximează pe 
cea din urina/24 ore, cu condiția ca eliminarea de creatinină să fie în jur de 1000 
mg/zi. 

Diagnosticul proteinuriei glomerulare este facilitat de anumite caracteristici: 

e cantitate: în general, se apreciază că orice proteinurie care depăşeşte 2 g/24h 
este (şi) de natură glomerulară; când cantitatea depăşeşte 3—4 g/24h, suferința 
glomerulară este practic certă (printre rarele excepții: proteinuria Bence-Jones, 
în mielom); 

e proteinuria glomerulară se însoţeşte frecvent şi de alte elemente de suferință 
glomerulară, cum ar fi hematuria, cilindruria, edemele, hipertensiunea arterială, 
insuficienţa renală; 

e analiza calitativă a proteinuriei glomerulare arată întotdeauna un procent 
important, de peste 50-60%, de albumine (greutate moleculară 65-70 kD) şi o 
cantitate variabilă de proteine de dimensiuni mai mari (uneori până la câteva sute 

de kD). 

Determinarea albuminuriei (normal în jur de 3-10 mg/zi - maximal 30 
mg) este un marker mai specific de suferință glomerulară decât proteinuria globală 
(valori între 30-300 mg erau etichetate ca "microalbuminurie”, fiind un semn im- 
portant de suferință glomerulară în diabetul zaharat şi nefropatia hipertensivă). 

*“Selectivitatea” proteinuriei se referă la mărimea moleculelor proteice 
care “scapă” filtrului glomerular. Se vorbeşte de proteinurie selectivă atunci când 
se elimină mai ales albumine şi proteine cu greutate moleculară până la aprox- 
imativ 150 kD (transferină, urme de IgG), şi de proteinurie neselectivă, atunci 
când şi proteinele mai mari ajung în urină (uneori chiar IgM, de 900 kD). În 
general, cu cât leziunile glomerulare sunt mai importante, cu atât proteinuria este 
mai neselectivă. 


Etiologie 
Cauzele sindromului nefrotic se suprapun cu cele ale glomerulopatiilor în 
general. Multe forme de suferință glomerulară pot duce la sindrom nefrotic, dar 
anumite glomerulopatii se însoțesc quasiconstant de acest sindrom (nefropatia cu 
modificări minime, glomerulopatia membranoasă, amiloidoza şi diabetul). 
Cele mai frecvente cauze de sindrom nefrotic sunt: 
o la copil: glomerulopatii primare: nefroza lipoidică (70%); glomerulonefrita 
sclerozantă focală şil segmentală (8%); glomerulopatia membranoasă (7%); 
o la adult: glomerulopatia diabetică; glomerulopatia membranoasă — secundară 
sau idiopatică. 


Fiziopatologie. Manifestări clinice 

Consecințele pierderilor urinare ale proteinelor sunt: 

e hipoalbuminemie (sub 3-2.5 g/24h), hipoproteinemie globală (sub 6-5.5 
g/dl), malnutriție; 

e retenţie hidrosalină, edeme, hipotensiune arterială şi chiar insuficiență 
renală acută; 

e hiperlipoproteinemie; 

e tulburări de coagulare; 

e predispoziţie la infecții; 

e perturbări ionice şi hormonale; 

e deficienţe de transport plasmatic al unor medicamente; 

e suprasolicitarea reabsorbţiei tubulare de proteine, cu leziuni tubulointer- 
stițiale consecutive. 

Hipoalbuminemia şi hipoproteinemia apar în primul rând datorită 
pierderilor urinare, dar şi prin accentuarea catabolismului proteic renal, 
Biosinteza hepatică a proteinelor este stimulată de scăderea presiunii oncotice 
a plasmei dar nu poate compensa pierderile. Concentrația albuminei scade mai 

mult în interstiţii decât în plasmă, ceea ce reprezintă un mecanism de protecţie 
volemică în cazul instalării rapide a edemelor. Disproteinemia din sindromul ne- 
frotic include, pe lângă hipoalbuminemie, scăderea a,-globulinelor şi mai ales 
creşterea a,-globulinelor. 

Edemele sunt foarte frecvente în sindromul nefrotic şi se localizează 
preferenţial în zonele interstiţiale cu presiune joasă şi cu complianță mare: la 
faţă - periorbitar, la membre şi la organele genitale; uneori se generalizează (ana- 
sarcă), cu ascită, colecţie pleurală, şi, mai rar, pericardică. Edemele sunt albe, 
moi Şi păstreză impresiunea, cele faciale sunt mai accentuate dimineaţa. 

Ipoteza fiziopatologică clasică (“underfilling hypothesis”) afirmă că 
edemele sunt consecința proteinuriei masive, hipoproteinemiei, scăderii presiunii 
oncotice a plasmei, trecerii apei din vase în interstițiu, hipovolemiei şi mecanis- 
melor compensatorii, care încearcă să refacă volumul circulant. Aceste răspun- 
suri umorale şi nervoase (stimularea sistemului renină-angiotensină-aldosteron, 
intensificarea secreției de hormon natriuretic, activarea sistemului nervos simpat- 
ic) favorizează retenţia de sodiu şi apă. 

Această ipoteză, a rolului exclusiv al hipovolemiei în patogeneza sin- 
dromului nefrotic, a fost contrazisă în ultimii ani de mai multe observaţii: 

- adulții cu sindrom nefrotic au deseori volumul circulant crescut, şi nu 
diminuat; 

- activitatea reninei plasmatice nu este foarte ridicată la toţi pacienţii cu 
sindrom 
nefrotic, aşa cum ar fi de aşteptat în hipovolemie; blocarea medicamentoasă a sis- 
temului renină-angiotensină-aldosteron nu duce întotdeauna la natriureză, cum 
ar trebui să fie dacă la retenţia de sodiu ar contribui şi activarea acestui sistem; 

- nivelurile serice de peptid natriuretic sunt mai curând crescute, sugerând 
“supraîncărcarea” circulaţiei; 

- hipertensiunea arterială, relativ frecventă la pacienţi cu sindrom nefrot- 
ic, este un semn de hipervolemie; 

- în stadiile inițiale ale recăderilor, retenţia de sodiu apare înaintea protein- 
uriei masive şi hipoalbuminemiei; la începutul remisiunilor, natriureza precede 
diminuarea proteinuriei. 

In prezent se consideră că la un procentaj important dintre pacienţii cu 
sindrom nefrotic principalul factor al edemelor este un deficit renal de eliminare 
a sodiului şi apei, consecutiv inflamaţiei glomerulare (overfill hypothesis”). 

Studii experimentale şi clinice au arătat că la baza acestui defect stă in- 
tensificarea reabsorbției renale de sodiu la nivelul tubilor colectori, consecutivă 
unui răspuns inadecvat la peptidul natriuretic atrial şi la urodilatină. O altă cauză 
cauză a retenției de sodiu ar fi intensificarea mecanismului de schimb H+ - Na+ 
în tubii contorți proximali. 

Insuficienţa renală acută 

Unii pacienţi cu sindrom nefrotic, mai ales cei trataţi cu diuretice, pot 
avea episoade de hipovolemie, cu hipotensiune, tahicardie, oligurie şi chiar in- 
suficienţă renală acută. Administrarea de antiinflamatoare nesteroidiene creşte 
riscul de insuficienţă renală, care este mai frecventă la vârstnici şi poate fi irevers- 
ibilă. La copii, hipovolemia se dezvoltă mai ales în perioada inițială, de formare, 
a edemelor, când pierderile de proteine depăşesc capacitatea de sinteză hepatică 
şi mobilizarea compensatorie a proteinelor din compartimentele extravasculare. 

Hiperlipidemia 

In sindromul nefrotic, colesterolul şi trigliceridele sunt aproape constant 
crescute în sânge. Hipercolesterolemia are loc pe seama fracțiunii LDL; fracţi- 
unea HDL este în general normală. Hiperlipidemia poate precipita ateroscleroza 
şi degradarea funcţiei renale. 

Lipiduria este un element diagnostic important: urina conţine corpi graşi 
ovali şi “cruci de Malta” (celule epiteliale cu corpusculi lipidici dublu-refractili). 
La biopsie se observă incluziuni lipidice în celulele tubulare renale, în interiorul 
tubilor renali se pot evidenția grăsimi şi cilindri grăsoşi. 

Hiperlipemia apare în principal datorită supraproducţiei de apoproteine 
(B, C-II şi E), transportatoare de grăsimi, în cadrul amplificării hepatice a sin- 
tezei proteice. In paralel catabolismul periferic al VLDL şi LDL se reduce. 

Complicaţiile tromboembolice 

Pacienţii cu sindrom nefrotic au o incidenţă ridicată a manifestărilor 
trombembolice (frecvenţă cumulativă până la 50% !!): 

- tromboze venoase profunde ale membrelor (mai ales la adulţi); embolii 
pulmonare (simptomatice doar la 1/3 dintre pacienţi); 

- tromboză de venă renală, frecventă mai ales în glomerulopatia mem- 
branoasă (20-30% dintre adulţi), glomerulonefrita membranoproliferativă şi ami- 
loidoză; este simptomatică doar în 10% dintre cazuri: dureri lombare, hematurie 
macroscopică, exacerbarea proteinuriei, creşterea volumului renal, varicocel 
stâng (vena testiculară stângă drenează în vena renală), pierderea funcţiei renale; 

- tromboze arteriale (creşterea riscului coronarian — datorită unui cumul 
de factori: dislipidemie, hipertensiune arterială). 

Principalii factori care contribuie la starea de hipercoagulabilitate din sindromul 
nefrotic sunt: 

- pierderea urinară cu scăderea concentraţiei plasmatice de antitrombină III; 

- alterarea concentraţiei şi/sau activităţii proteinelor C şi S; 

- creşterea nivelurilor serice ale factorilor V, VIII şi a fibrinogenului, da- 
torită intensificării sintezei hepatice; 

- diminuarea fibrinolizei (scăderea plasminogenului, creşterea a, antiplas- 
minei); 

- hemoconcentraţia, creşterea numărului şi activităţii trombocitelor. 

Infecţiile 

Cele mai des întâlnite sunt pneumoniile şi peritonitele (prin suprainfecția 
spontană a ascitei). Germenii cei mai frecvenți sunt Streptococcus pneumoniae 
şi E. coli. În condiţiile tratamentului imunosupresiv există riscul virozelor severe 
(herpesvirus, rujeolă). Principalii factori predispozanţi la infecţii sunt pierderile 
urinare de IgG şi de componente ale complementului (în special factorul B şi D 
din calea alternativă), precum şi imunosupresia terapeutică. 

Perturbări ionice şi hormonale 

Concentraţiile plasmatice ale unor ioni (fier, cupru şi zinc), ale vitaminei 
D şi ale hormonilor tiroidieni sunt scăzute, nivelul proteinelor transportoare fiind 
redus. Anemia, microcitară, hipocromă şi rezistentă la administrare de fier, este 
consecinţa pierderilor urinare de transferină şi eritropoietină. Hipocalcemia se da- 
torează hipoalbuminemiei şi eliminării urinare crescute de proteină fixatoare de 
vitamina D; calciul ionizat, important din punct de vedere fiziologic, are însă de 
cele mai multe ori valori normale. La unii pacienţi, hipocalcemia este dispropoțion- 
ată față de hipoalbuminemie și stimulează secreția de PTH, favorizând osteopatia. 
Deficitul de zinc încetineşte vindecarea rănilor şi alterează imunitatea celulară. Scă- 
derea TBG (thyreoglobulin binding globulin - globulina fixatoare de tireoglobulină) 
duce la diminuarea nivelului seric al hormonilor tiroidieni totali, însă fracțiunea 
liberă, esenţială din punct de vedere funcţional, rămâne de regulă normală. 

Deficitul de legare şi transport plasmatic al unor medicamente conduce la 
creşterea nivelului seric al acestora (de ex. dicumarinice); rezistenţa la diuretice se 
explică, parțial, prin deficitul de transport al diureticului către celulele tubulare. 


Tratament 

Tratamentul etiologic este posibil în formele secundare, care trebuie cău- 
tate sistematic (antibiotice sau antivirale în glomerulonefritele postinfecţioase, 
terapie antitumorală în cele paraneoplazice, colchicină în amiloidoza din febra 
mediteraneană familială etc.). 

Tratamentul patogenetic imunosupresor intra în discuţie în glomeru- 
lopatiile cu mecanism imun, după protocoale precise, cu condiţia ca funcţia re- 
nală să nu fie substanţial alterată (riscul imunosupresiei este amplificat la o cre- 
atinină serică care depăşeşte 2-3 mg/dl). 

Tratamentul simptomatic 

Reducerea proteinuriei. Inhibitorii enzimei de conversie ai angiotensinei/ 
antagoniști receptorilor de angiotensină au efect antiproteinuric şi sunt recoman- 
daţi în acest scop, chiar şi la pacienţi normotensivi, în doze mici, care sa nu re- 
ducă exagerat valorile tensionale (de ex. ramipril sau perindopril 2.5-5 mg/24h). 
Acţiunea antiproteinurică se instalează lent, pe parcursul mai multor săptămâni, 
sugerând şi alte mecanisme decât cele hemodinamice. 

Regimul cu evitarea excesului de proteine (0.8 - 1 g proteine/kg/zi) şi 
sărac în lipide pare să să reducă eliminarea urinară de proteine, influențând fa- 
vorabil și modificările lipidice. Dacă există semne sau risc de malnutriție se reco- 
mandă regim normoproteic. Dieta hiperproteică nu se indică, deoarece amplifică 
filtrarea glomerulară, creşte catabolismul proteic şi proteinuria. 

Combaterea edemelor se face prin restricţia aportului de sare (la cca. 3 
8/24 h) şi administrarea de diuretice. 

Diureticele trebuie prescrise în doze progresive, pentru a evita hipov- 
olemia, insuficiența renală acută, hemoconcentrația şi accidentele tromboem- 
bolice; scăderea în greutate nu trebuie să depăşească 0.5-1 kg/zi. Având în vedere 
aviditatea rinichiului pentru sodiu se recomandă diuretice puternice, de ansă, în 
principal furosemid, administrat în 2-3 prize (pentru evitarea efectului rebound). 

Rezistenţa la diuretice poate avea mai multe cauze: 

e nerespectarea regimului hiposodat; 

e transportul deficitar al diureticului către rinichi, datorită hipoalbumine- 
miei; 

e cuplarea intratubulară a diureticulului filtrat de proteinele prezente în 
cantitate mare în lumenul tubular, cu reducerea fracțiunii libere, activă, a diure- 
ticului; 

e exacerbarea reabsorbției de sodiu şi apă la nivelul tubilor contorţi dista- 
li, datorită hipovolemiei. 

Combaterea rezistenţei la diuretice se face prin: 

e creşterea progresivă a dozelor de furosemid, ajungând chiar la 500 
mg/24h; 

e asocierea cu metolazonă, tiazide (acţionează asupra tubului contort dis- 
tal, potenţând efectul diureticelor de ansă) sau antialdosteronice; de notat că efi- 
cienţa tiazidelor scade drastic la o rată de filtrare glomerulară sub 30 ml/min şi 
că antialdosteronicele trebuie evitate la pacienţii cu insuficienţa renală semnifica- 
tivă, datorită riscului de hiperpotasemie; 

e infuzii de albumină, care acționează ca transportor sanguin al diuretice- 
lor. 

Abumina umană administrată 1.v. creşte temporar volumul plasmatic şi 
presiunea oncotică a plasmei, fiind utilă la pacienţii cu hipovolemie şi edeme 
refractare la diuretice. Efectul albuminei este de scurtă durată, datorită eliminării 
rapide prin urină, în decurs de 24-48 ore. La pacienţii cu volumul circulant cres- 
cut, infuziile de albumină pot mări tensiunea arterială şi determina edem pulmo- 
nar acut. 

Hemodializa sau hemofiltrarea intră în discuţie la pacienţii cu functie re- 
nală diminuată și cu edeme severe şi refractare la tratamentul conservativ. 

Tratamentul hiperlipemiei se face cu dietă hipolipidică şi cu inhibitori 
de HMG-CoA-reductază (simvastatin, pravastatin, atorvastatin etc.), care scad 

colesterolul total şi LDL colesterolul. 

Tulburările de coagulare. Anticoagularea profilactică (heparină, di- 
cumarinice) este recomandată în sindroamele nefrotice cu albuminemie redusă 
(în glomerulopatia membranoasă atunci când albuminele serice scad sub aproxi- 
mativ 2,5 mg/dL; în alte glomerulopatii - sub 2 g/dL). Profilaxia trombozelor este 
şi mai importantă la pacienții cu risc trombotic adițional (fibrilație atrială, imo- 
bilizare prelungită, tromboze sau embolii în antecedente, tratament antidiuretic 
masiv). Anticoagularea profilactică trebuie însă pusă în balanţă cu riscul hemor- 
agic. In sindromul nefrotic, eficiența heparinei este diminuată datorită deficitul de 
antitrombină III. 

Infecţiile. Vaccinarea antipneumococică şi împotriva varicelei este reco- 
mandată, mai ales la copiii cu sindrom nefrotic. Antibioticele şi terapia antivirală 
trebuie instituite prompt în caz de infecție. Administrarea de imunoglobuline i.v. 
pare să reducă rata de infecţii. 

Glomerulonefrita poststreptococică 


Glomerulonefrita poststreptococică sindrom nefritic acut apărut ca ur- 
mare a unui mecanism imun generat de o infecţie streptococică. 


Epidemiologie 
Copii sunt cel mai frecvent afectaţi şi boala are o preponderentă la sexul 
masculin. 


Etiologie 

Este incriminat streptococul beta hemolitic de grup A, dar şi M şi C. Doar 
anumite tipuri de de streptococi din aceste grupe sunt nefritigene. Există şi o pre- 
dispoziţie genetică care depinde de HLA. 


Patogenie 

Există un număr de antigeni streptococici implicaţi în patogenia glomer- 
ulonefritei, cel mai important fiind exotoxina B a proteinazei streptococice. În 
situaţii de infecţie persitentă aceşti antigeni sunt eliberaţi în circulaţie, formează 
complexe imune circulante care se depun subendotelial şi mezangial, activează 
complementul şi produc modificările morfopatologice şi funcționale. Translo- 
carea de antigeni subepitelial este responsabilă de modificările morfopatologice 
tipice sub formă de « humps ». 


Morfopatologie 

Microsopia optică arata o glomerulonefrită difuză endocapilară cu prolif- 
erarea celulelor mezangiale, endoteliale şi infiltrat inflamator leucocitar (monoc- 
ite şi polinucleare). 

La imunofluorescenţa se observă depozite de Ig (G, M) şi complement 
(C3) în mezangiu şi capilarele periferice. Dispoziţia acestor depozite poate varia: 
predominant mezangial, mezangial şi parietal sau predominant parietal şi poate 
avea semnificaţie prognostica. Predispoziţia depunerii capilare periferiferice (în 
ghirlandă) ar fi asociată cu proteinurie mai importantă. 
La microsopia electronică, în afară de modificările descrise mai sus se identifica 
depozite eletronodense discontinui subepiteliale (aşa numitele humps) care sunt 
caracteristice. 


Tabloul clinicobiologic 

În istoricul bolii se identifica infecția streptococică, la cca 2 săptămâni 
înaintea glomerulonefritei pentru infecțiile cu localizare ORL şi la 2-4 săptămâni 
pentru infecțiile cu localizare cutanată. Deobicei infecția streptococică este rezol- 
vată în momentul diagnosticului sindromului nefritic. 

Prinicpala formă de prezentare este sindromul nefritic acut: hematurie mi- 
croscopică (obligatorie pentru diagnostic) sau macroscopică (în 1/3 din cazuri), 
edeme, hipertensiune arterială care sunt prezente la marea majoritatea pacienţilor 
şi diverse grade de insuficienţă renală la 1⁄4 din pacienţi. Sindromul nefrotic este 
rar, mai ales la copii, la fel ca şi insuficienţa renală rapid progresivă, având ca 
substrat proliferarea extracapilară. 

Culturile din secreția faringiană mai pot fi pozitive pentru streptococ la 
o proporție varabilă de pacienţi. Titru crescut de anticorpi antistreptolizină sunt 
prezenţi la 34 dintre pacienţi, dacă se dozează şi alți anticopri antistreptococici 
(anti hialunronidaza, anti DN-aza B sii antistreptokinaza) sensibilitatea creşte la 
peste 80%. 

Complementul (C3) este tipic scăzut şi valorile revin la normal în 4-8 
săptămâni. Scăderea marcată a C3 cu C4 mai frecvent normal este semn de acti- 
vare pe cale alternativă a complementului. Se mai pot identifica creşteri ale IgG 
sau M, complexe imune circulante, prezenta de factor reumatoid sau crioglobu- 
line. Se mai poate pune în evidenţă un sindrom inflamator (VSH, CRP crescute). 

Boala subelinică (hematurie microscopică, proteinurie, scăderea comple- 
mentului) este de 4-5 ori mai frecventă decât forma clinic manifestă şi justifica 
screeningul familial al cazurilor diagnosticate clinic. 

Puncţia biopsie renală nu îşi are locul în diagnosticul formelor tipice la 
copil. Se efectuează în forme cu sindrom nefrotic la prezentare, hipocomplemen- 
temie persistenta peste 3 luni, insuficienţă renală severă trenantă (suspiciune de 
proliferare extracapilară) sau cazuri atipice cu complement seric normal. 


Diagnosticul diferenţial 

Se face în principal cu alte glomerulonefrite postinfectioase; cu alte glo- 
merulopatii însoțite de scăderea complementului (glomerulonefrita membrano- 
proliferativa, lupusul eritematos sistemic). 


Profilaxia şi tratamentul 
Profilaxie: Tratamentul antibiotic precoce al unei infecţii streptococice 
previne glomerulonefrita. 
Tratmentul glomerulonefitei constituite cuprinde 
* Eradicarea infecţiei streptococice restante: antibiotic de tipul penicilina G 250 
mg/6 ore 7-10 zile; benzatin penicilina 1.2 milioane U doza unică sau eritromici- 
na 250 mg/6 ore la persoanele alergice la penicilină. La copii dozele se adaptează 
vârstei şi greutăţii corporale. Antibioterapia previne răspândirea infecţiei strepto- 
cocice dar nu influenţează evoluţia glomerulonefritei 
“Tratamentul suportiv al sindromului nefritic: 
o Regim hiposodat (având în vedere sindromul edematos şi hipertensi- 
unea arterială) 

o Diuretic pentru edeme 

o Antihipertensiv (deobicei TA este uşor de controlat, de exemplu cu blo- 
cante canale de calciu de tip dihidropiridinic) 

o Dacă este necesar (rareori la copil) epurare extrarenal prin dializă 

o Formele cu glomerulonefrită proliferativă extracapilară şi insuficiență 
renală severă care nu se ameliorează semnificativ în 1-2 săptămâni ar putea ben- 
eficia de pulsterapie cu metilprednisolon 

Evoluţia este deobicei favorabilă. Inflamaţia glomerulară se rezolvă prin 
apoptoza celulelor, rareori rezoluţia poate fi incompletă cu evoluţie spre glomer- 
uloscleroza. Deşi proteinuria şi hematuria pot perisita un timp, în interval de 
maxim un an rezoluţia lor este deobicei completă. Chiar şi formele cu proliferare 
extracapilara au un prognostic mai bun decât forme similare de alte eltiologii. 
Persitenta proteinuriei şi hematuriei mai mult timp poate fi însă marker al unei 
evoluţii cronice. Factori de prognostic negativ la prezentare sunt vârsta adultă, 
prezenta sindromului nefrotic, coexistenta altor nefropatii. 

Nefropatia cu IgA (boala Berger) 


Nefropatia cu IgA este o glomerulonefrită mezangioproliferativă carac- 
terizată prin depunere mezangială de IgA a cărei prezentare tipică constă în he- 
maturie macroscopică intermitentă declanşată de infecţii în sfera ORL. 

Purpura Henoch Schonlein este o vasculită a vaselor mici care apare în 
general la copil şi afectează pielea, articulațiile, intestinul şi rinichii şi a cărei car- 
acteristică principală este depunerea tisulară de IgA. Afectarea renală din această 
boală este identică cu tabloul caracteristic nefropatiei cu IgA. 


Epidemiologie 

Nefropatia cu IgA este glomerulopatia cea mai frecvant diagnosticată. 
Variația geografică este importantă, prevalența fiind mai mare în Asia şi mai mică 
la populaţia de origine africană sau afro-americană; diferenţa este explicată atât 
de o variabilitate interetnică adevărată, cât şi de existența unor programe naţion- 
ale de depistare precoce a modificărilor urinare în unele țări. Prevalenţa este cres- 
cută la adultul tânăr şi la sexul masculin. 


Etiopatogenie 

Depunerea mezangială de IgA (deobicei IgA 1, frecvent polimerice) este 
urmată de modificări inflamatorii glomerulare. Nu s-a putut demonstra o etiol- 
ogie infecțioasă a bolii. Recurenţa episoadelor de hematurie macrosopică după 
infecţii ale tractului respirator superior sugerează importanţa unei stimulări anti- 
genice, care ar duce la sinteza crescută de IgA. Este discutat şi rolul antigenelor 
alimentare în patogenia bolii. O anomalie a sistemului IgA este foarte posibil să 
fie implicată: sinteza mucoasă scăzută de IgA, compensată de sinteză exagerată 
în măduva osoasă ca răspuns la anumite antigene; multimeri de IgA circulanți 
a căror clearance de către sistemul reticulohistiocitar este deficitar; glicozilare 
anormală a moleculei de IgA care este antigenică şi dificil de epurat, etc. 

Nefropatia cu IgA poate însoţi alte patologii (forme secundare de ne- 
fropatie cu IgA) şi anume: ciroza alcoolică, boli inflamatorii intestinale (Crohn, 
rectocolita ulcerohemoragica), spondilita anchilozantă, sindrom Richter, poliar- 
trita reumatoidă, etc. Relaţia lor cu nefropatia cu IgA poate implica stimularea 
sintezei sau reducerea clearance-ului IgA. 


Morfopatologie 

Imunofluorescenţa este caracteristică şi a permis dealtfel definirea bolii. 
Caracteristică este depunerea de IgA în mezangiu, uneori şi în capilarele glo- 
merulare. Caracterul depunerii este difuz, global, sub forma granulară, chiar şi 
în cazurile în care la microscopia optică se identifică doar modificări focale şi 
segmentale). Se însoţeşte frecvent de depunere de C3 şi uneori de IgG şi IgM. 


26 


Microscopia optică este variabilă. Uneori glomerulii pot avea aspect nor- 
mal. Modificarea cea mai des întâlnită este expansiunea matricii mezangiale şi 
proliferarea mezangială, cu capilarele în general normale. În cazurile severe se 
însoţeşte de proliferare extracapilara sub formă de semilune. Un grad variabil de 
infiltrat inflamator interstiţial este prezent. În evoluţie apare glomeruloscleroza şi 
fibroză interstițială. 

Microscopia electronică evidentiaza depozitele de IgA sub formă de de- 
pozite mezangiale electronodense. 

Clasificarea histologică Oxford utilizată actual, ia în considerare hiperce- 
lularitea mezangială, scleroza glomerulară, hipercelularitatea endocapilară şi fi- 
broza/atrofia interstițială pentru calcularea unui scor prognostic. 


Manifestări clinice 

Hematuria macroscopică recidivantă este modalitatea cea mai frecvenţa 
de manifestare (40-50% din cazuri). Apare la 24-48 de ore de la o infecţie cu lo- 
calizare mucoasă, spre deosebire de glomerulonefrita poststreptococică unde este 
necesar un interval de 2-3 săptămâni între episodul infecțios şi nefrită, interval 
necesar pentru sinteza anticorpilor. Hematuria este rezolutivă în câteva zile. Între 
episoadele de hematurie macroscopică peristă deobicei hematuria microscopică. 

1. Hematuria microscopică cu caracteristicile unei hematurii glomeru- 
lare, frecvent însoţită de proteinurie subnefrotica reprezintă următoarea formă de 
manifestare în ordinea frecvenţei (30-40%). 

2. Proteinurie masivă, sindrom nefrotic — o minoritate de cazuri. 

3. Insuficienţă renală acută/rapid progresivă (deobicei datorită unei 
afectări glomerulare severe cu formare de semilune). Rareori insuficinţa renală 
acută poate avea ca substrat o necroză tubulară acută secundară unui episod de 
hematurie macroscopică. 

4. Insuficienţă renală cronică (de fapt o formă evolutivă). 

Se poate identifica IgA seric crescut la 1/3 dintre pacienţi. În mod carac- 
teristic complementul este normal. 


Diagnosticul diferenţial 

Se face cu Purpura Henoch Schonlein şi cu alte nefropatii glomerulare cu 
tablou clinic-biologic şi histologic similar: nefropatia lupică, glomerulonefritele 
postinfectioase, glomerulopatii mezangioproliferative. 


Istoria naturală 

Deşi este una dintre glomerulopatiile cu prognosticul cel mai bun, până 
la 25% dintre pacienţi evoluează totuși spre insuficienţă renală cronică terminală 
în 20 de ani și alţi 25% vor avea insuficiență renală progresivă. Factori negativ 
de prognostic identificabili în momentul diagnosticului sunt filtrarea glomeru- 

lară redusă, proteinuria importantă şi persistentă (peste 1 g/zi) şi hipertensiunea 
arterială. Ultimii doi factori sunt şi cele mai importante ţinte terapeutice pentru 
încetinirea progresiei acestei nefropatii. Modificări de tip scleroză glomerulară/ 
fibroză interstiţială şi proliferare semnificativă mezangială, sau endocapilară sunt 
elemente histologice cu valoare prognostică şi incluse în clasificare histologică a 
nefropatiei cu IgA folosită în prezent. Prezenţa proliferării extracapilare cu insu- 
ficienţă renală rapid progresivă defineşte deasemeni o boală progresivă. 

Recurenţa post transplant este semnificativă (50% din cazuri) dar nu gre- 
vează supraviețuriea grefei decât în puţine situaţii (7-10% la 10 ani). 


Tratamentul 
Tratamentul depinde de formă de prezentare şi de factorii de gravitate 

e Formele uşoare (hematurie macroscopică recurentă sau hematurie microscop- 
ică cu proteinurie sub 1g/24 ore şi cu funcție renală normală) nu necesită trata- 
ment patogenetic şi frecvent nu sunt nici biopsiate — deci diagnosticate. Necesită 
doar urmărire. 

e Formele cu proteinurie peste 1g/24 ore beneficiază de inhibitori ai enzimei 
de conversie (IEC) sau antagoniști ai receptorului angiotensinei (ARA) în doze 
medii/mari cu ţinta reducerii proteinuriei sub 500-1000 mg/zi şi ținta TA <130/80 
sau 125/75 dacă proteinuria> 1g/24 ore. 

e Beneficiază de tratament imunosupresiv cu glucocorticoizi formele cu hema- 
turie microscopică şi 

o Elemente de activitate (proliferare, leziuni necrotizante) şi absenţa glo- 
merulosclerozei sau fibrozei semnificative în biopsie 

o Insuficienţă renală progresivă (dar nu creatinina cronic crescută) 

o Proteinurie persistentă peste 1 g în ciuda IEC/ARA timp de 3-6 luni. 

o Formele cu sindrom nefrotic la prezentare şi cu tablou histologic similar 
cu glomerulopatia cu leziuni minime (cu excepția depozitelor de IgA) 

e Situaţiile cu insuficientă renală cronică la prezentare nu au beneficiu de pe 
urma corticoterapiei. În această situaţie se poate opta pentru ulei de peşte ca şi 
tratament de lungă durată. Această opţiune terapeutică se poate folosi şi la pa- 
cienţii cu proteinurie persistentă după IEC/ARA. 

e Formele cu proliferării extracapilare şi insuficiență renală rapid progresivă 
se tratează deobicei agresiv cu prednison + ciclofosfamida și/sau plasmafereză . 

Glomerulopatia cu leziuni minime (GLM) 
(nefroza lipoidică) 


Definiţie 

GLM reprezintă o glomerulopatie în care nu se identifică nici o modifi- 
care glomerulară în microscopie optică, eventual o moderată proliferare mezan- 
gială, iar în imunofluorescența nu sunt prezente depozite imune. Se manifestă 
aproape totdeauna prin sindrom nefrotic. 


Epidemiologie 

GLM este principala cauză de sindrom nefrotic la copii (până la 70% din 
cazurile de sdr. nefrotic la copii sub 10 ani şi la până la 50 % din sindroamele 
nefrotice la copiii mari). 

Determină 10-15% din sindroamele nefrotice primare ale adulţilor. GLM 
prezintă variaţii geografice (mai frecventă în Asia decât în Europa și America de 
Nord), variaţii determinate genetic, sau influențate de mediu. Este mai frecventă 
la sexul masculin indiferent de vârstă. 


Etiologie 
Majoritatea formelor de GLM sunt idiopatice dar există şi forme secun- 
dare.Principalele condiţii asociate cu glomerulopatia cu leziuni minime sunt ur- 
mătoarele: 
- infecţii: virale (HIV, mononucleoza) 
- agenți farmacologici: antiinflamatoare nesteroidiene, săruri de aur, litiu, inter- 
feron, ampicilina, rifampicina 
- tumori: boala Hodgkin, limfoame, leucemii, tumori solide 
- alergii; alimentare, polen, praf de casă, înţepături de insecte 
- alte boli: lupus eritematos sistemic, după transplant alogenic de celule stem 
pentru leucemie 
- toxice: expuneri la plumb sau mercurE 31-7 Common Associations with Mimal 


Patogeneza 

Patogeneza GLM idiopatice este neclară, dar se discuta implicarea unor 
mecanisme imune consecutiv cărora pot să apară anomalii de regularizare ale 
limfocitelor T şi diverşi factori care cresc permeabilitatea membranei bazale glo- 
merulare. Astfel sunt eliberate citokine care provoacă leziuni podocitare, urmate 
de producerea unei proteinurii severe. Nu s-a identificat citokina responsabilă 
dar se discută rolul posibil al hemopexinei, IL 18, ILI3, al factorului de permea- 
bilitate vasculară ( VPF ). 

În producerea leziunilor podocitare intervin 2 mecanisme. Pe de o parte 

creşte expresia CD 80 pe suprafaţa podocitelor determinată de factorul de per- 
meabilitate sau de un antigen viral sau alergic, urmată de o aranjare anormală 
a actinei cu creşterea permeabilității glomerulare şi proteinurie. Pe de altă parte 
este afectată autoreglarea CD 80, ceea ce duce la persistența proteinuriei. 


Tablou clinico-biologic 

Debutul GLM este brutal, uneori după un episod infecțios sau o atopie, 
cu un sindrom nefrotic în general pur (proteinurie, hipoalbuminemie, hipopro- 
teinemie, hiperlipemie, lipidurie, edeme). Proteinuria este masivă, asociată cu 
hipoproteinemie uneori severă. Secundar apare hipercolesterolemie, creşterea 
LDL-colesterolului și a trigliceridelor serice. 

Elementele nefritice (hematurie, HTA, insuficientă renală) apar rar şi 
niciodată concomitent.Hipertensiunea este neobişnuită la copii, dar poate să 
apară la adulți, iar hematuria microscopică este prezentă într-un procent redus de 
cazuri la adult (aproximativ 10%). În majoritatea cazurilor sedimentul urinar este 
normal. 

Complementul seric este normal, IgG şi Ig A sunt uşor scăzute și IgM și 
IgE uşor crescute. 


Diagnosticul 
La adult diagnosticul se bazează pe biopsie renală şi examinarea frag- 
mentului renal în microscopie optică şi imunofluorescență. 
Examinarea în microscopie electronică, singura care demonstrează leziunile glo- 
merulare nu se efectuează de rutină. 
La copil nu se practică biopsie renală dacă sunt reunite următoarele criterii: 
- sindromul nefrotic este pur 
- absenţa antecedentelor familiale de nefropatie 
- absenţa de semne extrarenale 
- complement seric normal 


Morfopatologie 

Microscopie optica (MO) evidenţiază glomeruli normali sau discretă pro- 
liferare mezangială. 

În imunofluorescență (IF) nu se observă depozite imune semnificative. 

În microscopie electronică (ME) membrana bazală glomerulară apare 
normală și se constată dispariția sau fuziunea proceselor podocitare (pedicele). 
Fuziunea pedicelelor poate fi intâlnită în majoritatea nefropatiilor glomerulare cu 
sindrom nefrotic sever. Se menţionează că glomerulii optic normali pot să apară 
şi în alte nefropatii: nefrita lupică cu leziuni minime, sindrom Alport. 
Există forme de pasaj spre hialinoză focal segmentară (HSF). 

Evoluţia 
Evoluţia către BCR terminală este excepțională. Remisiunile spontane 
pot surveni în 25% din cazuri. Pot să apară complicaţii mai ales la adult: 

1. Insuficienţa renală acută, în producerea căreia au fost incriminate mecanisme 
hemodinamice, prezenţa de precipitate proteice intratubulare, scăderea permea- 
bilitații membranei bazale glomerulare datorată modificării pedicelelor. Această 
complicație s-a identificat mai ales la adulţii care depășesc 40 de ani. 

2. Reducerea densităţii osoase secundară utilizării cortizonului şi/sau a defici- 
tului de vitamină D. 

3. Infecţii de tipul pneumoniilor sau peritonitei (datorită pierderilor de Ig G cu 
aparitia hipogamaglobulinemiei severe uneori). 

4. Tromboze venoase profunde mai rare decât în glomerulopatia membranară 
Tratament 

GLM este tipic corticosensibilă. La copii, răspunsul la tratamentul corti- 
zonic poate fi un test diagnostic pentru această afecțiune. 


Tratamentul iniţial: 

- La copii: prednison 2mg/kg corp/zi (maxim 60 mg/zi) 6 săptămâni apoi 
1,5mg/kg corp/zi (maxim 40 mg/zi) odată la 2 zile alte 6 săptămâni. 

- La adult: 1mg/kg corp/zi (maximum 80mg/zi) 8-16 săptămâni sau până la 
obţinerea remisiunii plus încă o săptămână, apoi se reduce progresiv doza pe 
parcursul mai multor luni. 

După admnistrarea tratamentului cortizonic se poate instala o remisie 
(completă dacă dispare proteinuria pentru 3 zile consecutiv sau incompletă cu 
proteinurie<3,5gr/24h) sau poate persita sindromul nefrotic (corticorezitența). 
Se menționează că la copil anomaliile lipidelor şi hipoalbuminemia pot persista 
timp îndelungat după dispariția proteinuriei. La adult remisia se instalează mai 
lent și nu se poate afirma corticorezistența decât după 3 luni de tratament corti- 
zonic. La scăderea dozelor de cortizon, imediat după încheierea tratamentului 
sau la mai puţin de 2 săptămâni după încheierea tratamentului, poate să reapară 
proteinuria, situație denumită corticodependenţă. Pacienţii corticosensibili pot 
prezenta recăderi frecvente (30-40 % dintre pacienti) sau rare. Recăderile rare 
pot fi tratate cu cortizon sau ciclosporină. Corticorezistenţa, corticodependenţa şi 
recăderile frecvente (peste 3/an) impun utilizarea anticalcineurinelor: ciclospori- 
na (2-4 mg/kg corp/zi) sau tacrolimus, sau a agenţilor alchilanţi: clorambucil sau 
ciclofosfamida (2mg/kg corp/zi) . 

În tratamentul GLM se mai utilizează levamisolul şi medicamente anti- 
proteinurice nespecifice (inhibitori ai enzimei de conversie, antagonişti de recep- 
tori de angiotensină II). 

Glomeruloscleroza focal segmentară (GSFS) 


Definiţie 

GSFS este un termen diagnostic utilizat pentru un sindrom clinico-pato- 
logic cu multiple cauze şi mecanisme de producere, în care se identifică prezența 
unei scleroze ce afectează numai o parte din glomeruli (GS focală) şi numai o 
regiune limitată a acestora (GS segmentară). 


Epidemiologie: 

GSFS este responsabilă de 10-15 % din sindroamele nefrotice ale copiilor 
şi de 15-20% din sindroamele nefrotice ale adulţilor. Incideţa bolii este în 
creștere în ultimii ani, ajungând în unele statistici să fie mai frecventă decât glo- 
merulopatia membranoasă. Frecvența este mai mare la sexul masculin. Este fa- 
vorizată de terenul genetic (origine africană) 


Etiologie 

Formele idiopatice sunt mai frecvente, dar există şi forme secundare. 
Principalele cauze care se asociază cu GSFS secundare sunt: 
1. Infecția cu HIV 
2. Abuzul de droguri intravenoase (consum de heroină) sau expunerea la medic- 
amente: pamidronat, interferon 
3. Asociat cu modificări genetice: mutație a podocin-alfa-actinei 
4. Asociat cu glomerulomegalie: obezitate morbidă, siclemie, boli congenitale 
cardiace cianogene, boli pulmonare hipoxice 
5. Asociat cu reducerea numărului de nefroni: dintre care agenezia renală şi hi- 
poplazia renală segmentară, necroza corticală focală, refluxul vezico-ureteral 


Patogeneza 

S-au identificat mai multe mecanisme de producere: 
1. GSFS prin lezarea directa a podocitelor 
2. GSFS asociată unei adaptări nefronice 
3. GSFS cicatricială 


GSFS prin lezarea directă a podocitelor este cea mai frecventă formă şi 
se poate produce secundar: 

a.unor mutații genetice (genele care codifică unele proteine podocitare 
cum ar fi: podocina, nefrina, alfa-actina-4, fosfolipaza C-epsilon 1, proteina aso- 
ciată tumorii Wilms) 

b.unor agresiuni prin diferite mecanisme: imune ( autoanticorpi sau com- 
plexe immune) , infecții, medicamente, tulburări metabolice (DZ, amiloidoza). 

Modificările podocitelor care pot conduce la proteinurie sunt de mai 

multe tipuri: 

- alterarea componentelor diafragmei podocitare 

- alterarea electronegativitaţii suprafeței podocitelor 

- perturbarea citoscheletului (reducerea podocalixinei, heparan sulfatului) 

Lezarea podocitelor duce la apoptoza acestora și la expunerea MBG. Se 
produce o interacțiune a MBG cu celulele epiteliale parietale și apariția de si- 
nechii. Ulterior are loc şi pierderea de proteine către spațiul Bowman și apariția 
depozitelor de colagen. 

Se discută şi existența unui factor de permeabilitate circulant ca și în 
GLM, sugerat de studii de laborator, de apariția precoce a GSFS pe rinichiul 
transplantat și de efectul favorabil al plasmaferezei. Acest factor nu a fost încă 
identificat dar sunt incriminate: hemopexina, receptorul solubil pentru urok- 
inaza, citokine din familia IL 6. 

GSFS secundară unei adaptări nefronice se referă la forma care apare 
după boli cu reducţie nefronică, în care pe nefronii restanţi apare hipertensiunea, 
hiperfiltrarea şi hipertrofia compensatorie sau în boli care evoluează cu hiper- 
perfuzie şi hiperfiltrare glomerulară de la început (obezitate morbidă, diabet za- 
harat). 

Nu se știe încă dacă GLM şi GSFS sunt două entitati independente sau 
GLM este o formă incipientă a GSFS (ambele reprezintă boli ale podocitelor şi 
în ambele se discută despre factorul circulant de permeabilitate). 

3. GSFS cicatriciale nu se însoțesc de leziuni de hialinoză, corespund 
unei faze de reparare conjunctivală a leziunilor inflamatorii asociate unor ne- 
fropatii din LES şi nefropatiei cu IgA. 

În progresia GSFS intervin citokine şi factori de crestere: TGF beta, 
PDGF şi VGE. La activarea TGF beta contribuie şi activarea sistemului renină 
angiotensină aldosteron. 


Tablou clinico-biologic 

Proteinuria domină tabloul clinico-biologic, de la 1-2 g/24 ore la peste 10 
g/24ore. Hematuria este prezentă la 50 % pacienţi şi poate fi macroscopică. HTA 
şi insuficiența renală sunt prezente într-un număr mai redus de cazuri (30%). 
Copiii tind să prezinte proteinurie mai mare, iar adulții au mai frecvent HTA. 

Sindromul nefrotic asociat GSFS este de regulă impur. Varianta colap- 
santă a GSFS este cea mai severă, cu proteinurie masivă şi hipoalbuminemie 
severă; poate asocia şi insuficiență renală (instalată rapid în zile, săptămâni). 
Varianta glomerulară este asociată cu sdr. nefrotic sever, dar cu bune rezultate 
terapeutice. Imunologic se remarcă reducerea nivelului imunglobulinelor, frag- 
mentele complementului sunt nemodificate iar complexele imune circulante sunt 
crescute (fără a se cunoaşte semnificaţia). 

Diagnosticul 

Se bazează pe examinarea fragmentelor bioptice renale. 

In microscopie optică se remarcă: depozite hialine, leziuni de scleroză 
focală (in anumiţi glomeruli) şi segmentară (numai o parte din glomerul este 
atins) cu debut la nivelul glomerulilor profunzi. Se pot asocia leziuni tubulo-in- 
terstițiale focale. 

Examinarea în imunofluorescență poate pune în evidenţă câteva depozite 
de IgM, de C3 în leziunile segmentare , mai pronunţate în zonele de scleroză 
(IgM, C3, Clq). 

Microscopia electronică nu se efectuează de rutină, dar se pot identifica 
modificări ale pedicelelor în zonele sclerotice şi nesclerotice (mai mult decât în 
GLM şi mai mult în formele idiopatice de GSFS), ocazional denudări focale ale 
proceselor podocitate, colapsul podocitelor în forma colapsantă, depozite elec- 
tron-dense (hialinoza) dispuse segmentar şi focal. 


Se descriu 5 forme pe baza examenului anatomo-patologic: 

1. varianta colapsantă (Collapsing variant of FSGS ) cu colapsul ghemului ca- 
pilar glomerular și obliterarea lumenului, întâlnită la populația afroamericană şi 
la cei infectați cu HIV 

2. varianta tip leziuni glomerulare (Glomerular type lesion variant of FSGS), 
leziunile glomerulare sunt în primul rând la nivelul originii tubului contort prox- 
imal, 

3. varianta celulară cu leziuni situate mai ales în interiorul ghemului capilar 
glomerular 

4. varianta perihilară: leziuni de GSFS în special perihilar 

5. varianta nespecifică a GSFS 


Evolutie, prognostic 

Boala evoluează progresiv spre IRC la 25% din copii şi la 70% din adulți, 
în 5-20 ani. 
Riscul de recidivă pe rinichiul transplantat este crescut fiind de 30-35%. 
Factori de prognostic sunt: gradul proteinuriei, severitatea disfuncției renale, 
tipul modificărilor histologice, răspunsul la tratament 


Tratamentul 

Terapia nonimunosupresivă cu IEC sau ARA II (atât în formele primare 
cât şi secundare de GSFS, pentru reducerea proteinuriei şi reducerea declinului 
funcțional renal), respectiv statine (reduc riscul cardiovascular consecutiv reduc- 
erii colesterolului și trigliceridelor serice şi reduc rata progresiei insuficientei 
renale), se indică la pacienţii cu valori subnefrotice ale proteinuriei iar dozele 
recomandate sunt cele maxime permise de TA. 

Terapia imunosupresivă: Se utilizează în prima linie cortizonul pe cale 
orală (Prednisonul), dar rata remisiei complete sau incomplete este mult mai re- 
dusă decât în GLM. La adulţi este necesară menţinerea tratamentului cortizonic 
timp mai îndelungat (3-4 luni) pentru obținerea remisiei. 

La pacienţii corticodependenţi (reapariţia sdr. nefrotic la reducerea doz- 
elor de cortizon sau după oprirea tratamentului de mai puţin de un an) sau cor- 
ticorezistenți, intră în discuţie a doua linie terapeutica: ciclosporina sau terapia 
citotoxică : ciclofosfamida, clorambucil. Se mai pot utiliza şi imunosupresive 
care nu sunt considerate de primă intenţie: tacrolimus, sirolimus, micofenolat 
mofetil, asociate cu alte metode terapeutice cum ar fi plasmafereza (indicată mai 
ales în GSFS recurentă dupa transplantul renal). 

Glomerulopatia membranară ( GEM ) 


Definiţie 
Termenul de GEM se referă la aspectul în microscopie optică unde se 
remarcă îngroşarea MBG fără proliferare sau infiltrare celulară semnificativă. 


Epidemiologie 

Glomerulopatia membranară este rară la copil, fiind prima cauză de 
sindrom nefrotic nondiabetic la adult. În unele regiuni 1/3 din biopsiile renale 
identifică GEM. Sunt afectaţi în primul rând bărbaţii şi persoanele peste 40 ani. 
Prezența GEM la femeile tinere și la copii este de obicei secundară (unui LES la 
femeile tinere, sau unei infecții cu virusul hepatiti B sau unei tiroidite autoimune 
la copii) 

În 85% din cazuri GEM se asociază cu un sindrom nefrotic cel mai 
frecvent impur. In GEM se identifică mai frecvent hematuria microscopică (70% 
din cazuri) decât HTA sau IRC (30% din cazuri). 


Etiologie 

În majoritatea cazurilor (85 %) nu se cunoaşte etiologia GEM , boala 
fiind considerată primitivă. Totuşi, pacienții sunt evaluaţi etiologic sistematic, iar 
conduita terapeutică, evoluţia, prognosticul sunt diferite în formele primitive față 
de cele secundare (în care se asigură tratament etiologic). 

În producerea GEM secundare se regăsesc: 
- neoplazii (la 5-20% pacienţi cu GEM , în special la vârste peste 65 ani): cancere 
solide pulmonare, mamare, colice, melanoame, mai rar leucemie 
- boli autoimune: lupus eritematos diseminat, sarcoidoză 
- infecţii: hepatita B, sifilis, filarioza 
- medicamente: săruri de aur, D- penicilamida, captoril, AINS 


Morfopatologie 

Microscopie optică: Nu se evidențiază proliferare celulară, doar modi- 
ficări la nivelul MBG. MBG poate fi normală (stadiu I), sau îngroșată difuz în toți 
glomerulii şi cu spiculi pe versantul extern (stadiul II-IV). 

Imunofluorescența: evidenţiază depozite extramembranare dispuse granu- 
lar (pe versantul extern subepitelial) de-a lungul MBG, constituite din IgG şi C3. 

În microscopia electronică se remarcă depozite electrono-dense subepi- 
teliale (leziunile caracteristice) şi expansiuni ale MBG printre depozite care dau 
aspectul de spike-uri. 

Expansiunile MBG ajung să încorporeze depozitele subepiteliale. Se 
poate stadializa boala în funcție de extinderea MBG în jurul depozitelor. 

Există cateva caracteristici histologice observate în IF şi ME care ajută la difer- 
ențierea formelor GEM secundare de cele primitive: 

-prezența unor structuri tubulo-reticulare în celulele endoteliale glomerulare 
este caracteristică pentru GEM din LES 

-prezența de depozite atât subendoteliale cât și mezangiale ( sugerează un me- 
canism patogenic ce implică compleze imune circulante ) asociate celor subepi- 
teliale este specifică GEM secundare 

-depozite de Ig G la nivelul membranei bazale tubulare sugerează GEM din LES. 


În patogeneza GEM idiopatice sunt implicaţi receptorul membranar A2 
fosfolipaza (considerat principalul antigen) şi celulele T helper (contribuie la 
geneza proteinuriei). 


Tablou clinico-biologic 

Sindromul nefrotic impur se dezvoltă lent, comparativ cu cel din GLM, 
hipoalbuminemia şi modificările lipidice putând fi severe. Uneori este prezentă 
doar o proteinurie asimptomatică. Aproximativ 70% dintre pacienţi au funcția 
renală şi TA normale la descoperirea bolii. Insuficienţa renală acută este neo- 
bişnuită şi poate fi determinată de hipovolemie secundară unei diureze agresive, 
de nefrite interstițiale asociate, de o glomerulonefrita extracapilara suprapusa, 
mai rar datorită unui infarct renal după tromboza acută de vena renală. 

Pricipalele explorări paraclinice pentru identificarea etiologiei sunt probe 
imunologice pentru LES, dozarea fragmentului C3 al complementului (normal în 
forma idiopatică, scăzut în LES şi hepatită B), serologie pentru virusurile hepa- 
titice, screening pentru neoplazii. 


Evoluție, complicaţii 

Evoluţia GEM este variabilă. Poate să apară remisie spontană la 25-70 % 
din pacienţi. Poate persista sindromul nefrotic fără IRC la 50% din cazuri, iar IRC 
lent progresivă se poate instala la 25 % din pacienţi. 

Principalii factori de risc pentru progresia GEM idiopatice sunt protein- 
uria nefrotică masivă (8-10gr/zi), sexul masculin, vârsta de debut peste 50 ani, 
insuficienţa renală la prezentare, prezenţa leziunilor tubulointerstițiale bioptice. 

Tromboza de vene renale este o complicaţie în mod particular frecvent în 
evoluţia GEM. 


Tratament 

În formele de GEM idiopatice se indică tratamentul general nespecifice 
pentru sindromul nefrotic cu IEC, hipolipemiante, diuretice pentru controlul ede- 
melor, eventual anticoagulante. 

Imunosupresivele intră în discuţie doar la pacienţii cu sindrom nefrotic 

sever şi la cei cu risc de boală evolutivă întrucât există o rată mare a remisiei 
spontane. 

Remisia completă este definită ca proteinurie< 0,3g/24ore, în timp ce remisia 
parțială se defineşte ca proteinurie<3,5gr/24h, sau reducerea proteinuriei cu 
>50% din valoarea iniţială. 

Tratamentul imunosupresiv include în prima linie glucocorticoizi în aso- 
ciere cu citotoxice (ciclofosfamida sau clorambucil) sau anticalcineurine (ciclo- 
sporina sau tacrolimus). Tacrolimusul este prescris la pacienţii cu efecte secund- 
are la ciclosporină (hirsutism şi hipertrofie gingivală). 

Linia a doua de tratament include agenți citotoxici: ciclofosfamida şi 
clorambucilul. Ciclofosfamida are mai puţine efecte secundare decât clorambu- 
cilul şi este utilizată mai des. Recăderile sunt mai frecvente la încheierea trata- 
mentului cu anticalcineurine decât după terapia care include agenți citotoxici. 
Glucocorticoizii singuri nu şi-au dovedit eficienţa (excepţie populaţia japoneză). 
Micofenolat mofetil, respectiv rituximab se pot administra tot ca şi medicamente 
de linia a doua. Tratamentul este îndelungat (uneori peste 12 luni) şi necesită 
monitorizare. 


Prognostic 

Pacienţii care intră în remisie spontană sau postterapeutică au un prog- 
nostic bun pe termen lung. Sexul feminin şi menţinerea unei proteinurii reduse 
timp îndelungat se asociază cu o remisie durabilă. Proteinuria severă şi persis- 
tentă cel puţin 3 luni şi reducerea clearance-ului creatininic la prezentare sunt cei 
mai importanți factori predictivi pentru insuficiența renală. 

Glomerulonefrita membrano- proliferativă (GNMP) 


Definiţie 

GNMP reprezintă un grup de boli glomerulare cu tablou morfopatologic 
asemănător, dar căi patogenetice de apariţie diferite. Tradițional, pe baza tablou- 
lui histologic, se clasifică în trei tipuri GNMP tip I, II, III. 


Epidemiologie 

Reprezintă doar 10% din nefropatiile glomerulare biopsiate, iar frecvenţa 
este în scadere. 
Între cele 3 forme domină GNMP tip I în timp ce tipul II şi III sunt mult mai rare. 
GNMP sunt mai frecvente la rasa albă şi la sexul feminin. La copil domină for- 
mele primare iar la adult cele secundare. 


Tablou clinic-biologic 

Tabloul clinico-biologic este polimorf. Pot fi prezente variate grade de 
proteinurie, hematurie microscopică sau macroscopică recurentă, sindrom ne- 
frotic, insuficiență renală acută (dacă se asociază proliferare extracapilară) sau 
insuficienţă renală cronică. HTA este prezentă la 1/3 din pacienţi. 

Caracteristic fracțiunea C3 a complementului este persistent scăzută în 
toate cele 3 forme. 
Evoluţia spre IRC apare la 40-50% din bolnavi în 5-10 ani. 
Există un risc crescut de recidivă după transplantul renal. 


Etiologie 

1. GNMP cu complexe imune secundare: 
-boli autoimune: LES, sdr. Sjogren, Poliartrită reumatoidă, sclerodermie, deficite 
congenitale de complement 
-infecții cronice: virale (VHB, VHC), bacteriene (endocardită, infecții de şunt, 
abcese viscerale multiple), parazitare (malarie, schistostomiază) 
-diverse: ciroză hepatică, deficit de alfal antitripsină 

2. GNMP asociate cu microangiopatii trombotice (cronice sau vindecate) 
-SHU/PTT, nefrita de iradiere, siclemia, sindromul antifosfolipidic 

3. GNMP prin depozite de paraproteine; crioglobulinemie tip I, mac- 
roglobulinemia Waldenstrom, boala depozitelor de lanţuri uşoare şi grele. 

4. GNMP paraneoplazice: limfoame, leucemii, carcinoame 


Glomerulonefrita membrano-proliferativă tip I 


Epidemiologie 
Incidenţa GNMP tip I este în scădere probabil datorită tratamentului 

antibiotic instituit prompt în bolile infecțioase, în ţările industrializate, dar se 
menţine crescută în alte zone (40% în Mexic). 

Poate fi primitivă sau secundară (crioglobulinemia mixta secundară şi 
hepatita cronică cu VHC sunt cele mai fecvente etiologii). Are frecvenţă crescută 
la tineri. 


Patogeneza: 

Este o boală produsă prin complexe imune întâlnite la 1/3 din pacienţi 
cu GNMP. Antigenele nefritogene nu sunt întotdeauna cunoscute. Complexele 
imune se pot forma in situ sau pot proveni din circulaţie şi se depun subendote- 
lial. Induc local activarea complementului şi inflamație cu proliferare de celule 
endoteliale, mezangiale şi aflux de celule inflamatorii: neutrofile şi monocite. Se 
eliberează proteaze şi factori pro-oxidanţi şi se produc leziuni glomerulare con- 
secutive ce determină proteinurie. 

Caracteristic valoarea C3 a complementului este persistent redusă (da- 
forită unui deficit de sinteză și a consumului prin activarea căii alterne a comple- 
mentului), în timp ce valorile activatorilor caii clasice, C4 si Clq sunt normale 
(excepții crioglobulinemii când C4 este redus). 


Morfopatologic 

La examinarea anatomo-patologică se remarcă leziuni difuze şi globale. 

Microscopia optică arată o creştere globală a celularitaţii mezangiale şi 
proliferare endocapilară, aflux de celule inflamatorii serice, ceea ce duce la un as- 
pect de hiperlobulare. MBG devine îngroşată difuz şi capătă un aspect de dublu 
contur (colorație PAS argentică). 

Imunoflurescenţa: relevă depozite granulare subendoteliale şi mezangiale 
de C3 şi uneori de Ig G şi IgM, Clq, C4. 

Microscopia electronică evidenţiază dedublarea MBG dată de interpoziția 
de celule mezangiale în spatiul subendotelial cu formarea de material nou de 
tip MBG între celulele mezangiale şi cele endoteliale. Se mai observă ştergerea 
pedicelelor. 


Evoluție, prognostic 

GNMP evoluează lent către IRC severă. Remisiunile spontane sunt rare. 
Factorii de prognostic negativ sunt reprezentați de: prezența SN sever, a HTA, a 
insuficienței renale, prezența semilunelor la biopsia renală. 


Tratamentul 

În formele secundare se tratează cauza. 

În formele idiopatice la adult aspirina asociată cu dipiridamolul (dipirida- 
molul potențează efectele aspirinei), eventual şi anticoagulantele de tip warfarin- 

ic pot fi eficiente în reducerea proteinuriei şi prezervarea funcției renale. 

Dacă este prezent un sindrom nefrotic sever se poate tenta cortizonul şi /sau alte 
imunosupresive ( Micofenolat Mofetil sau Ciclofosfamiada, Ciclosporina ), fără 
să existe studii controlate la adulţi care să susțină aceste terapii. 

Asociat, sau ca alternativă este tratamentul nespecific cu IECA şi/sau ARA II. 
Formele de GNMP rapid progresive urmează protocolul de tratament descris la 
GNRP. 


Glomerulonefrita membrano-proliferativă tip II 
(Boala depozitelor dense) 


Este o GNMP rară, care se caracterizează prin prezenţa unor depozite eo- 
zinofilice ce formează o bandă densă în mijlocul MBG, bandă întâlnită şi cu alte 
localizări: membrana bazală tubulară, capsula Bowman, peretele arteriolar, ochi, 
ţesut adipos. În IF se remarcă depozite liniare sau granulare de C3 în pereţii cap- 
ilarelor. Se asociază prezenţa de depozite dense mezangiale, subepiteliale şi sub- 
endoteliale. Microscopia electronică evidenţiază stratul electrono-dens în centrul 
laminei densa a MBG. 

Activarea necontrolată continuă a complementului pe cale alternativă 
pare să fie baza fiziopatologică a acestei boli, fără a se şti exact cauza activării ( 
posibil ca depozitele dense să activeze complementul sau acumularea şi activar- 
ea C3-convertazei să determine consumul complementului ). 

Trei mecanisme distincte pot fi implicate în activarea necontrolată a 
C3 convertazei: dezvoltarea de anticorpi pentru factorul nefritic C3 ( cel mai 
frecvent ) (1), absenţa din circulatie a factorului H (2) sau prezenţa în circulaţie 
a unui inhibitor al factorului H (3). Factorul H este o glicoproteină solubilă care 
regularizează complementul în fază fluidă şi la suprafața celulelor. 

Tipic GNMP tip II nu se asociază cu prezența de complexe imune circulante. 

Datorită prezenţei anomaliilor şi în alte teritorii, pacienţii pot prezenta 
degenerare maculară cu afectarea acuitaţii şi câmpului vizual şi o lipodistrofie 
parțială dobândită (precede cu ani apariţia nefropatiei). 

Evoluţia spre IRC severă este mai rapidă decât în tipul I. GNMP tip II are o rată 
însemnată de recidivă pe rinichiul transplantat şi duce la pierderea grefonului în 
10-50% din cazuri. 

Tratamentul este nespecific, imunosupresivele (cortizon, ciclosporina, 
eculizumab) nu dau rezultate satisfăcătoare întotdeauna. În unele forme sunt efi- 
ciente schimburile plasmatice. 


Glomerulonefrita membrano-proliferativa tip III 
GNMP tip III este o formă rară de nefropatie glomerulară caracterizată 
printr-un aspect mixt de GNMP tip I asociată cu glomerulpatie membranoasă. 

Complexele imune localizate atât subendotelial cât şi subepitelial nu par 
să aibă un rol patogenetic. Factorul nefritic este prezent mai rar decât în tipul H 
şi s-a remarcat reducerea nivelului C3 la 50% din pacienţi. 

Depozitele glomerulare conţin C3, properdină şi C5-C9 şi pot induce liza 
MBG cu formare de neomembrane. 

Nu se stie exact prognosticul şi tratamentul. 

Glomerulonefritele proliferative extracapilare 


Insuficienţa renală rapid progresivă (IRRP) se defineşte ca reducerea fil- 
trării glomerulare (FG) cu mai mult de 50% într-un interval de 3 luni de zile. Ea 
are de obicei ca substrat o glomerulonefrită cu proliferare extracapilară (GNPE). 

Proliferarea extracapilară înseamnă formare de crescents-uri (semilune) 
şi este definită ca prezenţa a 2 sau mai multe straturi celulare în spaţiul Bowmann. 
Semilunele reprezintă un răspuns nespecific la o leziune glomerulară semnifica- 
tivă, caracterizată prin soluţii de continuitate la nivelul peretelui capilar glomeru- 
lar şi/sau capsulei Bowmann; ele apar în multe tipuri de glomerulonefrite şi sunt 
un marker de severitate. 

Prin leziunea peretelui capilar, conţinutul intravascular ajunge în spaţiul 
Bowmann. Monocitele, macrofagele și limfocitele T inițiază o reacție inflamato- 
rie, care implică şi celulele epiteliale parietale şi viscerale. Deasemeni fibroblaste 
interstițiale ajung în spațiul Bowmann prin leziuni ale capsulei. Se activează co- 
agularea cu formare de fibrină, sinteza de citokine proinflamatorii şi sinteza de 
colagen. Semilunele sunt inițial celulare — reversibile, ulterior devenind fibroase. 

Tabloul renal este cel al unui sindrom glomerular: proteinurie deobicei 
subnefrotică, hematurie cu hematii dismorfe, insuficiență renală, hipertensiune, 
edeme. Manifestările extrarenale sunt frecvente, incluzând alte manifestări de 
organ specifice sau manifestări generale ca astenie, fatigabilitate, subfebrilități. 

Diagnosticul trebuie făcut de urgenţă şi include diverse determinări sero- 
logice şi frecvent biopsia renală. 

În absenţa tratamentului, prognosticul renal este rezervat, cu pierderea 
funcției renale în săptămâni- luni; prognosticul vital este deasemenea rezervat 
datorită manifestărilor extrarenale. 

Tratamentul trebuie făcut de urgenţă și este individualizat în funcție de 
forma de prezentare. 


Clasificare 
GNPE cu IRRP se împart în 3 categorii principale în funcţie de substratul 
patogenetic: 

1. Tipul I sau glomerulonefrită cu anticorpi anti membrană bazală glomerulară 
(MBG) — 10% 

2. Tipul II — cu depozite granulare de imunoglobuline — 30% 

3. Tipul III — pauciimună — 60%. Frecvent sunt prezenţi anticorpi anticitoplas- 
matici ai polinuclearului neutrofil (ANCA): vasculite pauciimune ANCA pozi- 
tive. 

Dintre pacienţii cu glomerulonefrite prin complexe imune pînă la 4 au şi 
ANCA, iar dintre pacienţii cu anticorpi anti MBG până la o treime au și ANCA. 
În acest din urmă caz, este probabil ca procesul vasculitic să fie cel declanșator: 

distrucțiile MBG din vasculită generează o cantitate crescută de antigeni care 
sunt procesaţi insuficient de rapid şi pot declanşa sinteza de anticorpi anti MBG. 
Tabloul clinic şi evoluţia ar fi mai degrabă similare cu cele caracteristice vascu- 
litei. 


Tipul I 


Terminologie 

Se numeşte şi glomerulonefrită prin anticorpi anti MBG sau boala Good- 
pasture. Se însoţeşte frecvent de afectare pulmonară concomitentă, prin acțiunea 
încrucişată a anticorpilor anti MBG cu membrana bazală alveolară. 


Epidemiologie 
Epidemiologie — afectează deobicei tineri, 20-50 ani şi are preponderență 
pentru sexul masculin. Este o boală rară sub 1 caz/milion populaţie. 


Patogenie 

Patogenia se datorează prezenţei unor autoanticorpi de tip IgG împotriva 
domeniului noncolagenic 1 al lanţului alfa 3 al colagenului tip IV. Anticorpii 
reacționează cu antigenul specific din MBG sau membrana alveolară. Se asociază 
mai frecvent cu anumite tipuri de HLA. Nu se cunoaşte exact factorul declanşa- 
tor al sintezei acestor autoanticorpi, dar factori favorizanţi ar putea fi expunerea 
antigenului ca urmare a unor infecţii a căilor respiratorii superioare, inhalarea 
de hidrocarburi sau fumatul. Este însă posibil ca aceşti factori să fie legaţi doar 
de declanșarea manifestărilor hemoragice pulmonare la o boală preexistentă. 
Prezenţa/expunerea în exces a antigenelor declanșatoare, ca urmare a unor le- 
ziuni ale MBG (de exemplu în vasculite) sau acumulări în exces a componen- 
telor MBG (ca în glomerulopatia membranoasă) ar putea avea rol patogenetic. 
Inflamaţia este inițiată de legarea autoanticorpilor de antigenul ţintă, urmată de 
fixarea de complement şi infiltrarea celulară. Limfocitele T au rol patogenic im- 
portant în boala Goodpasture. 


Manifestările clinice şi paraclinice 

- Affectarea pulmonară se caracterizează prin hemoragie intraalveolară. Prezenţa 
şi severitatea acesteia detemină prognosticul vital şi ghidează intensitatea şi ur- 
genţa terapiei. Se manifestă prin tuse, hemoptizii de severitate diferită; uneori se 
poate manifesta doar prin anemie feriprivă (uneori severă) şi dispnee, fără ex- 
teriorizare hemoptoică. Hemoragia este reflectată de imagini difuze de umplere 
alveolară pe radiografia toracică. Uneori diagnosticul diferenţial al imaginilor 
pulmonare de hemoragie cu o eventuală bronhopneumonie este dificil, dar este 
important de tranşat deoarece modifică atitudinea în ceea ce priveşte tratamentul 

imunosupresiv. 

- Afectarea renală ia forma unei GNPE cu IRRP sau insuficienţă renală acută. 
Sunt prezente hematuria microscopică cu caracteristici de hematurie glomeru- 
lară, proteinuria subnefrotică, hipertensiunea arterială, edemele. 

- Alte manifestări frecvent întâlnite sunt legate de prezenţa anemiei. 

Diagnosticul de laborator se bazează pe prezenţa anticorpilor anti MBG 
circulanţi, tabloului renal şi pulmonar şi modificărilor asociate (anemie) 


Morfopatologic 

Microsopie optică: caracteristică este proliferarea extracapilară sub formă 
de semilune care se întind pe arcuri de cerc variabile, putând fi inclusiv circum- 
ferenţiale cu sufocarea ghemului capilar. În general, semilunele sunt în acelaşi 
stadiu evolutiv în boala Goodpasture. Predominanţa semilunelor celulare denotă 
leziuni reversibile, a celor fibroase leziuni ireversebile, cu importanță pentru 
prognostic. Sunt prezente leziuni necrotizante, uneori extinse, şi grade variabile 
de infiltrat inflamator interstițial sau fibroză. 

Imunofluorescenţa este diagnostică. Se observă depunere liniară difuză 
globală de imunoglobuline G, însoţită de complement. 
Microsopia electronică nu este de obicei necesară. 


Diagnosticul diferenţial 

Diagnosticul diferenţial implică: 
e Diferenţierea de alte afectări renale şi pulmonare concomitente (sepsă, insufi- 
cienţă renală cu edem pulmonar acut) 
e Diferenţierea de alte GNPE însoţite sau nu de hemoragie intraalveolară. 


Istoria naturală 

Boala este de obicei severă şi progresivă. 

Afectarea pulmonară determină prognosticul vital şi necesită intervenţie 
terapeutică agresivă, de urgenţă. 

Afectarea renală importantă cu necesar de dializă la momentul prezentării 
sau prezența de 100% crescenturi la biopsia renală este indicator de prognostic 
renal infaust, cu recuperare renală excepțională. 

Evoluţia bolii este în general autolimitată, după negativarea anticorpilor 
circulanți nu apar reactivări. 


Tratamentul 

Tratamentul constă în tripla asociere: 
e Corticoterapie sub formă de puls-corticoterapie cu metilprednisolon 1g/zi, 3 
zile consecutiv, urmată de prednison 1 mg/kg/zi; 
e Ciclofosfamidă de preferat per os (2-3me/kg/zi), în doze adaptate la masa cor- 

porală şi funcția renală. La pacienţii care au contraindicaţii se poate folosi ritux- 
imabul ca alternativă; 

e Plasmafereză (schimburi plasmatice) - care permite îndepărtarea anticorpilor 
circulanți până la intrarea în acţiune a terapiei imunosupresoare. Se fac schimburi 
zilnice sau la două zile a câte 1- 1,5 volume plasmatice timp de 2 săptămâni sau 
cât este necesar până la negativarea anticorpilor circulanţi. Lichidul de substituție 
este albumina singură sau combinată cu plama proaspătă congelată dacă există 
hemoragie activă. 

Acest tratament se recomandă la: 

- Pacienţii cu hemoragie alveolară, fie ca asociază glomerulonefrită sau nu; 
- În absenţa afectării pulmonare hemoragice: 

o În prezenţa glomerulonefritei rapid progresive la prezentare, chiar dacă 
această este severă. Se exclud pacienţii cu neceasar dializă la prezentare deoarece 
aceştia sunt susceptibili să aibe o afectare renală importantă a cărei reversibilitate 
este minimă; 

o La pacienţii care prezintă o glomerulonefrită extracapilară severă limitată cu 
crescentsuri prezente la <30-50% din glomeruli, dovezile de eficacitate/necesi- 
tate ale triplei terapii sunt discutabile; ea este deobicei folosită de majoritatea 
nefrologilor datorită prognosticului potenţial infaust al bolii în lipsa tratamentu- 
lui. 

La pacienţii dependenţi de dializă la prezentare sau cu 100% crescent- 
suri pe biopsie, posibilitatea de a recupera funcția renală este minimă și, cu rare 
excepţii, tripla terapie nu este justificată. Aceşti pacienți pot urma tratament de 
pulsterapie cu metilprednisolon urmat de prednison. 

Tratament suportiv: transfuzii de masă eritrocitară/sânge, hemodializă 
dacă este necesar, oxigenoterapie, asistenţă ventilatorie, antibioterapie profilac- 
tică, etc. 

Tratamentul imunosupresor se menţine până la negativarea persistentă (3 
determinări la interval de câteva săptămâni) a anticorpilor circulanţi, sunt nece- 
sare de obicei 2-3 luni . 

Se recomandă temporizarea unui eventual transplant renal până când an- 
ticorpii rămân nedectabili timp de cel puţin 6 luni pentru a se preveni recurenţa 
pe rinichiul transplantat. 

Boala Alport (mutație la nivelul colagenului tip IV care împiedică sinteza 
normală a acestuia) poate declanşa sinteza de autoanticorpi anti colagen similari 
cu cei din boală Goodpasture; aceşti pacienţi pot dezvolta postransplant GNPE 
cu IRRP care duce în 5% din cazuri la pierderea grefei. 


Tipul Il 
GNPE de tip II este caracterizată prin depozite granulare de imunoglob- 

uline şi complement fiind o formă evolutivă severă a unor glomerulonefrite pri- 
mare sau secundare. Astfel se poate întâlni în: 

- GNPE din infecţii: bacteriene - streptococ beta hemolitic (rar), endocardite bac- 
teriene, sunturi atrioventriculare, abcese, virale (hepatită B, C, HIV); 

- Boli autoimune — lupus eritematos sistemic, crioglobulinemie; 

- Nefropatia cu IgA şi purpura Henoch Schonlein; 

- Glomerulonefrită membranoasă; 

- Glomerulonefrita mezangioproliferativă; 

- Medicamente - penicilamina, hidralazina, propiltiouracil; 

- Neoplazii (carcinoame, limfoame); 

- Dacă nu se pune în evidenţă o cauză identificabilă se numeşte GNPE prin com- 
plexe imune idiopatică. 


Mecanismul patogenetic 
Este reprezentat de formarea de complexe imune circulante care se depun 
în structurile renale şi activează complementul. 


Tabloul clinicobiologic 
Tabloul clinic este variabil în funcţie de afecțiunea cauzatoare. Paraclinic 
se întâlnesc nivele crescute de complexe imune şi scăderea complementului. 


Morfopatologic 
Întâlnim tabloul unei GNPE, iar la imunofluorescenţă se observă depuneri 
de imunoglobuline şi complement mezangial şi capilar periferic. 


Tratamentul 

Tratamentul este etiologic când acest lucru este posibil. Din punct de 
vedere al afecțiunii glomerulare, când nu există contraindicaţii se utilizează un 
regim imunosupresor (puls metilprednisolon + ciclofosfamidă) similar cu cel de- 
scris în boala Goodpasture. 


Tipul III 

Tipul III de glomerulonefrită rapid progresivă se numeşte şi pauciimună 
şi apare în cadrul vasculitelor vaselor mici. 

Vasculitele sunt un grup heterogen de boli care se caracterizează prin in- 
filtrarea peretelui vascular cu celule inflamatorii şi prin necroză fibrinoidă. Ele 
se împart de obicei după calibrul vaselor afectate în vasculite ale vaselor mari 
(arterita Horton, boala Takayashu), medii (poliarterită nodoasă, boala Kawasa- 
ki) şi mici (afectează arteriole, venule şi capilare). Din vasculitele vaselor mici 
fac parte vasculitele leucocitoclastice cu afectare strict cutanată, vasculitele prin 
complexe imune (în infecţii, boli autoimune, crioglobulinemii, etc.) şi vasculitele 

fără depozite imune în peretele vascular, aşa numite pauciimune. În vasculitele 
pauciimune capilarele glomerulare sunt o ţintă preferențială. 

Vasculitele pauciimune sunt asociate cu prezența ANCA şi se caracteri- 
ziează prin glomerulonefrită necrotizantă cu GNPE fără depozite imune (paucii- 
mună). După caracteristicile clinico-biologice acestea din urmă se diferențiază 
în: 

- Poliangeita microscopică (PAM) — cu afectare renală, cutanată, alveolară; 

- Granulomatoza cu poliangeita (GPA) —denumită anterior granulomatoza Wege- 
ner- se însoţeşte în plus față de PAM de inflamație granulomatoasă care afecte- 
ază preponderent tractul respirator; 

- Granulomatoza cu poliangeita şi eozinofilie (GPAE) — denumită anterior sin- 
dromul Churg-Strauss - se însoţeşte de astm şi eozinofilie. 

- Există şi vasculite pauciimune cu afectare strict renală, ele sunt considerate a 
face parete din spectrul PAM/GPA. Tabloul este similar cu cel descris mai sus 
dar sunt absente manifestările extrarenale. 

Diferenţierea între aceste entități este dificilă, tabloul clinic se suprapune 
în mare parte, iar specificitatea ANCA nu este suficientă pentru a certifica singură 
diagnosticul. Criteriile de diferenţiere între diversele entități sunt în curs de a 
fi definite. În cele ce urmează ne vom referi la spectrul PAM/GPA/vasculite cu 
afectare strict renală. În GPAE afectarea renală este mai puţin frecventă iar prez- 
entarea şi prognosticul sunt diferite şi nu va fi detaliată aici. 


Patogenie 

Factorii discutaţi în etiopatogenia vasculitelor sunt infecțiile, factori ge- 
netici şi de mediu (inclusiv medicamente). 

Este foarte probabil că ANCA joacă un rol direct în patogenia inflamaţiei 
din vasculite şi nu sunt doar un marker al procesului vasculitic. Polimorfonu- 
clearele (PMN) sensibilizate de citokine exprimă antigenii ANCA specifici pe 
suprafaţa lor. După legarea ANCA, PMN se activează, se degranulează şi aderă 
de endoteliu, eliberează enzime şi radicali liberi şi determină leziuni endoteli- 
ale. Depunerea complexelor antigen- ANCA pe suprafaţa endotelială şi activarea 
complementului ar putea contribui la leziunile vasculitice. Mai nou a fost pusă 
în evidenţă existența la 90% dintre pacienţii ANCA pozitivi a unui anticorp anti 
LAMP-2. Antigenul împotriva căruia sunt îndreptaţi acești anticorpi are simi- 
larităţi cu antigene din fimbriile bacteriilor gram negative astfel încât se ridică 
ipoteza că infecțiile ar putea juca rol de factor patogentic/declanșator. 


Epidemiologie 
Aceste vasculite sunt caracteristice decadelor 5-7 şi au o predominanţă 
masculină şi în populaţia caucaziană. 

Manifestările clinice 

Manifestările clinice sunt polimorfe şi depind de teritoriul vascular afectat. 
- Affectarea renală este prezentă la 70-90% din cazuri şi ia de multe ori forma unei 
IRRP însoţită de sindrom nefritic: hematurie, proteinurie subnefrotică, edeme, 
hipertensiune arterială. Substratul acesteia îl reprezintă o glomerulonefrită ne- 
crotizantă asociată frecvent cu proliferare extracapilară. Datorită eşantionului 
mic renal nu se pune în evidenţă totdeuna leziunea vasculară ci doar consecință 
ei — proliferarea extracapilară; 
- Tabloul pulmonar cel mai comun este o alveolită hemoragică manifestată prin 
tuse, hemoptizii, anemie şi diverse grade de insuficienţă respiratorie; 
- În GPA apare în plus şi o inflamație granulomatoasă care interesează căile res- 
piratorii superioare şi inferioare: laringe, sinusuri, otite, bronşite cu expectoraţie 
purulentă sau hemoptoică, ulceraţii, policondrită, distrugeri de cartilaje şi arii 
osoase în sfera ORL. Ele pot fi puse în evidenţă prin examene ORL sau endosco- 
pie şi pot fi accesibile biopsiei; 
- Manifestările cutanate constau în leziuni purpurice, denivelate, predominante 
pe membrele inferioare şi cu apariția în valuri. Nu dispar la digitopresiune (există 
hematii extravazate datorită leziunilor pereţilor vasculari) şi se însoțesc uneori de 
zone de necroză cutanată; 
- Manifestările sistemice — astenie, subfebrilități, scădere în greutate. 

Asociat mai pot apărea: 
- Neuropatie (frecvent mononevrite multiplex), afectare sistem nervos central 
(disfuncţie cognitivă, convulsii, deficite motorii), afectarea nervilor cranieni; 
- Simptome musculare şi articulare (artralgii şi mialgii); 
- Leziuni cardiace (tulburări de conducere, pericardită, endocardită); 
- Leziuni gastrointestinale prin ischemie ca urmare a vasculitei mezenterice (du- 
rere, tulburări de tranzit, hemoragii, perforaţii); 
- Leziuni oculare — conjuctivită, episelerită, ulceraţii corneene, uveită, vasculită 
retininană, etc. 


Paraclinic 

Caracteristica pe care o au în comun aceste 3 entităţi este prezenţa unor 
titruri ridicate de ANCA. Prin imunofluorescenţă indirectă se determină pat- 
tern-ul perinuclear (p-ANCA) — imunofluorescenţa dată de prezența ANCA este 
agregată perinuclear- sau citoplasmatic (c-ANCA) — imunofluorescenţa este dis- 
tribuită uniform în citoplasmă. PAM se caracterizează în majoritatea cazurilor 
prin p-ANCA iar GPA prin c-ANCA. 

Ulterior este necesară determinarea specificităţii antigenice (ELISA) An- 
ticorpii relevanți pentru vasculită pot fi sunt direcțţionaţi împotriva proteinazei 3 
(PR 3), cu pattern cANCA si mieloperoxidazei (MPO) cu pattern p-ANCA. 

90% din pacienţii cu GPA activă sunt ANCA pozitivi, dar doar 40% din 

cei cu boală limitată. Dintre cei ANCA pozitivi 80- 90% au anticorpi anti PR3. 
70% din pacienţii cu MPA sunt ANCA pozitivi, marea majoritate a acestora au 
anticorpi anti MPO. 

Majoritatea pacenţilor cu vasculite pauciimune limitate la rinichi sunt 
ANCA pozitivi — majoritatea cu p-ANCA anti MPO. 

Pacienţii cu vasculite pauciimume ANCA negativi au un tablou clini- 
co-evolutiv similar cu cei ANCA pozitivi. 


Morfopatologie 

Morfopatologic se va pune în evidenţă în toate teritoriile vasculare afec- 
tate leziunea peretelui vascular: infiltrare leucocitară (polinucleară sau mononu- 
cleară) cu necroză fibrinoidă. Uneori o biopsie dintr-o leziune cutanată purpurică 
este foarte contributivă pentru diagnostic. 
- La nivel renal, microscopia optică pune în evidenţă o GNPE. Sunt caracteristice 
necroza fibrinoidă, uneori extinsă şi prezenţa de semilune (fibroase sau fibrocelu- 
lare). Imunofluorescenţa este în mod caracteristic negativă (pauciimună). 
- În GPA apar şi granuloame: leziuni nodulare cu necroză centrală, înconjurate 
de infiltrat inflamator: monocite, macrofage, polinucleare şi cu prezenţa de celule 
gigante multinucleate. Acestea sunt evidenţiabile de regulă la nivelul tractului 
respirator superior. 


Diagnostic 

Diagnosticul pozitiv definitiv se bazează pe afectare sistemică (cutanată, 
pulmonară, renală) în toate vasculitele pauciimune, însoţite de afectarea specifică 
a căilor respiratorii în GPA. Confirmarea histologică este necesară. Frecvent, ea 
se obţine din biopsia renală care arată glomerulonefrită necrotizantă cu prolifer- 
are extracapilară. Biopsia cutanată poate aduce informaţii utile şi este mai puţin 
invazivă. Pentru GPA investigarea/biopsia căilor respiratorii superioare şi inferio- 
are este importantă deoarece poate pune în evidenţă inflamaţia granulomatoasă. 
Determinarea ANCA prin imunofluorescenţă indirectă şi ELISA este obligatorie 
şi de mare ajutor în stabilirea diagosticului. 

Diagnosticul diferenţial include mai ales alte vasculite ale vaselor mici şi 
alte tipuri de glomerulonefrite rapid progresive. 


Istoria naturală 

Fără tratament prognosticul este rezervat, grevat de afectarea pulmonară 
şi renală, cu 90% decese în doi ani. Spre deosebire de boala Goodpasture (care 
are o evoluţie autolimitată) evoluția sub tratament a vasculitelor pauciimune ale 
vaselor mici este caracterizată de perioade de remisiune şi recăderi. Ele sunt în 
general precedate de creşterea titrului ANCA. Cu toate acestea, creşterea izolată 
a titrului ANCA, în absența manifestărilor specifice din partea unor organe şi 

sisteme, nu este un criteriu suficient pentru diagnosticul şi tratamentul de „recă- 
dere”. 

Factorii de prognostic negativi sunt severitatea afectării renale în mo- 
mentul diagnosticului, şi prezența hemoragiei pulmonare. Totuşi, reversibilitatea 
leziunilor renale este mai bună decât în Boala Goodpasture; necesarul de dializă 
la prezentare nu este o contraindicație a unui tratament imunosupresor maximal 
direcționat pentru recuperarea renală. 1—25% dintre pacienți vor ajunge în timp 
la necesar de epurare extrarenelă 


Tratament 

Având în vedere tendința de a evolua în pusee a bolii, un tratament pato- 
genetic inițial de inducere a remisiei nu este deobicei suficient, el trebuind să fie 
urmat de un tratament de menținere. 

Tratamentul de inducție 

Din punct de vedere al tratamentului inițial se deosebesc: 
- Forme de boală uşoare (fără glomerulonefrită şi fără afectare extrarenală care 
să pună în pericol funcția unui organ sau viața). Tratamentul inițial se bazează pe 
glucocorticoizi şi metotrexat. 
- Forme severe — cu afectare glomerulară renală cu IRRP, afectare pulmonară 
severă. Tratamentul se bazează pe asocierea : 

o Corticoterapie sub formă de puls-corticoterapie cu metilprednisolon 7-15 
mg/kg max 500-1000 mg/zi, 3 zile consecutiv urmată de prednison 1 mg/kg /zi 
cu scădere la 20 mg/zi la 2 luni; 

o Ciclofosfamida — se preferă administrarea iv 0.5g-1/m2 la 2-4 săptămâni 
timp de 3-6 luni de adaptat în funcție scăderea leucocitelor indusă de tratament. 
Se preferă această administrare iv (deşi si cea per os este posibilă) deoarece doza 
cumulată este semnificativ mai mică. 

Sau 

Rituximabul, anticorp monoclonal anti CD 20 care acţionează prin de- 
pleţia limfocitelor B, direct implicate în patogeneza vasculitelor. Eficienţa în 
tratamentul de inducere a remisiei este similară cu regimurile bazate pe ciclo- 
fosfamidă; dezavantajul ar fi costul foarte ridicat. Eficacitatea tratamentului cu 
ciclofosfamidă este mai bine documentată la cazurile cu afectare renală sau pul- 
monară foarte severă. 

o Prezenţa hemoragiei intraalveolare sau prezenţa unei insuficiențe renale se- 
vere (creatinina peste 5.7 mg/dl sau necesar de dializă), mai ales dacă la examin- 
area bioptică leziunile au potențial reversibil sau se asociază anticorpi anti MBG, 
justifică folosirea plasmaferezei care permite îndepărtarea anticorpilor circulanți 
până la intrarea în acţiune a terapiei imunosupresoare, într-un regim asemănător 
celui descris la boala Goodpasture. 

Remisia se definește ca dispariția manifestărilor sistemice, dispariția in- 

filtratelor pulmonare hemoragice și stabilizarea leziunilor pulmonare cronice, iar 
din punct de vedere renal dispariția hematuriei şi stabilizarea/ameliorarea creati- 
ninei şi proteinuriei. 

Pentru pacienţii cu rezistenţă la tratamentul inițial se utilizează deobicei 
tratamentul alternativ față de cel folosit (ciclofosfamidă respectiv rituximab) sau 
micofenolat mofetil. 

Tratamentul de menţinere este necesar în majoritatea cazurilor deo- 
arece vasculitele au tendinţa de a evolua în pusee. După obţinerea remisiei, se 
înlocuieşte regimul imunosupresor folosit în obţinerea remisiei cu unul cât mai 
puţin toxic pentru înca12-24 luni. Acesta poate cuprinde : 

- Azatioprină sau metotrexat (acesta din urmă contraindicat în insuficienţa re- 
nală); 

- Rituximabul se poate utiliza în menţinerea remisiei la pacienti cu GPA sau după 
ce a existat deja o recădere; 

- Utilizarea biseptolului a fost inițial raportată ca măsură de reducere a frecvenţei 
recăderilor;, azi se utilizează ca terapie adjuvantă profilactică în timpul imunosu- 
presiei. 

Tratamentul recăderilor: 1/4-1/2 din pacienţi vor face recădere. Trata- 
mentul acestora este insuficient standardizat, pentru forme uşoare se creşte/rein- 
troduce tratamentul de menţinere dublat de creșterea temporară a corticoterapiei; 
pentru recăderi severe se utilizează de obicei regimuri asemănătoare cu cele de 
inducţie. 

Deşi poate reapărea posttransplant, pierderea grefei din cauza vasculitei 
apare într-o minoritate de cazuri; vasculita nu constituie o contraindicaţie pentru 
transplantul renal. 


32 


NEFROPATIA LUPICĂ 


Definiţii: 

Lupusul eritematos sistemic (LES) este o boală inflamatorie cronică au- 
toimună de cauză necunoscută ce afectează pielea, sistemul articular şi musculo- 
scheletal, rinichii, plămânii, sistemul nervos, seroasele şi alte organe. Se caracter- 
izează prin anomalii imunologice cum ar fi producţia excesivă de autoanticorpi. 
Boala evoluează cronic cu perioade de remisiune şi recăderi. Apare mai frecvent 
la femei tinere. 

Diagnosticul de LES se bazează pe o combinaţie de elemente clinice şi de 
laborator. Familiarizarea cu criteriile de diagnostic ajută clinicianul să recunoască 
LES. Criteriile de clasificare au fost revizuite şi validate în 2012 de “Systemic 
Lupus Internaţional Collaborating Clinics (SLICC) group”. Ei au clasificat o per- 
soană ca având LES în prezenţa nefritei lupice dovedită prin biopsie renală cu 
ANA sau anti-ADNdc sau dacă sunt întrunite 4 din cele 17 criterii de diagnostic, 
incluzând cel puţin 1 criteriu clinic şi 1 criteriu imunologic. 

Criterii clinice: 

1. Lupus cutanat acut (ex: Rash malar; Lupus bulos; Necroliză epidemică toxică; 
Rash maculopapular; Fotosensibilitate) 
2. Lupus cutanat cronic (ex: Rash discoid) 
3. Ulceraţii orale, de obicei nedureroase 
4. Alopecia non-cicatricială 
5. Sinovita ce afectează 2 sau mai multe articulaţii 
6. Serozite (colecţie pleurală sau pericardică) 
7. Affectare renală: proteinurie > 0.5 g/24h sau cilindri hematici 
8. Afectare neurologică: psihoze, convulsii, neuropatii 
9. Anemie hemolitică 
10. Leucopenia 
11. Trombocitopenie 
Criterii imunologice: 
1. Titru ANA crescut 
2. Titru Ac anti- ADN dc crescut 
3. Ac anti-Sm pozitivi 
4. Ac antifosfolipidici 
5. Nivel scăzut al complementului (C3, C4, CH50) 
6. Test Coombs direct pozitiv în absenţa anemiei hemolitice 


Epidemiologia afectării renale: 

Afectarea renală este frecventă în LES, poate fi revelatoare pentru di- 
agnosticul LES şi adesea este decisivă pentru prognosticul pacienţilor cu LES. 
Majoritatea pacienţilor cu LES prezintă anomalii urinare sugestive de boala renală 

(75%), dar nefropatia manifestă clinic apare la aproximativ jumătate din ei. 

Există mai multe tipuri de boală renală la pacienţii cu LES, ce pot fi dif- 
erenţiate cu ajutorul biopsiei renale; cea mai frecventă este glomerulonefrita me- 
diată prin complexe imune, dar şi afectarea tubulointerstițială sau vasculară pot 
fi prezente. De asemenea se pot asocia boli renale non-lupice. Nefropatia lupică 
(NL) se manifestă la scurt timp după diagnostic (6-36 luni). 


Etiopatogenie: 

Principalele cauze ale apariției NL sunt formarea de complexe imune, 
predispoziția genetică. Tipul de glomerulopatie lupică depinde în primul rând de 
situsul de formare a depozitelor imune. Acestea sunt formate în primul rând din 
Ac anti- ADN. Depozitele mezangiale şi subendoteliale sunt proximale spaţiului 
vascular şi produc activarea cascadei complementului şi, consecutiv, apariţia in- 
filtratului inflamator. Acest tip de depuneri se manifestă histologic ca glomerulo- 
nefrită mezangială, proliferativă focală sau difuză şi clinic prin sediment urinar 
activ, proteinurie şi insuficienţă renală. 

Depozitele subepiteliale nu produc infiltrat inflamator (deşi activează 
complementul, chemoatractantii nu ajung în fluxul sanguin pentru a atrage neu- 
trofilele şi macrofagele); se manifesta prin proteinurie, de obicei de rang nefrotic, 
iar histologic prin glomerulopatie membranoasă. 

Diagnostic pozitiv al afectării renale: 

- Proteinurie; - sediment urinar activ: hematurie micro sau macroscopica; leucoc- 
iturie; cilindri celulari sau granulari 

- Se poate manifesta prin sindrom nefritic acut, rapid progresiv, nefrotic; insufi- 
cienţă renală acută (IRA), rapid progresivă (IRRP) sau cronică (IRC); sindrom 
hemolitico-uremic. 

- Modificări serologice: Ac antinucleari (ANA), anticorpi anti- ANDdc, Ac an- 
ti-Sm; scăderea fracţiunilor complementului (C3 şi C4 |); Ac antifosfolipidici 
- Ecografic: rinichi dimensiuni normale sau reduse, simetrici 

- PBR este indispensabilă pentru a stabili tipul de afectare renală. 


Clasificarea nefritei lupice (ISN/RPS 2003) — pe criterii morfopatologice, 
în funcţie de localizarea depozitelor, tipul de proliferări, prezenţa de necroze ca- 
pilare, gradele de scleroză — şi asocierea acestor modificări. 

I. Nefrita lupică mezangială minimă (Clasa I): 

a. MO -— aspect normal; 

b. IF şi ME — depozite imune mezangiale; 

c. Clinic: este cea mai uşoară formă; probele urinare şi de funcţie renală sunt 
normale şi de obicei nu se face PBR. 
II. Nefrita lupică proliferativă mezangială (Clasa II): 

a. MO -— hipercelularitate mezangială şi expansiunea matricei mezangiale; 

b. IF şi ME — depozite imune subendoteliale şi subepiteliale izolate; 
c. Clinic — hematurie, proteinurie 
d. Prognostic renal excelent (supravieţuire renală peste 90% la 5 ani) 
e. Nu necesită tratament specific. 
III. Nefrita lupică focală (Clasa III) 
a. MO — mai puţin de 50% din glomeruli sunt afectaţi de GN proliferativă en- 
docapilară sau extracapilară, segmentală sau globală, activă sau inactivă 
b. IF şi ME — depozite subendoteliale şi mezangiale 
c. Subclase (funcţie de prezenţa leziunilor active sau cronice): 
i. Clasa III (A) cu leziuni active; se mai numeşte nefrita lupică prolifera- 
tivă focală 
ii. Clasa III (A/C) cu leziuni active şi cronice; se mai numeşte nefrita lu- 
pică proliferativă focală şi sclerozantă 
iii. Clasa (C) cu leziuni cronice; se mai numeşte nefrita lupică sclerozantă 
focală. 
d. Manifestări — hematurie, proteinurie; sindrom nefrotic (50%), HTA; insufi- 
cienţă renală (50%) 
e. Prognostic renal variabil, deoarece estimarea numărului de glomeruli afectaţi 
este inexactă. 


IV. Nefrita lupică difuză (Clasa IV) 
a. MO — mai mult de 50% din glomeruli sunt afectaţi de GN proliferativă endo- 
capilară +/- extracapilară 
b. IF şi ME — depozite imune de Ig şi complement importante cu îngroşarea 
peretelui capilar 
c. În funcţie de prezenţa segmentală (<50% din ansele unui glomerul) sau globală 
a leziunilor în fiecare glomerul sunt definite subclasele IV-S şi IV-G. 
d. Subclase (funcţie de prezenţa leziunilor active sau cronice): 
i. Clasa IV-S (A) = nefrita proliferativă segmentală difuză 
ii. Clasa IV-G (A) = nefrita proliferativă globală difuză 
iii. Clasa IV-S (A/C) = nefrita proliferativă segmentală difuză şi sclero- 
zantă 
iv. Clasa IV-G (A/C) = nefrita proliferativă globală difuză şi sclerozantă 
v. Clasa IV-S (C) = nefrita lupică sclerozantă segmentală difuză 
vi. Clasa IV-G (C) = nefrita lupică sclerozantă globală difuză 
e. Este cea mai frecventă şi cea mai severă formă de nefrită lupică 
f. Manifestări — hematurie, proteinurie la toţi pacienţii; sindrom nefrotic, HTA 
şi insuficienţă renală sunt frecvente şi severe; hipocomplementemie şi titru Ac 
anti- ADNdc crescut 
g. Prognostic renal prost, progresie chiar şi la pacienţii trataţi. 
V. Nefrita lupică membranoasă (Clasa V) 

a. MO — îngroşare difuză a peretelui capilarelor glomerulare (MBG) 

b. IF şi ME — depozite imune subepiteliale 

c. Manifestări — de regulă sindrom nefrotic; uneori asociază hematurie şi HTA; 
de obicei funcţia renală este normală sau uşor alterată. 
VI. Nefrita lupică sclerozantă avansată (Clasa VI) 

a. MO — scleroză renală ce afectează mai mult de 90% din glomeruli; nu există 
leziuni active. 

Există posibilitatea trecerii de la o clasă histopatologica la alta. 

Analiza histologică permite stabilirea unui indice de activitate şi a unui 
indice de cronicitate. 

Leziunile active constau în: hipercelularitate glomerulară, infiltrat inflam- 
ator interstiţial, semilune celulare, depozite (trombi) hialini, necroză fibrinoidă şi 
corpi hematoxilinici. 

Leziunile cronice sunt reprezentate de: glomeruloscleroză, semilune fi- 
broase, atrofie tubulară şi fibroză interstiţială. 

În plus faţă de leziunile glomerulare, pot apărea şi alte tipuri de afectare renală 
în LES: 

1. Boala tubulointerstitială — însoţeşte afectarea glomerulară, extrem de 
rar apare ca unică manifestare renală în LES. Prezintă insuficienţă renală şi semne 
de afectare tubulară. 

2. Vasculară - înrăutăţeşte prognosticul; trombi vasculari în sindromul 
antifosfolipidic. 


Tratament: 

Nu există tratament etiologic capabil să vindece LES. Terapia actuală este 
patogenetică şi are drept scop ameliorarea puseelor de activitate şi prevenirea 
apariţiei leziunilor ireversibile. 


1) Nefrita lupică clasele I şi II: 
Tratament nespecific: 
- antiproteinurice (inhibitori ai enzimei de conversie a angiotensinei şi blo- 
canţii receptorilor angiotensinei II); antihipertensive (ţinta TA=<130/80 mmHg); 
- tratament pt dislipidemie şi hipercoagulabilitate la cei cu sd nefrotic. 


2) Nefrita lupică clasele III şi IV: Terapia nespecifică + 
Tratament imunosupresor: 
1. De inducție — pentru şi până la atingerea remisiei clinice completă sau 
incompletă 
e NL proliferativă focală uşoară: glucocorticoizi (GC) - Prednison 60 
mg/zi 1 sapt, apoi se scade la 30 mg/2 zile în total 3 luni 
e NL proliferativă focală moderată-severă: GC + ciclofosfamida (CF) 

sau micofenolat mofetil (MMF) po 

e Boală activă severă (Insuficienţă renală acută, glomerulonefrită rapid 
progresivă cu necroză fibrinoidă sau semilune celulare, afectare extrarenală lu- 
pică severă): CF iv + pulsuri cu metilprednisolon (MP) 0.5 - 1 g/zi x 3 zile iv apoi 
Prednison 1 mg/kg/zi 6-8 săptămâni, apoi în următoarele 6-8 sapt se scade până 
la 0.25 mg/kg/zi 


2. De menţinere a remisiunii — minim 18 — 24 luni după remisiune 
e Se începe la 2-4 săptămani după ultimă doză de CF dacă leucoc- 
ite>4000/mcL şi neutrofilele>1500/mcL 
e Cu MMF 1000 mg X 2/zi sau Azatioprină sau Ciclosporină (CS) 
e Prednison 0.05 — 0.25 mg/kg/zi; preferabil se dă Prednison doză mică 
la 2 zile ca terapie de menţinere. 


3) Nefrita lupică clasa V: Terapie nespecifică + Tratament imunosupresor (la cei 
cu sindrom nefrotic, creatinina în creştere sau asociere cu NL III cu IV) 

1. Iniţial: Prednison 40 mg/m2/zi 8 săptămni, apoi scădere graduală cu 
Smg/sapt până la 10 mg/m2/zi + CF iv 0.5 — 1 g/m2 la 2 luni 1 an 
Sau Ciclosporină 200 mg/m2 (5mg/kg)/zi 1 an sau MMF 

2. Recăderi: cu CS sau CF 


4) Nefrita lupică clasa VI: 10-30% progresează la IRCT; supravieţuire 
similară cu alţi pacienţi cu insuficienţă renală cronică terminală; risc crescut de 
infecţii şi deces în primele 3 luni datorită imunosupresiei 

a. Dializă cronică: HD sau CAPD; activitatea LES scade la pacienţii în 
program de dializă cronică; cel puţin 6 luni de dializă înaintea transplantului 

b. Transplant renal limitat de posibilitatea recurenţelor (5-30%); sindrom 
antifosfolipidic; ateroscleroza. 


Alte terapii: 
e Hidroxiclorochina şi AINS pt afectarea cutanată şi articular 
e Plasmafereza: 

o La pacienţii cu NL şi insuficienţă renală rapid progresivă 

o La pacienţii care asociază sindrom antifosfolipidic sau sindrom hemo- 
litico-uremic 

Evoluție şi prognostic: 
- factorii de risc pentru progresia bolii renale sunt: creatinina crescută la momen- 
tul PBR, HTA, sindromul nefrotic, anemia, rasa (negrii, hispanici), PBR: clasa 
IV, semilune sau boală tubulointerstiţială asociată; asocierea cu sindrom hemolit- 
ico-uremic, sindrom antifosfolipidic 
- complicațiile amenințătoare de viaţă ale LES: neurologice, pancitopenie, tam- 

ponada cardiacă 
- monitorizare: ANA, Ac anti AND dc, C3, C4, proteinurie, sediment, PBR, cre- 
atinina, uree 


- prognosticul este mult ameliorat de diagnosticul şi tratamentul prompt şi de 
obţinerea remisiunii. 

GLOMERULOPATII SECUNDARE 
AMILOIDOZA SISTEMICA 


Definiţie: 

Amiloidozele sistemice reprezintă un grup de boli caracterizate prin 
depuneri de substanţe amorfe constituite din proteine insolubile cu structura fi- 
brilara B-plicaturate la nivelul rinichiului şi altor organe. Clasificarea se face în 
funcție de proteina serică precursoare a fibrilelor, fiind descrise peste 15 aseme- 
nea proteine. 

Principalele tipuri de amiloidoză care asociază afectare renală sunt: 

1. Amiloidoza AL (amiloidoza primară) = gamopatie monoclonala; însoţeşte 25% 
din cazurile de mielom; depozitele extracelulare conţin material proteic compus 
din lanţuri uşoare monoclonale mai frecvent lambda şi de proteină P; aparţine 
unui grup de boli de depunere de imunoglobuline (Ig) monoclonale care include 
boala depunerii de lanţuri uşoare şi/sau grele, crioglobulinemia, glomerulopatia 
fibrilară/imunotactoidă. 

2. Amiloidoza AA — complică boli inflamatorii cronice (poliartrita reumatoidă, 
spondilita anchilozantă, boli inflamatorii intestinale), cancer sau supuraţii cron- 
ice (TBC, osteomielita, bronşiectazii suprainfectate). 

3. Amiloid seric AF — ereditară (familială) — ex febra mediteraneană familială. 
4. Amiloid seric AH — hemodializă (B2 microglobulină). 


Morfopatologic: 
- MO: depozitele de amiloid pot interesa toate structurile, dar predomină în glo- 
merul; modificări nespecifice cu îngroşarea MBG, expansiunea mezangiului şi 
formare de noduli eozinofili până la scleroza glomerulară; pot duce la obliterarea 
corpusculului renal 
- Nu există o corelaţie între debitul proteinuriei şi abundența depozitelor 
- Coloraţia Roşu Congo: birefringenţă verde în lumina polarizată; amiloidul se 
colorează şi cu tioflavina T 
- IF: negativă pentru Ig şi pozitivă pentru lanţul uşor à sau K 
- ME: depuneri de fibrile de 7-10 nm, dispuse aleator şi formate din lanţuri uşoare. 


Diagnostic pozitiv al amiloidozei: 
- consultul hematologic cu efectuarea medulogramei poate evidenția proliferarea 
plasmocitară monoclonală moderată de 10-15% din aspiratul medular (normal 
procentul de plasmocite <5%); analiza imunohistochimică 
- biopsie ţesut grăsos subcutanat abdominal, gingivală, de rinichi sau rect 
- electroforeza proteinelor serice/urinare cu imunofixare evidenţiază lanţurile 
uşoare monoclonale (de obicei A) 
- Scintigrafie pentru aprecierea extinderii organice evidenţiază glicoproteină ami- 

loid P marcată cu iod radioactiv. 

Diagnostic pozitiv al afectării renale: 

- Poate fi prima manifestare şi poate fi revelatoare pentru diagnosticul de amiloi- 
doză 

- proteinurie constantă (albuminurie) cu sindrom nefrotic (SN) de obicei sever, 
persistent în ciuda progresiei IRC; tipic, sedimentul este sărac cu absenţa hema- 
turiei 

- acidoza tubulară renală, sindrom Fanconi 

- insuficienţă renală cronică (IRC) frecvenţa; HTA - rar 

- ecografic: rinichi mari sau cu dimensiuni normale, simetrici 


Diagnostic diferenţial: 
1. Cu alte cauze de SN 
a. Boala depunerii de lanţuri uşoare: depozitele sunt granulare, nu conţin 
amiloid P 
b. Glomerulopatia cu leziuni minime 
c. Glomerulopatia membranoasă 
d. Glomeruloscleroza focală şi segmentală 
e. Nefropatia diabetică 
f. Tromboza de vena renală 
2. Cu nefropatia mielomatoasă 


Complicații: 
1. IRC 
2. Complicațiile SN: 
a. Tromboze venoase profunde — trombembolism pulmonar 
b. Hiperlipoproteinemie 
c. Hipoproteinemie — malnutriție, edeme 
d. Anemie 
e. Infecții 
f. Insuficienţă renală acută (IRA) 
3. Complicaţiile extrarenale ale amiloidozei: 
a. Insuficientă cardiacă cronică (este frecventă în amiloidoza AL) 
b. Neuropatie autonomă cu: 
i. Afectare gastro-intestinală cu diaree 
ii. Vezica urinară neurogenă cu incontinență 
iii. Hipotensiune arterială 
c. Polinevrită 
d. Sindrom de tunel carpian 
e. Hepatomegalie (frecvenţa în amiloidoza AA), macroglosie 
f. Pulmonare (dispnee, infiltrat reticulo-nodular), tulburări de coagulare. 

Tratament: 
1. Amiloidoza AL 

o Al mielomului asociat (când este cazul) 

o Tratamentul variază în funcţie de vârstă, tipul şi numărul de organe 
afectate 

o Schema clasică include Prednison + Melfalan (Alkeran) min 6 luni 

o Alte opţiuni: ciclofosfamida, vincristina, doxorubicina, dexametazona, 
bortezomib 

o În cazuri selectate când creatinina<2mg/dl şi FE>55% se poate face 
transplant de măduvă osoasă precedat terapie alchilanta în doza mieloablativă. 

o Simptomatic (ex diuretice pentru insuficienţă cardiacă, antiproteinu- 
rice), dializă. 
2. Amiloidoza AA 

o Nu există tratament specific; tratamentul cauzei 
3. Febra mediteraneană familială 

o Colchicina previne crizele dureroase abdominale, puseele febrile şi de- 
pozitarea de amiloid în rinichi. 


Prognostic: 

Amiloidoza AL — afectarea cardiacă este principala cauză de deces (tul- 
burări de ritm şi conducere; insuficientă cardiacă refractară). Prognosticul este 
rezervat. Deces în = 1 - 2 ani. 

Amiloidoza AA - Tratamentul cauzei limitează progresia leziunilor. 

Nefropatia diabetică 


Diabetul reprezintă cea mai mare problemă de sănătate publică contem- 
porană, explozia diabetului de tip 2 fiind responsabilă de creşterea dramatică a 
incidenţei acestei boli. Actualmente, sunt afectaţi circa 170 milioane de pacienţi 
la nivel mondial; până în 2030 se preconizează dublarea acestei cifre, mai ales pe 
seama ţărilor în curs de dezvoltare, în contextul industrializării şi urbanizării. 

Pacientul cu nefropatie diabetică poate progresa spre necesar de epura- 
re extrarenală (în SUA diabeticii reprezintă 40% dintre pacienţii cu necesar de 
supleere renală), dar se individualizează mai ales prin cumularea factorilor de 
risc cardiovasculari, incidenţa mortalităţii de cauze cardiace depăşind cu mult pe 
cea a insuficienţei renale cronice terminale. Costurile pentru societate şi gravita- 
tea complexului patologic sunt considerabile. Profilaxia şi tratamentul optim al 
nefropatiei diabetice (ND) constituie astfel o prioritate. 

ND apare atât în diabetul de tip 1 cât şi în diabetul de tip 2. Un procent de 
20-30% dintre pacienţii diabetici vor dezvolta microalbu—minurie şi aproximativ 
1 din aceştia dezvoltă ND — după studii recente, chiar mai puţini. Restul pa- 
cienţilor rămân microalbuminurici sau regresează la normoalbuminurie. Aceste 
noi date contrastează cu cifrele anterioare care raportau o incidenţă a ND de 30- 
40%. Cauza reducerii prevalenţei şi progresiei ND este controlul glicemic şi ten- 
sional mai bun, şi utilizarea pe scară largă a blocării axului renină angiotensină 
aldosteron. Aceste măsuri terapeutice sunt esenţiale în tratamentul pacientului 
diabetic cu nefropatie. 


Patogenia ND 


Patogenia ND este multifactorială şi cuprinde 

Factori genetici — determinism polgenic, diferențe interetnice; 
Mecanisme hemodinamice — devreme în istoria naturală a ND apare va- 
sodilataţia arteriolei aferente cu hiperpresiune şi hiperfiltrare, condiționată de 
hiperglicemie pe termen lung apare hipertrofia glomerulară; 
Un rol imprtant îl joacă dereglări metabolice: hiperglicemia şi produşii de 
glicozilare avansați, activarea căilor polyol, proteinekinazei C și hexozaminei; 
Inflamaţia este un factor principal în patogeneza ND şi este legată de activarea 
axului renină angiotensină aldosteron şi sinteza crescută de citokine, respectiv 
creşterea stressului oxidativ; 
Disfuncția podocitului şi modificări ale proteinelor podocitare sun implicate 
în patogeneza proteinuriei, disfuncția endotelială generalizată este caracteristică 
diabetului. 

Deşi au fost identificaţi o serie de factori de risc pentru nefropatia diabet- 
ică (genetici, rasiali, controlul glicemic, tensiunea arterială, filtrarea glomerulară, 

fumatul, obezitatea), exceptând microalbuminuria nici unul nu are valoare pre- 
dictivă suficientă la nivel individual. 


Istoria naturală a nefropatiei diabetice 


Evoluţia nefropatiei diabetice cuprinde următoarele stadii: 
Prealbuminuric: pot exista deja modificări substanțiale chiar în absența mi- 
croalbuminuriei (actualmente numită albuminurie moderat crescută) — hiperfil- 
trare glomerulară, modificări histologice de tip hipertrofie glomerulară; 
Microalbuminuric: stadiu potenţial reversibil, caracterizat prin microalbu- 
minurie (albuminurie moderat crescută) şi uneori hipertensiune arterială (HTA) 
intermitentă (profil patologic al tensiunii arteriale nocturne); 

Macroalbuminuric (proteinuric, cu albuminurie sever crescută) caracterizat 
progresiv prin: 

- creşterea progresivă a proteinuriei până la instituirea unui sindrom ne- 
frotic, apariţia sau agravarea HTA; 

- apariţia şi progresia insuficienţei renale cronice până la necesar de dial- 

iză. 

Pacienţii diabetici de tip 1 dezvoltă microalbuminurie între 5 şi 15 de ani 
de la debutul diabetului. Deoarece debutul clinic al diabetului de tip 2 este mai 
greu identificabil, această relație temporală nu este la fel de clară în diabetul de 
tip 2 ca şi în diabetul de tip 1. Dealtfel, microalbuminuria, frecvent identificată la 
diagnosticul diabetului de tip 2 poate avea numeroase alte explicații, mulți dintre 
pacienți fiind hipertensivi, cardiaci şi obezi. Odată apărută microalbuminuria, 
istoria naturală a nefropatiei diabetice este similară pentru diabetul de tip 1 şi de 
tip 2: în jur de 50% din pacienți progresează spre proteinurie (în general în primii 
20 de ani de la debutul diabetului), restul rămânând microalbuminurici sau chiar 
redevin normoalbuminurici. Progresia din stadiul macroproteinuric în stadiul de 
insuficienţă renală cronică terminală se întinde în medie pe 6-7 ani. 


Morfopatologic 


Morfopatologic, glomerulopatia diabetică se caracterizează prin 
hipertrofie glomerulară, expansiune mezangială; 
îngroşarea membranei bazale glomerulare; 
glomeruloscleroză cu aspect nodular (nodulii Kimmelstiel- Wilson) sau difuz; 
nu există depozite imune. 
Clasificarea acceptată azi cuprinde: 
. Clasa I: îngroşarea izolată a membranei bazale glomerulare; 
. Clasa II: expansiune mezangială uşoară (Ia) sau severă (Ib); 
3. Clasa III: prezenţa de leziuni Kimmelstiel Wilson; 

4. Scleroză avansată (peste 50% glomeruli sclerozaţi global). 
Leziunei vasculare şi tubulointerstiţiale sunt cuantificate şi ele cu scoruri 
în această clasificare. 


Paraclinic 


Microalbuminuria şi proteinuria 

Actualmente albuminuria normală este considerată sub 10 mg/24 ore. 

Albuminuria înalt normală este 10-29 mg/24 ore. Se definşte ca albuminurie 
moderat crescută (înainte numită microalbuminurie) excreția de 30-300 mg al- 
bumină/24 ore şi se poate pune în evidență semicantitativ (bandeletă reactivă 
albumin-specifică) sau prin determinarea raportului albumină/creatinină urinară 
(30-300 mg/g semnifică microalbuminurie). 
Albuminuria moderat crescută (microalbuminuria) caracterizează stadiul mi- 
croalbuminuric al ND. Microalbuminuria este un factor independent de risc pen- 
tru apariția ND manifeste, a insuficienței renale şi a morbimortalității cardio-vas- 
culare. Determinarea microalbuminuriei se face activ la toți pacienții diabetici de 
tip 1 începând cu 5 ani de la diagnostic, iar la pacienții diabetici de tip 2 încă de 
la debut (vezi istoria naturală); se realizează, deobicei, din spot urinar prin bande- 
letă albumin specifică, dacă aceasta este pozitivă se determină raportul albumină/ 
creatinină urinară. 

Valori crescute ale raportului albumină/creatinină urinară trebuie confir- 
mate: 

- în două ocazii diferite; 

- în următoarele 3-6 luni; 

- din urina de dimineață; 

- în absenţa infecției de tract urinar. 

Proteinuria (actualmente numită albuminurie sever crescută şi semni- 
ficând excreţia a>300 mg proteină/24 ore) caracterizează ND clinic manifestă, se 
determină prin bandeletă reactivă; dacă aceasta este pozitivă determinarea ulteri- 
oară a excreţiei proteice se face prin determinarea raportului proteină/creatinină 
urinară, iar acesta se va utiliza şi la monitorizarea evoluţiei proteinuriei. Se poate 
determina iniţial proteinuria (mai ieftină), dacă aceasta este absentă, se determină 
microalbuminuria. 

Funcţia renală 

Pentru aprecierea funcției de filtrare glomerulară se utilizează estimarea 
filtrării glomerulare pornind de la creatinina serică. 

Examinarea sedimentului urinar 

Nefropatia diabetică se caracterizează prin sediment urinar inactiv; 
prezenţa hematiilor şi leucocitelor trebuie să ridice suspiciunea altei nefropatii. 

Diagnostic diferenţial, relaţia cu retinopatia diabetică 

ND evoluează în paralel cu microangiopatii decelabile în alte teritorii. La 
pacienţii diabetici de tip 1, retinopatia precede în mod tipic apariția ND. Deo- 
arece doar o minoritate de pacienţi cu retinopatie vor dezvolta microalbuminurie 
sau nefropatie, prezenţa retinopatiei nu poate fi folosită ca factor predictiv pentru 
afectarea renală. La pacienţii cu diabet de tip 2, relaţia nu este atât de inechivocă. 
Absența retinopatiei nu exclude în acest caz ND. Pacienţii diabetici de tip 2 cu 
macroalbuminurie (proteinurie) şi retinopatie au aproape constant ND, cei fără 
retinopatie diabetică prezintă în proporţie de 30 % alte nefropatii. 

Problemele de diagnostic diferenţial trebuie luate în considerare: 

- în absenţa retinopatiei diabetice la pacienții diabetici tip 1; 

- funcţie renală cu deteriorare rapidă sau funcție renală alterată în absenţa pro- 
teinuriei; 

- reducerea FG cu mai mult de 30% după introducerea inhibitorilor de enzimă de 
consversie (IEC) sau antagoniști receptori angiotensină (ARA); 

- hipertensiune arterială refractară; 

- apariţia bruscă a proteinuriei cu o evoluţie care nu este compatibilă cu istoria 
naturală a ND; 

- sediment urinar activ (hematurie, leucociturie); 

- semne sau simptome de boală sistemică. 

În diagnosticul diferenţial al glomerulopatiei diabetice una dintre cele 
mai frecvente alternative etiologice este leziunea vasculară secundară hiperten- 
siunii (nefroangioscleroză) sau nefropatia ischemică (aterosclerotică), ambele 
soldându-se cu hipoperfuzie glomerulară. De altfel, la un pacient diabetic cu glo- 
merulopatie, astfel de leziuni vasculare pe vasele intrarenale pot fi frecvent aso- 
ciate. Scăderea marcată a filtrării glomerulare în urma instituirii blocadei axului 
renină-angiotensină-aldosteron este sugestivă pentru aceste situaţii. 


Profilaxia şi tratamentul nefropatiei diabetice 

Progresia ND poate fi oprită sau amânată prin intervenţii terapeutice, în 
special dacă acestea se fac precoce în evoluţia bolii. Stadiul microalbuminuric 
este reversibil, evoluţia leziunilor mai avansate putând fi doar încetinită. 

Pacienţii cu diabet trebuie supuşi anual screening-ului pentru prezența 
nefropatiei diabetice. Acesta trebuie să înceapă: 
- la 5 ani după diagnosticului diabetului de tip 1; 
- la diagnosticul diabetului de tip 2 
şi trebuie să includă: 

e măsurarea raportului albumină/creatinină urinară într-o probă (spot) uri- 
nară; 

e determinarea creatininei serice şi estimarea filtrării glomerulare (vezi şi 
capitolul BCR). 

Controlul glicemic 

Hiperglicemia este modificarea metabolică cea mai importantă din diabet, 
responsabilă de leziuni ale organelor ţintă, inclusiv de glomerulopatia diabetică. 
Tratamentul intensiv al hiperglicemiei are potenţialul să prevină apariția microal- 
buminuriei şi progresia microalbuminuriei spre proteinurie. Este mai puţin clar în 
ce măsură controlul glicemic strict încetineşte progresia ND în stadiul macroal- 
buminuric, însă date rezultate din urmărirea bioptică a pacienţilor cu transplant 
pancreatic sugerează regresia pe termen lung a modificărilor histologice de ND 
în condiţii de euglicemie. În consecinţă, se recomandă control glicemic cât mai 
bun la toţi pacienţii diabetici cu nefropatie, în special la cei aflaţi în stadii incip- 
iente. inta este reprezentată de HbA Ic de sub 7 % independent de prezenţa sau 
absenţa ND. 

De menţionat că anumite antidiabetice orale pun probleme în condiţii de 
insuficienţă renală: unele sulfonilureice se elimină renal şi necesită reduceri de 
doze; metforminul se administrează în doze reduse la pacienţi cu FG diminuată 
putând fi continuat cel puţin până în stadiul 3 de BCR; în stadii avansate de insu- 
ficienţă renală scade şi necesarul insulinic. 


Controlul TA 

Pacienţii diabetici cu nefropatie trebuie să beneficieze de un control ten- 
sional strict cu scopul de a încetini progresia bolii cronice de rinichi. 

inta tensională este sub 130/80 mm Hg la pacienţii cu ND şi 125/75 
mmHg la pacienţi ci proteinurie importantă (peste 1 g). TAS nu se scade sub 110 
mm Hg, TA diastolică nu se scade sub sub 75 mm Hg la coronarieni. 


Alegerea medicaţiei antihipertensive 
IEC sau ARA se prescriu la pacienţii diabetici: 
- cu microalbuminurie; 
- cu proteinurie; 
- cu hipertensiune, indiferent de prezenţa sau absenţa microalbuminuriei sau pro- 
teinuriei. 

Blocarea axului renină angiotensină aldosteron este benefică atât în re- 
ducerea progresiei de la stadiul albuminuric la cel proteinuric, cât şi în progresia 
nefropatiei proteinurice, atât în diabetul de tip 1 cât şi în diabetul de tip 2. Se vor 
utiliza IEC sau ARA. La pacienţii diabetici de tip 2 cu ND în stadiul macroalbu- 
minuric se preferă ARA (mai multe studii pozitive, dar şi IEC sunt eficace), la 
nefropatia diabetică tip 1 sunt preferaţi IEC. La pacienţii diabetici (tip 1 sau2), 
hipertensivi fără microalbuminurie se preferă de asemenea IEC în schema anti- 
hipertensivă (probabil şi ARA au efect similar, dar dovezile statistice sunt mai 
puţin solide) deoarece acestea conferă un efect protector faţă de apariția de novo 
a microalbuminuriei. Pacienţii normotensivi şi fără microalbuminurie ar putea, 

probabil, să beneficieze şi ei de pe urma efectului protectiv al blocării axului ren- 
ină-angiotensină-aldosteron; cel puţin pentru diabeticii de tip 2, dovezile nu sunt 
încă concludente astfel încât prescrierea acestor medicamente pe scară largă la 
diabetici normotensivi şi fără microalbuminurie nu poate fi recomandată. 

După inițierea unui tratament cu IEC sau ARA se va observa o reducere 
inițială a FG care se datorează suprimării vasoconstricţiei adaptative a arteriolei 
eferente induse de angiotensina II şi reducerii consecutive a presiunii intraglo- 
merulare. O scădere de 30-35% este tolerabilă şi chiar prezice un răspuns bun 
la tratament; o reducere mai mare trebuie să ridice suspiciunea de nefropatie 
ischemică (stenoză de arteră renală). 

Deşi efectul antiproteinuric ar putea fi mai important, datorită cumulării efectelor 
secundare NU se recomandă asocierea IEC cu ARA (cel puţin la pacienşii cu 
diabet de tip 2. 

O menţiune specială necesită controlul potasiului seric la pacienţi dia- 
betici sub IEC sau ARA. Aceştia cumulează condiţii potenţial hiperkaliemiante 
(acidoză tubulară renală tip 4, deficit de insulină, scăderea FG). Potasiul trebuie 
controlat la 3-7 zile după introducerea tratamentului şi la orice titrare de doză. 
Este posibil ca ARA să comporte un risc de hiperkaliemie ceva mai redus ca IEC. 
Atenţie la alte asocieri (spironolactona indicată pentru cardioprotecție). 

În multe cazuri ţinta tensională nu va fi atinsă doar cu IEC/ARA și regim 
hiposodat. Se adaugă în ordine: un diuretic, care este susceptibil să le potenţeze 
efectele IEC/AR; blocant de Ca non-dihidropiridinic; 


Reducerea proteinuriei 

Pacienţii diabetici cu proteinurie sau microalbuminurie ar putea benefi- 
cia de pe urma măsurilor antiproteinurice cu scopul încetinirii progresiei bolii 
cronice de rinichi. Reducerea microalbuminuriei, respectiv macroalbuminuriei, 
trebuie considerată o ţintă în managementul pacientului diabetic cu nefropatie. 
Se urmăreşte o reducere a excreţiei proteice sub 500-1000 mg/zi sau de minimum 
60%. Aceasta se realizează cel mai eficient prin scăderea TA şi blocarea axu- 
lui renină-angiotensină-aldosteron. Nu se indică asocierea IEC/ARA deoarece 
riscurile depăşesc potenţialele beneficii. Se pot utiliza blocantele de canale de 
calciu nondihidropiridinice - diltiazem sau verapamil, ambele având efecte an- 
tiproteinurice independente de reducerea valorilor tensionale. Deşi diureticele 
antialdosteronice au valenţe antiproteinurice, ele sunt dificil de asociat la medic- 
amentele menţionate anterior din cauza riscului de hiperkaliemie (vezi mai sus). 


Tratamentul dislipidemiei 
Dislipidemia este frecventă la pacienţii diabetici cu boală cronică de rin- 
ichi şi este un factor suplimentar de risc cardiovascular. Tratamentul acesteia re- 

duce acest risc. Dislipidemia este şi un factor de progresie al insuficienţei renale; 
tratamentul ei ar putea contribui la încetinirea progresiei, deşi dovezile din studii 
intervenționale nu sunt deocamdată suficiente. 

Pacienţii diabetici cu boală cronică de rinichi şi dislipidemie trebuie trataţi 
conform standardelor pentru grupul de risc crescut şi anume: 
- LDL-colesterolul ţintă la pacienţii diabetici cu boală cronică de rinichi stadiul 
KDOQI 1-4 este de < 100 mg/dl (şi sub < 70 mg/dl la cei cu boli cardiovasculare); 
- La pacienţii diabetici cu boală cronică de rinichi stadiul KDOQI 1-4 şi LDL 
colesterol peste 100 mg/dl se iniţiază tratamentul cu statine; 
- ținta pentru TG este de <150 mg/dl; 
- ținta pentru HDL colesterol este >40 mg/dl. 

Statinele sunt bine tolerate şi nu necesită monitorizare particulară. 


Nutriţia 

Evaluarea nutriţională este obligatorie la pacienţii diabetici cu nefropatie, 
cu scopul de a menţine un status nutrițional adecvat dar şi de a încetini progresia 
bolii cronice de rinichi. Ingestia proteică la pacienţii diabetici cu boală cronică de 
rinichi stadiul 1-4 trebuie să fie în jur de maximum 1g/kg/zi. Limitarea aportului 
proteic trebuie să fie compensată prin creşterea aportului de carbohidrați şi glu- 
cide pentru a asigura un necesar caloric adecvat. Nu există suficiente argumente 
pentru a recomanda reducerea mai severă a aportului proteic; aceasta este şi greu 
de realizat, având în vedere restricțiile asociate privind ingestia hidraţilor de car- 
bon şi lipidelor şi poate fi riscantă deoarece statusul hipercatabolic asociat cu 
deficitul insulinic poate constitui un risc suplimentar pentru apariţia malnutriției 
protein-calorice. 

inta BMI trebuie să corespundă valorilor normale pentru populaţia gen- 
erală (18.5-24.9 kg/m2). 

Este necesară consilierea de către dietetician la pacienţi diabetici cu BCR. 


Abordarea multifactorială 

Abordarea pacientului diabetic cu boală cronică de rinichi trebuie să in- 
cludă o intervenţie multifactorială cu scopul de a reduce diverşi factori de risc, 
combaterea acestora aducând beneficii clinice aditive. Se vor lua în considerare 
modificări ale stilului de viaţă şi măsuri terapeutice specifice care să cuprindă: 
Monitorizarea şi tratamentul hiperglicemiei; 
Control tensional optim; 
Monitorizare nutrițională; 
Renunţarea la fumat; 
Exerciţiu fizic; 
Asigurarea aderenţei la tratamentele prescrise. 

Complianţa pacientului la multiplele schimbări propuse ale stilului de 

viaţă este esenţială, dar este foarte greu de realizat datorită numeroaselor inter- 
venţii necesare. Educaţia pacientului nu este suficientă, este necesară o mon- 
itorizare continuă a îndeplinirii obiectivelor de mai sus în care se va implica 
întreaga echipă medicală (specialist diabetolog, nefrolog, cardiolog, medic de 
familie, dietetician, asistentă). Medicul specialist de medicină generală este un 
factor principal în demersul terapeutic amintit, el menţinând contactul cel mai 
strâns cu pacientul şi realizând legătura între diverşi specialişti. 

Administrarea de substanţă de contrast radiologică la pacienţii diabetici 
se face cu precauţie deoarece au un risc substanţial mai mare decât alţi pacienţi cu 
boală cronică de rinichi de a dezvolta toxicitate renală secundară, risc care creşte 
evident odată cu severitatea afectării renale. 

Rinichiul şi sarcina 


Sarcina normală este caracterizată prin modificări profunde în aproape 
fiecare sistem de organe, în scopul de a se adapta cerințelor unităţii fetoplacen- 
tare. 

Modificările renale apărute în sarcina normală sunt: 

1) anatomice: 

- Creșterea în volum a rinichilor cu 1-1.5 cm 

- Dilatarea ureterelor şi pelvisului renal (hidroureter şi hidronefroză) - predomi- 
nant pe dreapta față de stânga; apare în până la 80% din femeile gravide. Aceste 
modificări pot fi vizualizate pe examinarea ecografică din al doilea trimestru, și 
pot persista până la 6 la 12 săptămâni postpartum. 

2) hemodinamice: 

- creşterea debitului cardiac 

- scăderea rezistentei periferice 

- creşterea volumului plasmatic 

Aceste modificări au drept consecință vasodilataţia arteriolară renală care 
va produce creșterea fluxului plasmatic renal şi creşterea ratei de filtrare glomer- 
ulară. 

3) Alte modificări fiziologice includ: 

- alcaloza respiratorie cronică şi hiponatremie uşoară 

- reducerea absorbției fracționate a glucozei, aminoacizilor şi beta-microglobu- 
linei, ceea ce poate duce la glucozurie uşoară şi aminoacidurie. 

- creştere ratei de catabolism a ADH, cu risc mai crescut de a dezvolta diabet 
insipid gestațional. 


Complicaţiile renale în cursul sarcinii sunt: 

1) infecțiile urinare 

2) insuficienţa renală acută obstetricală (prerenală, renală) sau obstructivă 
3) hipertensiunea arterială 


Insuficienţa renală acută 

Insuficienţa renală acută (IRA) legată de sarcină este rară în ţările dezvol- 
tate. Incidenţa poate fi considerabil mai mare în ţările în care îngrijirea prenatală 
este mai puțin disponibilă şi în cazul în care sunt efectuate avorturi ilegale. 

IRA precoce în timpul sarcinii (înainte de 20 săptămâni) presupune cauze 
precum: 
- prerenale datorate hyperemesis gravidarum 
- necroza tubulară acută datorată unui avort septic 
- IRA secundară unei infecții bacteriene sau virale şi/sau sepsis. 

Cauzele de IRA tardivă în sarcină (după 20 de săptămâni) includ: 

- preeclampsia cu sau fără sindrom HELLP 

- purpura trombotică trombocitopenică - sindromul hemolitico-uremic (PTI- 
SHU) 

- ficatul gras acut de sarcină 

- necroza tubulară acută sau necroza acută corticală associate cu hemoragie (pla- 
centa praevia, abruption placentae, embolie cu lichid amniotic) 

Adițional acestor condiții, pielonefrita acută și obstrucția de tract urinar 
s-au asociat cu IRA la gravidă. 

Majoritatea cauzelor de IRA asociată sarcinii se pot stabili prin istoric 
si examenul fizic, sumar de urină şi ecografie. Adesea este dificil să se facă dis- 
tincția între preeclampsie cu sau fără sindrom HELLP, PTT-SHU, şi ficatul gras 
acut de sarcină datorită suprapunerii simptomelor şi anomaliilor de laborator. Un 
diagnostic precis se face de obicei pe baza caracteristicilor clinice, iar biopsia 
renală este rareori efectuată în acest context. 

Tratamentul specific pentru IRA asociată sarcinii depinde de patologia de 
bază: 

1) IRA asociată preeclampsiei este o indicație pentru naştere. Naşterea duce, în 
general, la recuperarea completă a funcției renale, deşi albuminuria poate per- 
sista. 

2) IRA asociată PTT sau SHU este tratată în primul rând cu plasmafereză. 

3) IRA asociată cu ficatul gras acut de sarcină include tratamentul coagulării in- 
travasculare diseminate (CID) şi extragerea fătului. 

În plus față de terapiile specifice ale tulburărilor care stau la bază, trata- 
mentul IRA este de susținere. Dializa trebuie inițiată pe baza criteriilor uzuale 
pentru pacienții non-obstetricali. 


Hipertensiunea de sarcină 

Hipertensiunea arterială (HTA) de sarcină este caracterizată de valori ale 
TA sistolice (TAs) >140 sau TA diastolice (TAd) >90 mmHg sau de creşterea TA 
în trimestrul II de sarcină (TAs cu>30mmHg ,TAd cu >15mmHg față de TA din 
trimestrul I sau perioada presarcină). 

Clasificarea hipertensiunii arteriale în sarcină: 

1) HTA preexistentă 

2) HTA gestațională fără sau cu proteinurie 

3) HTA preexistentă cu HTA gestațională suprapusă cu proteinurie 

4) HTA neclasificabilă antepartum 

Hipertensiunea arterială preexistentă (hipertensiune arterială cronică) 
precede sarcina sau apare înainte de săptămâna 20 şi persistă peste 12 săptămâni 
postpartum. Asociază sau nu proteinurie. 

Hipertensiunea arterială gestațională este o formă clinică de HTA indusă 
de sarcină care nu este însoţită de proteinurie. 

Preeclampsia este o boală multisistemică caracterizată prin HTA nou in- 
stalată la femeie anterior normotensivă asociată cu proteinurie şi/sau disfuncție 
de organ (trombocitopenie, insuficiență renală, citoliză hepatică) care apare după 
săptămâna 20 de sarcină şi revine la normal postpartum. Edemele apar în 60% din 
sarcinile normale şi nu se mai includ în diagnosticul de preeclampsie. Sedimentul 
urinar este benign. Biopsia renală nu este indicată în această situaţie. Modificările 
histologice renale observate pe specimene obţinute la autopsie constau în endote- 
lioză glomerulară cu edem celular, pierderea fenestrațiilor și ocluzia lumenelor 
capilare. 

Principalii factori de risc pentru preeclampsie sunt istoricul de preec- 
lampsie, nuliparitatea, diabetul gestațional, HTA preexistentă, obezitatea, vârsta 
de peste 40 de ani și sarcina multiplă. În diagnosticul diferenţial se iau în con- 
siderare HTA cronică, boală renală preexistentă, sindromul antifosfolipidic, PTT- 
SHU, ficatul gras acut de sarcină, lupus eritematos sistemic. 

Aceste sarcini au risc crescut de morbiditate maternă și fetală. Compli- 
cațiile materne ale preeclampsiei sunt abruptio placentae, insuficiență renală 
acută, hemoragie cerebrală, CID sau edem pulmonar. Eclampsia reprezintă preec- 
lampsia severă asociată cu convulsii generalizate tonico-clonice. Preeclampsia/ 
eclampsia este printre principalele cauze de deces matern. 

Preeclampsia suprapusă pe hipertensiune arterială cronică reprezintă agravarea 
HTA preexistente, după săptămâna 20 însoțită de proteinurie. 

Tratamentul se recomandă în funcție de valorile TA, varsta sarcinii și 
prezenţa factorilor de risc materni și/sau fetali. Valorile ţintă ale sunt TAs între 
130 şi 150 mmHg şi TAd între 80 şi 100 mmHg. 

Măsurile igieno-dietetice sunt limitarea efortului şi dieta normală. 

Tratamentul medicamentos: 

- în HTA severă (>170/110mmHg), pacienta necesită spitalizare şi tratament de 
urgenţă iv cu labetalol sau hidralazină, oral cu metildopa, nifedipină sau nitro- 
glicerină sublingual 

- în HTA moderată — oral cu metildopa, labetalol, blocante de canale de calciu. 
La sfârșitul sarcinii se pot administra betablocante <4-6 săptămâni; se recoman- 
dă a se evita diureticele, iar inhibitorii de enzimă de conversie a angiotensinei şi 
sartanii sunt strict interzişi datorită riscului teratogen 

- La femeile cu făt viabil şi preeclampsie <34 săptămâni de sarcină, se recomandă 
glucocorticoizi antenatal pentru prevenirea morbidităţii neonatale 

- Sulfatul de magneziu este indicat pentru prevenirea şi tratamentul eclampsiei 
(convulsiilor) 

Declanșarea naşterii se recomandă când HTA gestaţională este însoțită 
de proteinurie, tulburări vizuale, anomalii de coagulare sau probleme fetale si 
reprezintă tratamentul definitiv al preeclamsiei. 

Nefropatiile tubulointerstiţiale 
Definiţie, terminologie, clasificare 


Nefropatiile tubulointerstiţiale (NTI) reprezintă o clasă distinctă de boli 
renale definită prin afectarea inițială şi preponderentă a tubilor şi a interstiţiului 
renal. Din punct de vedere clinic şi morfopatologic se disting două categorii de 
NTI: acute (NTIA) şi cronice (NTIC). Ambele categorii sunt extrem de heter- 
ogene etiologic şi ca mecanisme patogenice. Afectarea structurilor tubulointer- 
stițiale apare frecvent în cursul celorlalte clase de nefropatii ( glomerulopatii, 
nefropatii vasculare) având importante implicaţii de ordin prognostic. 


Morfopatologie 
Principalele leziuni histopatologice elementare întâlnite în NTI sunt: 


A. NTIA: 
e Infiltrat inflamator şi edem interstiţial 
e Tubulită (prezenţa celulelor inflamatorii in epiteliul tubular) 
e Necroză focală sau difuză a epiteliului tubular 
e Structuri glomerulare şi vase de regulă respectate. 
e In funcție de ponderea infiltratului inflamator, NTIA pot fi subclasificate ca 
nefrită interstițială acută (NIA), caracterizată prin prezenţa marcată a infiltratului 
inflamator, sau necroză tubulară acută (NTA) în absenţa inflamaţiei interstiţiale. 
NTA reprezintă substratul lezional cel mai frecvent întâlnit în insuficienţa renală 
acută intrinsecă Diferenţierea dintre NIA şi NTA are importante implicaţii tera- 
peutice (v.cap."Insuficienţa renală acută”). 

B. NTIC: 
e Atrofie tubulară 
e Fibroză interstiţială 
e Infiltrat inflamator rotundonuclear 
e Glomeruloscleroză, arterio- şi arterioloscleroză (în stadiile avansate). 


Incidenţă 
NIA: 10-15% din cazurile de insuficienţă renală acută intrinsecă 
NTIC: 15-30% din cazurile de insuficienţă renală cronică terminală. 


Etiologie 
Principalele cauze de nefropatii tubulointerstițiale 
Infecţii 
e Renale: pielonefrite acute şi cronice, leptospiroza, febre hemoragice (virusuri 

Hantaan), tuberculoza 
e Extrarenale: (cu NIA reactive): scarlatina, difterie, bruceloză, rubeolă, HIV, tox- 
oplasmoză. 
Agenți terapeutici/toxici 
e Antibiotice: peniciline, rifampicina, cefalosporine, ciprofloxacin 
e Antiinflamatoare nonsteroidiene: fenoprofen, ibuprofen 
e Analgezice: fenacetină, aspirină 
e Diuretice: tiazide, furosemid 
e Ciclosporina 
e Inhibitori de pompă de protoni: omeprazol, lansoprazol 
e Metale grele: plumb, cadmiu 
e Ciuperci: Cortinarius orellanus 
Uropatii 
e Obstructive 
e Reflux vezicoureteral 
Boli metabolice 
e Hipercalcemia 
e Hiperuricemia 
e Hiperoxaluria 
e Hipopotasemia 
e Cistinoză 
Boli imunologice 
e Sindrom Sjögren 
e Lupus eritematos sistemic 
e Boala asociată imunoglobulinei G4 („IgG 4 - related disease”) 
e Crioglobulinemia 
e Rejetul rinichiului transplantat 
Hemopatii benigne/maligne 
e Drepanocitoza 
e Limfom, leucemii, mielom multiplu 
Boli genetice 
e Boli polichistice renale: autosomal dominantă sau recesivă 
e NTI autosomal dominantă (boala chistică medulară tip 1 şi tip 2, nefropatia 
hiperuricemică juvenilă familială tip 2, etc.) 
Diverse 
e Sarcoidoza 
e Nefropatia balcanică 
e Nefropatia indusă de ierburi chinezesti 
e Rinichiul în „burete” ( boala Lenarduzzi -Cacchi -Ricci) 
Idiopatice 
e NIA idiopatică cu sau fără uveită. 

e NIA idiopatica hipocomplementemică 


Alterări funcționale renale 
In cadrul nefropatiilor tubulointerstițiale apar diverse modificări function- 
ale renale. 


1. Disfuncții tubulare proximale: 

e Glicozurie normoglicemica 

e Aminoacidurie 

e Hiperfosfaturie 

e Hiperuricozurie 

e Acidoză renală tubulară proximală (tip II) 
e Pierdere urinara de sodiu şi potasiu. 


2. Disfuncţii tubulare distale: 

e Hipostenurie, poliurie 

e Acidoză renală tubulară distală (tip I) 

e Acidoză renală tubulară hiperkaliemică (tip IV) 
e Pierdere urinară de sodiu. 


3. Disfuncţii medulare și papilare: 
e Hipostenurie, poliurie 
e Pierdere urinară de sodiu 


4. Reducerea filtrării glomerulare: 
e Insuficienţă renală acută, în NTIA 
e Insuficienţă renală cronică, în NTIC avansate. 


Examenul de urină 
1. Proteinuria de tip tubular 
- compoziţie: preponderent proteine cu GM cuprinsă între 9-50 kDa: beta2 mi- 
croglobulina, proteina de legare a retinolului, alphal microglobulina, proteinal, 
lizozim 
- cantitate: de regulă sub 1 g/24h 
- mecanism de producere: diminuarea reabsorbției tubulare proximale a protein- 
elor cu GM mică, filtrate liber la nivel glomerular. 
- modalități de evaluare: 

e Cantitative: dozare globală (tehnica biuretului), determinarea unor com- 
ponente (beta2-microglobulina, proteina de legare a retinolului) 

e Calitative: electroforeza în gel de poliacrilamidă cu detergent dode- 
cilsulfat de sodiu. 


75 


2. Proteinuria de tip glomerular 
- caractere: preponderența proteinelor cu GM mai mare de 50 kDa: albumină, 
transferină, IgG 
- cantitate: frecvent peste 2 g/24h 
- mecanism de producere: lezarea capilarelor glomerulare 
- incidență: NIA la antiinflamatoare nonsteroidiene, NTIC cu afectare glomeru- 
lară 
3. Enzimuria 
- valoare diagnostică relativ redusă (creşteri și în alte tipuri de nefropatii: glomer- 
ulare, nefroangioscleroză, etc.) 
4. Sedimentul urinar 
- leucocituria: este frecventă în NTIC, poate fi fals negativă la pH urinar ridicat 
şi/sau osmolaritate urinară redusă 
- hematuria: de regulă microscopică 
- eozinofiluria: 
e Incidenţă maximă: în NIA la antibiotice din grupa beta-lactaminelor 
e Specificitate redusă (apare şi în unele GN) 
e Metode de evaluare: colorarea sedimentului urinar cu tehnicile Wright, 
Hansel sau May-Grunwald-Giemsa 
- cilindruria: cilindri leucocitari, granuloşi. 


Nefrite interstiţiale acute 


Nefrite interstițiale induse medicamentos sunt produse cel mai frecvent de 
agenți antimicrobieni (beta-lactamine, sulfonamide, fluorochinolone şi rifampic- 
ină), antiinflamatoare nonsteroidiene (AINS), îndeosebi fenoprofen şi inhibitori 
de ciclooxigenază-2. Manifestările renale apar la circa 3 săptămâni de la inițierea 
terapiei şi se caracterizează prin scăderea RFG şi proteinurie sub 1g/24h. În cazul 
NIA indusă de AINS proteinuria este adesea de rang nefrotic. 

Manifestările extrarenale constau din simptome de hipersensibilitate: 
febră uşoară, rash maculopapular, artralgii uşoare, eozinofilie. Alteori se poate 
constata hemoliza, hepatita sau creșterea IgE serice. 

Ca şi tratament, pe lângă sistarea administrării agentului cauzator s-a ev- 
idenţiat că recuperarea funcției renale este accelerată de administrarea unei cure 
scurte de prednison. 


Nefrita interstiţială acută secundară bolilor infecțioase. Agenţii in- 
fecțioşi pot determina inflamaţia parenchimului renal în mod direct (pielonefrita 
acută- v.cap „Infecția urinară şi pielonefritele”, leptospiroza- v.cap."Insuficienţa 


renală acută”) sau produc NIA mediată imunologic, în absenţa invaziei directe. 

Nefrite interstiţiale acute asociate bolilor sistemice pot să apară la pa- 
cienți cu sarcoidoză consecutiv hipercalcemiei și hipercalciuriei secundare sau ca 
urmare a dezvoltării de granuloame interstițiale. 

În sindromul Sjögren leziunile şi disfuncţiile tubulare sunt cel mai adesea 
cronice, NIA apare rar. În lupusul eritematos sistemic NIA semnificativă clinic 
apare foarte rar în absenţa leziunilor glomerulare. 

În toate aceste situaţii sunt prezente de obicei manifestări extrarenale car- 
acteristice bolii de bază, iar tratamentul NIA are la bază administrarea de gluco- 
corticoizi. 

Aceste boli sistemice pot determina de asemenea apariția NTIC cu for- 
mare de granuloame în cazul sarcoidozei şi cu depuneri imune de-a lungul mem- 
branei bazale tubulare în cazul sindromului Sjögren şi a lupusului eritematos 
sistemic. 

Boala asociată cu IgG4 este o afecţiune sistemică fibro-inflamatorie rară 
recent descrisă. Poate interesa orice organ sau ţesut (pancreas, glande salivare, or- 
bită, retroperitoneu ).La nivel renal se poate manifesta ca NIA sau NTIC; rareori 
sunt prezente leziuni glomerulare de tipul glomerulopatiei membranare izolate 
sau asociate cu leziuni de NTI. Diagnosticul se bazează pe nivel seric crescut de 
IgG4, infiltrate tisulare cu plasmocite producătoare de IgG4, fibroză în „spiţe de 
roată”. Corticoterapia este de elecție. 


Nefrita interstițială acută idiopatică poate să apară izolat în cazuri rare 
sau asociată cu uveita anterioară în cadrul sindromului TINU („tubulointerstitial 
nephritis and uveitis”). Sindromul este mai frecvent observat la femei la puber- 
tate, debutul fiind cu dureri oculare şi tulburări vizuale sau de tip pseudoviral 
(febră, astenie, mialgii). Scăderea RFG este variabilă, de la moderată până la 
severă. Tratamentul constă în administrarea de glucocorticoizi topic pentru afec- 
tarea oculară şi sistemic. 

Nefrita interstitială acută idiopatică hipocomplementemică este foate 
rară (sub 20 cazuri publicate) şi are ca particularități hipocomplementemia în 
absenţa altor cauze (lupus, crioglobulinemie, GN postinfectioasă) şi prezenţa ma- 
sivă a complexelor imune la nivelul membranei bazale tubulare evidenţiată la im- 
unofluorescenţă şi microscopie electronică. Tratamentul constă in corticosteroizi 
şi imunosupresoare. 


Nefropatii tubulointerstiţiale cronice 


Nefropatia analgezică apare în urma abuzului cronic de analgezice com- 
puse (aspirină +fenacetină, acetaminofen sau salicilamidă +cafeină sau codeină). 
Riscul creşte după depăşirea a 2-3 kg analgezice compuse pe parcursul mai mul- 
tor ani. 

Leziunile renale sunt reprezentate de: necroza papilară, rinichi mici cu 
contur boselat şi se datorează ischemiei şi toxicității directe produse de analge- 
zice. 

Tratamentul este cel al insuficienței renale cronice asociat intreruperii an- 
algezicelor. Prognosticul depinde de gradul insuficienţei renale la prezentare şi 
oprirea administrării analgezicelor. 


Nefropatia indusă de acidul aristolochic a fost observată la pacienți 
care au utilizat ierburi chinezeşti în cadrul unor cure de slăbire. Componenta 
incriminată este Aristolochia fangchi care cauzează afectare tubulointerstițială 
şi atipii uroteliale la animalele de experienţă. Pe lângă fibroza interstițială exten- 
sivă, există risc crescut de carcinom al tractului urinar cu celule tranziționale. 

Tratamentul este cel al insuficienţei renale cronice, iar la pacienții cu 
necesar de terapie de substituție a funcţiei renale se recomandă nefrectomia bilat- 
erală datorită riscului crescut de a dezvolta neoplazii. 


Nefropatia indusă de litiu. Agentul este utilizat în tratamentul unor 
afecțiuni psihiatrice. Complicațiile posibile sunt: diabetul insipid nefrogen, in- 
toxicaţia acută cu litiu şi nefrotoxicitatea cronică a acestuia. Mecanismul nefro- 
toxicității cronice nu este elucidat. Manifestările clinice constau din poliurie şi 
polidipsie. Asociat se constată reducerea RFG și proteinurie. Astfel, se recoman- 
dă monitorizarea RFG, a diurezei și a nivelului litiului seric. 

Tratamentul constă în reducerea dozei de litiu și administrarea de amilor- 
id (diuretic economisitor de potasiu) care pe lângă reducerea diurezei blochează 
preluarea litiului prin canalele de sodiu din ductul colector. 


Nefropatia indusă de ciclosporină şi tacrolimus. Agenţii sunt utilizați 
în cadrul imunosupresiei post-transplant sau în tratamentul altor afecțiuni cu pa- 
togeneză imună. Au efect vasoconstrictor puternic şi toxicitate directă asupra 
celulelor tubulare. Astfel, pentru ajustarea dozelor este necesară monitorizarea 
nivelurilor serice a ciclosporinei. Administrarea concomitentă de IECA, ARB 
sau blocanti ai canalelor de calciu au efect benefic prin vasodilatarea arteriolei 
eferente. 


Nefropatii tubulointerstiţiale cronice secundare afecţiunilor 
metabolice. 

Nefropatia urică cronică. Studii experimentale au evidenţiat că hiper- 
uricemia cronică şi uricozuria sunt implicate în iniţierea și progresia NTIC prin 
depunerea de cristale de urat de sodiu în tubii renali precum şi prin acțiunea 
directă a acidului uric de activare a sistemului renină-angiotensină, stimulare a 
COX-2 şi inhibare a sintezei locale de oxid nitric. Consecința acestor acțiuni este 


78 


fibroza tubulointerstițială și glomeruloscleroza. Tratamentul are la bază agenți 
care reduc nivelul acidului uric seric, respectiv inhibitori de xantin-oxidază (al- 
opurinol). 

Hiperuricemia extremă cauzează nefropatia urică acută şi insuficienţă re- 
nală acută (sindromul de liză tumorală). Pentru prevenția acesteia, dar şi după 
declanșare se recomandă administrarea de urat-oxidază recombinată. 

Nefropatia hipokaliemică se caracterizează prin: vacuolizarea tubilor 
proximali, fibroză interstițială, atrofie tubulară şi insuficienţă renală progresivă. 

Nefropatia hipercalcemică cronică se caracterizează prin nefrocalci- 
noză (semn de hipercalcemie cronică), necroza celulelor tubulare şi obstrucţie 
intratubulară. 

Hipercalcemia acută severă se manifestă prin poliurie şi deshidratare, 
mergând până la insuficiență renală acută. 


Nefropatii tubulointerstiţiale cronice asociate expunerii la 
metale grele. 

Plumb: toxixitatea cronică a plumbului se datorează fie intoxicatiilor 
acute intermitente (manifestări: dureri abdominale colicative, encefalopatie, ane- 
mie hemolitică, neuropatie periferică, disfuncţii tubulare proximale), fie expuner- 
ii cronice la niveluri scăzute. Manifestările caracteristice sunt: disfuncția tubulară 
proximală, hiperuricemie şi artrita gutoasă („guta saturnină”) şi hipertensiune 
arterială. Diagnosticul se bazează pe istoricul de expunere, prezenţa disfuncțiilor 
tubulare și determinarea plumburiei. Tratamentul constă în oprirea expunerii și 
administrare de chelatori de plumb. 

Cadmiu: este utilizat în industria sticlei, aliaje metalice şi echipamente 
electrice. Se acumulează în tubii proximali și conduce la hipercalciurie şi litiază 
renală. 


Nefrita de iradiere. Incidenţa a scăzut semnificativ în ultimii ani, odată 
cu modificarea protocoalelor de radioterapie. Expunerea directă a rinichilor la o 
doză de 20-30 de Gy pe parcursul a 5 săptămâni sau mai puţin va produce nefrita 
de iradiere. Radiațiile ionizante determină edemaţierea celulelor endoteliale şi 
ocluzie vasculară. 


Nefropatia endemică balcanică a fost observată într-o regiune geogra- 
fică bine delimitată (Albania, Bosnia, Croaţia, Serbia, Macedonia, România şi 
Bulgaria). Nefropatia apare la localnici şi la emigranţi care au trăit în aceste regi- 
uni cel puţin 15-20 de ani. Etiologia este în continuare neelucidată. Se presupune 
că mecanismul patogenetic cuprinde predispoziția genetică și expunerea la un 
agent necunoscut din zonele endemice. 

Afecțiunea se manifestă în mod tipic în decada 4-5 prin: proteinurie tubu- 

lară uşoară, sediment urinar inactiv, disfuncţii tubulare şi progresie lentă a insufi- 
cienţei renale. Anemia de cauză renală apare precoce şi este disproporționată față 
de stadiul insuficienţei renale. Tratamentul este nespecific, suportiv. 


Nefropatia tubulointerstiţială autosomal dominantă (NTIAD) 

Acest termen recent introdus regrupează mai multe subentităţi ce au 
la origine mutații ale unor gene (UMOD, MUCI, REN, HNFIB) cu expresie 
în celulele tubulare (uromodulina, mucina 1, renina, respectiv, factorul nucle- 
ar hepatocitar 1ß). Clasic, denumirea afecțiunilor generate de mutaţiile acestor 
gene erau: boala chistică medulară tip 2, boala chistică medulară tip 1, nefropatia 
hiperuricemică juvenilă familială tip 2, respectiv , sindromul chiste renale-dia- 
bet. Manifestările clinice şi leziunile renale fiind asemănătoare în toate aceste 
afecţiuni, este recomandabil ca diferenţierea să se facă pe baza mutaţiilor, iar ter- 
minologia propusă include denunirea generală + gena afectată: NTIAD-UMOD, 
NTIAD-MUCI, NTIAD-REN, respectiv, NTIAD-HNFIB. 


Infecţiile urinare și pielonefritele 
Definiţie, terminologie, clasificare, incidenţă 


Infecția urinară (IU): se defineşte prin popularea cu microorganisme a 
urinii conţinute în tractul urinar şi a ţesuturilor acestuia, cu extindere variabilă, 
de la trigonul vezical până la parenchimul renal. Uretritele, orhiepididimitele şi 
prostatitele au o etiopatogeneză distinctă şi nu fac obiectul expunerii de față. 
Microorganismele implicate în producerea IU sunt reprezentate, în marea major- 
itate a cazurilor, de bacterii nespecifice (nu realizează leziuni caracteristice unei 
anumite specii bacteriene). Ocazional, IU sunt produse de M. tuberculosis, fungi, 
virusuri; în aceste situaţii în diagnosticul IU se menționează agentul patogen spe- 
cific implicat (de ex., IU cu Candida albicans). Utilizarea termenului de , infecție 
urinară” fără precizarea agentului infecțios cauzator presupune implicarea bac- 
teriilor nespecifice. 

Bacteriuria semnificativă : > 100.000 bacterii/ml urină; demonstrarea 
bacteriuriei semnificative reprezintă criteriul diagnostic esenţial pentru existenţa 
IU. 

Pielonefrita, acută sau cronică: rezultatul infecției bacteriene nespeci- 
fice a căilor urinare înalte și a parenchimului renal. 

Infecția urinară recurentă (recidivantă): infecția urinară reapărută după 
tratament antibiotic. 


Clasificarea infecțiilor urinare se face după diverse criterii: 
e Evoluție: IU acute sau cronice. 

e Localizare: IU joase (cistite) sau înalte (pielonefrite). 
e Prezenţa sau absența simptomatologiei: IU simptomatice sau asimptomatice. 
e Circumstanţele instalării: IU spontane (dobândite în comunitate) sau IU provo- 
cate (nosocomiale, asociate cateterizării sau instrumentării căilor urinare). 
e Prezenţa sau absenţa unor factori agravanţi: IU complicate (factori agravanţi 
prezenţi) sau necomplicate. 
Factori agravanţi ai IU sunt factori în prezenţa cărora eradicarea IU se face cu 
dificultate crescută: 
e Anomalii morfofuncţionale ale tractului urinar: 
- reflux vezicoureteral 
- obstrucţie anatomică sau funcţională 
- caterizări, derivații urinare (nefrostomie) 
- insuficienţa renală 
- rinichiul transplantat 
e Sarcină 
e Diabet zaharat 
e Imunodepresie 
e Bacterii multirezistente la antibiotice 


Incidenţa infecțiilor urinare 


Infecția urinară simptomatică: 

e Mai frecventă la fete decât la băieţi 

e Incidenţa creşte brusc la femei după începerea activităţii sexuale 
e Este rară la bărbaţii sub 50 de ani. 

Infecția urinară asimptomatică: 

e Frecventă la vârstnici de ambele sexe. 


Etiologia infecțiilor urinare 

IU necomplicate sunt produse, în ordinea frecvenței de: 

e Escherichia coli (80%) 

e Staphylococcus saprophyticus (10-15%) 

e Proteus mirabilis, Klebsiella (2-5%) 

e Enterobacter, Serratia sau Pseudomonas (rareori). 

IU complicate au un spectru etiologic mult mai larg: 

e Bacterii Gram negative: E.coli, Proteus, Providencia, Serratia, Klebsiella, Pseu- 
domonas. 

e Bacterii Gram pozitive: Streptococcus fecalis (enterococ), Staphylococcus au- 
reus. 

e Infecţiile tractului urinar produse de fungi (Candida), au o incidenţă crescândă 
la pacienţii cateterizați vezical, diabetici sau imunodeprimaţi. 

Patogeneza infecțiilor urinare 
A. Penetrarea bacteriilor în tractul urinar se produce în majoritatea cazurilor, pe 
cale ascendentă; mai rar, penetrarea se face pe cale descendentă (hematogenă). 


Calea ascendentă 

e Bacteriile patogene pătrund prin uretră în vezică, şi de aici, pe traiectul uretere- 
lor, în căile urinare înalte şi în parenchimul renal; 

e Originea bacteriilor: flora enterală; 

e Etape premergătoare inoculării vezicii: contaminarea vestibulului vaginal, a 
tegumentelor periuretrale și a uretrei distale; 

e Contaminarea cu floră enterală a tegumentelor periuretrale este favorizată de 
antibiotice şi unele metode contraceptive (difragme, spermicide); la femeile 
aflate la menopauză, modificările involutive ale mucoasei vaginale favorizează, 
de asemenea, dezvoltarea florei enterale; 

e Contaminarea vezicii urinare este dependentă, pe de-o parte, de interacțiunea 
dintre virulența bacteriană și mărimea inoculării, și de mecanismele fiziologice 
de apărare ale gazdei, de cealaltă parte (efectul de spălare și îndepărtare a ger- 
menilor prin micţiune, concentraţia ridicată a ureei urinare, osmolaritatea urinară 
ridicată, proprietăţile antibacteriene ale secreţiilor prostatice etc.). 


Calea descendentă 

e Este operantă îndeosebi la pacienți debilitaţi: boli cronice, imunodeprimaţi; 

e Originea bacteriilor: focare de infecție situate la distanţă (cutanate, osoase, etc.); 
e Staphylococcus aureus este agentul bacterian mai frecvent implicat. 


B. Factori favorizanţi ai infecțiilor urinare sunt factori care cresc incidenţa IU; 
unii dintre aceşti factori (marcați cu * ) au însă şi rol agravant. 
e Sexul şi activitatea sexuală 
- la femei, apariţia foarte frecventă a IU necomplicate, este explicată de unele 
particularități ale uretrei: vecinătatea cu orificiul anal, traiectul scurt, masajul 
uretrei din timpul actului sexual, favorizează penetrarea germenilor în vezică; 
- la bărbaţi, prostatitele şi hipertrofia prostatică favorizează IU. 
e Sarcina* 
- incidenţa IU la gravide este mai ridicată, atingând 2-8% din cazuri, în funcție 
de statusul social; 20-30% din pacientele cu IU asimptomatice dezvoltă ulterior 
PNA; 
- IU în cursul sarcinii este favorizată de: 

- hipotonia căilor urinare, 

- hipoperistaltismul ureteral, 

- refluxul vezicoureteral tranzitor asociat sarcinii. 
e Refluxul vezicoureteral* 

- este definit prin deplasarea retrogradă a urinii din vezică în ureter sau bazinet; 
- se produce în timpul micțiunii sau în condiţiile creşterii presiunii intravezicale; 
- la copii se produce prin anomalii primare ale jocţiunii ureterovezicale, IU su- 
praadăugată fiind adesea elementul revelator pentru diagnostic; 

- prin antrenarea bacteriilor din vezică spre căile urinare înalte, refluxul vezi- 
coureteral favorizează apariția pielonefritelor. 

e Obstrucția tractului urinar* 

- orice obstacol în evacuarea urinii (tumoră, strictură, calcul, hipertrofie prostat- 
ică) poate să determine apariția hidronefrozei şi creşterea importantă a incidenţei 
IU; 

- evoluţia IU în prezența obstrucției este, de regulă, mult mai severă. 

e Vezica neurogenă* 

- afectarea inervației vezicii urinare (traumatisme sau compresiuni medulare, 
scleroză multiplă, diabet zaharat) antrenează tulburări micționale, necesitând ca- 
teterizare; 

- imobilizarea prelungită, adesea prezentă la aceşti pacienți, determină mobiliza- 
rea excesivă de calciu din oase, hipercalciurie şi litiază renală cu uropatii obstruc- 
tive. 

e Cateterizarea tractului urinar* 

- 10-15% dintre pacienţii cateterizaţi vezical dezvoltă bacteriurie; 

- IU asociate cateterizării tractului urinar reprezintă 40% din totalul infecțiilor 
nozocomiale; ele constituie principala cauză de bacteriemie cu germeni Gram 
negativi, la bolnavii spitalizaţi; 

- factorii de risc pentru apariţia IU asociate cateterizării sunt sexul feminin, peri- 
oada lungă de cateterizare, boala de bază severă, îngrijirea inadecvată a cateter- 
ului; 

- propagarea bacteriilor spre vezica urinară se poate face endoluminal (prin mi- 
grarea lor de-a lungul coloanei de urină) sau periuretral (de-a lungul suprafeţei 
externe a cateterului); 

- eradicarea IU asociate cateterizării tractului urinar, în condiţiile menţinerii ca- 
teterului, este dificilă, adesea imposibilă pentru că: 

- majoritatea tulpinilor infectante sunt rezistente la numeroase antibiotice; 

- accesibilitatea antibioticelor la agenţii bacterieni infectanți este limitată; 

- bacteriile aderă la suprafaţa cateterelor urinare și inițiază formarea unui bi- 
ofilm, compus din bacterii, glicocalix bacterian, proteina Tamm-Horsfall şi săruri 
urinare (carbonat de calciu, fosfaţi amoniaco-magnezieni). 

e Virulenţa bacteriană 

Tulpinile de E.coli întâlnite în IU necomplicate aparțin unui număr re- 
strâns de serogrupuri (definite prin antigenele O, K sau H), posedând unele pro- 
prietăţi uropatogene: 
- producere de hemolizină; 


83 


- prezenţă de pili (fimbrii) — structuri prin care bacteriile aderă la receptori specif- 
ici, situați pe uroepiteliu (ex. pili de tip P); 

- prezența de aerobactin — structură implicată în preluarea fierului, cu facilitarea 
consecutivă a multiplicării bacteriene; 

- rezistenţa la acţiunea bactericidă a serului uman; 

- aceiaşi factori de virulență bacteriană sunt prezenţi şi la alte specii implicate 
în producerea IU necomplicate, sugerând rolul determinant al acestor factori în 
inducerea IU la pacienţi cu tract urinar normal; 

Cele mai multe bacterii întălnite în IU complicate, nu posedă proprietățile 
uropatogene caracteristice speciilor ce produc IU necomplicate; apariţia IU com- 
plicate este condiţionată îndeosebi de factorii favorizanți aparținând organismu- 
lui gazdă. 

e Factori genetici 

- numărul şi tipul receptorilor uroteliului la care bacteriile pot să adere este deter- 
minat genetic; antigenele de grup sanguin P, prezente pe eritrocite şi uroepiteliu, 
funcționează ca receptori pentru pilii de tip P ai tulpinilor uropatogene de E.coli; 
- indivizii P negativi sunt mai puțin susceptibili la IU. 

e Boli generale* -diabet zaharat, imunodepresie. 


Diagnosticul infecțiilor urinare 

Criterii clinice 

e Cistita acută tipică se manifestă prin disurie, polakiurie, tenesme vezicale, du- 
rere hipogastrică; 

e PNA, caracteristic, se prezintă cu dureri lombare, frisoane, febră, grețuri, vărsă- 
turi asociate sau nu cu manifestări de cistită; 

e Corelația dintre manifestările clinice şi prezenţa sau localizarea IU este incon- 
stantă; 

e Adesea, pacienţii cu IU joase şi, uneori, cei ci IU înalte, sunt asimptomatici; 

e Jumătate dintre pacienții cu IU şi simpomatologie de cistită au IU înaltă. 


Criterii de laborator 

A.Urocultura 

Examenul bacteriologic al urinii constituie investigația esențială în diagnosticul 
IU. Urocultura completă include: identificarea germenilor, determinarea bacte- 
riuriei cantitative și a antibiogramei. Cel mai frecvent, recoltarea urinii se face 
prin metoda jetului mijlociu; 

- de regulă, bacteriuria >100.000 germeni/ml urină este considerată semnifica- 
tivă, indicând prezenţa IU; 

- la pacienții simptomatici, cu leucociturie patologică, o bacteriurie <100.000 
germeni/ml poate să semnifice existenţa IU; 

- la pacienţi asimptomatici, pentru afirmarea prezenţei IU sunt necesare mini- 

mum două uroculturi succesive, indicând >100.000 germeni/ml, din aceeaşi spe- 
cie bacteriană; 

- uroculturile prelevate prin cateterizarea vezicii urinare sunt semnificative de la 
minimum 100 germeni/ml; 

- în eşantioanele de urină recoltate prin puncție suprapubiană a vezicii urinare, 
orice număr de germeni este patologic. 


B.Examenul de urină 
e Leucocituria — la pacienţii simptomatici este un indicator foarte sensibil al 
prezenţei IU; absenţa sa pune în discuţie veridicitatea diagnosticului. 
Metode de estimare: 
- determinarea în camera de numărare microscopică; 
- testul esterazei leucocitare ( bandelete „dipstick”). 
e Evaluarea microscopică a bacteriuriei 
- tehnică: coloraţia Gram pe urină necentrifugată; 
- valoare diagnostică: confirmarea rapidă a diagnosticului IU, rezultate fals neg- 
ative la bacteriurii de sub 100.000 germeni/ml. 


C.Teste de localizare a infecțiilor urinare 

- examinarea sedimentului urinar pentru prezenţa cilindrilor leucocitari 
(prezenţi inconstant în IU înalte, absenţi în IU joase); 

- determinarea anticorpilor circulanţi împotriva antigenului O al bacte- 
riilor infectante (test pozitiv în IU înalte); 

- hipostenurie tranzitorie în IU înate; 

- cateterism ureteral bilateral; 

- tehnica spălării vezicii urinare (Fairley); 

- tehnica ACB (antibody coated bacteria): în IU înalte bacteriile din urină 
sunt inconstant acoperite cu anticorpi, evidenţiabili prin imunofluorescență di- 
rectă; 

- determinarea proteinei C reactive serice (crescută în IU înalte). 


Pielonefrita acută 


Definiţie, terminologie 

Pielonefrita acută (PNA) este caracterizată prin inflamația supurativă a 
căilor urinare înalte și a interstițiului renal, consecutivă infecției bacteriene ne- 
specifice. 

Pionefrita: termen sinonim cu abcesul renal; poate să survină ca o compli- 
cație în evoluția unei pielonefrite acute. 

Pionefroza: inflamaţia supurativă distructivă a parenchimului renal, dea- 

supra unui obstacol; termenul de pionefroză poate fi utilizat ca sinonim cu cel de 
pielonefrită acută obstructivă; pionefroza de regulă impune extirparea rinichiului 
afectat. 


Clasificare 

e după calea de pătrundere a bacteriilor: ascendente (în majoritatea cazurilor) sau 
descendente (hematogene); 

e după prezenţa sau absenţa obstrucţiei tractului urinar: obstructive sau neob- 
structive; 

e după starea morfofuncțională anterioară a tractului urinar: necomplicate (sur- 
venind la pacienți cu tract urinar indemn) sau complicate. 


Morfopatologie 

Macroscopic, leziunile inflamatorii supurative au în mod caracteristic o 
distribuţie focală; zonele interesate au formă triunghiulară, în „pană”, cu baza în 
corticală şi vârful în medulară, sunt net delimitate de parenchimul neafectat din 
Jur. 

Histologic, în focarele de inflamație se constată infiltrate cu polimorfonu- 
cleare neutrofile şi edem în interstițiu, acumulare de leucocite în tubi; glomerulii 
sunt, de regulă respectaţi. 

* În PNA obstructivă, leziunile supurative tind să conflueze, apar microabcese 
corticale, rinichiul este mărit de volum. 


Manifestări clinice 

Severitatea manifestărilor clinice este foarte variabilă, de la forme uşoare, 
paucisimptomatice, la forme grave, septicemice. 
e În PNA necomplicate, debutul este brusc, cu durere lombară, de regulă unilat- 
erală, frisoane, transpirații, grețuri, uneori vărsături; se pot asocia simptome de 
cistită: disurie, polakiurie, tenesme vezicale; examenul fizic: sensibilitatea lojei 
renale, manevra Giordano pozitivă, febră, tahicardie, hipotensiune arterială (în 
formele severe evoluând cu şoc infecțios). 
e In PNA complicate, tabloul clinic este asemănător cu cel din PNA necompli- 
cate; se disting de acestea din urmă prin răspunsul mai puțin prompt la antibiotice 
şi tendința de a recidiva după tratament. 


Examinări de laborator 

e Examenul de urină: leucociturie (constant), cilindri leucocitari (în 20- 40 % din 
cazuri); 

e Urocultura: bacteriurie >100.000 germeni/ml, în 80% din cazuri; 

e Hemoculturi pozitive în 20% din cazuri; 

e Modificări sanguine: leucocitoză cu neutrofilie, accelerarea vitezei de sedimen- 

tare a hematiilor, creşterea proteinei C reactive; 

e Modificări funcționale renale: hipostenurie tranzitorie, retenţie azotată de tipul 
insuficienţei renale acute (în formele grave septicemice, care evoluează cu şoc 
infecțios). 


Examinări imagistice 

Contribuţia examinărilor imagistice este importantă, îndeosebi în situ- 
aţiile în care diagnosticul de PNA este incert, afecțiunea are caractere de gravi- 
tate deosebită, evoluţia clinică nu este satisfăcătoare sau apar recidive. Aportul 
acestor examinări poate fi sistematizat astfel: 

- confirmarea diagnosticului de PNA şi evaluarea extinderii leziunilor; 
- relevarea unor condiţii favorizante sau agravante 
- diagnosticul complicațiilor. 

Ecografia reprezintă o examinare de prim nivel în PNA, vizând definirea 
situației anatomice a rinichilor şi a căilor urinare, în particular pentru preciza- 
rea prezenţei / absenței obstrucţiei tractului urinar. Sub acest aspect, investigarea 
ecografică s-a substituit examinării urografice. Ecografia are limite în diagnostic- 
ul şi aprecierea extinderii procesului inflamator renal şi în recunoaşterea compli- 
caţiilor bolii. Pot fi evidenţiate următoarele aspecte: 

e PNA obstructivă: recunoașterea obstrucției tractului urinar şi, eventual, identi- 
ficarea cauzei acesteia; rinichiul apare mărit, cu ecogenitate normală sau scăzută; 
e PNA neobstructivă: aspecte normale (cel mai frecvent), sau îngroşarea focală, 
hipoecogenă a parenchimului; 

e Abcesul renal: zonă hipo- sau anecogenă, cu contur relativ net faţă de paren- 
chimul înconjurător; 

e Supuraţia perirenală este de obicei demonstrabilă. 

Radiografia renală simplă poate avea uneori contribuţii diagnostice: 

e Calculi radioopaci; 

e Anomalii anatomice (ex. rinichi în potcoavă); 

e Colecţii aeriene în rinichi sau căile excretorii (PNA emfizematoasă). 

Urografia este utilizată mai puţin în ultimii ani ca urmare a accesibilităţii 
crescute la examinarea computer tomografică (CT). Modificările urografice prin- 
cipale în PNA sunt: 

e In PNA necomplicată: uneori mărirea rinichilor sau reducerea intensității nefro- 
gramei, fără modificări urografice în majoritatea cazurilor; 

e In PNA complicate: vizualizarea factorilor agravanţi anatomici (calculi, hi- 
dronefroză, etc.); 

e Complicaţiile PNA: metoda de elecţie în diagnosticul necrozei papilare; abce- 
sul renal sau extensia perirenală a procesului inflamator nu realizează, de regulă, 
imagini urografice concludente. 

Urografia computer tomografică (Uro CT) este explorarea radiologică 

care furnizează, actualmente, cele mai utile informaţii diagnostice. Metoda este, 
în ansamblu net superioară ecografiei sau urografiei, iar modificările demonstra- 
bile sunt de obicei patognomonice; 

e Examinarea se face înainte şi după administrarea substanţei de contrast, inclusiv 
în faza de excreţie a substanţei de contrast. 

e Aport diagnostic: 

- la examinarea fără substanță de contrast se pot evidenția: calculi, modificări de 
dimensiuni şi morfologie renală, zone hipodense în parenchim, cu semnificația 
unor leziuni inflamatorii, afectarea țesuturilor perirenale (colecții); 

- la examinarea cu substanță de contrast, porțiunile din parenchim afectate apar 
ca zone hipodense, omogene sau striate, extinse de la corticală pâna la sinusul 
renal; 

- abcesul renal se diferențiază net de zonele inflamatorii; 

- este posibilă localizarea exactă a abcesului renal sau perirenal, permițând 
drenarea percutană; 

- examinări seriate la bolnavii cu PNA au demonstrat că evoluția bolii se caracter- 
izează prin constituirea de leziuni cicatriceale, mult mai frecvent decât se aprecia 
în trecut pe baza studiilor urografice. 


Rezonanţa magnetică 

Metoda a fost aplicată pe scară restrânsă la pacienții cu PNA. Extinderea 
abcesul perirenal poate fi evaluat mai precis comparativ cu imaginile oferite de 
uro CT, metoda poate fi aplicată şi la gravide. 
Scintigrafia renală 
e Scintigrafia corticală cu 99mTc-dimercaptosuccinat (DMSA), sau 99mTc-glu- 
coheptonat (GHA), reprezintă modalitatea electivă de explorare. Aspectul pato- 
logic cel mai frecvent întâlnit în PNA constă din prezența unor focare hipocapt- 
ante, unice sau multiple. Spre deosebire de PNC, volumul renal este păstrat. 
e Scintigrafia cu 67Ga-citrat se bazează pe proprietatea radiofarmaceuticului de a 
se localiza electiv în zonele de inflamație. Imaginea patologică observată în PNA 
constă în captarea renală focală şi asimetrică. 


Criterii de selectare a examinărilor imagistice 
e În formele uşoare de PNA sau cu răspuns prompt la tratament, nu este necesară 
explorarea radiologică aprofundată; 
- ecografia este suficientă pentru excluderea hidronefrozei şi a altor numeroase 
anomalii ale tractului urinar; 
- scintigrafia corticală poate fi necesară pentru confirmarea existenţei leziunilor 
parenchimatoase renale; 
- uro CT este indicată în situaţiile în care ecografia nu este concludentă în privinţa 
existenţei unor uropatii; 

e In formele severe sau rezistente la tratament uro CT este metoda cea mai utilă 
pentru confirmarea diagnosticului, evidenţierea uropatiilor, evaluarea extinderii 
leziunilor și recunoaşterea eventualelor complicaţii. 


Diagnostic diferenţial 
e Durerea lombară asociată PNA poate să creeze probleme de diagnostic difer- 
enţial cu numeroase afecțiuni supra- sau subdiafragmatice: pneumonie, apendic- 
ită acută, perforație de organ intraabdominal etc. 
e PNA la femei tinere trebuie diferențiată de: afecțiuni inflamatorii pelvine, sarci- 
na ectopică, chistul ovarian complicat. 
e PNA severă, evoluând cu septicemie (urosepsis), trebuie diferențiată de septice- 
miile cu altă poartă de intrare; cateterizarea sau instrumentarea recentă a tractului 
urinar, leucocituria şi bacteriuria, pledează pentru septicemia de origine renouri- 
nară; diverse explorări imagistice contribuie decisiv la stabilirea diagnosticului 
corect. 


Complicaţii 
1. Necroza papilară 
- este mai frecventă la diabetici, de regulă cu tablou clinic de PNA severă 
- patogeneză: modificările microangiopatice asociate diabetului zaharat, prez- 
ente la nivelul medularei interne, combinate cu inflamaţia acută supurativă, ant- 
renează necroza ischemică a papilelor renale 
- manifestări: hematurie macroscopică, colică renală, eliminarea de fragmente 
tisulare (papile) în urină; 
- urografia, uro CT: formaţiune radiotransparentă situată într-o zonă caliceală 
(aspect „în inel”). 
2. Abcesul renal sau perirenal 
- circumstanţe de apariţie (etiologie): PNA ascendente (enterobacterii) sau de- 
scendente (stafilococ); 
- factori de risc: diabetul zaharat, litiaza renourinară; 
- manifestări: PNA cu persistenţa durerii lombare şi a febrei, sub tratament 
antibiotic adecvat; 
- diagnostic: ecografie, scintigrafie cu 67Ga-citrat, uro CT. 


Prognostic 

PNA necomplicate 

e Răspund la antibiotice, în peste 90% din cazuri; lipsa de răspuns sugerează re- 
zistența la antibiotice a tulpinii bacteriene, prezența unor factori obstructivi sau 
apariția complicaţiilor; 

e În general, se vindecă fără sechele semnificative; examinări seriate prin uro CT 
au demonstrat totuși posibilitatea constituirii de leziuni cicatriceale parenchima- 

toase, consecutive episoadelor de PNA. 

PNA complicate 

e Recidivează adesea, daca anomaliile anatomice sau funcţionale ale tractului uri- 
nar nu sunt corectate; infecția urinară nu poate fi eradicată la pacienții cu litiază 
renourinară, atât timp cât calculii nu sunt îndepartați; 

e Pacienţii cu catetere permanente continuă să dezvolte episoade de infecție uri- 
nară, cu toată terapia aplicată pentru fiecare episod; infecțiile determinate de 
Pseudomonas sau Enterococ au în mod deosebit caracter recidivant. 


Pielonefrita cronică 


Definiţie, terminologie 

Pielonefrita cronică (PNC) este definită prin inflamaţia cronică a paren- 
chimului renal şi a căilor urinare înalte, rezultată în urma infecției bacteriene 
nespecifice persistente sau recurente. Survine de regulă la pacienţi cu diverse 
afecțiuni ale tractului urinar: reflux vezicoureteral (PNC nonobstructivă) sau 
obstrucție (PNC obstructivă); ocazional, PNC poate să se constituie în absența 
oricărei anomalii a căilor urinare, după episoade de pielonefrită acută necompli- 
cată. 

Incidenţă: 11-22% din cazurile de uremie terminală. 


Morfopatologie 

Leziunile atribuite pielonefritei cronice sunt adesea intricate cu cele pro- 
duse de refluxul vezicoureteral (nefropatia de reflux) sau obstrucția tractului uri- 
nar (nefropatia obstructivă). 

Modificările cele mai importante ca semnificație diagnostică sunt vizibile 
macroscopic: 
- zone de parenchim cu aspect atrofic, cicatricial, alternează cu porțiuni normale 
sau hipertrofice; focarele cicatriciale se dispun preferențial la polii renali; 
- ţesututrile afectate se delimitează net de cele normale; 
- cei doi rinichi sunt asimetric reduşi de volum; 
- calicele corespunzătoare cicatricilor parenchimatoase corticomedulare apar dil- 
atate și deformate, prin retracția papilelor; 
- sistemul pielocaliceal este dilatat, cu pereții îngroșați. 

Modificările histologice în focarele lezionale realizează tabloul unei ne- 
fropatii tubulointerstiţiale cronice: 
- infiltrat inflamator interstițial pleomorf: limfocite, plasmocite, macrofage; pot 
fi prezente neutrofile, uneori preponderente numeric, în focarele cu inflamație 
activă; 
- fibroză interstițială, tubi dilataţi sau atrofici, cu aspect de „pseudotiroidizare” 
- glomeruli normali, hipertrofici, cu fibroză pericapsulară sau cu scleroză focală 

şi segmentală. 


Patogeneză 

a.Refluxul vezicoureteral constă în refluarea urinii din vezică în amonte 
ca urmare a unor anomalii congenitale uni sau bilaterale,adesea familiale, ale 
Joncțiunii ureterovezicale (reflux primar).Refluxul se produce mai ales în timpul 
micţiunii, consecutiv creşterii presiunii intravezicale. In funcție de absenţa sau 
prezenţa şi severitatea dilatării (ectaziei) tractului urinar superior, refluxul vezi- 
coureteral poate fi nonectaziant (gradele I şi IT) sau ectaziant (gradele III, IV şi 
V). Uneori refluxul apare secundar obstrucţiei anatomice sau funcționale subve- 
zicale.Refluxul pielorenal se produce în situaţiile când există reflux vezicoureter- 
al ectaziant în prezenţa unor papile renale refluente, ce permit trecerea urinii din 
bazinet şi calice în tubii renali, fenomen mai des întâlnit la nivelul papilelor de 
la nivelul polilor rinichilor. 

b.Formarea cicatricilor parenchimatoase renale - Apariţia cicatricilor re- 
nale este condiționată de asocierea reflux vezicoureteral ectaziant-papile renale 
refluente-urină infectată. Astfel, noțiunile de „pielonefrită cronică nonobstruc- 
tivă” şi cea de „nefropatie de reflux” sunt considerate de majoritatea autorilor ca 
sinonime. Nu este însă exclusă posibilitatea ca refluxul vezicoureteral sever să 
ducă la nefropatie de reflux în absenţa infecţiei urinare. 

c.Evoluţie — PNC asociată refluxului vezicoureteral primar sever netratat 
duce la insuficienţă renală cronică terminală în primii ani de viaţă. În formele de 
severitate moderată, refluxul regresează şi, de regulă, dispare la pubertate, cica- 
tricele parenchimatoase formate în copilărie putând fi depistate la vârsta adultă. 
Dacă leziunile cicatriciale renale apărute în copilărie au o extindere suficient de 
mare, la adulţi, boala poate să progreseze spre insuficienţă renală chiar în absenţa 
formării de noi cicatrici. Fenomenul progresiei se produce prin mecanisme ne- 
specifice, operante în orice tip de nefropatie cronică în care masa nefronică este 
redusă. 


Manifestări clinice 

Manifestările clinice din PNC pot fi atribuite infecţiei sau diverselor mod- 
ificări morfofuncționale renale: 
e Simptomatologia asociată infecției urinare este, de regulă, puţin exprimată: 
disurie, polakiurie, dureri lombare de mică intensitate sau discomfort abdominal, 
subfebrilități episodice, rar — pusee de PNA; 
e Manifestările clinice asociate anomaliilor morfofuncționale renale: nicturie, 
poliurie-polidipsie, HTA. 


Examinări de laborator 
e Examenul de urină 


- leucociturie, cilindri leucocitari (pot să lipsească, în absenţa infecţiei urinare); 
- proteinurie, în general redusă cantitativ (sub 1g/24h); valori ale proteinuriei de 
peste 1,5g/24h se corelează cu apariţia leziunilor de glomeruloscleroză focală şi 
segmentală şi cu evoluţia progresivă a insuficienţei renale. 
e Urocultura: bacteriurie intermitentă, frecvent asimptomatică. 
e Modificări funcţionale renale: 
- disfuncţii tubulare: hipostenurie, hiperkaliemie, pierdere urinară de sodiu; 
- IRC (în stadiile avansate) — pâna la uremie terminală. 


Examinări imagistice 

Urografia a fost considerată examinarea de elecție pentru diagnosticul 
radiologic al PNC. Aspectele urografice reproduc modificările morfopatologice 
descrise: 

- contur renal neregulat, cu depresiuni corespunzând zonelor cicatriceale; 

- calicele adiacente zonelor atrofice apar aplatizate sau bombate (în “măciucă”); 

- distanţa intercorticopapilară (indicele parenchimatos) apare redusă în porțiu- 
nile de parenchim afectate; 
- uneori modificările sunt distribuite difuz, realizând o atrofie parenchimatoasă 
„armonică”; alteori, retracțiile corticomedulare alternează cu zone de hipertrofie 
marcată, pseudotumorală. 

Ecografia poate să evidenţieze reducerea dimensiunilor renale, de cele 
mai multe ori asimetrică, cu prezenţa de incizuri parenchimatoase, cu aspect hi- 
perecogen. Dacă sunt suficient de dilatate, calicele corticalizate apar ca mici for- 
mațiuni anecogene. 

Uro CT tinde să înlocuiască urografia clasică, metoda permiţând o vi- 
zualizare mai precisă a modificărilor renale asociate PNC (v.Urografia); este utilă 
în diagnosticul diferenţial dintre hipertrofia parenchimatoasă pseudotumorală și 
un proces neoplazic. 

Rezonanţa magnetică şi urografia prin rezonanţă magnetică sunt aplica- 
bile în cazul intoleranţei la substanţe de contrast iodate sau la gravide. 

Cistouretrografia retrogradă micțională (CUGRM) este indispensabilă 
pentru confirmarea diagnosticului de reflux vezicoureteral şi evaluarea severi- 
tății acestuia. La copii cu IU, CUGRM se efectuează după prima IU la vârste 
sub 5 ani, după o IU febrilă la orice vârstă, după IU la băieţi de orice vîrstă. De 
asemenea, la nou născuţii cu hidronefroză decelată ecografic prenatal este nece- 
sară evaluarea pentru reflux vezicoureteral. La adulţi, cistografia retrogradă este 
indicată mai ales în cazurile în care au survenit episoade frecvente de pielonefrită 
acută. 

Examinări radioizotopice- Scintigrafia corticală cu 99mTc-DMSA relevă, 
de cele mai multe ori, reducerea volumetrică disarmonică a rinichilor, cu apariția 
de incizuri corticale ce deformează marginile sau, în formele severe, întreaga 

morfologie renală. 


Diagnostic 
e Principalele criterii de diagnostic sunt: 

- prezenţa în antecedente a episoadelor repetate de infecție urinară; 

- leucociturie cu cilindri leucocitari, bacteriurie; 

- disfuncţii tubulare: hipostenurie, pierdere urinară de sodiu, acidoze renale 
tubulare; 

- modificări urografice caracteristice: leziuni corticale cicatriceale și ectazii cal- 
iceale. 


e Diagnostic diferențial 

- nefropatia de reflux — comportă un tablou lezional şi aspecte urografice ase- 
mănătoare cu cele din pielonefrita cronică; în majoritatea cazurilor de PNC la 
copil şi în jumătate din cele diagnosticate la adulţi, refluxul vezicoureteral este 
prezent; asocierea frecventă a PNC cu refluxul vezicoureteral şi importanţa pa- 
togenetică a refluxului în formarea cicatricilor parenchimatoase, explică tendința 
actuală de a înlocui termenul de „PNC nonobstructivă” cu cel de „nefropatie de 
reflux”; 

- nefropatia obstructivă „pură” este dificil de diferențiat de cea cu leziuni pi- 
elonefritice supraadăugate; prezența cicatricelor parenchimatoase denotă coex- 
istența infecției; 

- nefropatia analgezică, cu sau fără infecţie bacteriană supraadăugată, se carac- 
terizează prin leziunile extinse de necroză papilară. 


Forme particulare de pielonefrită cronică 

Pielonefrita xantogranulomatoasă se caracterizează prin inflamație granu- 
lomatoasă indusă de infecția cronică de regulă pe fondul unei uropatii obstructive 
(calcul). Histopatologic se remarcă numeroase macrofage spumoase (încărcate 
cu lipide). Tratamentul constă de cele mmai multe ori în nefrectomie. 

Malakoplakia este o inflamație cronică granulomatoasă ce apare în cursul 
infecției bacteriene trenente pe fond de imunodepresie. Leziunile au aspect pap- 
ular sau nodular de culoare gălbuie. Microscopic se observă macrofage spumoa- 
se ce conţin bacterii incomplet fagocitate ) corpusculi Michaelis-Gutmann). 

Malakoplakia se localizează mai frecvent la nivelul vezicii urinare sau a 
a intestinului. Uneori interesează parenchimul renal. 


Tratamentul infecțiilor urinare şi al pielonefritelor 


Obiective generale 
e Eradicarea infecțiilor şi prevenirea recidivelor, prin terapia antibacteriană şi 

corectarea factorilor favorizanți; 

e Tratamentul complicațiilor; 

e Tratamentul disfuncțiilor renale (în pielonefrite); 

Principiile și mijloacele terapeutice variază în funcţie de diversele forme de IU. 


A. Cistita acută necomplicată la femei 
- efectuarea uroculturii nu este obligatorie, majoritatea cistitelor acute necompli- 
cate fiind produse de E.coli; 
- durata curei cu antibiotice este în general de 3 zile; 
- principalele antibacteriene utilizate sunt cotrimoxazolul şi fluorochinolonele; 
acestea se concentrează atât în urină cât şi în secreția vaginală, facilitând, la 
aceste nivele, eradicarea colonizării cu enterobacterii; 
- majoritatea tulpinilor implicate în producerea infecțiilor urinare necomplicate 
sunt rezistente la ampicilină şi cefalosporine de prima generație; 
- medicamente şi doze: 

- cotrimoxazol 2x960 mg, 

- norfloxacin 2x400 mg, 

- ciprofloxacin 2x250 mg, 

- fosfomicină 1x3g; 
- durata curei va fi de 7 zile în următoarele situații: diabet zaharat, simptomatolo- 
gie cu durată de peste 7 zile, vârsta peste 65 ani, IU anterioară recentă. 


B. Cistita acută la gravide se tratează timp de 7 zile, cu: 
- amoxicilină 3x250 mg, 
- ampicilină 4x500 mg, 
- nitrofurantoin 4x100 mg, 
- cefalosporine per os (cephalexin 2x500 mg; cefuroxim 2x250mg). 


C. Cistita acută recidivantă la femei 
- apare, în peste 90% a cazurilor, ca urmare a reinfecției exogene, cu o tulpină 
diferită de cea care a produs episodul anterior, de regulă, la distanță mai mare de 
două săptămâni; 
- anomaliile anatomice sau funcționale ale tractului urinar sunt rareori prezente, 
urografia sau cistoscopia, de rutină, nefiind necesare; 
- tratamentul antibacterian se face ca şi în cazul cistitelor acute necomplicate; 
- în cistitele recidivante prin recădere, simptomele reapar la mai puțin de două 
săptămâni după încheierea tratamentului episodului inițial; recăderile sunt con- 
secința persistenței unor focare de infecție oculte; durata terapiei antibacteriene 
de reluare va fi de 2-6 săptămâni; 
- profilaxia reinfectțiilor se poate face în mai multe feluri: 

- profilaxia continuă pe termen lung: cotrimoxazol 1x240 mg, sau 


94 


nitrofurantoin 1x50-100 mg, sau norfloxacin 1x200 mg. 

- profilaxia postcoitală, la femei cu cistite recidivante legate temporal de 
actul sexual: după actul sexual se administrează unul din medicamentele de mai 
sus, în priză unică şi la dozele indicate; evacuarea vezicii urinare după actul sex- 
ual este de asemenea eficientă în prevenirea acestui tip de infecție; 

- terapia autoinițiată: la primele simptome de cistită se începe cura de 3 
zile, conform schemei utilizate în cistitele acute necomplicate; 
- la femeile aflate la menopauză, cistitele acute recidivante pot fi asociate pro- 
lapsului vezicii urinare sau uterului; în plus, modificările involutive ale mucoa- 
sei vaginale favorizează popularea locală cu floră de origine enterală; topicele 
conținând estradiol sau profilaxia cu antibacteriene sunt utile în aceste situații. 


D. Pielonefrita acută necomplicată 
e Terapia antibacteriană se instituie după prelevarea de probe pentru examinări 
bacteriologice: urocultura și, eventual, hemoculturi, la pacienţii spitalizaţi; 

e Abordarea terapeutică diferă în funcţie de severitatea bolii; 

În PNA necomplicate uşoare sau moderate, cu păstrarea toleranţei diges- 
tive, în absenţa sarcinii și a semnelor de septicemie, terapia antibacteriană se 
administrează per os, în condiţii de ambulator, pe o perioadă de 10-14 zile; în 
aşteptarea rezultatelor examinărilor bacteriologice, se utilizează: - ciprofloxacin 
2x500 mg, sau 

- levofloxacin 750 mg, sau 
- norfloxacin 2x400 mg, sau 
- cotrimoxazol 2x960 mg. 
e În PNA necomplicate severe, cu pierderea toleranței digestive sau cu fenomene 
septicemice, spitalizarea este necesară; 
- inițial terapia antibacteriană se administrează parenteral: 
- ciprofloxacin 2x200-400 mg, sau 
- levofloxacin 1x750 mg, sau 
- peniciline sau cefalosporine cu spectru larg (ampicilină-sulbactam 
4x1,5 g; piperacillin-tazobactam 4x3,.375 g; ceftriaxon 1x1 g; ceftazidim 3x2 g), 
sau 
- gentamicină 3x1mg/kgc, sau 
- imipenem-cilastatin 2-3x250-500 mg, sau 
- carbapenemi (meropenem 3x500 mg; ertapenem 1x1 g), sau 
- aztreonam 2-3x1g. 
- în cazul evoluției favorabile (afebrilizare, ameliorare clinică generală), după 
2-3 zile de terapie parenterală, se poate continua cu antibacteriene pe cale orală 
(cotrimoxazol, fluorochinolone), pâna la 24 zile; 
- în absenţa ameliorării după 72 de ore, se reconsideră terapia antibacteriană, în 

funcție de rezultatele examinărilor bacteriologice sau, daca tratamentul a fost 
adecvat, se evaluează posibilitatea apariției complicațiilor (abces renal sau peri- 
renal); 

e În PNA la gravide se recomandă spitalizarea; 

- inițial până la dispariția febrei, se administrează parenteral ceftriaxona, aztreon- 
am sau cotrimoxazol; 

- ulterior se prescriu (per oral) amoxicilină, cefalosporine sau cotrimoxazol, până 
la 14 zile. 

e Este necesar controlul bacteriologic (urocultura) la 2 săptămâni după încheierea 
tratamentului antibiotic; 

e Formarea abceselor renale sau perirenale necesită drenaj chirurgical sau percu- 
tan şi antibioterapie prelungită. 

e E. Infecţiile urinare complicate 

- selectarea terapiei antibacteriene se face ţinând cont de spectrul larg al specii- 
lor bacteriene potențial implicate şi de severitatea infecției; 

- adesea, bacteriile întâlnite în infecțiile urinare complicate sunt rezistente la 
multiple antibiotice, ceea ce impune efectuarea uroculturii şi a antibiogramei 
înainte de începerea tratamentului; 

- în infecțiile ușoare sau moderate, tratamentul se poate face pe cale orală, am- 
bulator, de preferință cu antibiotice din grupa fluorochinolonelor, timp de 10-14 
zile; 

- în infecțiile severe, necesitând spitalizare, terapia parenterală empirică, în 
aşteptarea rezultatelor examinărilor bacteriologice, trebuie să cuprindă antibi- 
otice teoretic active pe speciile cele mai frecvent întâlnite în infecțiile urinare 
complicate, inclusiv Pseudomonas aeruginosa şi Enterococ: ampicilină asociată 
cu gentamicină, imipenem-cilastatin, ceftriaxonă sau aztreonam; 

- ulterior terapia poate fi adaptată în funcție de rezultatele bacteriologice; se 
poate trece, eventual, la terapia orală, după ameliorarea stării clinice; durata trata- 
mentului variază între 14-21 de zile. 


F. Infecţiile asociate cateterizării tractului urinar 
- infecțiile simptomatice se tratează ca în cazul infecțiilor urinare complicate; 
- bacteriuriile asimptomatice nu necesită, de regulă, tratament antibiotic; 
- măsuri profilactice: 
-respectarea cu rigurozitate a condiţiilor de sterilitate la introducerea ca- 
teterelor; 
- utilizarea sistemelor închise de colectare a urinii; 
- aplicarea periodică, periuretral, a unguentelor cu antibiotice; 
- administrarea sistematică de antibiotice, în scop profilactic, este recoman- 
dabilă la pacienții cateterizaţi, în situații cu risc crescut, pe perioade scurte de 
timp: transplant renal, intervenţii urologice sau ginecologice. 


G.Pielonefritele cronice 

- prevenirea şi tratarea infecțiilor urinare cu antibiotice 

- intervenţii urologice antireflux (reinplantare ureterală, injectare subureterală 
endoscopică de geluri sterile greu resorbabile: DefluxR , VantrisR) 

- îndepărtarea obstrucţiei tractului urinar. 

- tratamentul IRC. 


H. Bacteriuriile asimptomatice necesită tratament în două situații: 

- anterior intervențiilor urologice; 

- la gravide; urocultura trebuie efectuată de rutină în primul trimestru al sarcinii; 
bacteriuriile asimptomatice se tratează în cure de 3 zile, cu antibiotice selectate în 
funcție de antibiogramă; postterapeutic se efectuează lunar urocultura de control. 

NEFROPATII VASCULARE 


NEFROANGIOSCLEROZA BENIGNĂ 

Introducere: 

Nefroangioscleroza (NAS) benignă este o boală cronică de rinichi de orig- 
ine vasculară, care survine la pacienţi cu hipertensiune arterială (HTA) veche, cu 
evoluţie de mulţi ani. 


Epidemiologie: 

Prevalenta insuficienţei renale cronice terminale la pacienţii cu HTA este 
de 0.5 — 2%. Riscul de a dezvolta insuficienţă renală cronică terminală este di- 
rect proporțional cu severitatea HTA (risc de 5 — 10 ori mai mare dacă TAD>110 
mmHg timp de 1 an). Se estimează că 20% din cazurile de insuficienţă renală 
terminală tratate prin dializa cronică sunt cauzate de NAS. 


Patogenie: 
Sunt incriminate valorile TA, dar şi factori individuali. 


Morfopatologie: 

Biopsia renală este foarte rar realizată. Când se face PBR, aceasta dece- 
lează: 
- Leziunile vasculare sunt pe primul plan şi constau în îngroşări ale intimei şi 
mediei, hialinoza subendotelială; îngustarea lumenului arterelor renale mari şi 
mici, dar şi a arteriolelor glomerulare. 
- Afectarea diferitelor structure renale în stadii avansate: ischemie glomerulară, 
atrofie tubulară, fibroză interstițială. 
- Iniţial, hipertrofia medială şi îngroşarea intimală reprezintă un răspuns adap- 
tativ la HTA cronică, pentru a scădea transmiterea creşterilor de TA sistemica la 
arteriole şi capilare; ulterior, acestea duc la îngustarea lumenului. 

În fazele avansate, NAS este caracterizată histologic prin leziuni vascu- 
lare, glomerulare şi tubulointerstitiale. 


Manifestări clinice: 

Incidenta bolii cronice de rinichi este relativ scăzută la pacienţi. Prin- 
cipalele categorii la risc crescut sunt: pacienţii cu HTA severă, cu BCR preex- 
istentă, mai ales nefropatie diabetică şi pacienţii de rasă neagră. Pacienţii cu NAS 
se prezintă tipic cu istoric prelungit de HTA, creştere progresivă lentă a valorilor 
ureei şi creatininei şi proteinurie uşoară asociată cu hiperuricemie precoce. 

Probe urinare: sumarul este tipic benign, cu puţine celule sau cilindri; 
proteinuria este minimă (<1-1.5g/24h) — se datorează glomerulilor mai puţin 
afectaţi, cu hipertrofie compensatorie şi cu presiune intraglomerulară crescută. 

Diagnostic: 

Nu se indica biopsie renală, fiind sugerat de caracteristicile clinice: 

- un istoric prelungit de hipertensiune, de obicei slab controlată, acompaniat tipic 
de retinopatie, accidente vasculare cerebrale şi hipertrofie de ventricul stâng 

- Microalbuminurie; ulterior proteinurie moderată < 1.5 g/24h cu creştere grad- 
uală 

- sediment urinar sărac/relativ normal; hematurie microscopică inconstant 

- ecografic: rinichi inițial normali care devin mici simetrici cu contur regulat în 
fazele de insuficienţă renală cronică 

- caracterul lent progresiv al BCR cu scăderea RFG în timp ce determină insufi- 
cienţă renală cronică lent progresivă 

- HTA precede apariţia proteinuriei şi a IRC 

- Nu există nici o altă cauză evidentă de BCR. Este un diagnostic de excludere. 


Diagnostic diferenţial: 
Când istoricul este incomplet, diagnosticul de NASB poate fi eronat fără PBR. 
1. Nefropatia ischemică: 

a. Asimetrie renală > 1.5 cm 

b. Stenoza de arteră renală obiectivata prin: scintigrafie, eco Doppler, an- 
gioRMN, arteriografie 

c. Stenoza de arteră renală bilateral poate avea caracteristici clinice simi- 
lar şi potențial de reversibilitate 
2. Glomerulopatii 

a. Proteinurie > 2g/24h; Sediment urinar patologic 

b. Se indică PBR (esențială pentru diagnostic) 
3. Nefropatiile tubulo-interstițiale cronice: 

a. Pielonefrita cronică: contur boselat la eco, ITU repetate, reflux, ob- 
structive, leucociturie 

b. Nefropatia analgetică, nefropatia endemică balcanică, hipopotasemia, 
hipercalcemia, nefropatia la Pb, Li 
4. Nefropatia de iradiere 


Complicaţii: 

1. Ale HTA: HTA malignă; Neurologice: accidente vasculare cerebrale, ence- 
falopatie; Cardiace: infarct miocardic, angor, disecție de aortă 

2. Ale NAS -insuficiență renală cronică 


Tratament: 

1. Încetinirea progresiei BCR prin combaterea factorilor de progresie asociaţi: 
infecţii, obstrucţii, toxice (AINS, substanţa de contrast) 

2. Corectarea factorilor de risc cardiovasculari. Regim igieno-dietetic şi schimar- 

ea stilului de viaţă. 

3. Controlul valorilor TA cu ţinta < 130/80 mmHg 

o Riscul de progresie a BCR este strict legat de valorile TA. 

o Episoadele de HTA accelerată care uneori pot trece neobservate, pot creşte rata 
progresiei BCR. 

o Scăderea TA diastolice < 90 mmHg previne injuria renală suplimentară 

o Alegerea medicamentului antihipertensiv: inhibitorii enzimei de conversie a 
angiotensinei şi blocanţii receptorilor angiotensinei II — sunt medicamente de 
elecţie pentru pacienţii proteinurici cu BCR; adesea este necesară o asociere de 
medicamente antihipertensive. 

o De menţionat că există o categorie de pacienţi la care progresia BCR nu poate 
fi încetinită în ciuda controlului TA (sunt incriminate caracteristicile genetice) 

4. Pregătirea pentru dializa cronică în fazele avansate de boală. 


Evoluție şi prognostic: spre insuficienţă renală cronică; se recomandă moni- 
torizarea TA şi RFG. 


NEFROANGIOSCLEROZA MALIGNĂ 

Definiţii: 

HTA accelerată = TAD > 120 mmHg + 

- Afectare cerebrală: 

o Ex FO: exsudate, hemoragii, +/- edem papilar; retinopatie hipertensivă std IH- 
IV 

o Accident vascular cerebral hemoragic sau encefalopatie hipertensivă 

- Afectare renală: 

o Insuficienţă renală progresivă 

o Uneori asociază sindrom hemolitico-uremic 

o Proteinurie variabilă; foarte rar de rang nefrotic 

o Ecografic: dimensiunea rinichilor depinde de cauză şi vechimea HTA 

o Sindrom poliuro-polidipsic în săptămânile ce preced diagnosticul 

o Hipokaliemie (datorită hiperaldosteronismului secundar) 

- Relativă rezisten la tratamentul antihipertensiv 

- Eventual insuficienţă cardiacă stânga sau globală 

- Evoluție rapidă a leziunilor histologice în organele ţintă. 

HTA malignă = HTA accelerată + 

- Edem papilar 

- Anemie hemolitica 

- Microangiopatie 

- Necroza fibrinoidă la nivelul microcirculaţiei renale/cerebrale/miocardice. 
NAS malignă este o formă de nefropatie vasculară acută sau rapid progresivă. 

Fiziopatologie: 

NAS malignă este consecința unei HTA accelerate sau maligne. Întot- 
deauna TAD > 120 mmHg şi există semne de atingere viscerală. HTA este pri- 
mară la 60% dintre pacienţi şi secundară (unei glomerulonefrite cronice, unei 
nefropatii vasculare cum ar fi sclerodermia, stenoza de arteră renală, medicamen- 
toasa - estrogeni) la restul. 

Hipovolemia este frecventă şi paradoxală în faza iniţială (natriureza de 
presiune) şi poate agrava insuficienţa renală. 


Manifestări clinice: 

Semne generale: stare generală alterată, astenie, sindrom inflamator. 

PBR nu poate fi practicată — este periculoasă când valorile TA sunt cres- 
cute. Doar când se suspicionează o nefropatie preexistentă, valorile TA sunt con- 
trolate şi rinichii sunt de dimensiuni normale. 


Morfopatologie: 
- Leziuni ale arterelor mici, arteriole şi capilarele glomerulare 
- Proliferare celulară şi producere de fibre elastice şi de colagen (aspect de bulb 
de ceapă) cu obstrucţie totală a lumenului unor vase 
- Necroza fibrinoidă la nivelul arteriolelor şi glomerulilor (IF: depozite de fi- 
brină). 


Tratament şi prognostic: Este o urgență medicală şi necesită terapie 
intensivă. 

1. Controlul TA: Nicardipina iv 1-10 mg/h; Labetolol iv 0.5-1 mg/min; inhibitori 
enzimei de conversie a angiotensinei po după normalizarea volemiei 

2. Controlul volemiei — evaluare — în caz de: 

o Hipovolemie: se corectează rapid prin administrare de ser fiziologic 

o În caz de edem pulmonar acut sunt utilizate diuretice de ansa. 

În cursul primei luni de tratament funcţia renală se poate deteriora 
(agravarea hipoperfuziei) fiind necesară uneori dializă. Ulterior funcția renală 
se ameliorează progresiv şi poate reveni la normal dacă TA rămâne < 130/80 
mmHg. Tratamentul antihipertensiv trebuie să includă un inhibitor al enzimei de 
conversie a angiotensinei sau blocant al receptorilor angiotensinei II. 

Nefropatii ereditare 


Cercetările ultimelor decenii au evidentiat din ce in ce mai multe modi- 
ficări genetice ca substrat al bolilor renale. Astfel descoperirile genetice majore 
au dus la întelegerea mai exactă a biologiei podocitelor, a formării şi depozitării 
în rinichi a complexelor imune și a imunglobulinelor (în nefropatia lupica și ne- 
fropatia cu IgA), respectiv a patogenezei nefropatiei diabetice. De asemenea, 
descoperirea genei APO lipoproteinei L1 (APOLI), gena care în populaţiile af- 
ro-americane este asociată cu bolile renale nediabetice în 40-45% din cazuri, 
explică riscul foarte mare al acestei populaţii de a dezvolta o boală renală nedi- 
abetică. Pe langa componenta genetica a multor nefropatii care înca se studiază 
sunt boli renale cunoscute cu transmitere ereditară. Acestea sunt clasificate mor- 
fologic în: 

- boli glomerulare ereditare 
- boli tubulare ereditare 
- boli chistice renale erediatre. 

Bolile glomerulare ereditare sunt clasificate morfologic în : 

- boli ale membranei bazale glomerulare ( Sindromul Alport, Boala membranelor 
bazale subtiri, boli ale lamininei etc) 

- boli ale podocitelor (cu modificări ale nefrinei, podocinei sau alfa actinei) 

- boli glomerulare ereditare de cauză necunoscută Nefropatia cu IgA) 

Bolile tubulare ereditare sunt clasificate în functie de defectul identificat în: 
- boli ereditare care afectează transportul tubular ( Sdr. Fanconi, sau afectarea 
izolată a transportului aminoacizilor, glucozei, fosfaților, uraţilor, etc) 

- sdr. Bartter si Gitelman 
- diabet insipid ereditar 
- boli renale ereditare cu hipokaliemie si hipertensiune arterială 

Bolile chistice renale ereditare sunt de asemenea clasificate morfologic în: 
- boala polichistică renală forma autozomal dominantă, forma recesivă şi forma 
x-linkată 
- bolile chistice ale medularei (ex. boala Cacchi-Ricci) etc. 


Boala Polichistică Renală Autosomal Dominantă 


Boala polichistică renală autosomal dominantă(BPR AD), este o afecţi- 
une multisistemică caracterizată prin chiste renale multiple, bilaterale, chiste he- 
patice, pancreatice, chiste ale membranei arahnoide. Este o boală genetică cu 
transmitere autozomal dominantă, cu grad înalt de penetrabilitate, 50 % dintre 
descendenţi moştenind defectul. 

Reprezintă cea mai frecventă nefropatie ereditară şi este responsabilă de 
5% din insuficienţele renale cronice severe tratate prin dializă sau transplant re- 


102 


nal. Prevalenţa sa este destul de ridicată: 1/400-1/1000. 

Genetic 

Se cunosc 2 mutații: la nivelul braţului scurt al cromozomului 16 (85% 
PKDI) şi la nivelul braţului lung al cromozomului 4 (15%-PKD2), dar intră în 
discuţie şi altele încă neindentificate. Cele 2 mutații determină aceleaşi mani- 
festări renale şi extrarenale cu unele mici diferenţe. În cazul PKD1 chistele cresc 
mai rapid şi se instalează mai precoce boala renală cronică. 


Fenotipic 

Consecutiv acestor mutații, fenotipic apare modificarea complexului pol- 
icistinelor. 

Policistinele reprezintă o familie de proteine care funcţionează ca factori 
de adeziune proteină-proteină carbohidrat şi realizează aderenţe celulă —celulă 
şi celula-interstițiu, sunt chemo şi mecano- receptori în epitelii, modulează şi 
controlează diviziunea celulară, sunt canale ionice pentru calciu şi favorizează 
creşterea concentraţiei intracelulare a calciului. Intervin şi în semnalizarea in- 
tracelulară, menţinerea polarităţii celulare normale, determinarea presiunii arte- 
riale sistemice. 

În BPRAD, policistinele sunt deficitare cantitativ astfel încât apare o dis- 
funcţie între activitatea secretorie şi de proliferare celulară tubulară cu prolifera- 
re celulară anormală, apoptoza precoce a celulelor parenchimului renal normal, 
fluxuri anormale de electroliți şi apă la nivelul epiteliului tubular modificat. 

Celulele epiteliului chistelor sunt mari şi imature, slab diferenţiate, au o 
rată de proliferare accelerată, acumulează fluid și au o polaritate membranară in- 
versată. Toate celulele tubulare conţin gena mutantă, dar numai 10% dintre tubii 
renali dezvoltă chiste, iar chistele afectează focal tubii. Chistele se formează pe 
toată lungimea tubilor renali începând cu tubii colectori. 

Macroscopic rinichi sunt măriţi în volum, uneori ajung la dimensiuni 
monstruoase (până la 4000 grame). Se identifică chiste renale bilaterale de dif- 
erite dimensiuni, iar lichidul intrachistic poate fi hemoragic. Chistele, prin dez- 
voltarea lor, dislocă şi înlocuiesc parenchimul renal normal. Parenchimul renal 
restant prezintă grade variate de atrofie tubulară, fibroză interstițială, nefroscle- 
roză. 


Tablou clinic 

Manifestari renale 

Boala devine evidentă clinic între decada 3-4 a vieţii şi se manifestă prin: 
durere în flanc, hematurie micro/macroscopică, nefrolitiază, HTA, infecţii urin- 
are joase sau înalte, infecţii ale chistului (piochistul). De regulă, dacă până la 30 
ani nu se constată prezenţa chiselor renale, este foarte probabil că individul nu a 
moştenit boala. 

Durerea poate fi persistentă, moderată, în flanc sau sub formă de jenă 
lombară sau disconfort abdominal, determinată de un efect de masă. 

Durerea acută poate fi produsă de o infecţie urinară înaltă sau o infecţie 
a chistelor, de obstrucţie de căi urinare prin coaguli sau calculi, de malignizarea 
chistelor sau de o hemoragie bruscă intrachistică. 

Hematuria micro/macroscopică apare secundar unei litiaze, transformării 
tumorale sau rupturii unui chist în căile urinare. Hematuria macroscopică repetată 
accelerează progresia insuficiențe renale. 

Nefrolitiaza este prezentă la 15-20% dintre pacienţii. Calculii sunt for- 
maţi mai ales din acid uric sau oxalat de calciu. Apariţia calculilor este legată de 
creşterea volumului renal, de reducerea volumului urinar, de reducerea nivelului 
de citrat în urină, de hiperuricozurie şi de hipercalciurie. Litiaza se poate com- 
plica cu infecţie, hematurie sau colică renală. Uneori calculii renali se identifică 
mai greu datorită prezenţei chistelor şi calcificărilor din peretele acestora. 

HTA are o frecvenţă crescută în BPRAD, 75% din adulții bolnavi fiind 
afectaţi. Prin dezvoltarea progresivă a chistelor este comprimat parenchimul re- 
nal, apare o ischemie intarrenală care duce la activarea sistemului renină-angio- 
tensină-aldosteron şi HTA. În patogeneză sunt implicate şi policistinele anormale 
din BPRAD. HTA precede instalarea insuficienţei renale şi favorizează progresia 
bolii cronice renale spre faze mai avansate. 

Infecţiile urinare sunt frecvente iar tabloul clinic şi abordarea terapeutică 
depind de tipul acestora: joase, înalte sau ale chistelor. 

Infecția chistelor poate duce la piochisturi cu apariţia de dureri lombare, febră 
cu uroculturi negative şi cu hemoculturi pozitive. Terapia antibiotică standard 
utilizată în infecțiile urinare de obicei eşuează. Este necesară o antibioterapie 
specifică cu penetrabilitate la nivelul chistelor: chinolone, biseptol. Uneori doar 
intervenţia chirurgicală ( drenajul chistului, chistectomia sau nefrectomia ) re- 
zolvă infecția. 

Insuficienţa renală acută poate apărea în BPRAD în orice stadiu, fiind de- 
terminată de obstrucţia căilor urinare bilateral sau pe rinichi unic funcțional prin 
calculi, coaguli sau compresie externă prin chiste. 

Insuficienţa renală cronică progresează spre faze avansate astfel încât 
50% dintre pacienţii cu vârsta peste 60 ani au sindrom uremic. Între factorii de 
progresie ai BPRAD spre insuficiență renala cronică se regăsesc: vârsta tânară, 
sexul masculin, rasa neagră, prezenţa hematuriei macroscopice înaintea vârstei 
de 30 ani, prezenţa HTA, volumul mare renal, rata rapidă de creştere a rinichilor, 
HVS, proteinuria şi identificarea mutaţiei de tip PKD-1. Deteriorarea funcţiei re- 
nale datorită prezenţei chistelor se realizează prin: comprimarea sistemului arte- 
riolar şi ischemie renală consecutivă, blocarea fluxului urinar prin tubii învecinaţi 
chistelor şi inflamație la nivelul interstiţiului renal urmată de fibrogeneză. 

Cancerul renal nu pare să fie mai frecvent decât în populaţia generală dar 

are anumite caracteristici: este bilateral, multilocular, de tip sarcomatos şi este 
mai frevent asociat cu febră. 


Manifestari extrarenale 

Asociat modificărilor de la nivelul rinichiului în BPRAD mai pot fi prez- 
ente chiste şi în alte teritorii: chiste hepatice la 50-70% dintre pacienţi dar fără 
afectarea funcției hepatice, chiste pancreatice, splenice, ovariene.  Anevrisme- 
le intracraniene pot fi prezente la 20-30 % dintre pacienţi, fiind de cinci ori 
mai frecvente decât în populaţia generală. Prezintă agregabilitate familială. Sunt 
responsabile de simptome generate de compresia structurilor din jur dar şi de 
accidente dramatice (hemoragie şi deces). La pacienţii cu antecedente heredo-co- 
laterale pozitive de hemoragie subarahnoidiană se recomandă screening (angioR 
MN). 

Cea mai frecventă manifestare extrarenală este reprezentată de diverticu- 
lii colonici (risc de perforaţie). Valvulopatiile sunt de asemenea identificate: pro- 
lapsul de valvă mitrală la 25% din pacienţi şi o prevalentă crescută a insuficienţei 
tricuspidiene şi /sau mitrale. 


Paraclinic 

În analizele de laborator nu apar modificări caracteristice. Se poate iden- 
tifica un sediment urinar normal, proteinurie /24 ore între 1 şi 2 grame şi semne 
de suferinţă tubulară: acidoză tubulară, pierdere urinară de sodiu, scăderea capac- 
ităţii de concentrare a urinii cu poliurie, polidipsie, nicturie. Celulele interstițiale 
adiacente pereţilor chistului pot produce eritropoetină astfel încât nivelul acesteia 
este de 2 ori mai mare la pacienţii cu BPRAD şi IRC decât la alți pacienţi cu 
acelaşi grad de IRC. 

Ecografia abdominală este indicată pentru pacienţii simptomatici şi ca 
metodă de screening familial pentru membrii asimptomatici. Se evidenţiază 
chistele renale cu diametrul > 0,5 cm. Metoda are o sensibilitate de 80-90% la 
pacienţii peste 20 ani şi de 100% la pacienţi peste 30 ani. Ecografic, în funcție de 
vârsta pacienţilor, este necesară prezența mai multor chiste, de obicei în ambii 
rinichi pentru a confirma boala (vezi tabel 1). 

Computer tomografia este mai sensibilă decât ecografia în detecția chist- 
elor mici. 


Diagnosticul 

Diagnosticul de BPRAD se stabileşte pe baza examinării ecografice sau 
computer tomografice şi a prezenţei unui istoric familial care să ateste trans- 
miterea AD. Istoricul familial este de multe ori absent. În această situaţie afec- 
tarea renală de tip multichistic bilateral se încadrează în BPRAD doar dacă se 
asociază manifestări extrarenale caracteristice. 

Tabel 1. Criterii de diagnostic ecografic revizuite pentru BPRAD 


VARSTA (ani ) CHISTE 
15-29 >3chiste uni- sau bilateral 


30-59 


Studiile genetice sunt dificil de realizat şi se efectuează rar la ora actuală. 
Devin utile pentru diagnostic în prezența unei imagini negative CT, la mem- 
brii din aceeaşi familie cu pacienții, care sunt posibili donatori. În plus, datorită 
apariţiei noilor terapii care vizează reducerea ratei de creştere a chistelor şi care 
sunt eficiente în stadii incipiente de boala, este important un diagnostic cât mai 
precoce şi devine necesar diagnosticul genetic. 


Tratamentul 

Obiectivele terapeutice sunt încetinirea progresiei bolii prin tratamentul 
factorilor influenţabili, tratamentul complicaţiilor şi tratamentul patogenetic. 
HTA se recomandă a fi tratată agresiv ( fără regim hiposodat ). Dintre antihi- 
pertensive, inhibitorii de enzimă de conversie şi antagoniştii de receptori de an- 
giotensină II sunt medicamente de primă linie, dar pot fi utilizate şi alte clase, 
mai puţin diureticele ( studiile au arătat un impact negativ asupra evoluţiei bolii 
polichistice ). 


Tratamentul complicatiilor 

Durerea produsă de chiste prin compresiunea ţesuturilor din jur necesită 
analgetice şi la nevoie drenajul percutan al chistelor foarte voluminoase. Pentru 
pacienţii aflaţi deja sub tratament de substituție a funcţiei renale intră în discuţie 
şi nefrectomia. 

Tratamentul infecțiilor este prompt şi se utilizează antibiotice care pene- 
trează peretele chistului: Biseptol, Chinolone. 

Hematuria necesită spitalizare, repaus la pat 48 ore, menţinerea unor val- 
ori ale TA în ţintele terapeutice şi asigurarea unei diureze de peste 2000 ml. 

În prezenţa unei hematurii masive şi recurente se poate recomanda embo- 
lizarea arterei renale responsabile de irigarea rinichiului de unde apare hematuria 
sau nefrectomia. 

Insuficienţa renală în stadiu uremic se tratează prin hemodializă/ trans- 
plant renal, dializă peritoneală (relativ contraindicata daca chistele determine o 
presiune intrabdominala creascuta). 

Nefrectomia se recomandă doar din raţiuni chirurgicale. Nefrectomia se 
indică în BPRAD dacă: volumul mare al rinichilor determină hernie abdominală, 
înainte de transplantul renal dacă exista istoric de infecţii frecvente, durere cron- 

ică, hematurie recurentă, suspiciune de malignizare a chistelor sau în prezenţa 
unei hemoragii severe unde este contraindicată embolizarea. Cauzele de deces în 
BPRAD sunt bolile cardiovasculare, infecțiile. 


Tratamentul patogenic 

Reduce viteza de creştere a chistelor şi în acest sens sunt testate mai multe 
clase terapeutice: 
- antagonişti ai receptorilor de vasopresină implicaţi în producerea cAMP (cu rol 
în acumularea de lichid în chiste) 
-inhibitori mTOR: rapamycina, reduce nivelul de activitate al epiteliului chiste- 
lor. 
-octreotid (somatostatin ) reduce producţia de cAMP 

Se mai studiază: inhibitori de TNF-alfa, tiazolidindionele. Pot avea un rol 
pozitiv şi medicamente utilizate uzual cu alte indicaţii: statinele, sartani, IECA. 
Prognosticul: HTA, infecțiile recurente, sexul masculin, vârsta precoce de diag- 
nostic sunt factori de prognostic negativi. 


Sindromul Alport 

Sindromul Alport, cea mai frecventă glomerulopatie ereditară, este prima 
boala glomerulară ereditară descrisă ( Guthrie 1902 şi Alport 1927 ). 
Se defineşte prin prezenţa unui istoric familial şi /sau personal de hematurie aso- 
ciat uneori cu insuficienţă renală progresivă, surditate neurosenzorială şi leziuni 
oculare caracteristice. 

Transmiterea se face în 85% din cazuri dominant, legată de cromozomul 
X, afectând mai ales bărbaţii. Restul formelor sunt în principal autozomal rece- 
sive, dar există şi forme autozomal dominante. 


Gena mutantă s-a identificat a fi COL4A5 pentru transmiterea legată de 
cromozomul X şi COL443 şi COL4A44 pentru formele cu transmitere autozomal 
recesivă. Au fost descrise peste 400 mutații care impiedică formarea lanţului 
alfa 5 şi încorporarea lanțurilor alfa 3 şi alfa 4 în structura colagenului de tip 
IV (component structural major al membranei bazale glomerulare). Dacă unul 
dintre cele trei lanţuri ( alfa 3, alfa 4 şi alfa 5 ) este anormal sau absent nu se mai 
formează structura normală a colagenului de tip IV şi creşte susceptibilitatea 
acestuia la proteoliză. Apare clivarea MBG şi glomeruloscleroza. Modificări 
asemănătoare sunt la nivelul colagenului din membrana bazală cohleară şi în 
ochi. 


Tabloul clinico- biologic 
Este dominat de prezenţa hematuriei persistente la băieţi sau la adulții 
tineri, asociată cu proteinurie medie, hipoacuzie/surditate neurosenzorială și 

modificări oculare. De obicei hematuria este microscopică dar se identifică şi he- 
maturie macroscopică legată de infecţii respiratorii. Proteinuria se poate agrava 
cu vârsta. HTA este moderată şi apare tardiv. La femeile afectate există o forma 
medie de boală cu hematurie persistentă, uneori proteinurie moderată, pierderea 
auzului şi modificări oculare. 

La 40 de ani, 90% dintre subiecţii de sex masculin cu Sindrom Alport 
prezintă insuficienţă renală comparative cu doar 10% dintre femeile afectate. An- 
tecedentele familiale de sindrom Alport pot lipsi la aproximativ 20% din bărbaţi, 
boala fiind produsă în acele cazuri de o mutație de novo. 

Manifestările oculare constau în lenticonus bilateral anterior care este 
modificare patognomonică, şi /sau maculopatie ( prezenţa unor granulaţii albe 
sau gălbui superficial macular). Uneori se asociază cataractă congenitală sau cu 
debut precoce şi pot fi prezente modificări corneene de tip eroziv recurent ne- 
specifice. 

Pierderea auzului evoluează odată cu progresia insuficienţei renale. 
Surditatea bilaterală în asociere cu hematuria microscopică sunt înalt sugestive 
pentru diagnostic, chiar în absenţa istoricului familial pozitiv şi ajută la diag- 
nosticul diferenţial cu alte cauze glomerulare de hematurie: nefropatia cu IgA şi 
boala membranelor bazale subțiri. 

Mai apare leiomiomatoza- caracterizată pri dezvoltare anormală a 
muşchilor la nivelul tractului digestiv, respirator şi genital feminin. 


Diagnosticul 

Se bazează pe tabloul clinico-biologic asociat cu examinarea unui frag- 

ment bioptic cutanat sau renal, în microscopie optică, electronică, imunofluo- 
rescenţă şi analiza ADN ( standardul de aur ). 
Microscopia optică nu evidenţiază modificări caracteristice. În stadiile precoce 
ale bolii (sub 5 ani) nu se identifică nici o leziune, ulterior pot să apară modificări 
glomerulare şi tubulare. La nivelul glomerulilor se poate identifica hipercelulari- 
tate mezangială, îngroşarea pereţilor capilarelor glomerulare, glomeruloscleroza 
focal segmentală. La nivel tubulo-interstiţial se remarcă fibroză şi atrofie tubu- 
lară. 

Examinarea biopsiei renale în imunofluorescenţă poate stabili diagnostic- 
ul. Atât în forma X linkată cât şi în forma autozomal dominantă se poate evidenția 
absenţa lanțurilor alfa 3, alfa 4 şi alfa 5 ale colagenului de tip IV din structura 
MBG. 

-Microscopia electronică poate arăta o îngroşare, fragmentare şi lamelare a 
laminei densa din MBG. 

Analiza ADN este explorarea cu cea mai mare acuratețe diagnostică în- 
trucât identifică mutaţiile COL4A5, COL4A4, COL4A3. 

Evoluţia 

Este spre insuficienţă renală cronică severă, atât la bărbaţi în forma X 
linkată cât şi la femeile şi bărbaţii homozigoţi în formele autozomal dominante. 
Rata progresiei bolii depinde de natura mutaţiei. 


Tratamentul 

Este nespecific şi corectează mai ales factorii de progresie ai insuficienţei 
renale. HTA se tratează în special cu IECA sau ARAII care reduc presiunea in- 
traglomerulară. În unele cazuri tratamentul îndelungat cu Ciclosporină a stabili- 
zat boala, dar poate favoriza fibroza tubulo-interstițiala şi nu sunt rezultate certe 
care să recomande acest tratament. În forme avansate de insuficienţă renală se 
recurge la dializă sau transplant renal. La 5% dintre pacienţii transplantaţi pot 
să apară Ac antimembrană bazală glomerulară: anti lanţul alfa III sau alfa V al 
colagenului, care pot determina o glomerulonefrită rapid progresivă. 

Injuria/afectarea renală acută 
(insuficienţa renală acută) 


Definiţie, clasificare, terminologie 

Injuria/afectarea renală acută (IRA), termen sinonim cu insuficienţa 
renală acută, este un sindrom definit prin degradarea bruscă a funcției 
renale, pe parcursul câtorva ore sau zile. Deteriorarea funcției renale se 
exprimă prin scăderea ratei de filtrare glomerulară (a clearance-ului 
creatininic) şi retenția consecutivă a cataboliţilor azotaţi în sânge- 
creatinină, uree etc. Oliguria este frecventă, nefiind însă obligatorie 
(există „forme nonoligurice”). 


Inlocuirea termenului de "insuficienţă renală acută” cu cel de “injurie renală acută” 
a fost propus relativ recent de experţi nefrologi şi intensivişti. Aceştia au dat şi o 
definiţie cantitativă a IRA: creşterea bruscă, în decurs de 48 ore, a creatininei serice cu 
>0,3 mg/dL (sau >50%) faţă de nivelul anterior și/sau reducerea volumului urinar sub 
0,5 mL/min timp de peste 6 ore. S-a propus de asemenea stadializarea in funcție de 
gravitatea formelor şi a evoluţiei, sub forma criteriilor RIFLE (pentru forme de 
severitate progresivă: Risc, Injury, Failure; pentru evoluţie: Loss of kidney function, 
respectiv End stage kidney disease). 


IRA apare deseori pe rinichi anterior indemni, dar se poate şi suprapune 
unei nefropatii cronice preexistente ("acute on chronic”), situaţie în care 
valorile deja ridicate ale creatininei se amplifică brusc. 

Clasificarea IRA se face din punct de vedere al nivelului la care 
acţionează factorii etiologici. Se vorbeşte astfel de IRA prerenală 
(funcțională, hemodinamică), intrinsecă (parenchimatoasă) şi postrenală 
(obstructivă). 

In IRA prerenală (funcţională: 50—60% din totalul IRA), modificările 
sunt hemodinamice: perfuzia renală este redusă, ceea ce duce la 
scăderea filtrării glomerulare. Nu există modificări histologice ale 
rinichilor. 

IRA intrinsecă (parenchimatoasă: cca 30%) survine în diverse 
afecțiuni renale care afectează în mod acut structurile renale: necroza 
tubulară acută (nefropatia acută ischemică sau toxică), nefritele 
interstițiale acute, glomerulonefritele acute, vasculitele. 

IRA postrenală (obstructivă: aproximativ 10-20%) este determinată de 
obliterarea tractului urinar, care împiedică eliminarea normală a urinii. 

Termenul de azotemie este folosit sinonim cu retenție azotată, 
reprezentând creşterea cataboliților azotaţi (creatinină, uree etc.) în sânge. 

Uremia este un sindrom biochimic şi clinic, care caracterizează insuficienţa renală 
avansată, şi implică, pe lângă retenția azotată, simptomatologia complexă a 
insuficienței renale severe, care poate afecta, practic, toate organele şi 
sistemele. Uremia poate fi acută sau cronică, în funcție de tipul de 
insuficienţă renală. 

Oliguria se defineşte ca fiind diureza sub 400 ml, anuria - sub 50 ml. 
Cantitatea de 400 ml nu este aleasă întâmplător: ea reprezintă volumul 
minim de urină în care rinichii normali pot concentra substanţele 
rezultate zilnic din procesele metabolice. 


IRA funcţională 
(prerenală; azotemie funcţională sau 
prerenală) 


Etiologie 
IRA funcțională reprezintă reacția fiziologică a rinichilor la hipoperfuzie şi 
apare în toate situaţiile în care există o reducere a volumului circulant efectiv: 
pierderi lichidiene, scăderea forței de contracție a inimii, vasodilatație sistemică 
(tab. ). La acestea se adaugă vasoconstricția renală intensă, unii autori 
incadrează aici şi obstrucția acută a arterelor renale. 


Tab.2 Etiologia IRA prerenale 

Hipovolemie: pierderi gastrointestinale (vărsături, aspirație, diaree), urinare 
(diabet zaharat sau insipid, diuretice, insuficienţă corticosuprarenaliană), 
cutanate (arsuri, hipertermie), hemoragii, pierderi în cel de-al treilea spaţiu 
(pancreatită, ileus) 

Debit cardiac scăzut: infarct miocardic, miocardite, aritmii, pericardită 
exsudativă, afecţiuni valvulare, insuficienţă cardiacă globală, embolie pulmonară 
Vasodilataţie periferică generalizată: sepsis, anafilaxie, insuficienţă hepatică, 
medicamente: anthipertensive, anestezice 

Vasoconstricţie intrarenală: boli hepatice, hipercalcemie, substanţe de contrast 
iodate, noradrenalină, ciclosporina A, tacrolimus 


Fiziopatologie 
Majoritatea situaţiilor de mai sus au ca numitor comun scăderea 
tensiunii arteriale şi diminuarea volumului circulant efectiv. Consecința 
este irigarea deficitară a ţesuturilor, inclusiv în organele „vitale” cum este 
creierul sau inima, care sunt deosebit de sensibile la hipoxie. 
Hipotensiunea este sesizată de baroceptori situaţi în pereţii arteriali 
(sinusul carotidian, celulele mioepiteliale din arteriola glomerulară 

aferentă) şi în atriul drept, care declanşează un complex de reacţii 
nervoase şi umorale care tind să refacă volumul circulant şi presiunea 
arterială. Sunt activate sistemul nervos simpatic, sistemul renină- 
angiotensină-aldosteron şi secreția de arginină-vasopresină (hormon 
antidiuretic — ADH). Refacerea volemiei este favorizată de intensificarea 
reabsorbției de Na şi apă la nivelul rinichilor (aldosteronul şi arginina 
vasopresina).  Noradrenalina, angiotensina II şi arginina-vasopresina 
determină vasoconstricție în teritoriile bogate în receptori pentru aceste 
substanţe: viscerele, pielea şi muşchii, „redistribuind” circulația către 
organele „vitale”: inima şi creierul. Vasoconstricţia intrarenală duce la 
reducerea drastică a presiunii efective de filtrare glomerulară și la scăderea 
volumului urinar. 


Rinichii se opun scăderii  perfuziei  intrarenale şi diminuării presiunii 
intraglomerulare prin mai multe mecanisme. Ca răspuns la reducerea presiunii, 
baroceptorii din peretele arteriolelor intrarenale inițiază un reflex miogenic de relaxare 
a musculaturii arteriolare (,,autoreglare”). Se intensifică biosinteza de prostaglandine 
care dilată arteriolele intrarenale (PGF, şi PGI, — prostaciclina, NO — oxidul nitric, 
kalikreina si kininele). Insuşi efectul angiotensinei II contribuie la menținerea presiunii 
efective de filtrare glomerulară: angiotensina determină o vasoconstricție mai accentuată la 
nivelul arteriolei eferente decât a celei aferente, ceea ce face ca presiunea intraglomerulară să 
se mențină, în ciuda reducerii fluxului sanguin renal. Toate aceste mecanisme adaptative 
pot deveni inoperante în anumite circumstanțe. Vasomotricitatea este diminuată la 
pacienți vârstnici şi în condițiile unor boli care afectează arteriolele: nefroscleroza 
hipertensivă, microangiopatia  diabetică. Inhibitorii prostaglandinelor (de ex. 
antiinflamatoarele nesteroidiene) precum şi inhibitorii enzimei de conversie a 
angiotensinei I sau antagonistii receptorilor de angiotensină II favorizează IRA. 
Medicamentele din aceste categorii trebuie evitate sau, dacă nu e posibil, adminstrate 
cu precauție la pacienți cu hipovolemie, cu tulburări ale circulației renale sau cu 
insuficiență renală cronică. 


Tubii renali răspund la hipoperfuzie prin intensificarea rezorbției de Na 
şi apă, în consecință urina are densitatea şi osmolaritatea ridicate, sodiuria 
este redusă (tab. ...). Concentrația creatininei urinare este crescută, 
deoarece substanța nu este reabsorbită în timpul pasajului prin tubi. În 
timp ce creatinina nu se modifică, ureea retrodifuzează liber prin peretele 
tubular şi este resorbită masiv împreună cu apa (fenomenul de convecție, 
„Solvent drag”). In consecință, eliminarea urinară a creatiniei este 
proporțional mai mare decât a ureei, ceea ce face ca în sânge raportul 
uree/creatinină să crească, în mod caracteristic (>30/1 — în concentrații 
exprimate în mg/dL). 

In condițiile în care hipoperfuzie renală este moderată şi limitată în timp, 
modificările renale rămân doar funcționale (fără leziuni parenchimatoase) şi 
retrocedează rapid după înlăturarea cauzei (deshidratare etc.). Dacă însă 

deficitul de irigație renală este sever şi/sau prelungit se ajunge la leziuni 
renale ischemice, localizate în principal la nivelul tubilor şi grupate 
generic sub titulatura de necroză tubulară acută (NTA). Cu alte cuvinte, 
azotemia prerenală se transformă într-o formă organică. Leziunile nu mai 
sunt imediat reversibile după înlăturarea cauzelor iar refacerea 
morfofuncțională renală se extinde pe parcursul mai multor săptâmâni 
sau chiar luni. IRA funcțională şi NTA ischemică pot fi astfel privite ca 
manifestări de gravitate diferită ale hipoperfuziei renale. 

In NTA tubii lezaţi nu mai pot conserva Na şi apa, urina este relativ 
„neprelucrată”, diluată, cu densitatea (osmolaritatea) şi concentraţie de 
creatinină apropiată de cea a plasmei, cu sodiurie importantă. 


Aspecte clinice, examinări de laborator, tratament 

Diagnosticul de IRA funcțională este sugerat de retenţia azotată, de obicei 
uşoară sau moderată, în contextul unei cauze favorizante. Diureza este 
frecvent - dar nu obligatoriu - redusă, anuria este rară. In sânge, concentrația 
de uree crește preponderent faţă de creatinină. Proteinuria şi hematuria sunt 
minime, cilindrii sunt absenţi. Densitatea şi osmolaritatea urinară depăşesc 
1015-1020 respectiv 500 mOsm/l. Concentrația sodiului urinar este redusă (< 
20 mEq/l), excreția fracţională a sodiului de asemenea (<1%). Raportul 
creatinină u/p este > 40. Calcularea acestor indici ajută la detectarea și 
tratarea precoce a ischemiei renale şi contribuie la diagnosticul diferențial 
dintre azotemia prerenală şi necroza tubular acută (v. tab ...). 


Tab. Diagnosticul diferenţial între IRA funcțională şi NTA 


Azotemie NTA 
extrarenală 
Densitatea urinii >1015 Izostenurie 
Osmolaritate (mOsm/L) >500 300 
Rezorbţia fracțională a Na <1% >2% 
Natriurie (mEq/L) <15 >20 
Concentrația creatininei urină/plasmă >40 tinde către 1 
Concentrația uree/creatinină în sânge >30 <30 
(mg/dL) 


Principalul test diagnostic este tratamentul cauzei, de ex. repleţia volemică, 
care restabileşte diureza şi funcția renală în 24-72 de ore. 


IRA intrinsecă (parenchimatoasă) 

Etiologie, clasificare 
IRA intrinsecă are la bază leziuni renale extrem de polimorfe (v. tab. ). 
Substratul histologic cel mai frecvente este necroza tubulară acută (NTA). 


Fiziopatologia NTA 
Nefropatia ischemică acută 
NTA ischemică are o fază de inducție, caracterizată prin 
vasoconstricţie intrarenală, cu reducerea marcată a fluxului sanguin 
renal, ca urmare a activării sistemului renină-angiotensină-aldosteron, a 
sistemului nervos simpatic şi a secreției de arginină/vasopresină (hormon 
antidiuretic) (v. IRA funcțională). Secreţia de renină poate poate fi 
declanşată şi prin mecanism local, în cadrul „feedback-ului tubuloglomerular”. 


Tab. Etiologia NTA 


Necroza tubulară acută 
Ischemică: în cadrul diverselor forme de şoc: hipovolemic, cardiogen, infecțios, 
anafilactic, endocrin 
Toxică 
Toxice exogene 
Medicamentoase: aminoglicozide, amfotericină B, aciclovir, 
foscarnet, cisplatinum, ciclosporină A, tacrolimus 
Industriale: etilenglicol, tetraclorură de carbon 
Biologice: Amanita phaloides 
„Toxice ” endogene: pigmenţi: mioglobină, hemoglobina; acid uric, 
oxalaţi, lanţuri uşoare de imunoglobuline (în mielom), hipercalcemie 
Glomerulonefrite acute, vasculite, microangiopatii trombotice 
Nefrite interstiţiale acute 
Infecţioase (bacterii, virusuri, fungi), alergice (antibiotice, antiinflamatoare 
nesteroidiene), rejetul acut al rinichiului transplantat 


Leziunile celulelor tubulare împiedică reabsorbția Na în tubul contort proximal şi 
ansa Henle, astfel încât oferta de NaCl creşte la nivelul maculei densa (situată la 
joncțiunea dintre ansa Henle ascendentă și tubul contort distal), ceea ce duce la 
activarea locală, intrarenală, a sistemului renină-angiotensină. Angiotensina determină 
vasoconstricție preglomerulară, scăderea filtrării glomerulare și diminuarea cantității de NaCl 
care ajunge la macula densa (mecanismul de “feedback tubuloglomerular ”). 


Ischemia severă duce la leziuni ale celulelor tubulare - de la subletale 
la necroză propriu-zisă. 


La nivelul celulelor tubulare hipoxia cauzează o depleţie severă de ATP, perturbă 
metabolismul celular al Na şi K şi apei și favorizează edemaţierea epiteliului tubular. 
Concentrația calciului intracelular creşte, sunt activate fosfolipazele intracelulare şi 
radicalii liberi de oxigen (ROS — reactive oxidant species), care degradează lipidele 
prin peroxidare, oxidează proteinele celulare şi denaturează ADN-ul. Scheletul de actină al 

celulelor (cytoskeleton-ul) deteriorează, marginea în perie a epiteliului tubilor proximali se 
denaturează, joncţiunea dintre celulele epiteliale se alterează şi adeziunea intercelulară se 
pierde. 


Celulele afectate se desprind de cele din jur şi de pe membrana bazală 
tubulară, obstruează lumenul tubular, lăsând în urmă lacune în peretele 
tubular, prin care filtratul glomerular retrodifuzează în spaţiile interstițiale. 
Tulburările circulatorii, obstrucţia intratubulară şi retrodifuzia  filtratului 
glomerular duc la scăderea filtrării glomerulare şi la diminuarea cantităţii de 


urină (fig.). 

In fazele ulterioare, de extensie şi mentinere a IRA, fluxul renal se 
restabileşte în mare măsură, cu excepția medularei externe (segmentul S; al 
tubului contort proximal şi porţiunea ascendentă a ansei Henle, care au 
un consum ridicat de oxigen). Ischemia renală persistă însă, datorită 
leziunilor endoteliale ale arteriolelor şi capilarelor. 


Hipoxia se asociază cu un răspuns imun şi inflamator la nivelul endoteliilor vasculare. 
Leziunile endoteliale duc la exprimarea moleculelor de adeziune de pe aceste celule ICAM — 
intercelullar adhesion molecule), favorizând interacţiunea dintre celulele endoteliale şi leucocite 
respectiv trombocite. Leucocitele mai sunt atrase şi activate şi de o serie de factori umorali — 
citokine (interleukine IL-1, IL-2 şi IL-8; TNF, interferon), chemokine, eicosanoide. Leucocitele se 
fixează prin moleculele proprii de adeziune de celulele endoteliale, generând la rândul lor radicali 
liberi de oxigen şi eicosanoide, care amplifică fenomenele inflamatorii. Complementul potențează 
interacţiunile dintre endoteliu şi leucocite. Ca urmare, celulele endoteliale suferă multiple leziuni: 
citoskeletonul de actină se dezorganizează, endoteliul se tumefiază. Activarea locală a coagulării 
contribuie la compromiterea irigaţiei medulare. Un rol important în patogeneza modificărilor 
circulatorii de la nivelul medularei externe îl au excesul de substanţe vasoconstrictoare 
(endotelină, adenozină, angiotensină II, tromboxan, leucotriene) şi deficitul unor substanţe 
vasodilatatoare (în primul rând oxid nitric, dar şi prostaglandine — PGE2, acetilcolină, 
bradikinină). 

Modificări Feed-back Leziuni tubulare 
microvasculare tubuloglomerular . subletale 
(arterioloconstricţie, . necroză 
leziuni endoteliale) . apoptoză 


Hipoperfuzia zonelor 
externe ale medularei 
renale 


Discontinuităţi 
ale epiteliului 
tubular 


Obstrucţie 
intratubulară 


Scăderea filtării glomerulare, 
Retrodifuzia filtratului 
glomerular 


Fig. Fiziopatologia IRA din NTA ischemică 


Nefropatia toxică acută 

Rinichii sunt deosebit de susceptibil la toxice din mai multe motive: 

- debitul sanguin abundent şi suprafața endotelială foarte mare expun 
rinichiul la acțiunea diferiților factori chimici şi biologici: 

- multe substanțe toxice se elimină din organism pe cale renale, atingând în 
celulele tubulare şi in lumenul tubular concentraţii foarte ridicate ; 

- celulele tubulare renale şi hepatice au o rată metabolică înaltă, care le face 
foarte dependente de ATP şi foarte sensibile la toxinele care perturbă 
metabolismul energetic al celulelor; 

- aciditatea din interiorul tubilor măreşte solubilitatea toxicelor şi le 
potenţează efectul. 

Toxicele interferează cu procesele metabolice ale celulelelor tubulare şi 
determină leziuni ale membranelor celulare şi organitelor intracelulare. 
Unele toxice îşi exercită efectul nociv (Şi) prin vasoconstricţie intrarenală şi 
ischemie: substanţele de contrast iodate, ciclosporina A, tacrolimus-ul. 

Leziunile subletale şi necroza celulelor tubulare au aceleaşi consecinţe 
nefaste asupra funcției tubulare, hemodinamicii intrarenale şi fluxului 
intratubular de urină ca şi în forma ischemică. 

Morfopatologie 

Macroscopic, rinichii au dimensiuni crescute, parenchimul este îngroşat, 
corticala este palidă şi medulara congestionată. 

Microscopic, leziunile sunt localizate mai ales la nivelul tubilor şi 
interstiţiului, în special în zona medulară externă (tab.5, fig.5). Porțiunea 
proximală a tubilor şi ansa Henle ascendentă sunt mai afectate decât tubii 
distali şi colectori. In NTA ischemică, segmenul S; (pars recta) al tubilor 
proximali înregistrează modificările cele mai mari, în NTA toxică sunt 
interesate toate porțiunile tubilor proximali. 

Leziunile tubulare sunt de regulă focale, fiind reprezentate de 
ştergerea marginii în perie, de vacuolizări şi aplatizări ale celulelor, 
mergând până la necroză completă, cu dispariția nucleilor şi stergerea 
delimitării dintre celule. Cuiburi de celule lezate se desprind de pe 
membrana bazală tubulară, care rămâne denudată. Tubii sunt dilataţi, 
epiteliul restant este aplatizat. Lumenul tubular este obstruat de cilindri 
alcătuiți din resturi ale marginii în perie, din 


Tab.5 Modificări morfopatologice în NTA 


Macroscopic 
Rinichi de dimensiuni mai mari, cu parenchimul îngroşat, corticala mai palidă, 
medulara congestionată 
Microscopic 
Tubii 
Stergerea marginii în perie, vacuolizări, aplatizări ale celulelor, necroză, 
ruperea membranei bazale tubulare, aplatizarea epiteliului tubular, 
dilatarea tubilor 
(leziunile sunt focale, localizate preponderent în medulara externă) 
Obstrucție intratubulară prin cilindri de culoare brună 
Interstiţiul 
Edemaţiat, cu infiltrat leucocitar 
Vasele 
Stază în vasa recta (acumulare de hematii, leucocite) 
Glomerulii 
Fără modificări semnificative 


celule necrozate şi detritus celular, pigmenţi şi proteină Tamm-Horsfall. 

Ruperea membranei bazale - “kariorrhexis” — se întâlneşte în special în 
nefropatia ischemică gravă şi reprezintă o leziune severă, deoarece nu 
mai permite refacerea epiteliului tubular în zona respectivă. In NTA 
toxică, necrozele celulelor epiteliale sunt mai puţin pronunţate. 

Interstiţiul este edemaţiat şi infiltrat cu leucocite, ceea ce explică 
creşterea volumului global al rinichilor. Glomerulii şi vasele nu au 
modificări morfologice semnificative, dar se poate observa acumularea 

de hematii şi leucocite în vasa recta. 
Regenerarea epiteliului este prevestită de apariţia de celule cu nuclei 
mari, hipercromi, cu frecvente mitoze şi cu citoplasma bazofilă. 


Aspecte clinice, examinări de laborator 

Pacienţii cu IRA au manifestări renale şi extrarenale polimorfe (tab.6), în 
general intricate, care pot fi consecutive: 
- factorilor cauzali sau bolii de bază (şoc, intoxicații, infecții, traumatisme, 
afecțiuni sistemice diverse etc.); 
-  insuficienţei renale propriu-zise: eliminarea urinară inadecvată a cataboliților 
azotaţi, a apei şi a diverşilor ioni contribuie la alterările homeostaziei şi la 
suferinţa diverselor organe, indiferent de etiologia IRA; 
-  complicaţiilor, favorizate atât de boala de bază cât şi de insuficienţa renală 
(de ex. infecţii); 
- greşelilor terapeutice, frecvente la pacienți cu IRA (hiperhidratare, 
supradozaj de medicamente cu eliminare renală etc.). 


Manifestări renale 

Evoluţia obişnuită a NTA este ciclică şi poate fi schematizată în 

următoarele faze, de durată variabilă: de inițiere (de instalare a 
leziunilor), 
de extindere a leziunilor si de menţinere (stare) şi de de refacere. 
Faza de inițiere durează din momentul când acţionează factorul etiologic 
până când apar leziunile tubulare renale. Această perioadă ţine un timp 
variabil, de la câteva ore, de ex. în şoc, la mai multe zile. In această 
perioadă, simptomatologia este determinată de factorii declanşanţi (de ex. 
traumatisme, hemoragii, intoxicații). 

Faza de menţinere începe o dată cu apariţia leziunilor renale tubulare. 
Durata medie a oligoanuriei este de 10-14 zile, dar poate fi mai scurtă sau 
se poate prelungi pe mai multe săptămâni sau chiar luni. In această 
perioadă, semnele clinice ale etapei precedente pot persista şi se pot chiar 
amplifica, de ex. simptomatologia unei intoxicații. Volumul urinar scade 
la aproximativ jumătate dintre pacienţi (tab.). Oliguria se poate instala 
progresiv, în câteva zile, sau brusc,în puţine ore. Anuria completă este 
rară. Formele nonoligurice 


Manifestări renale 
Oligo-anurie (50-60% din pacienţi) 
Scăderea ratei de filtrare glomerulară (a clearance-ului creatininic) 

Azotemie (creşterea ureei, creatininei serice) 
Urină: cilindri granulari bruni, izostenurie, sodiurei peste 30-40 mEq/l, 
raport u/p creatinină peste 10-20 etc. 
Modificări hidroelectrolitice şi acidobazice 
Apa 
Hiperhidratare (în perioada de stare, oligoanurică) 
Deshidratare (in perioada de refacere, poliurică) 
Na 
Hiposodemie de diluţie (în perioada oligoanurică) 
Ca 
Hipocalcemie 
Fosfor 
Hiperfosfatemie 
Mg 
Hipermagneziemie 
Echilibru acidobazic 
Acidoză metabolică 
Manifestări cardiovasculare 
Tulburări de ritm cardiac 
Insuficienţă ventriculară stângă acută 
Pericardită 
Hipertensiune arterială 
Manifestări respiratorii 
Plămân uremic, edem pulmonar acut, detresă respiratorie acută 
Pneumonie 
Manifestări digestive 
Anorexie, greţuri, vomă, sughiţ 
Hemoragii digestive 
Modificări hematologice 
Anemie, tulburări de coagulare 
Manifestări neuropsihice 
Encefalopatie uremică, edem cerebral 
Neuropatii periferice 


Tab. Principalele manifestări clinice şi de laborator la pacienţii cu NTA şi 
IRA 


sunt semnalate cu frecvență crescândă în ultimii ani (de ex. după 
intoxicații medicamentoase). Durerile lombare sunt reduse, fiind datorate 
distensiei capsulei renale prin edem interstitițial. 

Rata de filtrare glomerulară (măsurată prin clearance-ul creatininic) 
scade sub 10-5 ml/min. Cataboliţii azotaţi — ureea, creatinina etc. - se 
acumulează progresiv în sânge. 


La pacienţii nonoligurici şi care nu sunt hipercatabolici, ureea creşte zilnic cu 
aproximativ 20-40 mg/dl, creatinina cu cca. 1-2 mg/dl. La oligurici şi 
hipercatabolici, creşterea poate fi mult mai pronunţată: 40-200 mg/dl/zi, 

respectiv 2-3 mg/dl/zi (în septicemii, politraumatisme, hemoragii digestive 
superioare, după intervenţii chirurgicale majore). 


Creşteri moderate ale acidului uric sunt obişnuite în IRA. Concentraţii 
serice foarte ridicate sugerează hiperproducţie şi nefropatie urică acută. 

Examenul urinii arată un sediment „activ”, cu celule epiteliale izolate 
sau grupate, resturi celulare şi cilindri granulari bruni caracteristici 
(formaţi din resturi de celule tubulare, pigmenţi şi proteină Tamm- 
Horsfall). Proteinuria este sub 1-2 g/24 h. Indicii urinari arată o suferință 
organică: sodiurie peste 30-40 mEq/l (în general în jur de 80 mEq/l), 
osmolaritate apropiată de cea a plasmei (~ 300 mOsm/l), izostenurie 
(1008-10), raport u/p creatinină sub 20, excreţia fracțională a sodiului 
peste 2%. 

Ultrasonografia arată creşterea moderată a rinichilor (diametrul 
longitudinal cu 1-3 cm în plus faţă de normal) (fig. ). 


Fig. Ultrasonografie renală 
la un pacient cu IRA prin NTA 
ischemică 

Parenchimul renal este mult 
îngroşat (24.7 mm, faţă de 
maximum 20 mm, cât este 
normal),  hiperecogen, cu 
papilele hipoecogene şi bine 
vizibile prin contrast. 


Faza de refacere (de „reluarea diurezei”, de „poliurie”) începe în 
momentul în care funcția rinichilor proprii devine suficientă pentru 
scăderea retenţiei azotate fără ajutorul metodelor de suplinire renală 

(hemodializă etc.). Cantitatea de urină creşte, depăşind frecvent 2000 
ml/24h (poliurie). Valori ale volumului urinar de peste 5000 ml/24 h sunt 
rare, fiind induse de regulă iatrogen, prin diuretice, perfuzare excesivă sau 
aport lichidian oral exagerat. Poliuria durează aproximativ 2-4 săptămâni, 
perioadă necesară normalizării progresive a ureei şi creatininei serice. 

Capacitatea de concentrare şi acidifiere a urinii sunt scăzute. 

Urina este deschisă la culoare, are densitatea scăzută, între 1003-8. 
Eliminarea urinară a ureei şi a altor cataboliți azotaţi se amplifică. 
Frecvent se poate înregistra pierdere urinară de Na şi K (eliminare urinară 
crescută în condiții de hiposodemie și/sau hipopotasemie). Proteinuria se 
reduce rapid, anomaliile sedimentului urinar dispar. La examenul 
ultrasonografic se observă revenirea dimensiunilor renale la normal. 

Normalizarea completă a funcţiilor renale are loc într-un ritm variabil, pe 
parcursul mai multor săptămâni sau luni, la 80-90% dintre pacienți. 


Modificări hidroelectrolitice şi acidobazice 
Apa 
In fază oligurică, pacienţii cu IRA sunt frecvent hiperhidrataţi (de cele mai 
multe ori prin aport lichidian necontrolat). In faza poliurică există riscul 
deshidratării, dacă pierderile urinare nu sunt compensate adecvat. 


Status-ul volemic este apreciat în funcţie de tensiunea arterială şi frecvenţa cardiacă, de 
aspectul tegumentelor şi mucoaselor, de consistenţa globilor oculari şi turgescenţa venelor 
jugulare, de prezența edemelor și a ralurilor crepitante la bazele plămânilor. Cântărirea 
zilnică este un indicator important al gradului de hidratare. Pacienţii cu IRA scad zilnic 
aproximativ 100-300 g în greutate, datorită catabolizării substanţelor organice endogene. 
Reducerea mai marcată a greutăţii este un semn de deshidratare, în timp ce scăderea cu mai 
puțin de 300 g, stagnarea sau creşterea ponderală de la o zi la alta caracterizează 
hiperhidratarea. Greutatea corporeală îşi pierde din semnificaţia de indicator al stării de 
hidratarea la pacienţii cu colecţii lichidiene în „cel de al treilea spaţiu” (ascită, pleurezie, ileus). 
Presiunea venoasă centrală (pVC: măsurată, de ex., cu ajutorul unui cateter introdus prin 
vena jugulară internă până în cava superioară) depinde în primul rând de status-ul volemic 
al pacientului, dar şi de performanţa cardiacă. 


Sodiu 

Cea mai frecventă perturbare a echilibrului sodiului întâlnită în IRA este 
hiposodemia. De cele mai multe ori este vorba de hiposodemie de diluție, 
consecutivă aportului excesiv de lichide hipotone (apă, glucoză). Capitalul 
sodic al organismului este normal sau uşor mărit, volumul extracelular este 
crescut şi hipoton-— hipoosmolar (Piperhidratareea extracelulară, hipotonă). 
Pentru egalizarea presiu osmotice, apa pătrunde din spaţiul extra- în cel 
intracelular, adăugându-se hiperhidratarea intracelulară. Pacienţii au, în 

consecință, atât semnele excesului de volum extracelular (creştere în 
greutate, dispnee, ortopnee, edeme periferice, semne clinice şi 
radiologice de hipertensiune venoasă pulmonară mergând până la edem 
pulmonar acut, turgescenţa venelor jugulare, pVC peste 12-15 cm apă 
etc.), cât şi cele ale hiposodemiei — hipoosmolarităţii — hiperhidratării 
intracelulare (edem cerebral: cefalee, obnubilare până la comă, convulsii, 
greţuri, vomă, stop respirator. Aceste manifestări ale "intoxicației cu apă” 
apar de regulă atunci când hiponatremia se instalează acut şi Na seric este 
<125 mEq/L). 


Riscul de complicaţii severe este cel mai mare la copii (la care raportul dintre 
volumul creierului şi cel al cutiei craniene este mai mare, deoarece craniul se dezvoltă 
mai lent decât creierul) şi la femeile în perioada fertilă. 


Hiposodemia poate fi însă şi consecința pierderilor excesive de 
sodiu faţă de apă (prin vărsături, diaree). In aceste circumstanţe, capitalul 
sodic total este scăzut, volumul extracelular este redus: deshidratare 
hipotonă. Volumul intracelular este uşor crescut, prin trecerea osmotică a 
apei în celule (hiperhidratare intracelulară, de obicei discretă). Manifestările 
clinice ale deficitului de volum extracelular sunt de regulă pe primul plan 
(sete, scădere rapidă în greutate, hipotensiune — inițial ortostatică, ulterior şi 
în clinostatism, umplere jugulară deficitară, pVC redusă etc.). 

Hipersodemia — cu hiperosmolaritate — este mai rară şi aproape întotdeauna 
expresia pierderilor excesive şi necompensate de apă față de sodiu (febră, 
pierderi intestinale, diureză osmotică — în perioada poliurică a IRA sau la 
pacienţii cu diabet insipid sau zaharat; după înlăturarea unui obstacol de pe 
căile urinare — „diureza postobstructivă”). Situaţia se întâlneşte frecvent la 
pacienți neurologici, cu senzaţia de sete abolită, incapabili să consume 
lichide. Sodiul total este scăzut, spaţiul extracelular de asemenea 
(deshidratare extracelulară). Prin atragerea apei din celule către mediul 
extracelular hiperton se adaugă deshidratarea intracelulară. La semnele 
clinice de deficit extracelular se sumează cele de deshidratare intracelulară 
(obnubilare, somnolenţă, comă, spasticitate, semne piramidale etc.). 


Hipersodemia (cu hiperosmolaritate) este posibilă şi prin aport excesiv de soluţii cu conținut 
bogat în sodiu (infuzii intravenoase, alimentaţie prin sondă gastroduodenală). Volumul 
extracelular este crescut — hiperhidratare extracelulară. Prin atragerea apei din celule apare 
deshidratare intracelulară. 


Potasiu 
Hiperpotasemia (peste 5.5 mEq/l) face parte, alături de retenţia azotată 
şi de acidoza metabolică, din “triada” clasică a principalelor perturbări 

întâlnite în IRA din faza de stare. Hiperpotasemia se întâlneşte la 
aproximativ 50-60% din pacienţi şi are numeroase cauze potenţiale: 

- reducerea eliminării urinare de potasiu; 

- hiperproducţie: catabolism crescut al proteinelor (infecții, 
rabdomioliză, arsuri, liză tumorală etc.); rezorbție de sânge (hemoragii 
digestive, hematoame extinse) sau de ţesut necrotic (traumatisme); 
hemoliză; 

- transfer de potasiu din celule în spațiul extracelular, datorită acidozei, 
glicogenolizei etc.; 

- aport exogen de alimente şi medicamente bogate în potasiu (legume, 
fructe, penicilină G potasică). 


La un pacient cu IRA oligoanurică, fără complicații, potasiul plasmatic creşte zilnic 
cu aproximativ 0.3 mEq/l. Rate de creştere până la 1-2 mEq/l/zi au fost semnalate la 
pacienți cu traumatisme, hemoliză, hemoragii digestive, hematoame extinse sau 
septicemie, de regulă în asociere cu creşterea marcată a ureei. 

Pierderile de potasiu din timpul oliguriei (vomă, diaree, aspirații, fistule) tind să 
contrabalanseze creşterea potasiului seric şi explică de ce unii pacienți oligurici au 
totuşi K` seric normal sau chiar scăzut. 


Potasiul are un rol important în potențialul de repaus al membranelor 
celulare. Hiperpotasemia determină modificări la nivelul membranelor 
celulelor nervoase şi musculare, atât netede cât şi striate. Efectele cele 
mai temute sunt cardiace şi constau în tulburări de repolarizare şi de ritm 
şi reducerea forţei de contracție a miocardului. Aceste perturbări sunt 
frecvente la potasemia peste 6.5 mEq/l şi se amplifică în paralel cu 
creşterea concentraţiei serice: unde T ample, ascuțite şi simetrice; 
aplatizarea şi apoi dispariția undei P; lărgirea complexului QRS; ritm 
idioventricular şi în final fibrilaţie ventriculară sau oprirea inimii în 
diastolă (fig. 7). Manifestările cardiace apar în general înaintea celor 
neuromusculare generale: astenie, estomparea reflexelor osteotendinoase, 
fasciculaţii musculare, mişcări dezordonate involuntare, pareze şi paralizii. 
Efectele K+ asupra membranelor celulelor musculare şi nervoase depind şi 
de alți ioni: Mg acţionează sinergic cu K, în timp ce Ca şi Na antagonizează 
influenţa K. 

Hipopotasemia este mai rară la bolnavii oligurici, fiind totuşi posibilă în 
cazul pierderilor digestive majore, de ex. în stenoza pilorică, diareea profuză, 
fistulele intestinale, biliare sau pancreatice, sau ca urmare a aspirației 
gastrice continue. In faza poliurică a IRA, hipopotasemia este în schimb 
frecventă, datorită pierderilor urinare de potasiu, care pot atinge 200-300 
mEq/24 h. In plus, corectarea acidozei determină transferul potasiului către 
spaţiul intracelular. 

Hipopotasemia determină tulburări de  repolarizare cardiacă 
(amplificarea undei U, care depăşeşte în amplitudine unda T, cu care 
fuzionează; alungirea intervalului QT(U), extrasistole etc.). 


Calciu 
Hipocalcemia este aproape constantă în IRA. Manifestările clinice includ 
parestezii periorale, semnul Chvostek (contracția muşchilor faciali la 
percuție), semnul Trousseau (contracția musculaturii mâinii după 
întreruperea circulației arteriale a braţului cu garou; “mână de mamoş”). 
Tetania hipocalcemică este rară şi poate fi declanşată de corectarea acidozei prin 
administrare intravenoasă de 

bicarbonat (alcalinizarea sângelui scade proporția calciului ionizat). 


Pe electrocardiogramă, hipocalcemia se manifestă prin alungirea perioadei 
QT şi aritmii. Hipocalcemia potențează acțiunea nocivă a hiperpotasemiei 


asupra miocardului. 


124 


La producerea hipocalcemiei contribuie mai mulți factori: 
- diminuarea sintezei de vitamina D3 activă (calcitriol = 1-25-D3), cu scăderea 
consecutivă a absorbției intestinale de calciu; 
- rezistența scheletică la acțiunea parathormonului, 
-  hiperfosfatemia, care favorizează fixarea Ca în oase, 
- depunerea masivă de calciu în țesuturile musculare necrotice, la pacienţii cu 
rabdomioliză. 


Hipercalcemia este rară în IRA şi ridică problema unui eventual 
mielom sau hiperparatiroidism primar. In fază poliurică, pacienţii cu 
rabdomioliză pot dezvolta hipercalcemie, ca urmare a mobilizării 
depozitelor de calciu din muşchi, creşterii nivelului de vitamină D din sânge, 
a corectării hiperfosfatemiei. Hipercalcemia severă duce la calcifieri în 
organele vitale. 


Fosfor 
Hiperfosfatemia este urmarea reducerii filtrării glomerulare, uneori şi a 
distrucției proteice accelerate cu eliberare masivă de fosfați (stări 
hipercatabolice, la  politraumatizați, după tratament chimio- sau 
radioterapic). 


Magneziu 
Magneziul seric creşte moderat în condiţii de oligurie. Hipermagneziemia 
amplifică riscul hiperkaliemiei, deoarece magneziul acționează sinergic cu 
potasiul (şi acidoza metabolică) în producerea dereglărilor neuromusculare. 
Calciul se opune efectelor nocive ale magneziului şi potasiului asupra 
membranelor celulare. 


Echilibru acidobazic 

Incapacitatea rinichilor de a elimina excesul de acizi ficşi rezultați din 
metabolism (aproximativ 70 mEg/zi, în principal acid fosforic şi sulfuric) 
duce la acidoză metabolică cu hiatus anionic crescut, principala 
perturbare acidobazică întâlnită în IRA. Acidoza poate fi severă iar 
bicarbonatul plasmatic poate scădea zilnic cu peste 2 mEg/zi, atunci când în 
plasmă apare o cantitate crescută de acizi nevolatili (în cetoacidoza diabetică, 
acidoza lactică din hepatopatii, şoc sau septicemii, intoxicații cu etilenglicol). 


Alcaloza metabolică, însoțită de acidurie paradoxală, hiposodemie, hipocloremie, 
hipokaliemie şi hipovolemie caracterizează IRA din stenoza pilorică. Tratamentul acidozei cu doze 
excesive de bicarbonat poate conduce de asemenea la alcaloză metabolică. 


Manifestări cardiovasculare 

Acestea survin la 50-80% dintre pacienţii cu IRA şi pot fi consecutive: 

- bolii de bază, de ex. endocardită, miocardită, infarct miocardic; 

- insuficienţei renale propriu-zise, mai ales prin dezechilibrele 

hidroelectrolitice şi acidobazice pe care le antrenează; 

- factorilor iatrogeni: hiperhidratare, medicaţie incorect administrată etc. 
Tulburările de ritm cardiac apar în special în hiper- sau hipokaliemie. 
Acidoza şi hipoxia contribuie la aritmii şi scad contractilitatea 

miocardică. 

Insuficiența ventriculară stângă este favorizată de hiperhidratare, 
tulburări de ritm, de reducerea contractilităţii miocardice prin denutriţie, 
diselectrolitemii, acidoză, anemie, endocardită, miocardită. La edemul 
pulmonar acut contribuie şi creşterea peremabilităţii capilare pulmonare. 

Pericardita uremică, de obicei fibrinoasă, a devenit o raritate în 
condiţiile tratamentului de substituție a funcţiei renale. 

Hipertensiunea arterială apare la aproximativ 25% din pacienţii cu 
IRA. Creşterea valorilor tensionale poate fi urmarea hiperhidratării. 
Activarea sistemului renină-angiotensină a fost de asemenea incriminată 
în apariția hipertensiunii. Hipotensiunea arterială se întâneşte în condiţii 
de şoc sau după pierderi lichidiene (vărsături, diaree, hemoragii digestive 
— favorizate de IRA). In faza poliurică a IRA, pierderile urinare de apă şi 
sodiu sunt o cauză frecventă de hipotensiune. 


Manifestări respiratorii 

Perturbările respiratorii, de gravitate variabilă, se întâlnesc la 
majoritatea pacienţilor cu IRA. 

In patogeneza „plămânului uremic” intervin hiperhidratarea, creşterea 
permabilității capilare şi modificări inflamatorii. Semnele clinice — 
dispnee, polipnee, raluri şi în final edem pulmonar acut - sunt precedate 
de hipoxemie şi de modificări radiologice: opacităţi hilar micro- şi 
macronodulare, imprecis delimitate, cu aspect de „fluture”, edem 
interstițial. 

Edemul pulmonar acut este de cele mai multe ori consecinţa 
hiperhidratării, fiind însoțit de regulă şi de alte semne ale excesului 
lichidian: edeme, hipertensiune arterială etc. 

Sindromul de detresă respiratorie acută (plamânul de şoc) se întâneşte 
în special în sepsis şi la politraumatizaţi şi reprezintă o formă de edem 
pulmonar acut care nu poate fi explicat de hipervolemie sau cauze 
cardiace. Pacienţii prezintă opacități pulmonare bilaterale şi hipoxie 
severă cu reducerea raportului dintre saturația în oxigen a sângelui şi 
proporţia oxigenului din aerul inspirat. 

Infecţiile respiratorii sunt favorizate de scăderea rezistenţei imune, 
hipoventilație,  decubitul prelungit,  aspirarea  secreţiilor gastrice. 
Bronhopneumonia este dificil de diferențiat, clinic şi radiologic, de 
plămânul uremic sau de sindromul de detresă respiratorie acută, care se 
suprainfectează, de altfel, frecvent. 


Manifestări digestive 

Anorexia, greţurile, voma, sughițul se datorează iritaţiei mucoasei 
digestive de către uree, amoniac (provenit din scindarea ureei) şi alte 
“toxine uremice”. Foetor-ul uremic apare datorită eliminării crescute de 
uree prin mucoasa esogastrointestinală şi transformarea ei în amoniac. 

Hemoragiile digestive — hematemeza, vărsăturile în “zaț de cafea”, 
melenă - se întâlnesc la 10-20% dintre pacienții cu IRA, având ca 
substrat ulceraţii multiple şi superficiale la nivelul stomacului, intestinului 
subțire şi esofagului..Ulceraţii “de stress” apar mai ales la pacienţii şocaţi, 
traumatizaţi, cu arsuri extinse sau infecţii severe. 


Pancreatita acută este o cauză importantă de IRA. Creşterea moderată a amilazelor, de 2- 
3 ori mai mult decât valorile normale, se observă şi fără pancreatită, datorită eliminării 
urinare deficitare a enzimei. 


Modificări hematologice 
Un grad moderat de anemie normocromă şi normocitară apare la scurt 
timp după instalarea retenţiei azotate. Valori foarte mici ale hemoglobinei 
şi hematocritului sugerează pierderi masive de sânge sau hemoliză. 
Leucocitele pot creşte uşor chiar şi în lipsa infecției. Trombocitele scad 
dmoderat, producţia lor medulară fiind deficitară. 

Tulburările de coagulare survin la 20-60% dintre pacienţii cu IRA şi 
se exteriorizează prin hemoragii cutaneomucoase (epistaxis, hemoragii 
subconjunctivale, peteşii şi echimoze, hemoragii digestive). Cauzele sunt 
multiple: 

- alterarea funcţiei trombocitare, cu prelungirea timpului de sângerare şi 
modificări ale testelor funcționale trombocitare; 

- eventuala coagulare intravasculară diseminată (CID); 

- fragilitatea capilară; 

- unele medicamente (dextran, heparină etc.). 


Manifestări neuropsihice 
Encefalopatia uremică se manifestă prin alterări de permeabilitate, slăbirea 
memoriei, a capacităţii de concentrare, depresie, halucinaţii, uneori agitaţie, 
tulburări de mers, tremurături, mioclonii, asterixis, obnubilare progresivă şi, 
în lipsa terapiei, convulsii şi comă. Edemul cerebral poate apare la bolnavii 

hiperhidrataţi, cu hiposodemie şi hipoxemie prelungită. 


Cauza care a inițiat IRA poate determina, în paralel, alterări nervoase — de ex. în intoxicații cu 
etilenglicol, traumatisme craniocerebrale. Insuficienţa renală poate duce, în sine, la variate 
tulburări neuropsihice. Cele mai importante cauze iatrogene de suferinţă neuropsihică 
sunt supradozajul unor medicamente, de ex. barbiturice (care trebuie de altfel evitate 

complet), atropină etc. Dializa prea „eficientă” se poate însoţi de „sindromul de 
dezechilibru”, formă specială de edem cerebral: cefalee, convulsii tonicoclonice, 
tulburări de cunoştinţă până la comă. 


Modificări ale tegumentelor şi mucoaselor, țesutului 
celular subcutanat şi muşchilor 

Tegumentele pacienţilor cu IRA sunt în general palide, datorită anemiei. 

Icterul este frecvent, în infecţii, în condiţii de hemoliză sau în afecțiuni hepatice. 

Edemele sunt de obicei absente; prezenţa lor indică hiperhidratarea sau 

o nefropatie preexistentă. Masele musculare pot fi tumefiate şi dureroase — la 

pacienţii cu rabdomioliză. Starea de nutriţie a bolnavilor cu IRA este adesea 
precară. 

infecțiile 

Infecţiile severe constituie o cauză importantă de IRA. Rezistenţa 
antiinfecțioasă a pacienţilor cu IRA este diminuată, ceea ce face ca IRA să se 
complice adesea cu infecţii variate - pulmonare, urinare, ale plăgilor operatorii - 
care agravează în cerc vicios suferința renală. Sepsa este frecventă la pacienții cu 
IRA, mai ales la cei cu afecțiuni chirurgicale abdominale şi la politraumatizaţi, şi 
constituie una dintre cele mai frecvente cauze de deces. Punctul de plecare al 
infecțiilor este uneori iatrogen, de ex. catetere venoase sau peritoneale, sondajul 
vezicii urinare etc. 


Tratamentul IRA 


Identificarea şi protejarea pacienţilor „cu risc”. 


Evitarea cauzelor potențiale de IRA 

Printre factorii de risc ai IRA se numără depleția volemică, insuficienţa 
renală preexistentă, vârsta înaintată, diabetul zaharat, afecțiunile hepatice sau 
cardiovasculare. 

Depleţia volemică, chiar minimă, predispune la IRA de orice etiologie. 
Corectarea deficitelului volemic (de ex. prin administrare de ser fiziologic), 
este recomandat ori de câte ori se anticipează un deficit de perfuzie renală, 
de ex. înainte şi în timpul intervențiilor chirurgicale. Refacerea volemiei 
trebuie să preceadă administarea de substanțe potențial nefrotoxice. 

Insuficienţa renală preexistentă precipită apariţia IRA - după substanţe de 
contrast 1odate, antiinflamatoare nesteroidiene, aminoglicozide. Ignorarea 
deficitului funcțional renal preexistent îi expune pe pacienții tratați cu 
substanţe eliminate preponderent urinar, de ex. aminoglicozidie, la pericolul 
cumulării şi nefrotoxicității. Funcţia renală trebuie investigată sistematic 
înainte şi în cursul tratamentului cu aceste medicamente iar dozele trebuie 
reduse în caz de insuficienţă renală. 

Vârsta înaintată diminuă progresiv clearance-ul creatininic şi creşte 
susceptibilitatea la noxe renale. Diabetul zaharat, icterul, bolile hepatice şi 
cardiovasculare amplifică pericolul de IRA ischemică, după substanţe de 
contrast iodate sau antiinflamatoare nesteroidiene. 

Administrarea neindicată sau necontrolată a unor medicamente (anumite 
antibiotice, substanțe de contrast iodate, antiinflamatoare nesteroidiene, 
cisplatinum etc.) poate duce la leziuni renale şi constituie probabil cea mai 
importantă cauză evitabilă de IRA. 

Antibioticele aminoglicozidice (gentamicina, tobramicina, amikacina etc.) 

trebuie folosite doar în infecții severe, timp cât mai limitat şi numai dacă germenii 
identificaţi nu sunt sensibili la alte antimicrobiene. La pacienţi cu nefropatii 
preexistente, aminoglicozidele sunt permise doar in extremis şi în doze reduse, 
corespunzătoare funcției renale. 

Substanțele de contrast iodate trebuie indicate cu mult discernământ; examinări 
alternative, de ex. ultrasonografia, sunt adesea suficiente. Se recomandă folosirea 
unei cantității minime de substanță de contrast hipo- sau izoosmolară. Pericolul 
alterării bruşte a funcției renale este cel mai ridicat la diabetici, la cei cu 
insuficienţă renală cronică preexistentă sau cu mielom multiplu. Riscul producerii 
IRA este amplificat de hipovolemie, de repetarea investigaţiei la interval scurt de 
timp, de administrarea concomitentă de medicamente nefrotoxice. 

Antiinflamatoarele nesteroidiene, imhibitoare ale prostaglandinelor, trebuie 
evitate, în măsura posibilului, la pacienţii cu afecțiuni renale, la hipotensivi sau 
hipovolemici. Medicamentele care acționează asupra sistemului renină- 
angiotensină (inhibitori ai enzimei de conversie a angiotensinei II, sartani) trebuie 
administrate cu prudență la persoanele cu stenoză bilaterală de arteră renală. 


Tratamentul IRA funcţionale 
Suplinirea promptă a pierderilor lichidiene, restaurarea volemiei, 
corectarea hipotensiunii arteriale, tratamentul insuficienţei cardiace şi a 
diverselor forme de şoc reprezintă tot atâtea măsuri de profilaxie a NTA. 


Diureticele în IRA 
Oliguria este una dintre manifestările evidente ale IRA şi nu este deloc 
surprinzător că au existat, de-a lungul anilor, numeroase încercări de a 
creşte volumul urinar al pacienţilor cu IRA cu ajutorul diureticelor. 


Diureticele de ansă (dintre care cel mai utilizat este furosemidul) reduc transportul 
activ de NaCl în ansa Henle ascendentă. In consecinţă, diminuă necesarul energetic al 
tubilor şi cresc oferta de oxigen către celulele tubulare proximale. Amplificând fluxul 
urinar, furosemidul ar preveni, de asemenea, obstrucția intratubulară. 

Manitolul creşte volumul circulant, debitul cardiac şi perfuzia renală, evitând, la 
rândul lui, obstrucţia intratubulară prin menţinerea unui flux abundent. 


In ciuda acestor efecte potenţial favorabile, majoritatea studiilor arată 
că în IRA diureticele nu influenţează pozitiv funcția renală, evoluţia 
afecțiunii, necesarul de dializă sau supraviețuirea pacienţilor. La ora 
actuală, indicațiile administrării diureticelor în prevenirea sau tratarea 
IRA sunt foarte limitate. 

Furosemidul este indicat la pacienții hiperhidratați, la cei cu 
hiperpotasemie sau hipercalcemie, precum şi în IRA indusă de cristale 

(aciclovir,  metotrexat, ciprofloxacină etc.). Amplificarea  diurezei 
uşurează tratamentul IRA, permiţând un aportul lichidian mai mare și 
uşurând în acest fel nutriția pacienţilor. Diureticele de ansă nu sunt 
eficiente la pacienţii cu diureză foarte redusă şi nu trebuie să se amâne 
instituirea dializei. Furosemidul se administrează de regulă i.v., intermitent 
sau în perfuzie continuă, în doze progresive (se poate ajunge până la 
aproximativ 500 mg/24 h). Medicamentul nu se administrează la pacienți 
hipovolemici. 

In transplantul renal, manitolul ar reduce incidența IRA dacă este 
administrat înainte de revascularizație (perfuzie i.v., 50 g înainte de 
declamparea vaselor). Manitolul ar mai fi util, după unii autori, în IRA 
prin pigmenti (rabdomioliză cu  mioglobinurie, hemoglobinurie). 
Substanţa este contraindicată în oligoanurie. 


Soluţia de manitol se administrează doar dacă volumul urinar depăşeşte 20 mL/oră. 
Efectul se testează cu o doza inițială de aproximativ 12 g, administrată în perfuzie i.v. în 
decurs de 5 minute. Dacă această cantitate nu crește volumul urinar cu peste 30-50 mL/oră, 
administrarea trebuie întreruptă, substanţa fiind renținută în spaţiul extracelular. Dacă 
răspunsul este pozitiv şi volumul urinar excedează cifrele menţionate, administrarea 
manitolului poate fi continuată intermitent, în doze de cel mult 1 — 1,5 g/kg corp/24 ore, timp 
de 3-5 zile. 


Efectele secundare ale diureticelor nu sunt neglijabile (pentru furosemid: 
hipovolemie, ototoxicitate - poate fi permanentă, nefrită interstițială, 
potenţarea toxicității aminoglicozidelor; pentru manitol: încărcare volemică 
şi osmotică, leziuni osmotice ale celulelor tubulare renale, hiperkaliemie). 

Diureticele  economisitoare de potasiu (spironolactonă, amilorid, 
triamterenă) trebuie evitate, având în vedere pericolul de hiperkaliemie. 


Tratamentul IRA constituite 
Măsurile terapeutice din IRA pot fi împărțite schematic în două categorii: 
unele se adresează cauzelor şi mecanismelor IRA (tratament 
etiopatogenetic), altele încearcă să înlăture consecinţele uremiei asupra 
organismului (terapie simptomatică), permiţând supraviețuirea până la 
reluarea activităţii rinichilor. Intre acestea din urmă, metodele de suplinire 
renală ocupă un loc esenţial. 


Tratamentul pacienţilor cu IRA parenchimatoasă este complex şi include, de la caz la caz, 
măsuri igienodietetice, medicamente, intervenţii chirurgicale şi variate tehnici de substituție 


exact al substratului IRA, iar succesul tratamentului depinde de colaborarea 
interdisciplinară dintre nefrolog, specialist în terapie intensivă, urolog, chirurg etc. 

Tratamentul etiopatogenetic al IRA 

In anumite forme de IRA, funcţia renală nu îşi revine decât dacă se intervine 
prompt asupra cauzelor şi mecanismelor bolii renale. Tratamentul 
etiopatogenetic poate fi hotărâtor în glomerulonefrite, vasculite sau nefrite 
interstițiale, precum şi în boli generale (hemopatii maligne, colagenoze, 
vasculite sistemice). 

In NTA, tratamentul cauzelor (tulburări circulatorii, intoxicații, infecții etc.) 
rămâne important, chiar dacă nu mai duce la remiterea imediată a leziunilor 
renale deja constituite. Persistenţa cauzei implică adesea un risc vital — de ex. 
şoc, sepsis — la care se adaugă pericolul de extindere a leziunilor renale. 
Perpetuarea tulburărilor hemodinamice sau a unor focare infecțioase se însoţeşte 
frecvent de persistenţa îndelungată a disfuncției renale. 


Numeroași agenți farmacologici au fost folosiţi în încercarea de a preveni NTA sau de a-i 
influența evoluţia. In acest sens s-a încercat ameliorarea irigației intrarenale, prevenirea 
obstrucției intratubulare, accelerarea regenerării celulelor tubulare, atenuarea modificărilor 
inflamatorii. Până în acest moment, nici una dintre substanțele utilizate (dopamina în doze 
mici, fenoldopam, peptidul atrial natriuretic, eritropoietina, factorul inulinic de creştere — 
insulin growth factor, hormonii tiroidieni etc.) nu s-au dovedit a avea influenţă pozitivă, unele 
având chiar efect contrar. 


Tratamentul simptomatic al IRA (combaterea efectelor 
insuficienţei renale asupra homeostaziei şi a funcţiei 
diverselor organe) 

Un deziderat de bază al tratamentului IRA este minimalizarea 
efectelor pe care le are deficitul funcțional renal asupra homeostaziei şi a 
activităţii celorlalte organe. Acest obiectiv a devenit perfect realizabil cu 
posibilităţile terapeutice actuale, care reuşesc adesea să facă insuficienţa 
renală asimptomatică. 

Nutriţia 

Pacienţii cu IRA au nevoie de aproximativ 25-35 kcal/kg corp/zi, care 
se suplimentează în stările hipercatabolice. 

Hidraţii de carbon. Glucidele trebuie să asigure o parte importantă din 
necesarul energetic al pacienţilor cu IRA (de la 20 până la 70% - la 
hipercatabolici). Aportul crescut de hidrați de carbon favorizează 
„economisirea” proteinelor proprii, mai probabil ca urmare a reducerii 
necesarului de gluconeogeneză. Glucidele sunt importante şi pentru 
prevenirea acidocetozei de denutriţie, care exacerbează acidoza metabolică 
din IRA. 

Proteinele. Raţia minimă de 0.5 g/ kg corp/ zi de proteine de calitate 
biologică înaltă, incluzând aminoacizi esenţiali, este obligatorie pentru 

evitarea catabolizării proteinelor endogene. Acest regim hipoproteic este 
recomandat doar la pacienţii care nu sunt hipercatabolici, care nu au 
semne de malnutriție proteică şi la care se apreciază că funcția renală îşi 
va reveni în decurs de 1-2 săptămâni. O cantitate mai mare, până la 1-1.2 
g proteine/kg corp/zi, se indică la cei hipercatabolici sau cu manifestări 
de denutriție proteică. In condiţiile unei diete mai bogate în proteine 
cataboliţii azotaţi din sânge cresc mai rapid şi dializele trebuie făcute mai 
frecvent. Acest dezavantaj este însă contracarat de evitarea malnutriției, 
cu toate consecinţele sale. 


Malnutriţia proteică, frecventă în IRA, are cauze multiple: boala de baza (de ex. 
sepsis), degradarea proteică exagerată, aportul nutritiv deficitar, pierderile proteice. 
Proteinele sunt vitale pentru structura celulară şi funcţiile biochimice. Malnutriţia 
proteică deprimă imunitatea, respectiv sinteza de anticorpi, întârzie vindecarea plăgilor 
şi regenerarea rinichilor, creşte  morbiditatea şi mortalitatea, prelungeşte 
convalescenţa. 

Restricţia proteică constituia în trecut o adevărată dogmă a tratamentului nutrițional 
în IRA. Mai recent, atitudinea s-a schimbat radical şi proteinele sunt considerate o 
componentă obligatorie a alimentaţiei pacienţilor cu uremie acută. Această modificare 
de concepţie se datorează extinderii tratamentului de suplinire renală, care a înlăturat 
teama acumulării necontrolate a cataboliţilor proteici. 


Calitatea proteinelor este cu atât mai înaltă cu cât conţin mai mulţi 
aminoacizi esenţiali. Din acest punct de vedere, proteinele de origine 
animală (din carne, ouă, brânză) au o valoare biologică superioară celor 
vegetale şi trebuie recomandate cu precădere la pacienţii cu IRA. 

Lipidele sunt necesare în alimentaţia bolnavilor cu IRA, deoarece 
conţin acizi graşi „esenţiali”, care nu pot fi sintetizaţi în organism. 

Tehnici de nutriție în insuficiența renală acută. In condiţii de toleranță 
digestivă satisfăcătoare, alimentația orală este preferabilă. Administrarea 
hranei pe sondă digestivă (gastrică, duodenală sau jejunală) poate deveni 
necesară la pacienţii cu funcție gastrointestinală bună, dar incapabili să 
mănânce datorită anorexiei, grețurilor, lipsei de cooperare. Nutriţia 
parenterală totală este indicată la toţi cei care nu pot fi alimentaţi digestiv 
(cu diaree sau cu alterarea stării de conştienţă, neintubaţi şi cu pericol de 
aspirație traheobronşică). Cea mai utilizată cale de infuzare pentru 
nutriția parenterală este cateterul venos central în teritoriul cav superior 
(prin vena jugulară internă şi mai rar subclavie). 


Corectarea modificărilor hidroelectrolitice şi acidobazice 
Apa 
In IRA oligoanurică, aportul lichidian trebuie diminuat, pentru a 
preîntâmpina hiperhidratarea şi complicațiile acesteia — edemul pulmonar 

acut, hipertensiunea arterială, edemul cerebral. 

Aportul lichidian permis zilnic la pacienţii echilibrați volemic este de 
aproximativ 500 ml plus „pierderile” (urinare, digestive etc.). Intrările” şi 
„ieşirile” lichidiene ale pacienţilor cu IRA trebuie contabilizate cu 
stricteţe. 


O persoană de 70 de kg pierde zilnic, prin perspiraţie insensibilă aproximativ 800- 
850 ml de apă. Aceste „ieşiri sunt compensate parţial prin generarea de cca 300-350 
ml apă endogenă, provenită din oxidarea grăsimilor şi proteinelor. In ansamblu rezultă 
deci un deficit de aproximativ 500 ml/zi, la care se adaugă „pierderile"pe alte căi: 
urinare, digestive etc. Nu trebuie uitat că pentru fiecare grad de febră peste 37° se pierd 
cca. 300 - 500 ml apă pe zi. 


Una dintre greşelile frecvente şi mai grave care se fac la pacienţii cu 
IRA este „forțarea diurezei” prin infuzii lichidiene abundente. Este însă 
bine stabilit că leziunile renale o dată instalate nu pot fi influențate prin 
aport hidrosalin excesiv, care nu face decât să expună pacienţii la 
riscurile hiperhidratării. 

In caz de hiperhidratare, prima măsură care trebuie aplicată este 
restricția lchidiana. La oligurici, hiperhidratarea este greu de tratat: 
diureticele sunt deseori ineficiente, chiar şi la doze mari. Dializa rămâne 
metoda de elecţie pentru tratamentul hiperhidratării refractare. Metoda 
permite de asemenea o oarecare liberalizare a aportului lichidian, uşurând 
nutriția pacienţilor. 

In faza poliurică a NTA, aportul lichidian trebuie să fie abundent. 
Deoarece pacienţii sunt adesea incapabili să ingere cantitatea de lichide 
necesară compensării pierderilor renale, perfuzarea se impune adesea. Pe 
de altă parte nu este însă de dorit ca un aport lichidian prea amplu să 
întreţină o diureză excesivă („poliurie întreţinută”). 


Sodiu 

Hiposodemia cu  hipervolemie (hipotonia "de  diluție”, prin 
hiperhidratare - cea mai frecventă formă de perturbare a metabolismului 
sodiului în IRA) impune în primul rând limitarea strictă a aportului de 
apă sub orice formă (lichide per os sau perfuzabile, alimente cu conţinut 
bogat în apă). Hiponatremia severă (Na sub 125-120 mEg/L) reprezintă o 
urgență majoră. La oligoanurici şi cu exces de volum circulant, dializa 
rămâne singura soluție de îndepărtare a excedentului lichidian şi de creştere 
concomitentă a natremiei. La pacienţii cu diureză satisfăcătoare se poate 
încerca administrarea intravenoasă de soluţie hipertonă de NaCl (3%) şi 
diuretice, în condiții de monitorizarea strictă hemodinamică şi 
electrolitică. Administrarea de NaCl trebuie făcută cu precauţie, având în 

vedere riscul de încărcare volemică şi de edem pulmonar acut. Corectarea 
prea rapidă a sodemiei poate duce la o complicaţie redutabilă, 
demielinizarea cerebrală (pontină sau extrapontină), cu alterarea stării de 
cunoştinţă, tetraplegie, paralizie pseudobulbară şi comă. 

In hiposodemia cu hipovolemie, care însoţeşte pierderile excesive de sodiu 
față de apă (deshidratarea hipotonă — de ex. la bolnavii cu vărsături sau 
diaree), reechilibrarea se face cu ajutorul soluţiilor de NaCl (sau NaHCO3, 
în funcție de status-ul acidobazic al pacientului). NaCl se administrează 
preferenţial ca ser fiziologic; doar în hiposodemiile majore se recurge la 
soluţii mai concentrate. Cantitatea este dependentă de ameliorarea 
parametrilor volumului extracelular, cu atenție deosebită la evitarea 
supraîncărcării volemice. 


Potasiu 

Hiperpotasemia. Complicaţie frecventă a IRA, hiperpotasemia este 
redutabilă mai ales prin aritmiile cardiace severe pe care le poate antrena. 
Combaterea hiperkaliemiei se bazează în principiu pe: 

- suprimarea aportului (alimentar, medicamentos); 

- facilitarea eliminării (dializă; diuretice; răşini schimbătoare de ioni, 
laxative); 

- favorizarea intrării K din spaţiul extracelular în cel intracelular 
(insulină + glucoză; perfuzii cu bicarbonat); agonişti P2 ; 

- antagonizarea K la nivelul membranelor celulare (săruri de Ca). 

In hiperpotasemiile severe, cu K seric peste 6.5 mEg/ şi/sau 
modificări electrocardiografice, se administrează de urgenţă în perfuzie 
săruri de Ca, insulină + glucoză, bicarbonat de Na. Se pot utiliza şi 
agonişti B2 (albuterol - dacă nu există contraindicaţii). Efectul terapeutic 
este temporar, deoarece capitalul potasic din organism nu este redus prin 
aceste măsuri. In paralel se impune îndepărtarea potasiului prin dializă. 
Răşinile schimbătoare de ioni, de ex. polistiren sulfonat de Na sau Ca 
(Kayexalate, Resonium) se administrează pe cale orală sau în clismă; în 
intestin ele leagă potasiul eliberând Na sau Ca. Efectul se instalează după 
mai multe doze, pe parcursul mai multor ore sau zile, având un rol limitat 
în combaterea hiperpotasemiei acute. 

Hipopotasemia. In condiţii de oligoanurie, hipopotasemia este rară şi aproape 
întotdeauna consecința pierderilor digestive. Substituţia este necesară dacă K 
seric este semnificativ scăzut (sub 3 - 2.5 mEq/l), la pacienţi cu modificări 
electrocardiografice sau instabilitate electrică a inimii, sau când se 
anticipează scăderea bruscă a K seric, de ex. prin corectarea acidozei şi 
hiperglicemiei la diabetici. 


135 


La oligurici, la care eliminarea potasiului este oricum deficitară, 
administrarea acestui ion implică riscul major al tranziției către 
hiperpotasemie, cu consecinţe potenţial fatale. Corectarea potasiului trebuie 
să fie prudentă mai ales dacă nu dializa nu este imediat disponibila („este 
incomparabil mai uşor să administrezi potasiu decât să îl extragi din pacient 
n). 

In decursul fazei poliurice a NTA, pierderea urinară de K este adeseori 
masivă. In aceste circumstanțe, corectarea hipopotasemiei este obligatorie. 


Calciu, fosfor şi magneziu 

Hipocalcemia poate fi corectată prin reducerea nivelului fosfaților 
serici. Administrarea sărurilor de calciu, de ex. gluconat 10% până la 30 
ml pe zi, este justificată doar în hipocalcemiile severe, sub 3.5 - 3 mEq/l, 
însoțite de semne clinice de tetanie. 

Hipercalcemia poate impune hemodializa, dacă bolnavii sunt oligoanurici. 

Hiperfosfatemia se tratează prin restricție alimentară de fosfați (brânzeturi, 
carne), la nevoie prin administrarea de fixatoare intestinale de fosfați 
(carbonat sau acetat de calciu, sevelamer, carbonat de lantaniu). La pacienții 
cu hiperfosfatemie severă (8—10 mg/dL) şi hipocalcemie simptomatică, 
dializa corectează ambele diselectrolitemii. 

Pentru prevenirea hipermagneziemiei se vor fi evita sărurile de magneziu 
(M20, MgSO4 pe os sau parenteral). 


Echilibru acidobazic 
In IRA, acidoza moderată, cu bicarbonatul plasmatic peste 20 mEq/l, nu 
necesită corectare. Acidoza severă se tratează cu bicarbonat (în general 2.1 
sau 4.2 g/dl, respectiv 0.25-0.5 molară), administrat în perfuzie lentă, cu 
atenție la complicațiile potenţiale ale administrării: alcaloză metabolică, 
hipocalcemie, hipopotasemie, supraîncarcare volemică. Dializa rămâne 
tratamentul de elecţie al acidozei la pacienţii oligoanurici hiperhidratați. 


Manifestări cardiovasculare 

In prezența tulburărilor de ritm cardiac este necesară corectarea 

cauzelor: diselectrolitemie (K, Ca, Mg), variaţii de pH sanguin, hipoxic, 

miocardită. Dializa se impune de urgenţă în hiperkaliemia severă — peste 

6.5 mEq/l — cu modificări ECG (unde T înalte şi ascuţite, alungirea 

complexului QRS, dispariţia undei P, aritmii). Pericardita reprezintă o 
indicație absolută de dializă. 

Insuficienţa cardiacă este de cele mai multe ori consecinţa hiperhidratării: 

edemul pulmonar acut răspunde adesea spectacular la reducerea volumului 
extracelular prin dializă cu ultrafiltrare. Hipertensiunea arterială cedează 
de regulă o dată cu înlăturarea hiperhidratării. 


Manifestări respiratorii 

In edemul pulmonar acut, reducerea volumului extracelular reprezintă 
una dintre măsurile de primă urgenţă, alături de oxigenoterapie, morfină, 
nitrați. Depleţia volemică nu este însă uşor de realizat în condiţii de 
oligoanurie, când răspunsul la diuretice este în cel mai bun caz modest. 
Dializa ameliorează spectacular insuficiența respiratorie din 
hiperhidratările severe şi plămânul uremic. 

Tratamentul infecțiilor respiratorii (bronhopneumonie etc.) va ține seama 
de particularitățile antibioterapiei din insuficiența renală cu dializă. Alte 
cauze potențiale ale acestor manifestări (boli digestive, colecții 
abdominale postoperatorii, hiposodemie) trebuie căutate și tratate. 

In hemoragiile digestive sunt recomandate medicamentele antacide şi 
antisecretorii. Substanțele antagoniste H2 — cimetidină, ranitidină, famotidină 
etc. — şi inhibitorii pompei de protoni — omeprazol, lansoprazol etc. - sunt 
recomandaţi în ulcerul gastroduodenal dar şi în leziunile difuze ale mucoasei 
digestive. Alte măsuri importante sunt tratamentul șocului, insuficienţei 
respiratorii, acidozei şi tulburărilor de coagulare, antibioterapia (în 
septicemii), asigurarea unui status nutrițional adecvat şi, la nevoie, 
transfuziile de sânge sau de masă eritrocitară. Dializele frecvente şi 
precoce au efect pozitiv în hemoragiile digestive din ulcerațiile 
gastrointestinale difuze, corectând atât tulburările de coagulare legate de 
uremie, cât şi hiperkaliemia rezultată din autodigestia sângelui din 
lumenul digestiv. 


Modificări hematologice 

Tratamentul anemiei presupune în primul rând influnenţarea cauzelor: 
hemoragii, infecţii etc. Transfuziile de sânge/masă eritrocitară pot fi 
necesare. In privinţa coagulării intravasculare diseminate, înlăturarea 
cauzelor declanșatoare reprezintă cea mai importantă măsură terapeutică (de 
ex. golirea conţinutului uterin sau chiar histerectomia, în apoplexia 
uteroplacentară, avortul toxicoseptic, fătul mort intrauterin; excizia focarului 
infecțios şi antibioterapia în septicemii etc.). 


Complicaţii infecțioase 


Deficitul imun al pacienţilor cu IRA îi expune la un risc crescut de 
infecție. In aceste condiţii, profilaxia antiinfecţioasă reclamă o atenţie 

particulară. Cateterele şi şunturile intravasculare vor fi introduse şi 
întreținute strict aseptic. Manoperele instrumentale pe tractul urinar vor fi 
indicate cu multă precauţie; după ce diagnosticul de IRA a fost stabilit, 
cateterismul vezical va fi evitat. Pentru preîntâmpinarea infecțiilor 
pulmonare (pneumonie hipostatică, bronhopneumonie) se recomandă 
exerciţii respiratorii sistematice (inspirați profunde, tuse provocată), 
fizioterapie, evitarea decubitului prelungit. In vederea prevenirii escarelor, 
pacienţii imobilizați la pat pe o perioadă mai îndelungată trebuie menţinuţi în 
condiții de igienă riguroasă: ei trebuie poziționaţi pe saltele speciale sau 
colac gonflabil şi mobilizați pasiv. 

Tratamentul cu substanţe antimicrobiene are anumite particularităţi în 
IRA. 

In măsura posibilului vor fi evitate antibioticele nefrotoxice, în special 
aminoglicozidele (kanamicina, gentamicina, amikacina, tobramicina etc.), 
iar dintre antimicotice, amfotericina B. In infecţii severe cu germeni 
rezistenți la alte substanțe durata tratamentului nu va depăşi strictul 
necesar. 

Numeroase antibiotice şi chimioterapice se excretă preponderent urinar şi 
dozele trebuie reduse corespunzător diminuării funcției renale, evaluată prin rata 
de filtrare glomerulară. Pentru ajustarea posologiei se recurge la prelungirea 
timpului dintre administrări (extinderea intervalului) sau la diminuarea 
cantităţii per doză (reducerea dozelor). 

La pacienţii cu IRA şi fluctuație rapidă a funcției renale, rata de filtrare 
glomerulară se determină ”clasic” prin măsurarea creatininei din sânge şi 
urina adunată pe o periodă bine determinată de timp (NU se folosesc 
formulule de calcul care iau în considerare numai nivelul seric al 
creatininei !!!). 

In cazul în care principiul ajustării dozelor în insuficienţa renală nu este 
respectat şi substanţele sunt administrate în cantităţi uzuale pentru funcţia 
renală normală, pacientul este expus la riscul unor efecte secundare severe, 
de ex. accentuarea leziunilor renale, surditate, tulburări nervoase. Măsurarea 
concentrației serice este utilă la antibioticele cu limite terapeutice înguste, de 
ex. vancomicină sau aminoglicozide. 

Indicaţiile şi momentul iniţierii terapiei de suplinire renală 

In IRA, dializa sau hemoperfuzia se impune în prezenţa simptomelor 
de uremie (în special pericardita, neuropatia sau degradarea status-ului 
mental fără o altă explicaţie) sau a unor perturbări severe ale 
echilibrului hidric, electrolitic sau  acidobazic  (hiperhidratare, 
hiperpotasemie, acidoză), refractare la alte tipuri de tratament. La 
pacienţi oligurici, necesitatea de a administra cantități crescute de 

lichide pentru asigurarea unei nutriții adecvate poate constrânge, de 
asemenea, la iniţierea acestui tip de tratament (tab.). 

Ureea serică peste 180-200 mg/ dL şi creatinina peste 7-8 mg/dL 
este considerată de majoritatea autorilor ca fiind pragul peste care 
trebuie începută terapia de suplinire renală chiar şi în lipsa indicațiilor de 
mai sus. La pacienții cu IRA după chirurgie cardiacă sau traumatisme s- 
a dovedit că rata de supravieţuire creşte semnificativ dacă ureea este 
menţinută constant sub valori de aproximativ 150 mg/ dL. 


Nivelul seric al ureei sau creatininei la care ar trebui inițiată dializa rămâne 
controversat. Ipoteza că prognosticul pacienţilor cu IRA poate fi îmbunătățit prin 
dializă precoce şi intensivă („profilactică ”), care să menţină ureea sub 150-200 mg/dl 
şi să prevină apariția semnelor de uremie acută, nu a fost confirmată convingător. Pe 
lângă consecinţele pozitive, tratamentele de substituție a funcţiei renale, în special 
hemodializa clasică, au şi inconveniente, care pot chiar agrava evoluţia: hipotensiune 
arterială, reducerea diurezei, activarea complementului. 


Tab.12 Indicaţiile tratamentului de substituție renală în IRA 


Când există simptome de uremie (pericardită; neuropatie fără altă explicaţie: letargie, 
somnolență, obnubilare, comă, asterixis, tremurături, mioclonii, convulsii; tulburări 
digestive: greţuri, vomă, gastrită hemoragică, ileus; diateză hemoragică prin disfuncţie 
trombocitară uremică) 

In prezenţa unor tulburări hidroelectrolitice şi acidobazice severe şi refractare la 
alte terapii 

- hiperhidratare refractară sau progresivă; 

- hiposodemie importantă prin aport excesiv de apă („intoxicație cu apă”) la pacienţi cu 
oligurie rezistentă la diuretice; 

- hiperpotasemie necontrolabilă prin alte mijloace (K seric peste 6.5 mEq/l, mai ales 
când e însoţită de modificări ECG), 

-  acidoză metabolică severă la pacienţi oligurici 

Inrăutăţire progresivă a funcţiei renală, cu ureea serică peste aproximativ 180-200 
mg/dl (sau clearance creatininic măsurat prin colectarea urinii sub aproximativ 10 
ml/min) 


Evoluție, prognostic 

Prognosticul IRA depinde de mulți factori, dintre care cei mai 
importanți sunt boala de bază şi afecțiunile asociate. Formele apărute în 
cadrul unei insuficiențe pluriorganice, la pacienți tratați în secțiile de terapie 
intensivă, sunt grevate de mortalitate de până la 50-60%. Rata înaltă a 
mortalității a continuat în ultimele decenii, în pofida progreselor semnificative 
privind tratamentul de suplinire renală, şi se datorează în principal 
morbidității associate (pacienții decedează ”în” şi nu ”prin” insuficiență 
renală). 

NTA este reversibilă în proporție de 90%, în general "ad integrum”. 

Doar o mică parte dintre NTA grave, în special cele ischemice, cu 
ruperea membranelor bazale tubulare, dezvoltă leziuni cronice şi 
insuficienţă renală progresivă. 

Boala cronică de rinichi/ 
Insuficienţa renală cronică 


In jur de 10% din populaţia globului suferă de boli renale. Aproximativ 
jumatătate din aceşti pacienţi au un grad variabil de alterare a funcţiei 
renale. Nefropatiile cronice constituie o importantă problemă de sănătate 
publică, datorită consecinţelor severe - insuficienţă renală, boli cardiovasculare - 
şi a costurilor foarte ridicate ale tratamentului cu dializă sau transplant. 


În țările în care tratamentul de suplinire renală se aplică fără restricţii, incidenţa 
pacienţilor dializaţi şi transplantaţi reflectă, într-o mare măsură, incidenţa nefropatiilor 
cronice ajunse în stadiu uremic. Conform rapoartelor Societăţii Europene de Dializă şi 
Transplant (EDTA), incidenţa anuală a numărului de pacienţi care intră în tratament de 
substituție renală în diverse ţări europene este în jur de 120. Prevalenţa pacienţilor cu 
nefropatii cronice tinde să se amplifice, o dată cu îmbătrânirea generală a populaţiei şi cu 
creşterea frecvenţei nefropatiei diabetice. 


Diagnosticul precoce al afecţiunilor renale cronice permite, în multe 
situaţii, un tratamentul capabil să încetinească evoluţia şi să reducă rata 
complicaţiilor. 


Definiţii, stadializare 


Noţiunea de „boală cronică de rinichi” (BCR) include orice suferință care 
interesează rinichii pe termen lung şi care poate duce la pierderea progresivă a 
funcţiilor renale. Mai concret, se poate vorbi de BCR atunci când există semne 
de afectare renală, structurală şi/sau funcţională, cu o durată de cel puțin 3 
luni. Principalii markeri de afectare renală sunt anomaliile persistente ale 
compoziţiei urinii (mai ales proteinurie, dar şi hematurie - de origine renală), 
modificările rinichilor observate la studiile imagistice (ex. micşorarea 
semnificativă a rinichilor) şi/sau scăderea ratei de filtrare glomerulară, respectiv 
a clearance-ului creatininic. 


Termenul de BCR (chronic kidney disease, CKD) şi stadiile evolutive ale acesteia au 
fost recent definite de un grup de experţi, la solicitarea Fundaţiei Naţionale a Rinichiului 
(National Kidney Foundation - NKF) din Statele Unite. Concluziile acestui grup de lucru, 
făcute publice în cadrul ghidurilor K/DOQI (Kidney Disease Outcome Quality Initiative), 
sunt acceptate internaţional. Termenul „popular” de „boală cronică de rinichi” (şi nu 


„nefropatie ” sau „boală renală”) a fost ales în mod deliberat, pentru a fi înțeles nu 
numai de medici, dar şi de orice pacient. O completare a ghidurilor a fost făcută recent 

de către un grup lărgit de lucru, KDIGO (Kidney Disease Improving Global Outcome). 


BCR evoluează variabil, în funcție de etiologie şi substratul morfopatologic. 
Unele forme se pot stabiliza, spontan sau sub tratament, majoritatea însă sfârşesc 
prin distrugerea lentă a rinichilor, de regulă pe parcursul mai multor ani sau 
decenii. Diminuarea progresivă a filtrării glomerulare duce la retenția 
cataboliților azotaţi în sânge (creatinina, ureea etc.), denumită azotemie. Pe 
măsură ce rata filtrării glomerulare scade şi nivelul seric al cataboliților 
azotaţi creşte, boala devine mai gravă şi simptomatologia mai evidentă. In 
final se poate ajunge la uremie, denumire sub care este cunoscut sindromul 
biochimic (retenţie azotată majoră) şi clinic (manifestări din partea tuturor 
organelor şi sistemelor) care caracterizează insuficiența renală severă, 
netratată. 


Termenul de uremie datează din perioada când se presupunea că nivelul crescut de 
uree din sânge este responsabil de tabloul clinic al insuficienţei renale severe. Noţiunea se 
păstrează, deşi în prezent se ştie că retenţia de uree este responsabilă de simptome mai 
curând minore, cum ar fi grețurile. Fiziopatologia uremiei este complexă şi implică, pe 
lângă perturbările funcţiei excretorii a rinichilor, anomalii metabolice şi endocrine. 


Stadializarea bolilor cronice de rinichi se face în funcție de rata de filtrare 
glomerulară (calculată prin formule, în funcție de creatinina serică şi vârsta 
pacienţilor). 


Rata de filtrare glomerulară poate fi determinată şi direct, cu ajutorul clearance-ului 
creatininic clasic, prin măsurarea concentraţiei de creatinină din sânge şi din urina 
colectată pe o perioadă bine determinată de timp. Ghidurile recomandă însă calcularea 
indirectă, cu ajutorul formulelor de calcul, cea mai recent recomandată fiind CKD-EPI — 
de la Chronic Kidney Disease Epidemiology Collaboartion” (pentru copii se foloseşte 
formula Schwarz). Formulele respective pot fi uşor calculate cu ajutorul computerelor (v. 
diversele site pe internet — ex. ). Formulele se pot aplica doar în condii de funcţie renală 
stabilă. 


Evoluţia bolii cronice de rinichi este împărțită, în clasificarea K/DOQI, 
în 5 stadii (v.tab.): 
-stadiul 1: leziuni renale cu filtrare glomerulară normală, peste 90 ml/min; 
-stadiul 2: filtrare glomerulară uşor scăzută, între 89 — 60 ml/min; 
-stadiul 3: filtrare glomerulară moderat scăzută, între 59-30 ml/min; 
-stadiul 4: filtrare glomerulară sever redusă, între 29 —15 ml/min; 
-stadiul 5: filtrare glomerulara sub 15 ml/min; în acest stadiu apare tabloul 
clinic de „„uremie”. 


Noţiunea de boală renală în stadiu terminal („end stage renal disease” - ESRD) are conotaţii 

administrative, fiind folosit de asigurările medicale din Statele Unite la pacienții cu IRC avansată, 
care necesită tratament de suplinire renală (dializă sau transplant). 


Scăderea continuă, de durată şi ireversibilă a funcțiilor renale, în primul rând a 
filtrării glomerulare (dar şi a funcțiilor tubulare şi endocrine) este desemnată ca 
insuficienţă renală cronică (IRC). Termenul corespunde stadiilor 3-4-5 de 
evoluţie a BCR. 


Etiologie 


Principalele boli renale care duc la alterarea cronică a funcției renale sunt 
glomerulopatiile (primare şi secundare), nefroscleroza hipertensivă, nefropatia 
diabetică, nefritele interstițiale infecțioase şi neinfecţioase, nefropatiile ereditare. 
În ultimii ani, incidența nefropatiilor diabetice şi hipertensive a crescut 
semnificativ, în timp ce pielonefritele cronice au devenit mai rare. 


Referitor la bolile de bază ale pacienţilor dializaţi sau transplantaţi în România 
sfârşitului de an 2007, raportul EDTA menţionează glomerulonefritele (27,8 %), 
pielonefritele (17,9 %), boala polichistică renală (8,7 %), nefropatia diabetică (8,1 %). 
Pentru comparație, nefropatia diabetică înregistra 26,2 % în Finlanda şi 21,1 % în 
Austria. 


In BCR avansată, în care o mare parte a parenchimului renal este înlocuită 
cu ţesut fibros, natura exactă a bolii de bază este greu sau imposibil de stabilit 
(boală renală cronică neclasificabilă, „scleroză renală”). 


Tab. Principalele tipuri etiologice de BCR 


Glomerulopatii (în afara nefropatiei diabetice) 
Primare (ex. glomeruloscleroză focală și segmentală, nefropatie cu IgA, 
glomerulopatie membranară, membranoproliferativă) 
Secundare (ex. lupus eritematos sistemic, vasculite, amiloidoză etc.) 
Nefropatie diabetică 
Nefropatii vasculare 

Nefroscleroză hipertensivă, nefropatie ischemică (obstrucţie a arterei renale) 
Nefropatii tubulointerstiţiale 

Infecţioase (pielonefrită cronică, tuberculoză renală), 

Neinfecţioase: toxice (după antibiotice, analgetice, antiinflamatoare nesteroidiene, 
metale grele), metabolice (ex. nefropatie hipercalcemică), hemopatii (ex. mielom), 
sarcoidoză, nefropatie balcanică 

Nefropatii ereditare 

Boală renală polichistică, boală chistică medualară 
Nefropatii obstructive 

Afecţiuni ale prostatei, nefrolitiază 


Fiziopatologie 


Iniţierea leziunilor renale 
In BCR, leziunile inițiale sunt determinate de afecțiunea cauzală (de ex. în 
majoritatea glomerulonefritelor leziunile sunt de tip inflamator, mediate 
imunologic ; în boala polichistică renală, chisturile dislocă parenchimul renal 
normal). In anumite afecţiuni, procesul distructiv inițial poate continua timp 
îndelungat, neîntrerupt sau în pusee (de ex. în lupusul eritematos sistemic), 
scoțând progresiv din funcţie un număr din ce în ce mai mare de nefroni. 


Modificări compensatorii: hiperfuncţia şi hipertrofia 

nefronilor restanţi, adaptarea funcţiilor tubulare 

Reducerea numărului de corpusculi renali se însoţeşte de hiperfuncția şi 
hipertrofia nefronilor restanți, care încearcă să compenseze, în acest fel, pierderea 
renală globală (teoria nefronilor restanți). Fluxul sanguin glomerular şi presiunea 
intraglomerulară cresc, ducând la amplificarea filtrării per glomerul restant. La 
hiperfiltrarea glomerulară contribuie şi creşterea în volum a glomerulilor, vizibilă 
histologic. 


Creşterea presiunii intraglomerulare se realizează în principal prin vasodilataţia 
arteriolei aferente (care se produce ca urmare a reducerii fluxului intratubular către macula 
densa şi activării feedback-ul glomerulotubular). Angiotensina II contribuie la creşterea 
presiunii din capilarele glomerulare, exercitându-şi efectul vascoconstrictor mai ales asupra 
arteriolei eferente, şi mai puţin asupra celei aferente. Presiunea intracapilară creşte şi datorită 
transmiterii hipertensiunii sistemice (frecventă în boala renală cronică). Hipertrofia 
nefronilor este mediată de molecule vasoactive, de citokine şi de factori de creştere. 


La nivelul tubilor renali, adaptarea se face prin reducerea absorbției şi/sau 
amplificarea secreției pentru anumite substanțe (fosfaţi, hidrogen-ioni, sodiu, 
potasiu, acid uric). Creşterea excreţiei fracționate a sodiului explică de ce retenția 
hidrosalină nu apare o bună perioadă de timp. 

Datorită acestor mecanisme adaptative, funcția renală se poate menţine în 
limite aproape normale timp îndelungat. In acest interval pacienţii sunt de regulă 
asimptomatici. La un moment dat, când numărul de nefroni rămaşi scade sub 
aproximativ 50%, pierderea nu mai poate fi compensată şi substanţele eliminate 
renal, cum sunt cataboliţii azotaţi (dintre care creatinina şi ureea sunt doar nişte 
indicatori mai uşor de dozat), încep să se acumuleze în organism. Concentrația 
acestor substanţe nu creşte însă numai în sânge, ci şi în filtratul glomerular, 

favorizându-le astfel eliminarea. In acest mod se stabileşte, pentru o perioadă 
limitată, un nou echilibru între producere şi eliminare, cu “preţul” creşterii 
moderate a concentraţiei substanțelor respective (compensare parțială prin 
“retenţie azotată fixă”). 

Atunci când masa de nefroni funcționali scade sub cca. 30%, deficitul 
funcţional renal devine evident, culminând cu manifestările pluriorganice 
din uremie, la valori ale filtrării glomerulare sub aproximativ 15 ml/min. 


Factori de progresiune secundară în BCR 

Pe lângă acțiunea benefică, hiperfiltrarea, intensificarea fluxului de sânge şi 
hipertensiunea intraglomerulară au însă şi efecte negative, „suprasolicitând” 
corpusculii renali rămaşi şi distrugându-i lent, chiar şi atunci când factorul 
cauzal inițial a devenit de mult inactiv. Cu alte cuvinte, “preţul” adaptării 
nefronilor restanţi la reducerea masei renale globale este distrugerea lor 
progresivă. 

Principalii factori de progresiune secundară în BCR sunt - alaturi de 
hiperfuncția şi hipertrofia nefronilor restanți - proteinuria, hiperlipemia, 
retenţia de fosfaţi, acidoza, leziunile renale  tubulointerstiţiale. Toți 
aceştia contribuie la apariția unor leziuni de glomeruloscleroză, inițial 
segmentală şi focală, ulterior generalizată. 

Cunoaşterea factorilor de progresiune secundară din BCR este deosebit de 
importantă: combaterea acestora poate să oprească sau cel puţin să încetinească 
extinderea leziunilor renale. 


Hipertensiunea din capilarele glomerulare determină leziuni renale pe mai multe căi: 
-induce disfuncţii ale celulelor endoteliale; 
-favorizează depunerea subendotelială de moleculele mari (IgM, fibrinogen, componente 
activate ale complementului); acestea formează depozite hialine, responsabile de îngustarea 
progresivă a lumenul capilar, 
-contribuie la trecerea proteinelor din sânge în mezangiu,; 
-presează asupra celulelor mezangiale, stimulându-le secreția de citokine şi matrice; 
expansiunea 
mezangială constituie un pas important către fibrozarea glomerulilor. 

Glomeruloscleroza este favorizată şi de angiotensina II, care are acţiune fibrogenetică şi 
induce secreția de peptide chemotactice. 

Hipertrofia ghemului glomerular se produce prin creşterea volumului, dar nu şi a 
numărului de celule. Ca urmare, celulele epiteliale ale capsulei Bowman (podocitele) se 
îndepărtează unele de celelalte, contactul normal dintre prelungirile podocitare se pierde, unele 
celule se desprind de pe membrana bazală glomerulară, lăsând în urmă zone denudate. Această 
„podocitopatie” contribuie, alături de creşterea presiunii efective de filtrare, la proteinurie, 
frecventă în stadiile avansate ale BCR. 

Proteinuria duce la acumularea de albumine şi imunoglobuline în _reticulul 
endoplasmatic al celulelor tubulare. Ca răspuns la “supraincăcarea ” lor cu proteine, 
celulele tubulare secretă substanțe proinflamatorii, care atrag monocitele - sursă 

importantă de substanțe proinflamatorii (citokine, chemokine, factori de creştere). 
Monocitele stimulează proliferarea celulelor învecinate, sinteza de matrice mezangială şi 


fibroză tubulointerstițială. 
Hiperlipemia este frecventă la pacienţii cu BCR, în special la cei cu sindrom nefrotic. 
Pe lângă accelerarea aterosclerozei, hiperlipemia pare să contribuie direct la leziunile 

Reducerea nuntărului de 
nefroni funcționali 


Hiperfuncţia şi hipertrofia nefronilor restanţi 


Menţinerea 
funcţiei renale globale 


Mecanisme secundare de 
progresiune a bolii cronice de 
rinichi (proteinurie, 
hipertensiune, hiperlipemie etc.) 


Reducerea în continuare a 
numărului de nefroni 
funcționali 


Diminuarea progresivă 
a funcţiei renale globale 


Alterarea funcţiei excretorii 
şi metabolice a rinichiului 


Alterarea homeostaziei, a metabolismului şi ale funcţiilor 
celulare de bază, 
la nivelul tuturor organelor 


Uremie 
(sindrom biochimic şi 

clinic) 

renale. Mezangiul posedă receptori pentru lipide (LDL), a căror activare stimulează 
proliferarea celulară, secreția de factori chemotactici pentru macrofage, sinteza de 
fibronectină (componentă a matricei extracelulare) şi de specii reactive de oxigen. 

Retenţia de fosfaţi duce la formarea de fosfaţi de calciu, care precipită în interstiţiul 
renal, unde declanşează o reacţie inflamatorie cronică, cu fibroză interstițială şi atrofie 
tubulară. 

Acidoza metabolică stimulează secreția de hidrogen-ioni şi amoniu; acumularea 
ionilor de amoniu în interstiţiul renal activează complementul şi determină lezuni 
tubulointerstiţiale. 

Suferinţa  tubulointerstiţială (atrofie, dilatare şi obstrucţie tubulară;  fibroză 
interstițială) se întâlneşte, în grad variabil, în toate formele de BCR. Leziunile tubulare 
cronice duc la distrugerea retrogradă a întregului nefron. Gradul  alterărilor 
tubulointerstițiale reprezintă cel mai bun indicator prognostic în BCR. 

Retenţia de fosfaţi poate contribui la alterările morfofuncţionale renale, prin 
precipitarea sărurilor de fosfaţi de calciu în interstiţiul renal, cu declanşarea unei reacţii 
inflamatorii, fibroză interstiţială şi atrofie tubulară. 

Progresiunea bolilor cronice de rinichi depinde şi de factori genetici (de ex. gradul de 
activitate al enzimei de conversie a angiotensinei reprezintă un factor de risc pentru 
insuficienţa renală şi este determinat genetic). 


Consecințele reducerii funcţiei renale: 


tulburările de excreţie şi metabolice 
Rinichii au o activitate complexă, atât excretorie (eliminarea de „toxine” 
rezultate din catabolism, eliminarea apei, a unor electroliți) cât şi metabolică 
(sinteza unor hormoni, cum ar fi eritropoietina, calcitriolul, renina, unele 
prostaglandine, degradarea altora, de ex. PTH, calcitonină, insulină etc). Toate 
funcţiile renale sunt perturbate în IRC. 


Alterarea funcţiei excretorii a rinichiului. „Toxinele” 
uremice 

Majoritatea lipidelor şi glucidelor din organism pot fi metabolizate până la 
apă şi bioxid de carbon, acesta din urmă fiind îndepărtat pe cale pulmonară. Prin 
contrast, cataboliţii proteinelor (uree, compuşi guanidino, homocisteină, fenoli, 
indoli, molecule cu greutate moleculară medie — „middle molecules” etc.) se 
elimină în mare parte prin rinichi. Aceşti cataboliţi sunt retenționaţi la pacienții 
cu insuficienţă renală avansată Ele contribuie la manifestările uremici, fiind 
denumite generic „toxine uremice”. 


Ureea este parțial responsabilă de sindromul dispeptic al pacienţilor uremici. 
Compuşii guanidino au rol în producerea tulburărilor neurologice (convulsii) şi 
hemodinamice; acidul guanidinosuccinic contribuie la tulburările de coagulare din 
uremie. Homocisteina este un factor de risc pentru ateroscleroză. 

Compuşii azotați cu greutate moleculară între 5-12 kdaltoni reprezintă aşa- 

numitele “middle molecules”. 6-2-microglobulina se depune sub formă de amiloid la 
pacienţii dializaţi. Produșşii finali de glicozilare avansată au un efect proinflamator. 
Parathormonul în exces este considerat o  “toxină” uremică, deoarece duce la 
creşterea anormală a nivelului calciului din lichidul intracelular (citosol). Acumularea 
leptinei contribuie la greața pacienţilor uremici. 


Alterarea rolului endocrin şi metabolic al rinichiului 

Rinichiul constituie principala sursă de eritropoietină şi organul în care are loc 
hidroxilarea finală a vitaminei D. Anemia şi osteodistrofia renală sunt explicate 
în mare măsură prin deficitul acestor hormoni. 

Hipersecreţia de renină şi diminuarea sintezei renale de prostaglandine şi 
bradikininelor contribuie la hipertensiunea arterială. 

Rinichiul reprezintă, în plus, organul în care sunt catabolizaţi anumiţi 
hormoni, cum ar fi prolactina şi insulina, a căror nivel poate creşte în BCR. 

In uremie se înregistrează perturbări ale metabolismului proteinelor, hidraților 
de carbon şi lipidelor, utilizarea tisulară a energiei este defectuoasă. Bilanţul 
azotat este negativ, există o stare hipoanabolică, de hipercatabolism tisular. 


Transportul ionic prin membranele celulare este de asemenea afectat. Activitatea ATP- 
azei Na'-K" este redusă, consecinţa fiind creşterea Na" şi scăderea K' intracelular şi 
reducerea diferenţei de potenţial transmembranar. Concentrația crescută de Na 
intracelular duce la hiperhidratare celulară, cu greţuri, vomă, anorexie. 


$ 


Uremia constituie un „status inflamator cronic”, prin amplificarea 
producției de proteine de fază acută (proteină C reactivă), de citokine şi 
fracțiuni ale complementului, prin creşterea numărului de molecule de 
adeziune la nivelul celulelor endoteliale. Scăderea nivelului de oxid 
nitric şi stress-ul oxidativ însoțesc degradarea funcției renale şi 
favorizează ateroscleroza. 


Manifestări clinice şi de laborator 


BCR perturbă funcția tuturor sistemelor şi organelor, explicând 
polimorfismul manifestărilor clinice (tab.). Dializa previne sau îndepărtează 
o mare parte dintre simptomele şi semnele uremiei (ex. sindromul dispeptic, 
manifestările din partea sistemului nervos, supraîncărcarea volemică etc.). Din 
păcate, în ciuda tratamentului cu dializă, anumite manifestări persistă (de ex. 
modificările osteoarticulare), iar altele apar numai la dializaţi (ex. amiloidoza 
legată de dializă). Marea majoritate a manifestărilor uremiei sunt reversibile 
după un transplant renal reuşit. 

Modificări renourinare 
Poliuria este caracteristică IRC, până în stadiile avansate, fiind însoțită de 
nicturie şi polidipsie. Rinichiul nu este capabil să concentreze urina, care tinde 
către izostenurie. Oligoanuria apare doar în BCR foarte avansată sau la dializaţi. 


Poliuria are şi o componentă osmotică: în condiţii de azotemie, concentraţia 
cataboliţilor azotaţi din filtratul glomerular şi din lumenul tubular creşte şi exercită un efect 
osmotic, care se opune reabsorbţiei tubulare a apei. 


Scăderea ratei filtrării glomerulare (clearance-ul creatininic) este cea 


mai precoce şi importantă modificare funcțională renală. Creatinina şi ureea 
cresc în sânge, dar numai mai târziu, atunci când clearance-ul creatininic se 
reduce sub aproximativ 50% din valoarea lui normală; creatinina creşte prima şi 
abia ulterior — ureea. 


Perturbări hidroelectrolitice şi acidobazice 
Sodiu şi apă 
În BCR, rinichii nu pot menţine bilanţul normal al apei şi electroliţilor, 
nefiind capabili să adapteze eliminarea la variaţii ale ingestiei sau la 
pierderi. 

La majoritatea pacienţilor cu BCR avansată, aportul, chiar obişnuit, de apă 
şi Na nu poate fi eliminat în totalitate. Retenţia hidrosalină apare îndeosebi în 
glomerulopatii, dar se poate întâlni practic în orice BCR avansată, indiferent de 
etiologie. Retenţia hidrosalină duce la creştere ponderală, edeme, agravează 
hipertensiunea arterială şi insuficienţa cardiacă. Expansiunea volemică este în 
general izotonă, izonatremică, sodiul fiind reţinut în paralel cu apa. Hiposodemia 
este rară cât timp aportul de apă nu depăşeşte clearance-ul apei libere. Volumul 
intracelular creşte în paralel cu cel extracelular, datorită perturbărilor de transport 
transmembranar al ionilor. 

Pierderile extrarenale de lichide (prin vărsături, diaree, febră etc) pot 
duce, pe de altă parte, la deshidratare, cu uscăciunea mucoaselor, 
hipotensiune arterială, tahicardie, umplerea deficitară a venelor jugulare. 
Depleţia volemică accentuează deteriorarea funcției renale reziduale. 


Pierderi renale importante de sodiu, potasiu şi bicarbonat pot fi întâlnite în aşa- 
numitele „nefrite cu pierdere de sare”, care apar în special în boala chistică 
medulară/sindromul nefronoftizic, dar şi în alte nefropatii tubulare interstiţiale cronice. 


Potasiu 
Nivelul seric al K+ se menţine de regulă normal până în stadiile avansate ale 

BCR. Cantitatea de K filtrată glomerular se reduce; eliminarea la nivelul tubilor 
renali creşte însă în mod compensator (prin reducerea reabsorbției şi 
amplificarea secreției). Excreţie digestivă a potasiului este de asemenea 
intensificată. 

Hiperpotasemia apare, de obicei, atunci când filtrarea glomerulară scade 
sub 15-10 ml/min, fiind rară la pacienţii cu diureza peste 1500-2000 ml. 
Instalarea special fructe şi legume; transfuzii de sânge sau hematii conservate), 
de stări hipercatabolice (de ex. septicemii), rabdomioliză sau hemoliză, 
hemoragii şi de 


Tab. Modificări clinice în BCR 


Generale Astenie, malnutriție 


Renourinare Poliurie (cu polidipsie, nicturie) 
Oligurie (BCR avansată) 
Edeme (în glomerulopatii; în BCR avansată) 
Modificări urinare (proteinurie, cilindrii „de 
insuficienţă renală”, izostenurie) 
Scăderea clearance-ului creatininic 
Azotemie (creşterea creatininei şi ureei serice) 


Electrolitice ŞI Deshidratare sau hiperhidratare 
acidobazice Hiperkaliemie 
Acidoză metabolică 


Cardiovasculare Hipertensiune arterială 
Cardiomiopatie 

Aritmii 

Pericardită 

Insuficienţă cardiacă 
Calcifieri vasculare 
Accelerarea aterosclerozei 


Pleuropulmonare “Plămân uremic” 
Edem pulmonar 
Digestive „Foetor uremic“, sughiţ 


Anorexie, greţuri, vomă 
Hemoragii digestive 


Hematologice Anemie 
Prelungirea timpului de sângerare (trombopatie) 
Metabolism mineral şi Hiperfosfatemie 
oase Hipocalcemie 
Hiperparatiroidism 
Osteopatie 
Neuromusculare Tulburări de ideație şi memorie 


Tulburări de cunoştinţă până la comă 

Creşterea excitabilităţii neuromusculare (crampe, 
convulsii, asterixis, „flapping tremor”) 

Polinevrită 


Cutanate Paloare teroasă, “zăpada uremică” 
ij 

Sufuziuni, echimoze 
Prurit 


Metabolice, endocrine Dislipidemie 

Modificarea toleranţei la glucoză 
Hipogonadism (infertilitate, perturbări sexuale) 
Tulburări de creştere 


hiperpotasemiei poate fi precipitată de aportul crescut de K (din alimente, în 
unele medicamente (săruri de potasiu, spironolactonă, amilorid, 
triamterenă, inhibitori ai enzimei de conversie a angiotensinei şi antagoniști 
de  angiotensină II,  betablocante, antiinflamatoare nesteroidiene). 
Hiperkaliemia este accentuată de acidoză, situaţie în care potasiul trece din 
celule în spaţiul extracelular, la schimb cu hidrogen-ionii. 

Hipopotasemia, mai rară, se poate întâlni după pierderi lichidiene 
extrarenale (vomă, diaree) sau după tratament diuretic intempestiv. 


Echilibru acidobazic 

Acidoza metabolică este caracteristică pentru BCR. Acidoza accentuează 
modificările osoase şi hiperkaliemia. Respirația acidotică (Kussmaul) poate fi 
întâlnită la uremicii netrataţi. 

Cauza principală a acidozei este reducerea secreției tubulare de ioni de 
amoniu (NH4+) ca urmare a scăderii numărului de nefroni funcționali. La 
aceeasta se adaugă incapacitatea tubilor distali de a secreta hidrogen-ioni. 
Hiperkaliemia inhibă sinteza de ioni de amoniu, amplificând acidoza. 
Reabsorbția ionilor de clor este intensificată în fazele iniţiale ale BCR (acidoză 
hipercloremică). Intr-o etapă ulterioară, retenția de anioni “nedozabili” (sulfați, 
fosfaţi, anioni organici) explică creşterea hiatus -ului anionic. 


Hipoaldosteronismul hiporeninemic (acidoza renală tubulară tip IV) apare mai ales în 
nefropatiile tubulointerstițiale şi în diabetul zaharat, şi este caracterizat prin acidoză 
metabolică hipercloremică şi hiperpotasemie persistentă. Pacienţii nu sunt oligurici şi nu 
există cauze precipitante de hiperkaliemie. Concentraţiile reninei şi aldosteronului 
plasmatic sunt scăzute. 


Manifestări cardiovasculare 

Hipertensiunea arterială apare la 60-80% dintre pacienţii cu IRC, prin 
mai multe mecanisme: 

- hipervolemie (deficit renal de eliminare a sodiului şi apei); 

- vasoconstricţie arteriolară (prin stimularea sistemului nervos simpatic şi a 
sistemului renină-angiotensină şi reducerea sintezei renale de prostaglandine, 
bradikinine şi oxid nitric). 

Hipertensiunea favorizează progresiunea bolilor cronice de rinichi şi 

constituie un factor de risc pentru ateroscleroză (inclusiv a arterelor renale, cu 
nefropatie renovasculară). 

Boala ischemică vasculară (cardiacă, cerebrala şi/sau periferică) are o 
frecvenţă mult crescută la pacienţii cu BCR, constituind principala lor cauză 
de morbiditate şi mortalitate. BCR s-a dovedit a fi un factor de risc major şi 
independent pentru afecţiuni cardiovasculare, alturi de hipertensiunea 
arterială, dislipidemie şi hiperactivitatea simpatică. 


BCR contribuie la leziunile vasculare prin creşterea concentraţiei serice de 
homocisteină (“ toxină uremică ), hiperparatiroidism, status-ul inflamator cronic, stress- 
ul oxidativ şi inhibarea sintezei de oxid nitric. 


Calcifierile vasculare - în arterele coronare, aortă, valvele cardiace şi 
arterele/arteriolele periferice — sunt frecvente în BCR, agravând boala ischemică. 

Cardiomiopatia uremică este de regulă hipertrofică (îngroşarea pereților 
ventriculului stâng şi a septului interventricular). Rezultatul este deficitul de 
umplere ventriculară (disfuncția diastolică) şi diminuarea fracției de ejecţie a 
ventriculului stâng (disfuncţie sistolică). Cardiomiopatia dilatativă este de 
asemenea posibilă. La producerea cardiomiopatiei şi insuficienţei cardiace 
contribuie hipertensiunea, hipervolemia, anemia, hiperparatiroidismul, eventuala 
hipercalcemie, iar la dializaţi - fistula arteriovenoasă. 

In BCR, pericardita se întâlneşte mai ales la pacienţii nedializaţi, ca 
simptom de uremie severă, mai rar la cei aflaţi deja în program de dializă. 
Pericardita este iniţial serofibrinoasă, ulterior exsudativă şi hemoragică. Durerea 
precordială, mai accentuată în decubit, se ameliorează în poziție şezândă. 
Durerea şi frecătura pericardică se atenuează o dată cu creşterea cantităţii de 
lichid intrapericardic. Acumularea de lichid intrapericardic poate duce la 
„tamponadă” cardiacă, cu puls paradox, turgescenţa venelor jugulare şi creşterea 
PVC, complexe ventriculare hipovoltate pe  electrocardiogramă, mişcare 
paradoxală a pereţilor atriului drept. Colecţia pericardică poate fi uşor vizualizată 
ultrasonografic. 

In general există o corelaţie între apariţia pericarditei şi gradul azotemiei. 
Unele „toxine uremice” şi încarcarea volemică constituie factori patogenetici 
importanți. 


Manifestări pleuropulmonare 
„Plămânul uremic” este reprezentat de acumularea de lichid în interstițiul 
pulmonar, cu posibilitatea progresiunii către edem pulmonar. Radiologic, 
„plâmânul uremic” are aspect de „aripi de fluture”. „Plămânul uremic” este 
favorizat de hipervolemie şi de creşterea semnificativă a presiunii din circulația 
pulmonară, dar se poate întâlni şi în absenţa acestor perturbări hemodinamice. 

Creşterea permeabilităţii membranelor alveolocapilare este o verigă patogenetică 
importantă. 

Infecţiile pleuropulmonare (pneumonia, bronhopneumonia) sunt mai 
frecvente la pacienţii uremici, datorită imunosupresiei. 


Modificări digestive 
Foetor-ul uremic (halena uremică), mirosul de urină al aerului expirat, 
apare datorită transformării ureei în amoniac, în salivă. Sughițul, 
anorexia, greţurile, vărsăturile sunt frecvente. Hemoragiile digestive, oculte şi 
mai rar evidente, având ca substrat ulceraţii la nivelul stomacului şi intestinului 
subțire, pot complica insuficienţa renală avansată. Rezorbţia sângelui din tractul 
digestiv accentuează retenția azotată şi hiperkaliemia. 


Modificări hematologice 

Anemia este prezentă din stadiul 3 de progresiune a BCR, fiind una dintre 
explicaţiile asteniei. Cauza principala a anemiei este deficitul de eritropoietină. 
Factori adiţionali sunt hiperparatiroidismul şi fibroza măduvei osoase, deficitul 
de fier, vitamină B12 şi acid folic, hemoragiile, statusul inflamator cronic. Durata 
de viaţă a hematiilor este scurtată, datorită “toxinelor uremice”. 

Tulburările de coagulare, sub forma sufuziunilor şi tendinței la hemoragii 
(epistaxis, gingivoragii, sângerari digestive oculte) sunt frecvente în BCR. 
Timpul de sângerare este prelungit, ca urmare a disfuncției plachetare (scăderea 
adezivităţii şi agregării trombocitare, inactivarea factorului 3 plachetar). 

Predispoziţia la infecţii este dată de imunosupresia condiționată de disfuncția 
leucocitară şi deprimarea imunităţii celulare. 


Modificările metabolismului mineral și osos 
Fiziopatologie 

Creşterea fosfaților şi scăderea calciului din sânge se înregistrează relativ 
precoce în cursul evoluţiei BCR, atunci când funcţiile renale sunt doar moderat 
afectate (stadiul 2-3 de evoluţie). 

Principala cauza a hiperfosfatemiei este reducerea excreţiei urinare 
datorită diminuării filtrării glomerulare (v. fig.). 

In producerea hipocalcemiei sunt implicați mai mulţi factori: 

-excesul de fosfaţi, care favorizează depunerea calciului, sub forma fosfați de 
calciu, în oase şi în alte organe; 

-deficitul de vitamină D activă (calcitriol): sinteza renală de calcitriol este 
inhibată de hiperfosfatemie şi scade datorită reducerii masei renale; absorbția 
intestinală a calciului scade ca urmare a concentraţiei serice reduse a 

calcitriolului. 

Vitamină D provine în mare măsură din alimentaţie (ergocalciferol=D2), fiind absorbită 
împreună cu bila în intestinul subțire. O altă sursă este pielea, unde se formează sub acţiunea 
radiaţiilor ultraviolete (colecalciferol=D3). Ajunsă în sânge, vitamina (D2 sau D3) este 
hidroxilată în ficat - la 25-hidroxivitamina D, şi, din nou, în rinichi - la 1,25-dihidroxivitamina D, 
care reprezintă forma activă (calcitriol). Calcitriolul favorizează reabsorbţia intestinală a 
calciului (prin stimularea sintezei unei proteine fixatoare de calciu în mucoasa intestinală) şi a 
fosfaților. Vitamina D activă stimulează de asemenea mineralizarea oaselor. O altă acțiune 
importantă este inhibarea sintezei de parathormon. 


Hipocalcemia, hiperfosfatemia şi deficitul de calcitriol stimulează secreția de 
parathormon. Efectele acestuia tind să restabilească nivelul calciului seric. 
Parathormonul activează osteoclastele, rezorbția osoasă şi eliberarea de calciu (şi 
fosfaţi) din oase. Hormonul stimulează transformarea vitaminei D în calcitriol şi, 
pe această cale, absorbţia intestinală a calciului. 

Stimularea prelungită a paratiroidelor duce la hipertrofia glandelor, care este 
inițial reactivă (policlonală) şi difuză, dar poate deveni autonomă (monoclonală), 
sub forma adenoamelor paratiroidiene (,„hiperparatiroidism terțiar”). 

Nivelul seric al parathormonului este crescut la majoritatea pacienților 
cu insuficiență renală cronică. El este considerat o „toxină uremică”, 
responsabilă de multe dintre modificările osoase şi cardiovasculare ale 
acestor pacienţi. 


Manifestări clinice 

Hipocalcemia duce la creşterea excitabilităţii neuromusculare şi poate 
determina crampe musculare şi tetanie. Scăderea nivelului seric al calciului 

potenţează efectele hiperpotasemiei. 

Hipercalcemia poate fi întâlnită la pacienţii cu hiperparatiroidism 
sever, prin mobilizarea excesiva a calciului din oase. Depuneri de fosfaţi de 
calciu în țesuturile moi (calcifieri „metastatice”, în jurul articulaţiilor, la 
nivelul sclerei şi conjunctivei — sindromul de „ochi roşu”, în plămâni, 
miocard sau pe valvele cardiace) pot fi înâlnite mai ales atunci când 
produsul fosfocalcic (concentraţia de calciu x concentraţia de fosfaţi) este 
foarte ridicat. 

Calcificările vasculare, în pereţii aortei, arterelor coronare, cerebrale şi 
periferice, sunt frecvente la pacienţii cu insuficiență renală. Depunea de 
fosfaţi de calciu în media vaselor are loc frecvent şi la pacienţi cu boală 
osoasă adinamică, la care se presupune că unele celule din peretele vaselor 
se diferențiază osteoblastic. 

Calcifilaxia este o formă severă de necroză cutanată şi de părți moi, 
cauzată de calcifierea tunicii medii a arterelor periferice. 

Calcifilaxia se întâlneşte frecvent, dar nu obligatoriu, la pacienţi cu hiperparatiroidism sever 
şi produs fosfocalcic ridicat. În patogeneza multifactorială intervin şi alţi factori, cum ar fi 
tratamentul cu dicumarinice, corticosteroizi, preparate de fier şi de vitamină D, deficitul de 
proteină C. 


Osteodistrofia renală 
Modificările osoase întâlnite în insuficienţa renală cronică sunt cunoscute 
sub denumirea generică de osteodistrofie (osteopatie) renală, care se 
manifestă prin dureri osoase, tendinţă la fracturi spontane, deformări osoase, 
încetinirea creşterii - la copii. In realitate, este vorba de mai multe tipuri de 
boli, care pot fi clasificate în afecţiuni cu turnover osos crescut (osteita 
fibrochistică, consecinţa hiperparatiroidismului) sau cu turnover scăzut 


(osteomalacia şi boala adinamică a oaselor — cu parathormon normal sau 
scăzut). 


Oasele sunt structuri dinamice, în care zone de os vechi sunt îndepărtate continuu şi 
înlocuite cu ţesut nou format. Procesul de remodelare parcurge un ciclu format din mai 
multe secvenţe: 

-rezorbție osoasă, sub acțiunea osteoclastelor, cu formarea de microcavități; 

-umplerea microcavităților cu osteoblaste secretante de matrice nemineralizată 
(osteoid); 

-mineralizare prin depunerea de săruri de calciu pe matrice. 

Rezorbția osoasă este stimulată de parathormon, prin intermediul osteoclastelor. 
Acestea sunt celule plurinucleate, mari, derivate din celulele stem hematoformatoare, care 
fac parte din 

sistemul monocitar-macrofagic. Osteoclastele trimit către țesutul osos prelungiri 
viloase, prin care secretă proteinaze lizozomale şi acizi (citric, lactic). Proteinazele 
erodează matricea osoasă, iar acizii dizolvă sărurile de calciu. De asemenea, osteoclastele 
inglobează, prin fagocitoză, porțiuni mici din matricea osoasă şi cristale, 
descompunându-le în interiorul celulelor şi eliberând în sânge produşii rezultați. Prin 
acțiunea osteoclastelor se crează astfel breşe rezorbtive (lacune Howship). 

Lacunele sunt apoi umplute de osteoblaste, celule care provin din celulele 
mezenchimale ale măduvei osoase. Ele secretă colagen 1, componenta esențială a matricei 
osoase, şi osteocalcină, principala proteină non-colagenică Matricea este depusă 
„ordonat”, sub formă de lamele paralele, concentrice. De-a lungul acestora are loc 
mineralizarea, prin adăugarea de cristale de fosfați de calciu (hidroxiapatită). Calciul şi 
fosforul provin din sânge şi în ultimă analiză din alimentație. Metaboliții de vitamină D 
favorizează mineralizarea, în timp ce parathormonul duce la demineralizare. 


In osteita fibrochistică, radiografiile osoase arată zone de rezorbție 
subperiostală şi eroziuni, observabile mai ales la falangele distale şi clavicule. 
Măduva osoasă este înlocuită de fibroză. Parathormonul este crescut în sânge, 
la fel fosfataza alcalină. 

Osteita  fibrochistică este consecința  hiperparatiroidismului, şi se 
caracterizează prin înmulțirea osteoclastelor şi intensificarea rezorbției osoase. 

Lacunele formate sunt populate de un număr mare de osteoblaste, care secretă 
o cantitate importantă de osteoid (fosfataza alcalină este secretată tot de aceste 
celule). Degradarea osoasă şi formarea de os nou sunt foarte rapide, ceea ce 
face ca osteoidul să se depună neregulat (sub aspect de „coş împletit” în loc de 
lamele concentrice). Pe această matrice patologică, mineralizarea este 
defectuoasă, deoarece fosfaţii de calciu precipită sub formă de săruri amorfe şi 
nu de cristale. 


In osteomalacie şi în boala osoasă adinamică numărul de celule - osteoclaste, osteoblaste 
- şi activitatea lor metabolică (turnover-ul osos) sunt reduse. In osteomalacie există, în plus, o 
masă importantă de osteoid (matrice osoasă) nemineralizat. Deficitul de mineralizare osoasă 
poate fi evidențiat imagistic (radiografii, densitometrie). Diagnosticul diferenţial între diferitele 
tipuri de modificări osoase poate impune biopsia osoasă, incluzând coloraţii pentru aluminiu. 


Fig. Fiziopatologia modificărilor metabolismului mineral şi osos 

plasmatic, ca urmare a utilizării excesive de fixatori de fosfaţi pe bază de calciu sau de 
preparate de vitamina D. In etiologia osteomalaciei intervine deficitul de vitamină D. 
Acidoza metabolică cronică şi lipsa vitaminei K sunt factori patogenetici importanţi în 
osteodistrofia renală. 

Intoxicația cu aluminiu a avut, în trecut, un rol decisiv în producerea osteopatiei renale 
cu turn-over scăzut. Hidroxidul de aluminiu a fost folosit timp îndelungat ca fixator de 
fosfaţi intestinali, până când s-a dovedit că aluminiul se depune în oase şi duce la 
osteomalacie. Aluminiul poate proveni şi din apa folosită pentru prepararea soluţiei de 
hemodializă. 


Manifestări neuropsihice şi musculare 

In BCR apar manifestări atât din partea sistemului nervos central, cât şi a 
nervilor periferici şi muşchilor. 

Modificări psihice discrete apar deja în stadiile intermediare de evoluție 
ale BCR, sub forma tulburărilor de memorie, de concentrare, a insomniei şi 
depresiei. Uremia netratată evoluează cu obnubilare şi comă. 

Neuropatia periferică („polinevrita uremică”) se manifestă mai ales la 
membrele inferioare, către extremitatea distală, ca furnicături, amorţeală, arsuri, 
necesitatea mişcării continue a picioarelor (sindromul picioarelor neliniştite — 
„restless leg syndrome”). Iritabilitatea neuromusculară se exprimă prin sughiţ, 
fasciculaţii, crampe musculare sau chiar convulsii, flapping tremor (asterixis). 

In patogeneza simptomatologiei neuropsihice intervin „toxinele uremice” 
(mai ales cele cu greutate moleculară medie — „middle molecules”). 
Hiperparatiroidismul şi tulburările hidroelectrolitice/acidobazice contribuie 
la manifestările neuropsihice. 


Modificări cutanate 
Tegumentele sunt palid-teroase, ca urmare a anemiei şi a retenției unor 
urocromi. Sufuziunile sunt frecvente, în condițiile tulburărilor de coagulare. 
Pruritul uremic a fost pus în legătură cu hiperparatiroidismul, cu anemia, cu 
eventuala retenție biliară sau alergie la medicamente sau materialele de dializă. 
„Zăpada uremică” — pulbere albă, fină, depusă pe tegumente — este formată din 
săruri de amoniu. 


Modificări endocrine 

Disfuncţii sexuale se întâlnesc frecvent în BCR avansată: amenoree, 
menoragie, impotenţă, oligospermie, ca urmare a disfuncției axei hipotalamo- 
hipofizare. Riscul de avort spontan este ridicat la pacientele cu BCR avansată. 

Copiii cu BCR au tulburări importante de creştere (nanism renal). 

Toleranţa la glucoză scade la majoritatea pacienţilor, datorită nivelurilor 
ridicate ale unor hormoni hiperglicemianţi (glucagon, STH, PTH) şi a rezistenţei 
periferice la acţiunea insulinei (legarea insulinei pe receptorii membranelor 

celulare este deficitară, cresc antagoniştii serici ai insulinei). In acelaşi timp, 
insulinemia este crescută, prin diminuarea clearance-ului renal al hormonului. 
Hiperinsulinismul amplifică sinteza hepatică de trigliceride şi lpoproteine. 


Diagnosticul bolilor cronice de rinichi 


Identificarea unei BCR şi evaluarea funcţiei renale nu sunt suficiente: 
diagnosticul trebuie să precizeze etiologia şi substratul morfologic renal, 
condițiile comorbide şi complicațiile disfuncţiei renale. 

O situaţie frecventă este prezentarea la medic a unor pacienţi cu azotemie 
recent descoperită şi fără antecedente renale evidente. In aceste 
circumstanţe, primul pas este excluderea unei suferinţe renale acute sau rapid 
progresive. 


Tab. Diagnosticul diferențial dintre leziunea renala acută (insuficienţa 
renală acută) şi BCR (IRC) 


Insuficienţă renală Insuficienţă renală cronică 

acută/rapid progresivă 

Clinic -Funcție renală (creatinina, | -Hipertensiune arterială veche 
uree) anterior normale -Diabet zaharat sau alte boli 
-Nefrotoxice (aminoglicozide, | metabolice 
tetraclorură de carbon, | -Consum cronic de analgetice, 
etilenglicol etc.) antiinflamatoare nesteroidiene 
-Şoc -Infecții urinare repetate 
-Examen complet de urină -Boli renale ereditare în familie 
-Purpură, sindrom articular, | --Edeme (prezente sau 
examinări în direcția unei | anterioare) 
colagenoze sau vasculite etc. -Sufluri sistolicodiastolice în 
(v. injuria renală acută) zona arterelor renale, 


arteriopatii ale membrelor 
inferioare sau în alte teritorii 
-Poliurie, polidipsie 

-Anemie, osteopatie, iPTH 
crescut 

-Ex. fund de ochi cu modificări 
diabetice, hipertensive 


Ex. imagistice Rinichi de dimensiuni | -Rinichi de dimensiuni reduse* 
(ultrasonografie, | normale sau crescute, | -Parenchim subțiat, 
RMN, CT) parenchim de grosime | hiperecogen 
normala* -Afecţiuni  urologice (ex. 
hidronefroză) 
Biopsie renală** | Leziuni acute Leziuni cronice 


* BCR cu rinichi de dimensiuni normale sau crescute (excepţii): diabet zaharat, 

amiloidoză, mielom multiplu, boala polichistică renală cu transmitere autosomal 
dominantă, SIDA 

** Biopsia renală se indică atunci când diagnosticul nu a putut fi precizat prin metode 
mai puţin invazive, la pacienţi cu insuficienţă renală la care rinichii nu sunt semnificativ 
micşoraţi sau când rezultatul bioptic este de aşteptat să aibă consecinţe terapeutice. 

Anamneza poate fi decisivă pentru diagnosticul diferenţial între o suferință 
acută şi una cronică (valori anterioare ale creatininei şi ureei, consum de 
medicamente nefrotoxice etc.). Poliuria şi polidipsia, anemia, osteopatia, 
hipertrofia ventriculară stângă, fundul de ochi hipertensiv sunt argumente pentru 
o suferintă renală mai veche. Examenul de urină poate aduce argumente decisive 
pentru o suferință glomerulară sau vasculită (hematurie, proteinurie), la fel 
examinările imunologice din sânge. Evaluarea ultrasonografică a rinichilor este 
obligatorie (în BCR rinichii sunt deseori micşoraţi de volum, hiperecogeni, 
parenchimul este imprecis delimitat). Biopsia renală poate fi necesară în 
insuficienţa renală recent descoperită, cu etiologie neclară şi cu rinichi de volum 
normal. 

La toţi pacienţii cu BCR trebuie evaluaţi sistematic factorii de risc asociaţi, la 
fel şi consecinţele BCR asupra homeostaziei şi diverselor organe şi sisteme. 


Tratamentul bolilor cronice de rinichi 


Tratamentul pacienţilor cu BCR include mai multe componente: 
- măsuri etiologice, specifice bolii de bază; 
- îndepărtarea unor eventuali factori precipitanți (hemodinamici, obstructivi, 
toxici); 
- influențarea mecanismelor nespecifice de progresiune a bolilor renale 
cronice; 
- combaterea consecinţelor BCR, tratamentul complicațiilor; 
- terapia de suplinire renală (dializă, transplant). 


Tratamentul etiologic 
In multe forme de BCR, tratamentul cauzal în măsură să stopeze 
progresiunea sau cel puțin să încetinească evoluția. Exemple în acest sens 
sunt tratamentul antibiotic în pielonefritele cronice, intervențiile urologice 
în nefropatiile obstructive, terapia  imunosupresoare în unele 
glomerulonefrite. 


Inlăturarea factorilor precipitanţi 
Toţi pacienţii cu azotemie trebuie investigaţi în direcţia unuor eventuali 
factori precipitanţi ai disfuncţiei renale. Modificările hemodinamice renale - 

consecutive deshidratării (aport lichidian insuficient, diaree, vărsături), 
bolilor cardiace, septicemiei - pot fi înlăturate o dată cu cauza care le-a 
produs. Antiinflamatoarele nesteroidiene pot diminua brusc filtrarea 
glomerulară. Obstrucţia căilor urinare (de ex. litiază urinară, hipertrofie 
prostatică) poate agrava o boală renală cronică de altă etiologie. Unele 
medicamentele pot suprapune leziuni renale acute peste suferinţa renală 
cronică (aminoglicozidele - pot determina leziuni toxice tubulare, 
antiinflamatoarele nesteroidiene — nefrită interstiţială acută; substanţele de 
contrast iodate — vasoconstricţie intrarenală şi leziuni tubulare). 


Combaterea factorilor de progresie a BCR 
Normalizarea valorilor tensionale încetineşte progresiunea BCR. 
Valorile tensionale „ţintă” sunt 130/80 mm Hg, şi chiar mai puţin - la 
pacienţii cu proteinurie importantă şi/sau diabetici (125/75). Scăderea 
valorilor tensionale protejează circulația arterială renală şi se opune 
hiperfiltrării glomerulare. 

Un rol special în atenuarea progresiunii BCR îl au inhibitorii sistemului 
renină-angiotensină (inhibitorii enzimei de conversie a angiotensinei II sau 
antagoniştii receptorilor de angiotensină II). Aceste medicamente îşi 
exercită protecţia renală atât prin scăderea presiunii arteriale, cât şi prin 
reducerea directă a hiperfiltrării şi congestiei glomerulare. In plus, ele reduc 
proteinuria. Diminuarea proteinuriei sub 1 g/24 h este un deziderat 
important în BCR, deoarece s-a demonostrat că proteinuria determină „per 
se” leziuni glomerulare şi tubulare. Inhibitorii sistemului renină- 
angiotensină sunt recomandaţi mai ales la pacienţii cu proteinurie şi/sau 
diabetici. 


Angiotensina II contractă atât arteriola aferentă, cât şi cea eferentă. Vasoconstricția 
eferentei este însă mai intensă decât a aferentei, ceea ce face ca presiunea din interiorul 
anselor glomerulare şi presiunea efectivă de filtrare să crească. Inhibitorii sistemului 
renină-angiotensină relaxează arteriola eferentă, reduc presiunea şi „congestia” 
intraglomerulară, opunându-se astfel hiperfiltrării glomerulare. 

Hiperkaliemia şi creşterea creatininei serice (ca urmare a diminuării filtrării 
glomerulare) sunt principalele efecte secundare ale  inhibitorilor sistemului renină- 
angiotensină. Determinarea periodică a creatininemiei şi K seric sunt obligatorii la 
pacienţii tratați cu aceste medicamente. Creşterea creatininei este de regulă moderată şi 
nu impune decât rareori întreruperea tratamentului. 

Inhibitorii enzimei de conversie a angiotensinei II pot provoca alergie, exprimată sub 
formă de tuse iritativă. Tusea sau alte manifestări alergice impun înlocuirea inhibitorilor 
cu antagonişti ai receptorilor de angiotensină (sartani). 


Medicamentele inhibitoare ale canalelor de calciu (în special verapamil 

şi diltiazem) pot fi de asemenea folosite pentru normalizarea valorilor 
tensionale în BCR. Diureticele sunt recomandate pentru combaterea 
hipertensiunii şi a hiperhidratării. Tiazidele (hidroclorotiazidă, indapamidă, 
metolazonă) sunt eficiente doar când rata de filtrare glomerulară depăşeşte 
30 mL/min. Sub această valoare se mai recomandă doar diuretice de ansă 
(furosemid, torasemid, bumetanidă), care devin, la rândul lor, ineficiente 
când clearace-ul creatininic scade sub 5 mL/min. Tiazidele potenţează 
efectul diureticelor de ansă în edemele refractare. 

Reducerea lipidelor serice, prin regim şi medicaţie hipolipemiantă 
(statine) diminuă riscul de ateroscleroză şi încetineşte progresiunea BCR. 


Combaterea consecinţelor BCR 
Regimul alimentar. Proteinele. Aportul caloric 

Dieta hipoproteică încetineşte evoluția BCR prin scăderea presiunii 
intraglomerulare, diminuă nivelul ureei şi altor cataboliți azotaţi, precum şi a 
fosfaților, din sânge. La pacienţii cu clearance-ul creatininic sub 60 mL/min se 
recomandă 0,8 — 0,7 g proteine/kg corp/zi (faţă de aproximativ 1 g /kg corp/zi, 
cât se consumă în mod obişnuit). Diminuarea raţiei sub 0,6 g/kg corp/zi trebuie 
evitată, deoarece duce la malnutriție proteică, cu toate consecinţele, inclusiv 
accentuarea anemiei şi predispoziţie la infecții. Restricţia proteică nu trebuie 
aplicată pacienților  subnutriți, cu stări  hipercatabolice sau 
hipoalbuminemie/hipoproteinemie şi nici la dializaţi. Proteinele trebuie să fie de 
bună calitate biologică, cu conţinut ridicat de aminoacizi esențiali (carne, ouă, 
brânzeturi). Proteinele vegetale, prezente în cantitate mare în păstăioase (fasole 
boabe, mazăre, linte) trebuie evitate, datorită conţinutului sărac în aminoacizi 
esențiali. 

Aportul caloric trebuie să fie abundent, de cca 30 kcal/kg corp/zi, obţinut 
mai ales din glucide. 


Apa, sodiul, potasiul, bicarbonatul 

Ingestia de lichide trebuie adaptată eliminării, pentru a evita hiper- sau 
deshidratarea. Aportul lichidian zilnic trebuie să fie egal cu volumul urinar + alte 
pierderi (de ex. prin vomă, diaree) + 500 — 700 mL (care reprezintă pierderile 
„insensibile”, prin transpiraţie şi respiraţie, minus apa rezultată din catabolism). 

Regimul  hiposodat se recomandă la pacienţii  hipervolemici 
(hipertensivi, cu edeme), în asociaţie cu diuretice. Hiperkaliemia se combate 
prin reducerea aportului alimentar (legume, ex. roşii, fructe, ex. banane, sucuri: 
bulion, must). Eliminarea digestivă a potasiului poate fi amplificată cu ajutorul 
răşinilor schimbătoare de ioni (pe bază de calciu sau sodiu). Aceste medicamente 
(Kayexalate, Resonium) se administrează oral, nu se absorb, leagă potasiul in 

schimbul calciului sau sodiului, fiind apoi îndepărtate cu scaunul. Eliminarea 
urinară de potasiu este favorizată de diuretice, în special cele de ansă. 
Spironolactona şi celelalte diuretice economisitoare de potasiu (eplerenonă, 
amilorid, triamterenă) sunt contraindicate la pacienţii cu rata de filtrare 
glomerulara redusă. 

Acidoza metabolică trebuie combătută când bicarbonatul seric scade sub 
22-20 mEq/l, prin administrare de bicarbonat (risc de supraîncarcare volemică!) 
sau citrat de sodiu. 

Metabolismul mineral, osteopatia 

Profilaxia  osteopatiei renale trebuie se începe când filtrarea 
glomerulară scade sub aproximativ 40 ml/min, prin combaterea 
hiperfosfatemiei, hipocalcemiei şi a hiperparatiroidismului. 

Nivelul fosfaților poate fi redus prin dietă şi medicamente fixatoare de 
fosfaţi. Carnea, lactatele, cerealele conţin cantități importante de fosfaţi. 
Alimentele preparate cu nutritive - de ex. brânzeturi fermentate, mezeluri — 
trebuie evitate. 

Fixatorii de fosfaţi cei mai utilizaţi sunt sărurile de calciu (carbonat sau 
acetat), sevelamer-ul (Renagel) şi, mai nou, carbonatul de lantaniu. Ultimele 
două sunt compuşi fără calciu. Fixatorii se administrează oral, în cursul 
meselor, leagă fosfaţii şi se elimină în scaun. 

Hipocalcemia se tratează cu săruri de calciu (care sunt şi chelatori de 
fosfaţi) şi cu ajutorul preparatelor de vitamină D (agonisti ai receptorilor de 
vitamina D: calcitriol, paricalcitol). Vitamina D amplifică reabsorbția intestinală 
a calciului şi inhibă, în acelaşi timp, secreția de parathormon. 
Hiperparatiroidismul mai poate fi antagonizat prin medicamente care blochează 
receptorul pentru calciu al celulelor paratiroidiene: calcimimetice (cinacalcet). 
Paratiroidectomia rămâne ultima soluţie în hiperparatiroidismul autonom, terțiar. 


La pacienţii cu hiperparatiroidism sever, mobilizarea de calciu din oase poate fi atât 
de masivă, încât să ducă la hipercalcemie, depuneri masive de fosfaţi de calciu în artere şi 
țesuturile moi, mai ales periarticulare. Calcitriolul şi sărurile de calciu sunt contraindicate 
la aceşti pacienţii cu fosfatemie ridicată şi produs fosfocalcic crescut. 


Scăderea exagerată a secreției de parathormon - cu săruri de calciu, 
preparate de vitamină D3 sau cinacalcet — trebuie evitată, deoarece 
predispune la boala adinamică a oaselor. Din acest motiv, menţinerea unui 
nivel seric ceva mai mare decât normalul este recomandată la pacienţii cu 
BCR avansată. 


Anemia 

In BCR, anemia poate fi tratată eficient cu agenţi stimulatori ai eritropoiezei, 
preparate de fier, acid folic şi vitamina B12. Hemoglobina “ţintă” este 11-12 
g/dL. Eritropoietina alfa (eritropoietină umană recombinantă) sau darbepoietina 
(moleculă stimulatoare a eritropoiezei, cu acțiune prelungită) se administrează 
i.v. sau subcutanat, în paralel cu corectarea deficitului de fier, pe cale orală sau 
intravenoasă. Transfuziile de sânge sunt rareori necesare, în anemiile severe, cu 
Hb sub 7 g/dL. 


> 


„Rezistența ” la  eritropoietină poate fi cauzată de deficitul de fier, 
hiperparatiroidism, infecții/inflamaţie, pierderi oculte de sânge. 


Corectarea anemiei şi dializa înlătură, în mare măsură, tulburările de 
coagulare. In tratamentul de urgență al hemoragiilor importante se pot 
administra desmopresină şi crioprecipitat. 


Tulburările respiratorii şi cardiovasculare 

Tratamentul hipervolemiei este esenţial în edemul pulmonar. Dializa se 
impune la pacienţii cu „plămân uremic” şi la pacienţii hipervolemici 
refractari la diuretice. 

Tratamentul agresiv al factorilor de risc cardiovascular ai BCR 
(hipertensiune arterială, diabet zaharat, obezitate şi dislhipidemie, fumat) este 
obligatoriu în BCR. Calcifierile vasculare poate fi prevenite prin tratamentul 
hiperparatiroidismului şi evitarea excesului de săruri de calciu si de preparate de 
vitamina D. 

Pericardita reprezintă o indicație absolută de dializă. Colecţiile pericardice 
masive trebuie evacuate. 


Tulburările neuromusculare, digestive, cutanate, 
metabolice şi endocrine 

Sughiţul, greţurile, voma şi hemoragiile digestive sunt de regulă semne de 
BCR avansată, cu necesar de dializă. Inhibitori de pompă de protoni şi 
antagonişti de receptori H sunt utili în profilaxia şi tratamentul hemoragiilor 
digestive. Perturbările neurologice manifeste reprezintă o indicație de inițiere 
a tratamentului de substituție renală. 

Pruritul impune în primul rând corectarea tulburărilor fosfocalcice. 
Cauze alternative trebuie căutate şi tratate: alergii, boli de piele, retenţie 
biliară. Unguente locale cu corticoizi, antihistaminicele orale şi radiațiile 
ultraviolete pot fi utile. 

Scăderea ratei de filtrare glomerulară impune restricții în administrarea 
antidiabeticelor orale. La creatinina peste 1,4 — 1,5 mg/dL (corespunzător unei 
filtrări glomerulare de aproximativ 60 mL/min) se trece, în general, la 

insulinoterapie. 


In IRC, biguanidele pot da acidoză lactică. Preparatele de  sulfoniluree 
(clorpropamidă, glipizid) se pot însoți de hipoglicemie prelungită. 


In BCR, dozele de insulină trebuie adaptate individual, având în vedere 
modificările contradictorii al metabolismului glucidic (scăderea catabolismului 
renal al insulinei, dar şi creşterea rezistenței periferice faţă de hormon). 

Transplantul renal este cea mai bună soluţie de prevenire a tulburărilor 
de creştere la copii cu uremie. 


Ajustările dozelor de medicamente în insuficienţa renală 

Rinichiul şi ficatul reprezintă principalele căi de eliminare a 
medicamentelor (sau cataboliților acestora) din organism. Numeroase 
medicamente se elimină mai lent în BCR (antibiotice, antiaritmice etc.). 
Dozele acestor medicamente trebuie reduse proporțional cu scăderea ratei 
de filtrare glomerulară. Diminuarea dozelor se face fie prin reducerea 
dozei/doză, fie prin alungirea intervalului dintre dozele obişnuite (pentru 
detalii concrete v. îndreptarele farmaceutice). Anumite medicamente trebuie 
evitate la pacienţii cu BCR avansată (hipoglicemiante orale, mai ales 
biguanide; antiinflamatoare nesteroidiene). 


Metodele de suplinire renală 
Dializa şi transplantul renal reprezintă principalele metode de 
substituție a funcţiei renale la pacienţii cu BCR. Tipurile de dializă cele mai 
utilizate sunt hemodializa şi dializa peritoneală (pentru detalii v. IRA). 


Indicaţii 

Dializa trebuie demarată la toţi pacienţii cu semne de uremie (în 
special pericardită; encefalopatie sau neuropatie periferică semnificativă; 
supraîncărcare volemică, hipertensiune arterială, hiperkaliemie sau acidoză 
metabolică refractare la tratamentul conservativ; alterarea status-ului 
nutrițional). Chiar şi la pacienţi fară evidenţa clară a acestor simptome, 
dializa trebuie luată în considerare la scăderea ratei de filtrare glomerulară 
sub aproximativ 10 mL/min, şi aplicată, oricum, la o rată de filtrare 
glomerulară sub 6 mL/min. Pacienţii cu risc înalt, de ex. diabetici, pot 
beneficia de un start mai rapid. 


Aspecte tehnice 

Hemodializa este o metodă de epurare extracorporeală care foloseşte o 
membrană semipermeabilă sintetică, interpusă între sângele pacientului şi 
lichidul de dializă. Purificarea are loc prin schimb bidirecțional între sânge 
şi lichidul de dializă - soluţie electrolitică în concentraţii adecvate. 
Principiul fizic care stă la baza dializei este difuzia, la care se adaugă 
ultrafiltrarea (convecţia) 

şi osmoza. Rezultatul şedinţei de dializă este îndepărtarea cataboliților 
„toxici” din sânge şi normalizarea concentraţiei ionilor. In BCR, 
hemodializa se aplică intermitent, de regulă în şedinţe de 4-5 ore, de 3 ori 
pe săptămână. Accesul vascular optim este fistula arteriovenoasă. Alternativ 
se poate recurge la plasarea unui cateter venos central „permanent”, moale, 
tunelizat, cu vârful în atriul drept. 


Fistula arteriovenoasă reprezintă o anastomoza între o arteră, de preferinţă la 
antebraţ sau braţ (artera radială sau brahială), şi o venă din apropiere. Anastomoza este 
laterală din partea arterei şi terminală din partea venei. Prin fistulă, reţeaua venoasă 
primeşte sânge sub presiune, ceea ce duce la dilatarea venelor şi creşterea debitului prin 
ele. Astfel pregătite, venele pot fi punctate uşor, permițând extragerea şi reintroducerea 
sângelui în cursul şedinţei de hemodializă. 


Dializa peritoneală este o metodă continuă, care foloseşte ca membrană 
semipermeabilă peritoneul. Lichidul de dializă este introdus printr-un 
cateter special în cavitatea peritoneală. Purificarea are loc prin schimbul de 
substanţe între acest lichid şi sângele din vasele care capilarizează 
peritoneul. 

Transplantul renal este tratamentul de elecție în BCR avansată, de care 
beneficiază cel mai mult copii şi pacienţii tineri. Principala piedică în calea 
extinderii metodei o constituie lipsa unui număr suficient de donatori. Alte 
contraindicaţii pot fi legate de intervenţia chirurgicală sau de medicaţia 
imunosupresivă. 


Conform ultimului raport, din 2007, al Societăţii Europene de Dializă şi Transplant 
(EDTA), media persoanelor aflate în program de substituție renală în Europa este de 
873/milion de locuitori. In Romania sfârşitului de an 2007 erau trataţi prin dializă sau 
transplant 7918 pacienţi, reprezentând 367,7 persoane/milion de locuitori. Cifra este 
semnificativ mai mică decât media europeană, pentru că la acel moment nu toți pacienţii 
cu uremie beneficiau de tratament de substituție renală. 

Numărul pacienţilor cu nefropatii cronice tinde să se amplifice, o dată cu 
îmbătrânirea generală a populaţiei şi cu creşterea frecvenţei nefropatiei diabetice. 

Metode de substituție a funcției renale 


Metodele utilizate pentru substituţia funcției renale (SFR) sunt 
hemodializa, dializa peritoneală și transplantul renal. Cea mai bună dintre ele 
este transplantul renal, dar numărul limitat de donatori reduce utilizarea acestei 
metode. Superioritatea transplantului renal comparativ cu celelalte metode este 
determinată de creşterea calitaţii vieții, morbiditatea cardiovasculară mai 
redusă, speranța de viaţă superioară, costuri mai reduse ale tratamentului după 
primul an. > 


Indicații de inițiere a tratamentului prin dializă 


Dializa trebuie demarată la toți pacienții: 
-cu semne de uremie: în special pericardită, encefalopatie sau neuropatie 
periferică semnificativă 


-supraîncărcare volemică, hipertensiune arterială, 
-hiperkaliemie sau acidoză metabolică refractare la tratamentul conservativ 
Chiar şi la pacienţii fără evidenţă clară a acestor simptome, dializa 
trebuie luată în considerare la scăderea ratei filtrării glomerulare sub 10ml/min, 
şi aplicată oricum la o rată de filtrare glomerulară sub 6 ml/min. Pacienţii cu 
risc înalt , de exemplu diabeticii, (la care semnele sindromului uremic se pot 
instala la o rată a filtrării glomerulare mai mare), pot beneficia de un start mai 
rapid. 


Iniţierea SFR este pregatită din timp. În cadrul programului de pregătire 
se realizează : 5 


pregătirea psihologică şi explicarea procedurilor de SFR - 


vaccinarea pentru hepatita B 
- pregătirea accesului pentru dializă 

Pregătirea psihologică precoce şi explicarea procedurilor de SFR atât 
pacientului cât şi familiei reduce anxietatea la inițierea tratamentului și ajută la 
alegerea celei mai potrivite metode. 


Dializa este procedura care asigură epurarea substanțelor hidrosolubile 
cu greutate moleculară între 5000-20.000 daltoni, cu ajutorul unei membrane 
semipermeabile. Între hemodializă şi dializa peritoneală nu există diferenţe în 
ceea ce priveşte rezultatele (cel puţin în primii ani), iar alegerea metodei 
depinde atât de particularitățile medicale ale pacientului cât şi de preferința 
acestuia. Atât hemodiaza cât şi dializa peritoneală necesită realizarea unei căi 
de acces. 

Pentru hemodializă realizarea accesului înseamnă realizarea abordului 
vascular de tipul unei fistule arterio-venoase (cel mai bun acces) sau unei 

proteze vasculare. Abordul vascular de tipul cateterului venos central (temporar 
sau tunelizat, cu varful in vena cava superioara) este utilizat în special în 
urgenţă sau când celelalte variante de acces nu mai sunt disponibile şi este 
grevat mai frecvent de complicaţii ( infecţii, tromboze vasculare). FAV se 
realizează cu 6-12 luni înainte de inițierea SFR iar proteza vasculară cu 4-6 
săptămâni înainte. 


Fistula arterio-venoasă reprezintă o anastomoză între o arteră de preferinţă la 
antebraț sau braţ (artera brahială sau radială), şi o venă din apropiere. Anastomoza este 
laterală din partea arterei si terminală din partea venei. Prin fistulă rețeaua venoasă primeşte 
sânge sub presiune, ceea ce duce la dilatarea venelor și creșterea debitului prin ele. Astfel 
pregătite, venele pot fi punctate ușor, permițând extragerea și reintroducerea sângelui în cursul 
ședinței de hemodializă. 


Pentru efectuarea dializei peritoneale se montează un cateter în cavitatea 
peritoneală în medie cu 7-15 zile anterior utilizării. 


În cazul transplantului renal se poate face bilanţul pretransplant și 
înscrierea pe listele de aşteptare când RFG este< 20 ml/min/1,73 m” 

Metodele de SFR sunt complementare: se poate iniția SFR cu una din 
tehnicile de dializă și ulterior se poate trece în funcţie de necesitățile pacientului 
la cealaltă (ex. de la hemodializă la dializă peritoneală şi invers) și oricând este 
posibil, atât în cursul tratamentul prin hemodializă cât şi în cursul tratamentului 
prin dializă peritoneală la transplantul renal. 


Hemodializa 


Aspecte tehnice: În hemodializă prin intermediul unei membrane 
semipermeabile, sângele (compartimentul sangvin) este pus în contact cu 
soluţia de dializă (compartimentul soluţiei de dializă). Membrana 
semipermeabilă prezintă pori sau canalicule care permit trecerea bidirecționala 
a ionilor şi al moleculelor mici dar nu și pe cea a macromoleculelor, 
elementelor figurate sau a bacteriilor. Schimburile între cele două 
compartimente au la bază două procese fizice: transportul difuziv (schimburi 
pe baza gradientului de concentraţie) și transportul convectiv (schimburi sub 
acțiunea unei forţe aplicate pe una din feţele membranei. Forţa aplicată poate fi 
hidrostatică (în cazul hemodializei) sau osmotică (în cazul dializei peritoneale). 
Moleculele mici (ureea , creatinina și unii ioni) se elimină prin difuziune, iar 
apa, moleculele mai mari şi unii ioni prin ultrafiltrare. În funcţie de structura 
chimică, există mai multe tipuri de membrane: 

- membrane celulozice 
- membrane sintetice (formate din diverși polimeri non-celulozici: 

poliacrilonitril, polisulfone, policarbonat, poliamide, polimetilmetacrilat). 

Cele două compartimente sangvin şi al soluţiei de dializă, respectiv 
membrana semipermeabilă formează un dispozitiv numit dializor. Actual sunt 
utilizate dializoare capilare, în care sângele circulă în interiorul unor capilare (al 
căror perete reprezintă membrana semipermeabilă) imersate în soluția de 
dializă. 

Echipamentul necesar hemodializei include: 

- un sistem de tubulaturi care formează circuitul extracorporeal, - 
un sistem format din aparatul de dializă şi dializorul care permite realizarea 
schimburilor 

- o instalaţie de tratarea apei 

La contactul sângelui cu membranele semipermeabile și elementele 
circuitului extracorporeal se pot produce mai multe efecte biologice (activarea 
complementului, a cascadei coagulării, leucocitelor, eritrocitelor şi 
trombocitelor). Cu cât aceste efecte sunt mai reduse membranele sunt mai 
biocompatibile și au mai puţine efecte adverse. Pentru evitarea coagulării 
sângelui în circuitul extracorporeal sunt necesare anticoagulante (standard 
heparină fracționată sau nefracționată). 

Soluţia de dializă are o compoziţie electrolitică asemănătoare cu a 
lichidului extracelular normal şi conţine: electroliți, glucoză, , bicarbonat într-o 
concentraţie bine stabilită şi apa obținută în urma unor tratamente complexe 
care permit eliminarea: 

- bacteriilor şi toxinelor, - 
metalelor toxice ( aluminiu şi plumb), 
- calciului şi altor ioni. 

În cursul unei şedinţe de hemodializă se produce: 
- îndepartarea substanţelor toxice eliminate normal urinar: (uree, creatinina) 
Azotemia se poate normaliza, iar creatinina serică se poate diminua cu 60%. 
-eliminarea excesului de lichide cu obținerea unor valori TA controlate şi a unei 
stări de hidratare normale 
- corectarea tulburărilor electrolitice şi acido-bazice 

Regimul alimentar al pacientului cronic hemodializat implică: 
- aport hidric limitat: 500ml+ diureza reziduală 
- regim alimentar hiposodat 
- aport proteic 1,2 g/kg corp/zi 
- aport caloric 30-35 kcal/kg corp/zi. - 
aport redus al alimentelor bogate în potasiu (fructe şi legume proaspete) 

Pentru substituția cronică a funcției renale se efectuează între 12 si 15 
ore de dializă /săptămână, împărțite în 3 şedinţe. Numărul de ore /şedinţă se 
stabileşte având în vedere funcția renală reziduală, gradul de hidratare etc. 
Pacienţii hemodializați cronic sunt monitorizați clinic şi biologic, pentru 
aprecierea eficienţei procedurii şi corecția complicațiilor care pot surveni. 

Complicațiile pacientului hemodializat 
a. Complicaţii intradialitice 


1. Hipotensiunea arterială datorată ultrafiltrării, scăderii osmolaritații 
plasmei, medicaţiei, inhibiţiei simpatice reflexe, unei stări infecțioase sau unei 
hemoragii, temperaturii excesive a lichidului de dializă. Poate favoriza apariția 
altor simptome: crampe musculare, grețuri, vărsături, somnolență. Se 
tratează etiologic, frecvent prin repleţie volemică. 


2. Infecţii manifestate prin frisoane, febră 


3. Altele cum ar fi:cefalee,dureri precordiale, dureri lombare 


b. Complicaţiile cronice apar deoarece dializa nu asigură suplinirea funcției 
endocrine a rinichiului (eritropoetina, vitamina D, renina, prostaglandine 
renale), nu sunt atinse şi menținute constantele homeostazice normale ale 
organismului și apare un status inflamator permamnent, creşterea stresului 
oxidativ. Între aceste complicaţii pot apărea: 


1. Bolile cardiovasculare severe sunt prima cauză de mortalitate şi 
morbiditate la pacienţii tratați cronic prin hemodializă. Cauzele sunt multiple: 
-apar factori de risc cardiovascular noi pe lângă cei tradiționali: 
hiperhidratarea, malnutriția, anemia, metabolismul mineral şi osos alterat, 
stresul oxidativ, inflamația, hiperhomocisteinemia etc - 
datorită malnutriţiei se inversează epidemiologia cunoscută a unor factori de 
risc cardiovascular tradiționali: colesterolemia ușor crescută (până la 
250mg/dl), obezitatea etc, corelate cu o supravieţuire mai bună. Consecințele 
sunt severe: HTA severă şi rezistentă la tratament, calcificări vasculare extinse 
şi precoce, ateroscleroza accelerată, calcificări valvulare, disfuncţii cardiace . 


2. Imfecţii favorizate de statusul imun deficitar, malnutriție, manevre 
sângerânde. Principalii germeni implicaţi sunt: virusurile hepatice B, C, infecții 
oportuniste, infecții cu coci. Manifestările clinice pot fi atipice, uneori 
simptomatologia (febră, junghi toracic, etc) lipseşte sau este mult estompată. 


3. Intoxicația cu aluminiu, are frecvenţa în scădere datorită reducerii 
utilizării chelatorilor fosfatici pe baza de aluminiu. Aceasta poate determina 
apariția unei anemii microcitare, tulburări cognitive până la demență, 
osteomalacie. 

4 „Altele ca: manifestări osoase, anemia, apariția neoplasmelor 
amiloidoza de dializă: beta2 microglobulinică (sindrom de tunel carpian) 

Hemofiltrarea și hemodiafiltrarea 


Hemofiltrarea: elimină moleculele hidrosolubile cu greutate 
moleculară între 2000-35.000 daltoni ( molecule mai mari decât cele eliminate 
prin hemodializă). Nu este utilizată soluție de dializă şi nu există transfer 
difuziv, doar transfer convectiv care favorizează mari pierderi lichidiene. 
Necesită lichid de substituție steril infuzat în circuitul extracorporeal. 
Hemodiafiltrarea combină hemodializa (transferul difuziv) cu hemofiltrarea ce 
necesită lichid de substituție. 

Metodele descrise sunt mai complexe şi mai costisitoare comparativ cu 
hemodializa dar au anumite avantaje: 

- elimină mai multe tipuri de molecule (ex. beta2 microglobulina) 
- determină o toleranţă hemodinamică mai bună 
- utilizează membrane de dializă înalt biocompatibile 


Dializa peritoneală 


Principiu tehnic: Schimburile sunt realizate între o soluţie de dializă cu 
osmolaritate mare introdusă pritr-un cateter în cavitatea peritoneală și sângele 
din capilarele peritoneale, folosind ca membrană de schimb membrana 
peritoneală. Realizarea schimburilor are la bază de asemenea transferul difuziv 
si convectiv ( domină convecția). Ultrafiltrarea este realizată grație utilizării 
unor soluții de glucoză hipertonă sau polimeri de glucoză. 

Cantitatea de soluţie introdusă, depinde de greutatea pacientului şi 
eficienţa dializei peritoneale, (2 litri). Pentru realizarea unor schimburi 
eficiente, soluția de dializă rămâne în contact cu membrana peritoneală minim 4 
ore în medie 6-8 ore. Astfel dializă peritoneală va asigura: 
- ultrafiltrarea excesului lichidian 
- epurarea de substanţe toxice 
- echilibrarea hidro-electrolitică și acido-bazică 

Există mai multe tehnici de dializă peritoneală şi anume: 
- dializă peritoneală continuă ambulatorie: în general 4 schimburi/24h 
- dializă peritoneală automată cu ajutorul unui aparat care în cursul nopţii poate 
realiza mai multe schimburi. Aceste 
tehnici sunt alese în funcție de: eficienţa dializei peritoneale şi de activitățile 
pacientului. 

Dializa peritoneală este mai puţin costisitoare decât hemodializa şi se 
realizează la domiciliul pacientului, de către pacientul însuși sau o altă persoană 
instruită în acest scop. Necesită o asepsie şi antisepsie stricte. Asigură o 
epurare şi echilibrare continuă, determinând o homeostazie sangvină mai 
constantă, însă fără să se atingă valorile normale ale constantelor biologice. 

Dializa peritoneală este indicată în special la: 

-pacienți cu probleme de abord vascular: copii, vârstnici, pacienţi cu DZ, 
-pacienți cu instabilitate cardiovasculară 
-pacienți cu control dificil al hiperpotasemiei, acidoză greu de tolerat 

Dializa peritoneală (DP) are anumite avantaje prin comparaţie cu 
hemodializa: permite cruţarea capitalului venos şi este mai bine tolerată 
hemodinamic dar are o durata limitată ca eficiență ( aproximativ 5 ani). 

DP nu se poate realiza sau se realizează cu dificultate dacă: 

a. suprafaţa peritoneală este redusă: intervenţii chirurgicale abdominale cu 
aderenţe, stomă digestivă 

b. există anumite boli inflamatorii peritoneale care permit transvazarea cu 
uşurinţă a germenilor intestinali spre cavitatea peritoneala (boli intestinale 
inflamatorii cronice, antecedente de sigmoidita diverticulara) 

c. anumite boli care ar putea fi agravate sau ar determina complicaţii la 
creșterea presiunii intrabdominale: insuficienţă respiratorie cronică, 

obezitate, denutriție 

d. condiţii de locuit insalubre, imposibilitate de a ajunge ajutor paramedical la 
domiciliu 


Complicațiile pacientului dializat peritoneal 


1. Infecţiile peritoneale (peritonite secundare) sunt cele mai frecvente 
complicaţii apărute la pacienții trataţi prin DP. Clinic se manifestă prin apariția 
lichidului de drenaj peritoneal tulbure, dureri abdominale, febra, tulburări de 
drenaj (cantitate prea mică de lichid, durata drenajului mai mare). Prelevarea şi 
analiza lichidului peritoneal va arăta peste 100 leucocite/mmc, între care > 50% 
sunt PMN neutrofile, cultura pozitivă, dar nu obligatoriu (coci gram pozitivi, 
bacili gram negativi). Contaminarea lichidului peritoneal se poate realiza pe mai 
multe căi :intracateter, pericater, hematogen, transmural. 

Tratamentul antibiotic se administrează de obicei local intraperitoneal: 
vancomicina, aminoglicozide, cefalosporine, dar în cazuri mai severe şi pe cale 
generală. 


2. Pierderea de aminoacizi și albumină in lichidul peritoneal, 
complicaţie care poate favoriza apariția malnutriției proteice. 

3. Absorbția glucozei- determină hipertrigliceridemie și obezitate. 


Regimul alimentar al pacientului dializat peritoneal este mai liber decât 
al celui hemodializat: 
-restricția hidrică mai puțin severă 
-aport proteic şi caloric adecvat asemănător cu recomandările pacientului 
hemodializat, cu suplimentarea pierderilor peritoneale 
- aportul de alimente care conţin potasiu (fructe şi legume) este permis 


Transplantul renal 


Este cea mai bună metodă de SFR. Implică prelevarea unui rinichi 
(grefonul) cu pedicul vascular şi ureter de la un donator şi implantarea lui la 
primitor (pacientul cu BCR std V şi RFG=<20ml/min/1,73m2), de obicei în fosa 
iliacă dreaptă. Se realizează anastomoza între vasele grefonului (artera si vena) 
şi vasele iliace ale primitorului, respectiv anastomoza ureterului grefonului cu 
sistemul excretor al primitorului. Pentru reușita transplantului renal este 
necesar un bilanţ amplu atât la primitor cât şi la donator (bilanţ pretransplant). 


Astfel bilanțul pretransplant include: 
-examen clinic complet ( inclusiv anamneza de la familie, alergii etc) 
-determinări imunologice 
-determinări infecțioase 
-evaluarea aparatului excretor 
-evaluarea vasculară 
-evaluarea metabolică şi stabilirea comorbidităților 

Imunologia transplantului are în vedere explorări care pot reduce 
riscul de rejet și anume: 
-evaluarea în sistemul grupelor de sange: ABO- 
-tipizarea tisulară: evaluarea HLA 
-evaluarea gradului de imunizare: se determină prezenţa și titrul anticorpilor la 
un panel prestabilit de antigene 
-cross-mateh-ul direct (serul primitorului este pus în contact direct cu limfocite 
ale donatorului: o reacție pozitivă este interpretată ca şi cross-match pozitiv şi 
contraindică transplantul). Evaluarea 
infecțioasă se realizează atât la donator cât şi la primitor. Este necesară pentru a 

evita exacerbarea unor infecţii postransplant sub medicaţie imunosupresivă. Se 
efectuează: evaluare bacteriologică: ORL, stomatologică, pulmonară, a 
colecistului, urinară, genitală, cardiacă+/-, hemoculturi (la nevoie), evaluare 
virusologică: citomegalovirus (CMV), herpes, HIV, virusurile hepatice B si C, 
virusul Epstein Bar (IgG si IgM), culturi pentru fungii. 

Evaluarea metabolică standard implică bilanţul obişnuit preoperator: 
uree, creatinină, acid uric, electroliți, teste hepatice, glicemie, colesterol, 
trigliceride, probe de coagulare, hemoleucograma. 

Evaluarea apratului excretor, este necesară pentru a corecta 
eventualele modificări ale primitorului care ar putea compromite evoluția 
transplantului: ecografie renală, +/- computer tomografie, respectiv explorări 
urinare ( inclusiv proteinurie/24 ore în cazul donatorului viu inrudit). 

Evaluarea vasculara se realizează la donator şi/sau primitor şi 
implică: arteriografie renală selectivă, iar la primitor se evaluează şi starea 
vaselor iliace prin ecografie doppler și arteriografie. 


Donatorul -există 2 categorii de donatori: viu înrudit şi donator în 
moarte cerebrală. 
1.Transplantul de la donator viu înrudit asigură 5-25% din transplante . 
Avantajul acestui tip de transplant este că se poate planifica, iar evoluția grefei 
este mai bună. Pacienţii nefrectomizaţi unilateral şi donatorii nu au un 
risc mai mare decât populaţia generală de a dezvolta HTA sau o nefropatie. 
2. Transplantul de la donator în moarte cerebrală (donare de la cadavru) 
asigura majoritatea transplantelor renale. Diagnosticul morții cerebrale este 
stabilit de o echipă specializată medicală şi are în vedere pierderea ireversibilă a 
capacităţii de a-şi recâștiga conștienţa, de a respira spontan şi de a susţine o 
funcție cardiacă normală. 


Reusita transplantului renal este asigurată de: 
-compatibilitate obligatorie în sistemul ABO 
-cât mai bună compatibilitate în sistemul HLA 
-grad de imunizare cât mai mic 
-cross-match direct negativ, - 
absenţa infecțiilor acute şi tratamentul celor cronice 
-timp între prelevarea și implantarea grefonului cât mai scurt 
-evaluare urologică, vasculară, metabolică cât mai bună 
-vârsta cât mai tânără ( a donatorului și a primitorului) 


Terapia imunosupresivă are ca obiective împiedicarea rejetului şi efecte 
secundare cât mai reduse. 

Principalele clase de medicamente imunosupresive utilizate în 
transplantul renal sunt: 

-anticorpi monoclonali: împotriva unor determinanti specifici de pe membrana 
limfocitară 

-ser antilimfocitar: pentru Ag de suprafața limfocitară 

-anticalcineurine: inhibă selectiv producția de IL2 interferând cu faza de 
activare limfocitară: Ciclosporina A (descoperirea acesteia a condus la reușita 
transplantului), Tacrolimus 

- antiproliferative: Azatioprina (Imuran), Micofenolat mofetil (CellCept) 

- corticosteroizi: Metilprednisolon, Prednison 


Complicații posttransplant 


1. Imunologice: Rejet 
a. Supraacut care apare în minute ore de la transplant datorită Ac donator 
specific preformați 
b. Accelerat se produce în primele zile posttransplant și are mecanism de 
producere mixt: umoral și celular 


c. Acut : 3 zile-6 luni d. 


Cronic - deteriorarea lentă a funcţiei renale 


2.Infecţii: Cea mai frecventă este infecția CMV , dar pot apărea relativ 
uşor şi infecții cu germeni oportuniști (pulmonar: TBC, pneumocistis carini 
cerebral: abcese intracerebrale, toxoplasmoză, nocardioză, criptococoză, 
coccidiomicoză). Se mai pot identifica infecțiile virale ale grefonului cu BK 
virus, infecţii hepatice: cu virusuri hepatice, citomegalovirus , infecții fungice 
(candidoze etc) 
Infecţiile virale pot fi asociate cu boli limfo-proliferative: 
1.Sarcom Kaposhi: herpes virus 8 
2.Limfom: Virus Epstein Bar 
3.Carcinom cu celule scuamoase: papilomavirus 


3. Altele: chirurgicale, metabolice, determinate de toxicitatea agenților 
imunosupresivi 


După 12 luni de la momentul transplantului, debutează perioada tardivă 
posttransplant. Cauzele uzuale de declin a ratei filtrării glomerulare în perioada 
tardivă posttransplant sunt: 1.Boli 
specifice transplantului: Nefropatia 
cronică de transplant poate fi determinată de: 

-Episoade de rejet acut 

-Glomerulopatia de transplant 

-Toxicitatea cronică a inhibitorilor calcineurinici 

-Stenoza arterei grefonului 

-Obstructie ureterală 
2. Cauze nespecifice transplantului 
Boli renale de novo şi recurente respectiv infecții 


În România sfârşitului de an 2007 erau trataţi prin dializă sau transplant 7918 
pacienți, reprezentând 367,7 persoane/milion de locuitori. Cifra este semnificativ mai mică 
decât media europeană (873/milion de locuitori), pentru că la acel moment nu toți pacienţii cu 
uremie beneficiau de tratament de substituție renală. 

Numărul pacienţilor cu nefropatii cronice tinde să se amplifice, o dată cu 


îmbătrânirea generală a populaţiei şi cu creşterea frecvenţei nefopatiei asociată diabetului 
zaharat. 

Tulburările echilibrului 
hidroelectrolitic 


Reglarea echilibrului hidric și al natremiei 


Osmolaritatea plasmatică este menţinută în limite strânse prin mecanisme complexe 
care privesc aportul şi excreţia de apă; reglarea ei este strâns legată de reglarea natremiei. 

Osmolaritatea este determinată de concentraţia solviţilor dintr-un mediu şi se măsoară 
în osm/l. Osmolaritatea normală a plasmei se încadrează între 285-295 mosm/l. În spaţiul 
intravascular, principalele micromolecule care contribuie la osmolaritate sunt ionii 
extracelulari — sodiul (Na '), clorul (CI)-, glucoza și ureea. De aceea, dacă nu există substanţe 
exogene osmotic active, osmolaritatea plasmatică se poate calcula după formula: 


Osm = 2 x Na? + glucoza (mg/dl)/18 + uree (mg/dl)/5.6 


În organism, osmolaritatea este importantă în măsura în care generează mișcare de 
apă dintr-o parte în cealaltă a membranelor celulare. Ureea difuzează liber prin membrane şi 
de aceea nu contribuie la gradientele osmolare. Glucoza la un pacient nediabetic, cu secreție 
de insulină intactă va trece rapid prin membrana celulară. Tonicitatea defineşte măsura 
osmoliților care nu penetrează prin membranele celulare. 

Na” este cel mai important determinant al osmolarităţii extracelulare. De aceea, în majoritatea 
cazurilor hiponatremia se însoţeşte de hipoosmolaritate. Excepţie fac compensarea efectului 
hiponatremiei asupra osmolarităţii prin creşterea altor substanțe osmotic active. Exemplul 
clasic este diabetul zaharat dezechilibrat, unde osmolaritatea plasmatică este crescută datorită 
hiperglicemiei, ieşirea apei din celule datorită hiperosmolarităţii date de hiperglicemie 
determină hiponatremie fără hipoosmolaritate plasmatică. În cele ce urmează ne vom ocupa de 
hiponatremia cu hipoosmolaritate. Reglarea natremiei depinde în principal de aportul 
și excreţia de apă la care participă următoarele mecanisme: 
— Eliberarea de hormon antidiuretic (ADH) sintetizat în nucleii supraoptici şi 
paraventriculari din hipotalamus şi depozitat în hipofiză: 
O Trigger: 
= Creşterea osmolarității extracelulare sau 
= Stimuli simpatici. 

o Acțiune: ADH stimulează inserția membranară şi sinteza transportorului de apă 
aquaporina 2 din tubul colector, permițând astfel reabsorbţia apei. O condiție 
necesară pentru reabsorbția apei în tubul colector este şi existența unei urini 
adecvat diluate în tubul colector și a unui gradient de concentraţie între lumenul 
tubular şi interstițiu la acest nivel. 

— Stimularea centrului setei, situat în hipotalamus: 
O Trigger: 
= Creşterea osmolarității extracelulare; 
= Stimuli simpatici; 
= Angiotensina lI. 
O Acțiune: determină ingestie de apă. 
— Stimularea simpatică: 
o Trigger: stimularea baroreceptrilor sinocarotidieni şi aortici. 

O Acțiune: stimulează eliberarea ADH, centrul setei, axul renină angiotensină 
aldosteron. 
Mecanismele secundare sunt: 
— Adaptarea secreției de hormon natriuretic atrial: 
O Trigger: acțiunea expansiunii volemice asupra voloreceptorilor atriali. 
O Acțiune: duce la creșterea excreţiei urinare de Na'. 
— Adaptarea secreției de angiotensină II şi consecutiv de aldosteron: 
O Trigger: renina eliberată ca răspuns la hipopresiune în arteriola aferentă, la 
scăderea conţinutului NaCl în macula densa, sau la stimuli simpatici. 
O Acțiune: creșterea aldosterolnului duce la stimularea reabsorbției Na" în tubul 
contort distal și colector. Angiotensina II este un puternic stimul pentru centrul 
setei. 


Hiponatremia 
Hiponatremia reprezintă scăderea Na plasmatic sub 135 mEq/l. 


Clasificare etiopatogenetică 
Există mai multe clasificări ale hiponatremiei şi anume în funcție de 
nivelul ADH, volumul sangvin circulant efectiv, etc. Vom prezenta o clasificare 
care se bazează pe starea de hidratare extracelulară, care poate fi apreciată 
clinic: 

1. Hiponatremia cu deshidratare extracelulară (depleţie volemică) are loc 
prin pierderi de lichide hipertone (care conţin mai mult Na” decât apă) 
sau /şi prin eliberarea susținută de ADH prin stimuli non-osmotici 
(hipovolemie), în ciuda hipoosmolarităţii. Cauze: 

Pierderi gastrointestinale (diaree); 
Pierderi în spaţiul III; 

Pierderi cutanate — arsuri; 
Pierderi renale: 

i. Diuretice (mai ales tiazidice);: 

Hipovolemia stimulează secreția de ADH şi prin exacerbarea 
reabsorbţiei proximale limitează cantitatea de apă care ajunge în 
tubul colector și ar putea fi excretată; impiedicarea reabsorbției 


NaCl în tubul contort distal duce la interferență cu generarea unei 
urini maximal diluate limitind astfel excreția de apă liberă; 

ii.  Nefropatii cu pierdere de sare; 

iii.  Vărsături cu pierdere de lichid gastric: 
Pierderea de Na' are loc la nivel renal: în fazele inițiale Na * se 
pierde împreună cu bicarbonatul în încercarea de a corecta alcaloza 
metabolică; 


e. Insuficiența medulosuprarenaliană acută; 
2. Hiponatremia cu euhidratare extracelulară (normovolemică): 
a. Secreţie inadecvată de ADH (SiIADH) — vezi mai jos; 


ao se 

b. Polidipsia primară (afecţiune psihiatrică cu ingestie necontrolată 
de apă); 
c. Hipotiroidism; 
d. Hipocorticism; 
3. Hiponatremia cu hiperhidratare extracelulară (hipervolemie): 
a. latrogenă; 
b. Ciroza (datorită vasodilataţiei arteriale); 
c. Insuficiența cardiacă (datorită reducerii debitului de pompă); 
d 


Sindromul nefrotic sever (datorită hipoalbuminemiei): 

În aceste patologii (b-d), apare scăderea volumului sangvin circulant efectiv 
și hipoperfuzie tisulară inclusiv renală; stimularea simpatică şi 
hiperreninemia cu creşterea angiotensinei II consecutive sunt responsabile de 
stimularea ADH şi centrului setei. Deasemenea excreţia de apă este limitată 
prin reabsorbția excesivă de NaCl şi apă în tubul proximal secundar 
reducerii filtrării glomerulare astfel încât o cantitate redusă de urină ajunge 
la segmentul de diluţie; 


e. Ingestia insuficientă de nutrimente, dar cu lichide abundente 


(cure de slăbire, ingestie de bere): 

Există o capacitate maximală de diluţie a urinii; aceasta nu este suficientă 
uneori pentru a permite eliminarea urinară a întregii cantități de apă 
ingerate dacă sarcinile osmotice ingerate concomitent sunt foarte reduse. 


SiADH este un sindrom caracterizat prin secreția nefiziologică şi 
susținută a ADH. Cauzele cele mai frecvente sunt patologii ale sistemului 
nervos central (SNC) -traume, accidente vasculare, abcese, vasculite, etc; 
secreția  ectopică în  sindroame paraneoplazice; efectul unor 
medicamente:clorpropamidă, carbamazepină, ciclofosfamidă, 
fluoxetină, sertralină care eliberează ADH (sau potențează efectul acestuia); 
boli pulmonare, boli genetice, postoperator. 

Pentru diagnostic sunt necesare 

—  Obiectivarea unei hiponatremii cu hipoosmolaritate; 

— Eliminarea altor cauze de hiponatremie euvolemică; 

— Prezența euvolemiei şi excreţiei urinară de Na” peste 40 mEq/l în condiţiile 
unui aport normal de Na” (certifică lipsa hipovolemiei prin absența 
reabsorbției excesive proximale de NaCl și apă care apare în deshidratare); 

— Punerea în evidenţă a urinii inadecvat concentrate (peste 100 mosm/l dar 
deobicei peste 300 mosm/l). 

Opţional se poate doza ADH sau se poate realiza proba de încărcare cu apă: 
se administrează o cantitate standardizată de apă în timp scurt şi se 
obiectivează procentul de eliminare urinară a volumului de apă administrat. 


Manifestări clinice ale hiponatremiei 

Sunt manifestări ale edemului cerebral determinat de intrarea apei în 
celule conform gradientului osmolar; apar în hiponatremia acută. Progresiv, în 
funcție de severitatea hiponatremiei şi rapiditatea instalării ei apar: greață, 
cefalee, letargie, obnubilare, convulsii, comă, stop respirator. 

În hiponatremia cronică, manifestările sunt diminuate: greţuri, astenie, amețeli, 
scăderea puterii de concentrare, crampe musculare; cel mai frecvent însă 
pacienţii sunt asimptomatici. 

Explicaţia este următoarea: în plus faţă de eliminarea crescută de ioni şi apă în din 
spațiul extracelular intracerebral spre lichidul cefalorahidian — adaptare care are loc rapid, 
inclusiv în hiponatremia acută-, în hiponatremia cronică apare o scădere progresivă a sintezei 
unor compuși organici osmotic activi intracelulari. Ca urmare, osmolaritatea intracelulară este 
restabilită (scazută în paralel cu osmolaritatea extracelulară). Această tendinţă de egalizare a 
osmolarităţii intracelulare faţă de cea extracelulară are ca rezultat diminuarea influxului de 


apă în celule şi reducerea edemului intracelular şi consecutiv a simptomatologiei. 


Tratament 
Tratamentul este etiologic de câte ori este posibil. 
Abordarea este diferită în hiponatremia acută (instalată de mai puţin de 

48 de ore) față de cea cronică. 

— În hiponatremia acută simtomatologia este mai zgomotoasă, fiind dată de 
edemul cerebral care trebuie combătut. În această situaţie corecţia trebuie sa 
fie mai rapidă. 

— În hiponatremia cronică, în urma adaptării descrise mai sus nu există edem 
cerebral semnificativ. O corecție rapidă a valorilor natremiei va duce la 
ieşirea bruscă a apei din celule. Consecința deshidratării intracelulare bruşte 
la nivel SNC este mielinoliza şi deficite motorii ireversibile. De aceea, 
hiponatremia cronică se corectează lent (max 10-12 mEq/24 ore). 

1) La pacientul cu hipovolemie se urmărește repleția volemică. Pot fi necesare 
soluţii saline hipertone însă şi administrarea de ser fiziologic corectează 
hiponatremia atât prin excesul de Na” pe care îl contine faţă de plasmă (154 
mEq/l față de 145 mEq/l), cât şi prin corectarea hipovolemiei și abolirea 
stimulilor simpatici care erau responsabili de hipersecreția de ADH; 

2) La pacientul cu SIADH fără o cauză corectabilă se pot incerca următoarele 
măsuri teraputice: 

— Dacă este necesară o corecție rapidă a unei hiponatremii severe 
simptomatice se utilizează de obicei soluţii saline hipertone; adiția unui 
diuretic de ansă poate accelera efectul; 

—  Restricția ingestiei de apă: cantitatea de apă liberă reţinută scade 
proporțional cu apa ingerată pentru acceaşi sarcină osmotică ingerată (în 
funcție de capacitatea maximală a pacientului de a dilua urina); 

—  Adiţia de sarcini osmotice ingerate (sare sub formă concentrată, proteine): 
excesul va fi eliminat prin urină, antrenând o anumită cantitate de apă 
liberă; 

— Utilizarea unor substanţe care interferează cu efectul ADH pe tubul 
colector: demeclociclina şi vaptanii. Aceștia sunt antagoniști ai receptorilor 
V2 ai ADH, aprobaţi pentru tratarea hiponatremiei din insuficiența cardiacă, 
ciroză şi SIADH; 

3) La pacientul hipervolemic se instituie restricție de apă, cu sau fără adiția 
unui diuretic. 

Deficitul total de Na, excesul de apă, cantitatea inițială de mEq de Nat 
necesară pentru o anumită corecție a hiponatremiei pot fi calculate după diverse 
formule; efectul trebuie însă verificat prin măsurări repetate ale natremiei 
pentru ca efectele induse de modificări ale volemiei asupra secreției de ADH, 
de administrarea concomitentă de potasiu, de shiftul de apă intre interiorul şi 
exteriorul celulei nu pot fi întodeauna prevăzute. 


Hipernatremia 
Hipernatermia înseamna creşterea Na” peste 145 mEq/l; ea se însoțește 
întotdeauna de creșterea osmolarității plasmatice. 


Clasificare etiopatogenetică 

Hipernatremia poate apărea ca urmare a pierderii excesive de lichide cu 
conţinut de Na' inferior plasmei sau ca urmare a încărcării cu Na*. În funcţie de 
starea de hidratare deosebim: 

1) Hipernatremie cu deshidratare extracelulară — apare prin pierderi de lichide 
hipotone sau apă liberă dar fără ingestie adecvată de a apă (pacienţi 
imobilizaţi, sugari, persoane vîrstnice cu senzaţia de sete diminuată): 

a) Pierderi cutanate prin perspiraţie insensibilă sau transpirație; 

b) Pierderi digestive: vărsături sau diaree non-secretorie (lichidul pierdut 
deşi izoosmolar are un conţinut de Na” inferior plasmei); 

c) Pierderi renale — diureza osmotică (manitol, glicozurie); 

d) Hipodipsia primară. 

2) Hipernatremie cu euhidratare extracelulară: diabetul insipid — vezi mai Jos; 

3) Hipernatremie cu hiperhidratare extracelulară este de obicei iatrogenă: 
administrarea de soluţii cu conţinut crescut de sodiu. 

Diabetul insipid se datorează sintezei insuficiente de ADH (diabet 
insipid central — traumatisme cranio-cerebrale, cauze vasculare, infecţii, boli 
granulomatoase sau autoimune, tumori, cauze genetice) sau diminuării acţiunii 
acestuia pe tubii renali (diabet insipid nefrogen). Acesta din urmă se poate 
datora unor medicamente care diminuează efectul ADH pe tubii colectori 
(demeclociclina, litiu, amfotericina B,  metoxifluran), unor modificări 
metabolice  (hipercalcemie,  hipopotasemie) sau unor cauze genetice. 
Diagnosticul de confirmare se bazează pe testul de sete: se impune o restricție 
hidrică standardizată; diagnosticul se confirmă dacă în urma acesteia nu creşte 

osmolaritatea urinară peste 300 mosm/l. În diabetul insipid central modificările 
remit după administrarea de ADH exogen. 


Manifestări clinice 

În hipernatremiile acute: letargie, slăbiciune, iritabilitate, mioclonii, 
convulsii, comă. 

În hipernatremiile cronice exista un mecansim invers ca cel descris la 
hiponatremie - acumularea de ioni şi osmoliți organici restabilind osmolaritatea 
intracelulară. De aceea, manifestările clinice în hiponatremia cronică sunt 
absente sau mult diminuate. 

Pacientul cu diabet insipid se prezintă cu poliurie şi polidipsie, cu urina 
anormal diluată (sub 300 mosm/l, inferioară osmolarității plasmatice a 
pacientului). 


Tratament 

Principii: 
— Corectarea lentă a unei hipernatremii cronice; 
—  Repleţie volemică la pacientul deshidratat, utilizând soluţii cu conţinut 
scăzut de Na'; 
—  Restricţie de Na' +/- diuretic la pacientul hiperhidratat; 
— Diabetul insipid central se corectează cu ADH exogen. Tratamentul 
diabetului insipid nefrogen este mai dificil şi poate cuprinde: desmopressina 
(analog de ADH), medicamente ca și carbamazepina şi clorpropamida care 
potenţează efectul ADH sau antiinflamatoare nonsteroidiene (inhibă 
prostaglandinele renale care sunt antagoniști de ADH). Ingestia unui regim 
hiposodat, hipoproteic va limita eliminarea urinară de sarcini osmotice şi 
deci şi cantitatea de apă care le însoțește. Adiţia unui diuretic tiazidic induce 
o ușoară hipovolemie care va stimula reabsorbția proximală de apă iar 
cantitatea de apă care ajunge la tubul colector va fi mai mică; în plus 
împiedicarea reabsorbției distale de NaCl interferă cu diluția maximală a 
urinii şi diminuează eliminarea de apă liberă. 


Regalarea echilibrului potasiului (K*) 


Potasiul K“ este principalul cation intracelular, doar 1-2% din totalul K din organism 
se găsește în lichidul extracelular. 

Mecanisme de reglare a kaliemei: 
1) Reglarea echilibrului între K` intracelular şi cel extracelular (figura 13.1) 

Figura 13.1: Reglarea echilibrului între K intracelular şi cel extracelular 


2) 


— Proporția între K' intracelular și cel extracelular este principalul determinant al 
electronegativității intracelulare şi al potențialului de repaus. 

— Introducerea K* în celule (schimb cu Na') se află în principal sub influența ATP- azei 
Na'/K" dependente. Activitatea acesteia este stimulată de insulină și de stimularea 
simpatică beta-adrenergică. 

— Ieşirea K' din celule este exacerbată în condiţii de acidoză (creşterea concentraţiei 
de H’ intracelular determină ieşirea K' din celule, în parte pentru menţinerea 
electroneutralității). 

—  Hipertonicitatea extracelulară determină mişcare de apă din interiorul celulei spre 
exterior şi crează astfel un gradient de concentraţie favorabil ieșirii K* din celule. 
Eliminarea de K` din organism se face în principal prin urină. K` se reabsoarbe în 
majoritate în tubul contort proximal; în ansa Henle K' suferă deasemeni un proces în 
principal reabsorbtiv urmată de secreția pasivă înapoi în lumen. Excreţia de K` este 
determinată de cantitatea secretată în celulele principale ale tubului distal şi colector (la 
schimb cu Nat) — figura 13.2. Principalii factori care stimulează secreția de K* în celulele 
principale sunt: hiperkaliemia, hiperaldosteronismul (aldosteronul stimulează sinteza și 
inserția membranară a canalelor de Na' şi K`) şi oferta crescută de Na' în lumenul 
tubului distal și colector. Celule intercalate din tubul distal reabsorb K` prin ATP-aza 
H'/K' apicală. Hipopotasemia, aldosteronul şi acidoza sunt stimulatori ai acestui 

mecanism, permițând astfel reglarea fină a excerţiei renale a K`. 

O minoritate din K' se elimină la nivelul colonului (schimb cu Nat); proporţia poate crește 

când calea de excreţie urinară este ineficientă. 


3Na* 

Figura 13.2: Eliminarea renală de KÝ 


Hiperkaliemia 


Hiperkaliemia se definește ca şi creşterea kaliemiei peste 5.3 mEq/l. 


Clasificarea etiopatogenetică 


Shift intra-extracelular: 


a) 
b) 


c) 
d) 


e) 


Acidoza; 

Stimulare insuficientă a ATP-azei Na'/K! — betablocante, deficit de 
insulină, digitală; 

Hiperosmolaritate (hiperglicemie, de obicei în combinație cu 
deficitul insulinic, manitol); 

Liză celulară — tumorală, hemoliză, rabdomioliză cu eliberarea K* 
intracelular; 

Efort fizic: 


Un numar mai mare de canale de K` deschise, stimularea alfa adrenergică contribuie 
la ieșirea K“ din celule în efortul fizic. 


P 


Paralizia hiperkaliemică familială: 


Este o boală genetică caracterizată prin închiderea întarziată a canaleler de Na' 
musculare, influxul de Na* este însoțit de eflux de K*. 
Excreție scazută: 


a) 


b) 
c) 


Hipoaldosteronism/ antagonizarea efectelor acestuia: 

i) Boala Addison; 

ii) Inhibitori ai enzimei de conversie (IEC)/ antagonişti ai 
receptorului angiotensinei II (ARA); 

iii) Spironolactonă — antagonist competitiv al aldosteronului; 

Acidoza tubulară renală (ATR) 4: răspuns scăzut la aldosteron; 

Unele forme de ATR distală tip 1 (formele care au la bază alterarea 

reabsorbţiei distale de Na”); 

3) 


d) Antiinflamatoarele non-steroidiene reduc sinteza de prostaglandine 
medulare care la rândul lor stimulează direct sinteza de renină; 

e) Diuretice economisitoare de K': triamteren, amilorid care 
blochează canalele de Na' din tubul distal și interferează astfel cu 
reabsorbția acestuia şi cu gradientul electrochimic necesar pentru 
secreția de K*; 

f) Scăderea ofertei distale de Na în hipovolemie cu reabsorbție 
proximală crescută de NaCl; 

g) Afecțiuni renale cu insuficiență renală severă (reducerea numărului 
de nefroni funcționali, oligurie cu ofertă distală de Na” scazută); 

h) Defecte renale intinseci (genetice); 

Aport crescut: Dacă mecanismele de reglare mai sus sunt intacte, 

ingestia crescută de K* este neutralizată într-un prim timp şi apoi 

eliminată eficient, nefiind în sine o cauză de hiperkaliemie. Dealfel s-au 
pus în evidenţă receptori intestinali şi portali care sesizează cantitatea de 

K” ingerată şi ar permite adaptarea preemptivă (feed-forward) a 

excreției renale. Excepție fac ingestiile acute în cantitate mare, în 

special la sugari sau administrarea parenterală. 

Distincția între cauzele renale şi non-renale are hiperkaliemiei este 


făcută prin dozare K -uriei — sub 20-30 mmol/l în hiperkaliemia renală, peste 40 
mmol/l în cauzele extrarenale. 


Manifestari clinice 
Sunt dependente de interferența hiperkaliemiei cu potențialul de 


membrană: 

Slăbiciune musculară, paralizii; 

Modificări cardiovasculare: tulburări de conducere, aritmii. Ele apar pe 
eletrocardiogramă de obicei în următoarea ordine, odată cu creşterea 
nivelelor de K*: 


o T ascuţite, ample; 

Creşte intervalul PR (bloc atrioventricular grad I); 

Bloc atrioventricular grad II sau III; 

Lărgirea complexului QRS; 

Aspect sinusoid prin înglobarea undelor T în complexele QRS 
lărgite; 

Asistolie, fibrilație ventriculară. 


OO OO 


O 


Tratament 
În tratarea hiperkaliemiei se pun urmatoarele probleme: 
1) Caracterul de urgenţă 
Se tratează agresiv pacienţii cu hiperkaliemie însoțită de modificări 


electrocardiografice sau cu simptome semnificative (spre exemplu paralizii). 

Beneficiază de tratament agresiv şi sindroamele de liză celulară în care 
hiperkaliemia se poate agrava rapid, în intervale scurte de timp. 
2) Mijloace de tratament: 


a) 


b) 


d) 


e) 


Îndepărtarea cauzelor. Această măsură terapeutică trebuie 
aplicată întotdeauna, însa este de multe ori insuficientă, deoarece 
efectele ei se observă doar în timp. Astfel, oprirea tratamentului 
cu spironolactonă duce la reducerea kalemiei în câteva zile-1 
săptămână; 

Antagonizarea efectelor K* pe sistemul de conducere cardiac 

prin administrare de Ca iv— antagonizează direct efectul K” pe 

membrana celulară; acționează aproape instantaneu, dar efectul 
încetează foarte rapid (30 min) după oprirea administrării; 

Măsuri terapeutice cu acțiune rapidă dar tranzitorii acționează în 

general prin influențarea shiftului K* între interiorul și exteriorul 

celulei. Acționează în cca 30 minute, având durată de câteva ore. 

i) Alcalinizare; 

ii) Insulină. În afara pacienților cu diabet dezechilibrat, aceasta 
se administrează în soluții perfuzabile de glucoză, pentru a 
evita hipoglicemiile. Se administrează în general 2-4g 
glucoză la 1 unitate insulină cu acțiune rapidă; 

iii) Agonişti betaadrenergici (salbutamol iv) — utilizat mai rar; 

Eliminarea K* din organism: 

i) Renală: 

(1) diuretice de ansă - efect maxim câteva ore; 

(2) Tiazidice; 

(3) Alcalinizarea produce pe lângă intrarea K” în celule și o 
creştere a eliminării renale a excesului de bicarbonat, 
odată cu acesta fiind eliminat şi K* (mecanismul 
anionilor neresorbabili) 

ii) Digestivă — răşini schimbătoare de ioni (adminiastrate per os 
sau sub formă de clismă: stimulează schimbul K'/Na' la 
nivelul colonului. Acţiunea începe la 2-3 ore, efectul 
secundar fiind încărcarea cu Na (hipertensiune, 
hipervolemie); 


iii) Hemodializa — este o măsură foarte eficientă, necesită 
montarea unui abord vascular de dializă; 
Măsuri profilactice — se aplică în special la pacienţii cu 


insuficienţă renală cronică: 

i) Dieta restrictivă în K; 

ii) Evitarea medicamentelor hiperkaliemiante şi în special 
asocierea lor; 

iii) Utilizarea diureticelor tiazidice; 

iv) Evitarea perioadelor de post (scade secreția de insulină); 


187 


v) Monitorizare strictă a kaliemiei. 


Hipokaliemia 
Hipokaliemia se definește ca scăderea kaliemiei sub 3,5 mEq/l. 


Clasificarea etiopatogenetică a hipokaliemiei 
1) Modificarea echilibrului între K intra si extracelular: 
a) Exces de insulină; 
b) Betasimpaticomimetice; 
c) Paralizia hipokaliemică familială: 
Poate avea cauze genetice sau poate fi indusă de hipertiroidism. Este precipitată de 


. . MA MA . A . + 
stress, alimentație sau poate apărea după efortul fizic; între episoade valoarea K` e 
normală; 


d) Intoxicaţii cu Bariu, Cesiu, hidroxicloroguină pot modifica proporția 

K* intra/ extracelular, 

2) Eliminare crescută: 
a) Renală; 

i) Hiperaldosteronism: 

(1) Primar — Conn, sinteză exacerbată de aldosteron în anumite 
sindroame genetice; 

(2) Secundar — hipertensiunea renovasculară, hipovolemie; 

ii) Diuretice: tiazidice şi de ansă; 

iii) Hipomagneziemia- interferează cu reabsorbţia tubulară a K”, 

iv) Acidoză tubulară renală tip 2 (pierdere de bicarbonat, împreună 
cu Na ; creşterea ofertei distale de Na' duce la absorbţia acestuia 
în celula principală din tubul colector la schimb cu K ) sau tip 1 
când este afectat schimbătorul distal H'/K; 

v) Boli genetice: 

(1) sindrom Bartter -defect al absorbției Na'-K -CI în ramura 
groasă ascendentă a ansei Henle, tablou identic cu 
administrarea diureticelor de ansă; 

(2) sindrom Gittelman -defect al absorbției NaCl în tubul contort 
distal, tablou identic cu administrarea diureticelor tiazidice; 

(3) sindrom Liddle -mutație activatorie a canalului de Na' în 
tubul distal, reabsorbţia continuă a Na la schimb cu KÏ; 

vi) Vărsături înalte, cu conţinut acid. Pentru corectarea alcalozei 
metabolice rezultate, bicarbonatul se va elimina prin urină, 
împreună cu Na', dar si K*, creștera ofertei distale de Nat 
contribuie şi ea la secreția de K*; 

b) Digestivă: 

i)  Diaree; 
ii) Implantarea ureterelor în colon (reabsorbţia Na” conţinut în 
cantitate crescută în urină la schimb cu K’; 
c) Pierderi cutanate (efort fizic în mediu foarte cald, arsuri); 
3) Reducerea aportului de K. 
Pentru diagnostic sunt esențiale: 

— Identificarea HTA -— anumite cauze (hiperaldosteronismul primar, 
hiperaldosteronismul secundar din stenoza de arteră renală, sindromul 
Liddle) se însoțesc de hipertensiune arterială, majoritatea celorlalte de 
hipotensiune şi deshidratare. 

— Măsurarea kaliuriei: o eliminare de K' > 20 mEg/zi în condiţii de 
hipokaliemie înseamnă o cauză renală a pierderii de KË. 


Manifestări clinice 
Manifestările principale sunt legate de modificarea potenţialului de 
membrană, cu hiperexcitabilitate. 
— Manifestările musculare se traduc prin slăbiciune musculară, parestezii ale 
extremităților şi periorale, paralizii. Hipokaliemia severă poate produce 
rabdomioliză. 
— Principalele manifestări cardiace pot fi urmărite pe EKG, în ordine: 
o  Aplatizarea undei T; 
O Apariţia undei U; 
O  Extrasistole ventriculare ; 
o  Tahicardii ventriculare, fibrilaţie ventriculară. 
Riscul aritmogen creşte în condiții de hipomagneziemie. 
— Manifestări renale: 
o Prin acidoza intracelulară (ieşirea K* din celule în hipokaliemie 
favorizează creşterea concentraţiei intracelulare de H^) se stimulează 
o reabsorbție crescută de bicarbonat şi sinteza exacerbată de 
amoniu; 
O Scade de asemenea răspunsul la ADH, cu reducerea capacităţii de 
concentrare urinară, 
o  Hipokaliemia îndelungată produce o vacuolizare a celulelor tubulare 
proximale cu tablou de nefrită tubulointerstițială cronică (nefropatia 
hipokaliemică). 


Principii de tratament 
Etiologic de câte ori este posibil. 
Suplimentare de KË: 
O Parenteral, când deficitul este mare K <3 mEq/l sau există 


manifestări majore: 
= Lent—30-40mEg/h; 

= Diluţie- 30-40 mEq/l, preferabil vena centrală deoarece K” 

este iritant pentru endovenă și poate produce chiar necroze. 
o Peros: 

= Dietă — fructe, legume proaspete; 

= Preparate cu K : se preferă KCI, cu excepţia unor situaţii 
particulare (bicarbonat de K” în hipokaliemia cu acidoză, 
fosfat de K în hipokaliemia cu hipofosfatemie); 

= Diuretice economizatoare de K*, IEC, ARA. 


Echilibrul fosfocalcic 


Majoritatea (99%) calciului (Ca) din organism se află cantonat în oase. Din Ca 
extraosos majoritatea este distribuit intracelular. Calciul extracelular se află: 
— sub forma ionică (50%) — calciul ionic (Ca”*); 

— legat de fosfați şi sulfați (10%); 
— legat de proteine (40%). 

Calciul ionic este forma activă metabolic, a cărei concentrație este ținta mecanismelor 
reglatorii. Astfel, dacă măsuram Ca total trebuie să aplicăm corecţii în funcţie de proporția de 
legare de proteine. Aceasta se modifică în caz de acidoză, dar mai ales hipoproteinemie. În 
acest din urmă caz se aplică formula de corecție : 


Ca corectat = Ca măsurat + 0.8 x (4.5 - albuminemie) 


Calciul este absorbit în intestinul subțire pe cale transcelulară sau paracelulară sub 
influenţa vitaminei D. Este filtrat glomerular şi apoi reabsorbit tubular : 

— In tubul proximal este reabsorbit urmând fluxul convectiv al reabsorbţiei de apă şi sare. 
Creșterea volumului filtrat glomerular scade cantitatea de Na” absorbită proximal și 
consecutiv reabsorbția Ca, hipovolemia are efecte inverse. 

— În ramura groasă ascendentă a ansei Henle absorbția Ca este cuplată cu cea a Na',K îşi 
CI şi este inhibată prin activarea unui receptor sensibil la Ca (Ca sensing receptor): 
creșterea concentraţiei de Ca rezultă în scăderea reabsorbției la aceste nivel. 

— În tubul contort distal reabsorbția Ca se face activ (Ca-ATP-aza) ; utilizează un 
schimbător Na' /Ca bozolateral, şi se află sub influența parathormonului (PTH) şi 
vitaminei D. 

La fel ca şi Ca, majoritatea fosforului (P) este cantonat în oase, sub 1% se găseşte în 
spațiul extracelular. Aici circulă sub formă de săruri organice şi anorganice. 

Fosforul este absorbit în intestinul subțire sub controlul vitaminei D. În rinichi este filtrat 

glomerular iar apoi reabsorbit în tubul proximal prin cotransportori specifici cu Na” a căror 

activitate scade sub infuența PTH și fibroblast growth factor 23 (FGF 23). Rolul central al 
acestuia ca hormon fosfaturic este azi recunoscut. Pentru legarea de receptorul specific 

FGF23 are nevoie de un cofactor: klotho 

Remodelare osoasa! osi 


Figura 13.3 : Mecanisme reglatorii principale ale metabolismului fosfocalcic 


Reglarea metabolismului fosfo-calcic este reprezentată în figura 13.3. 
Parathormonul, secretat de paratiroide are ca acţiuni principale : 
— Creşterea reabsorbției tubulare distale de Ca şi inhibarea reabsorbţiei de P, 
— Crește turn-overul osos, stimulând atât osteoliza cât şi osteosinteza, consecința este un 
eflux net de Ca din os, 
—  Stimulează 1 a hidroxilaza renală şi sinteza formei active a vitaminei D. 
Reglare : sinteza de PTH este crescută sub influența: 
—  Hipocalcemiei; 
—  Hiperfosfătemiei ; 
—  Hipovitaminozei D (valoarea prag a calcemiei la care se produce sinteza de PTH este 
crescută în absenţa vitaminei D). 

Vitamina D este produsă sub influenţa radiaţiilor în piele, pornind de la derivați ai 
colesterolului. Ulterior este hidroxilată în poziția 25 la nivelul ficatului şi în poziția 1 a în 
principal la nivel renal. 1,25 dihidroxi vitamina D (1,25 (OH)2 vitD) este produsul cu cea mai 
mare activitate metabolică. Acţiuni : 

—  Stimulează absorbția intestinală de Ca și P; 
—  Modulează acţiunea osoasă şi renală a PTH. 

Reglarea sintezei de 1,25 (OH)2 vitD: 

— Depinde de integritatea rinichiului (scade în insuficiența renală) ; 
— Este crescută de : 

o Hipocalcemie, hipofostatemie ; 

o  Hiperparatiroidism. 

Calcitonina este un hormon sintetizat în celulele parafoliculare tiroidiene cu activitate 
redusă la adult. Inhibă absorbţia intestinală de calciu, inhibă reabsorbția tubulară a acestuia şi 
inhibă osteoliza osteoclastică, având o importantă acțiune hipocalcemiantă. 

Hipercalcemia 


Se defineşte ca o creștere a calcemiei totale peste 10,5 mg/dl. 


Clasifcare etiolopatogentică 

Cauzele pot fi împărțite în trei categorii principale în funcție de 
patogeneză: 

1. Mobilizarea crescută de Ca din oase : 

a. Hiperparatiroidismul (HPT) : 

i. Primar — este de multe ori datorat unor adenoame, deobicei 
solitare paratiroidiene, rareori are ca substrat hiperplazia 
difuză sau neoplazii, deobicei în cadrul MEN (multiple 
endocrine neoplazia). De multe ori Ca este la limita 
superioară a normalului sau doar uşor crescut În HPT 
primar ; 

ii.  Hiperparatiroidismul terțiar: HPT secundar insuficienței 
renale se însoţeşte de obicei de hipocalcemie, care este un 
important stimul al sintezei exagerate de PTH în această 
situație. Când secreția  paratiroidiană într-o glandă 
hiperplazică devine autonomă, vorbim de HPT terțiar; acesta 
se însoţeşte de hipercalcemie; 

b. Tumorală osoasă:  metastatică (invazie directă), secreția 
paraneoplazică de PTH related peptide sau eliberarea unor factori de 
activare osteoclastici (mielomul multiplu); 

Imobilizare; 

d. Transplant renal pe fond de HPT secundar sever: „rezistenţa” osului 
la PTH dată de mediul uremic dispărând, acesta reacționează brusc 
la nivelele crescute de PTH rezultând hipercalcemie. 

2. Eliberare din alte țesuturi — rabdomioliză — prin mobilizare sărurilor fosfo- 
calcice precipitate datorită hiperfosfatemiei în fazele incipiente; 
3. Creşterea absorbției intestinale: 

a. Supradozaj/intoxicaţii cu vitamina D; 

b. Boli granulomatoase (se sintetizează vitamina D activă în inflamaţia 
granulomatoasă) ; 

4. Scăderea excreției renale : 

a. Diuretice tiazidice : 

Prin hipovolemia pe care o generează cresc reabsorbția proximală a Na” 
şi consecutiv şi a Ca; scăderea concentrației intracelulare de Na' în 
celulele tubului distal ca urmare a blocării reabsorbției de NaCl va 
produce un gradient electric favorabil reabsorbţiei Ca din lumen şi 
schimbului Na /Ca bazolateral; 


O 

b. Hipercalcemia hipocalciurică familială — boală genetică caracterizată 
prin hiperparatiroidism și reabsorbție tubulară crescută de Ca din 
cauza inactivării receptorului sensibil la Ca prezent în celulele 
tubulare renale și paratiroide. 


Tabloul clinic 

Manifestările clinice cele mai importante sunt: 

Neuromusculare — depresie, fatigabilitate, modificări SNC de tipul 
anxietate, disfuncție cognitivă, scăderea forței musculare ; 

Gastrointestinale — greţuri, vărsături, ulcer (creşterea secreției de gastrină), 
pancreatită (depozite de săruri de calciu), constipaţie ; 

Cardiovasculare — inotrop pozitiv, HTA, creşterea intervalului QT; 
Articulare — precipitare de săruri de Ca; 

Calcificări metastatice; 

Prurit cutanat datorat PTH crescut şi depunerilor de săruri de Ca; 

Renal: 

o  Afectarea tubulointerstițială prin depozite de săruri, nefrocalcinoză; 

o Depozitele intraluminale de săruri de calciu favorizează litiaza; 

O Scăderea capacităţii de concentrare a urinii; 

O  Insuficienţa renală este prerenală (vasoconstricție) în hipercalcemiile 
acute și se datorează afectării tubulointerstițiale, nefrocalcinozei sau 
litiazei în formele cronice. 

În algoritmul diagostic al hipercalcemiei sunt esenţiale: 

Confirmarea hipercalcemiei, identificarea simptomelor; 

Determinarea PTH diferențiază între hiperparatiroidism și alte cauze; 

Dacă PTH este normal se poate detemina 1,25 (OH)2 vitD care ajută la 
diagnosticul cauzelor absorbtive ale hipercalcemiei. 


Tratament: 
Principii terapeutice: 
Hipercalcemia uşoară/moderată, asimptomatică — nu necesită tratament 
imediat, se evită factorii care pot precipita hipercalcemia. 
Tratamentul se face de urgenţă dacă valoarea Ca depășește 14 mg/dl sau la 
pacienţi cu simptomatologie severă şi cuprinde triada hidratare, calcitonină, 
bifosfonați ca prime măsuri terapeutice, urmate de adaptarea tratamentului 
în funcţie de situaţie. 
o Administrarea de soluţii saline este o primă măsură terapeutică în 
toate cazurile. Aceasta corectează deshidratarea indusă de poliurie, 
iar aportul de Na” creşte eliminarea urinară a Ca. 

O  Calcitonina - inhibă osteoclastele, dar are şi efect calciuric. Este o 
măsură terapeutică foarte eficientă şi rapidă, dar care este limitată în 
timp datorită apariției tahifilaxiei. 

o  Bifosfonaţi (pamidronat, acid zoledronic) — inhibă osteoclastele şi 
eliberarea Ca din oase. Efectul se instalează ceva mai lent — 2-4 zile. 


Tratament etiopatogenetic: 


Paratiroidectomie pentru HPT cu calcemie semnificativ crescută şi 
simptomatic. Alternativ, substanţe calcimimetice (cinacalcet) inhibă secreția 
excesivă de PTH acționând asupra receptorului sensibil la calciu din 
celulele paratiroidiene și corectează hipercalcemia în aceste situații; 
Inhibarea  osteolizei  osteoclastice-  bifosfonați — se continuă în 
hipercalcemiile maligne; 

Corticoizi — în inflamaţiile granulomatoase; 

Creşterea excreției renale de Ca: 

o Diuretice de ansă (au efect hipocalcemiant prin interferența cu 
gradientul electrochimic care favorizează în mod fiziologic 
eliminarea de Ca la acest nivel); 

o  Hemodializă cu soluţii de dializă cu calciu scăzut; 

Scăderea aportului per os în cazurile de hipecalcemie absorbtivă. 


Hipocalcemia 
Se defineşte ca scăderea calcemiei totale <8.5 mg/dl. 


Clasificare etiopatogenetică 

Principalele cauze de hipocalcemie sunt: 
Hipoparatiroidism: post chirurgical, după administrarea calcimimeticelor, 
autoimun, boli genetice, postiradiere; 
Hipomagneziemia determină rezistenţa de organ şi scăderea secreției de 
PTH; 
Pseudohipoparatiroidism: rezistența de organ la acțiunea PTH (genetic); 
Deficit de vitamina D —rezecţii intestinale, boli hepatobiliare, malabsorbție; 
Chelarea calciului sub formă de săruri: 

o Hiperfosfatemia; 

O Pancreatita, rabdomioliză; 

o  Transfuzii masive (Citratul folosit pentru conservarea sangelui 

cheleaza Ca); 

o  Chelatori de Ca; 

Fixarea Ca în oase: metastaze osteocondensante, bifosfonaţi. 


Manifestări clinice 


194 


Neuromusculare — parestezii periorale și în extremități, semnele Chvostek și 
Trousseau, tetanie, convulsii, astenie, iritabilitate, tulburări de memorie, 
confuzie; 

Cutanate — xerosis, eczeme, alopecie; 

Oculare: edem papilar în hipocalcemiile acute, cataractă; 

Cardiovasculare — hipotensiune arterială, creşterea QT, aritmii, inotrop 
negative; 

Modificări gastrointestinale — steatoree, aclorhidrie ; 

Modificări endocrine ; 

Scăderea densităţii osoase. 


Tratament 
Tratament etiologic când este posibil. 
La pacienţii simptomatici cu Ca sub 8 mg/dl se administrează tratament ; 
Suplimentare Ca per os (lapte sau preparate cu Ca) sau iv (Ca gluconic) ; 
Corectarea hipomagneziemiei când aceasta este concomitentă, altfel există 
rezistentă la repleția cu Ca; 
Asociat suplimentare de vitamina D când aceasta e deficitară ; 
Eventual asociere cu tiazidice pentru a diminua pierderile renale — mai ales 
în hipoparatiroidism. 


Hiperfosfatemia 
Se defineşte ca o creştere a fosforului seric peste 5.5 mg/dl. 


Clasificare etiopatogenetică 

Creşterea aportului exogen: 

a. Intoxicaţii cu vitamina D; 

b. Administrare excesivă de fosfați per os (pregătirea pentru 

colonscopie la pacienţi cu boala cronică de rinichi) sau parenteral; 

Eliberare endogenă crescută — liză tumorală, rabdomioliză, infarct intestino- 
mezenteric, acidoză lactică sau cetoacidoză (atât datorită acidozei cât şi 
hipoxiei tisulare); 
Scăderea excreției renale: 
a) Hipoparatiroidism ; 
b) Creşterea reabsorbției tubulare proximale a fosfaților în boli genetice 
(calcinoza tumorală familială); 
c) Insuficinţa renală, prin scăderea filtrării glomerulare este responsabilă 
de reducerea excreţiei de fosfaţi. În boala cronică de rinichi creşte 

compensator cantitatea de fosfat excretată /nefron funcțional cu prețul unei 
creșteri a FGF23 şi PTH. Aceste modificări hormonale, alături de scăderea 
1.25 (OH)2vit D au efecte sistemice negative cardiovasculare şi de 
exacerbare a inflamației renale. 


Tabloul clinic 
Manifestările clinice sunt de trei tipuri: 
Asociată hipocalcemiei secundare (vezi manifestări hipocalcemie) ; 
Calcificări metastatice ; 
Prurit. 


Tratament 
Hiperfosfatemia severă acută poate fi amenințătoare de viaţă, în special 


din cauza hipocalcemiei asociate. Tratamentul este diferențiat în funcție de 
etiologie. 


La pacienţii fără insuficiență renală se stimulează excreția renală prin 


perfuzii cu ser fiziologic și alcalinizare. 


Hiperfosfatemia la pacienţii cu insuficienţă renală are o abordare 


terapeutică particulară: 


l. 


Chelarea de fosfați la nivelul tubului digestiv: fosfații se găsesc în 
numeroase alimente, practic în toate alimentele care conțin proteine. Din 
acest motiv restricția alimentară de fosfați nu este realizabilă sau eficientă. 
Astfel, diminuarea absorbției digestive se obține prin chelarea fosfaților în 
tubul digestiv şi formarea de săruri neabsorbabile. Substanțele chelatoare 
pot fi săruri de Ca, magneziu, aluminiu, fier sau substanțe neabsorbabile 
(sevelamer, lantanum); 

Eliminarea din organsim a fosfaților prin metode de epurare extrarenală; 
Profilaxie: utilizarea medicamentelor hiperfosfatemiante (vitamina D) 
conform unor indicații clare şi protocoale stricte de supravghere. 


Hipofosfatemia 
Se defineşte ca scăderea fosforului seric sub 3 mg/dl. 


Clasificare etiopatogenetică 
Redistribuția P intracelular în detrimentul nivelului seric: translocarea 
masivă intracelulară a fosfaților are loc sub influența insulinei (renutriția 
pacienților caşectici, în recuperarea unei acidocetoze diabetice, alcoolism 

cronic) sau sub influența pH intracelular crescut acut, de exemplu în 
alcaloza respiratorie; 

2. Hungry bone: după paratiroidectomie apare uneori o depunere masivă de 
săruri fosfocalcice în osul osteopenic, care poate duce la hipofosfatemie; 

3. Scăderea absorbției intestinale — deficit de vitamina D, chelatori de fosfor, 
steatoree, diaree; 

4. Pierdere renală; 


a. 


b. 
ĉi 
d 


Hiperparatiroidism; 

Diuretice; 

Acidoză metabolică; 

Defecte genetice — rahitism X linkat sau AD hipofosfatemic, mutații 
FGF23; 

Sindrom Fanconi — defect tubular proximal caracterizat prin 
glicozurie, ATR tip 2, aminoacidurie, uricozurie şi fosfaturie; 
Posttransplant renal. 


Tablou clinic 


Manifestări clinice apar doar la hipofosfatemie extremă. Depleția de 
fosfat intracelular are consecințe funcționale asupra numeroase celule: 
— Miopatie, insuficiență cardiacă, rabdomioliză în cazuri extreme; 
— Manifestări SNC; 
—  Disfuncţie eritrocitară, plachetară, leucocitară; 
—  Osteomalacie. 


Tratament 


Este necesar la hipofosfatemii severe sau la pacienţii simptomatici. 
Multe dintre hipofosfatemiile ușoare se vor corecta spontan după tratament 
etiologic (ex. cetoacidoza diabetică). 

Suplimentarea de fosfor se face iv la pacienți simptomatici cu valori 
sever scăzute ale fosforului (sub 1 mg/dl), până la corecția parțială a valorilor (2 
mg/dl). În rest, se folosesc preparate per os. 

Tulburările echilibrului acidobazic 
Noţiuni fiziopatologice 


Concentrația ionilor de hidrogen este menținută în limite restrânse în organism 
datorită unor mecanisme foarte stricte deoarece orice modificare (exces, respectiv lipsă) a 
concentraţiei de ioni de hidrogen ar avea ca rezultat rapid alterarea funcțiilor celulare. 
Concentrația ionilor de H' este foarte mică, de aceea ca unitate de măsura convențională se 
foloseşte pH-ul: pH =-log [II] Valorile normale se încadrează între 7,37-7,43. 

Excesul de ioni de hidrogen este anihilat prin două mecanisme: 
1.  Tamponarea; 
2. Eliminarea din organism. 
1. Tamponarea (neutralizarea) excesului de sarcini acide în organism are loc prin reacția cu 
diverse sisteme tampon. Principiul reacției este următorul : 


AH o HI + A (unde Æ este o bază) 


Cele mai importante sisteme tampon sunt extracelulare (proteine, fosfat, bicarbonat, os) 
respectiv intracelulare (proteine, fosfat, hemoglobina). 

Eficacitatea sistemelor tampon depinde atât de concentraţia bazelor cât și de caracteristicile 
reacției chimice. Printre ele, sistemul tampon bicarbonat ocupă o poziţie specială deoarece 
reactanții şi produşii de reacţie au o reglare duală: renală şi respiratorie. Ecuația care 
defineşte acest sistem tampon este: 


CO2 + H20  H2CO3 «> H' + HCO3 


Deoarece în condiții fiziologice concentraţia H2CO3 este mult inferioară celorlalți reactanţi/ 
produși de reacție, ecuația se poate simplifica după cum urmează : 


CO2 + H20 > H' + HCO3 


Acumularea de H` determină deplasarea echilibrului reacției spre stânga. Creșterea excesivă a 
concentraţiei de CO2 este evitată datorită stimulării respirației, astfel încât echilibrul reacției 
poate fi orientat de la dreapta spre stânga atât cât este necesar, cu menținerea eficacității 
sistemului tampon. 


2. Producţia cotidiană de H' este de aproximativ 1 mEq/kg/zi. Există două căi 
principale de eliminare a excesului de acizi: 
- pe cale pulmonară sub forma de CO2, 
- pe cale renală prin secreție tubulară. Un echivalent al « eliminarii » renale de II" este şi 
reabsorbtia bicarbonatului filtrat. Acesta se va regăsi în capilarele peritubulare sub forma de 
HCO3, astfel încât pentru fiecare moleculă de bicarbonat reabsorbită rămâne în lumenul 
tubular un ion de II! care este eliminat prin urină (vezi fig 14.1) 

Catabolismul hidraţilor de carbon şi al grăsimilor are ca produs final CO», care se 
elimină pe cale respiratorie și apă; o cantitate mai mică de lactat se produce de asemenea. 
Acesta, precum şi acizii rezultați din catabolismul proteic sunt eliminaţi pe cale renală. 

Definiţii 


Acidemia respectiv alcalemia ar defini scăderea, respectiv creşterea 
valorilor pH, iar acidoza şi alcaloza sunt procesele fiziopatologice care duc la 
acidemie, respectiv alcalemie. În practica curentă, se folosesc termenii de 
acidoză şi alcaloză pentru modificările pH-ului. În tabelul următor sunt 
prezentate sintetic principalele dezechilibre acidobazice simple și modificările 
adaptative generate de acestea. 


Tabelul 14. 1 — Dezechilibre acidobazice simple 


Modificare Modificare 
pH A ` Asa 
primară adaptativă 


HCO3 7 pCO27 
pCO2 3 HCO3 3 


Acidoza metabolică 


Se însoţeşte de scăderea pH sub limita inferioară a normalului prin adiția 
de acizi sau pierderea de baze. 

Clasificarea acidozei ţine cont de două elemente : 

- Hiatusul anionic (HA); 

- Etiopatogenie. 

HA se defineşte ca şi diferenţa între principalii ioni pozitivi (Na) şi 
negativi (anionii CI şi bicarbonat) din spaţiul extracelular după formula : 
HA = Na’ - (CI -HCO3 ) = 1224 mEq/l 

În realitate există o electroneutralitate a spaţiului extracelular deoarece există atât 


cationi cât şi anioni care nu se măsoară în mod uzual, aceştia din urmă fiind mai numeroşi şi 
reprezentaţi în principal de sarcinile negative ale proteinelor plasmatice. 


În funcţie de HA se definesc acidoze metabolice cu HA normal sau 
crescut. 

Acidoza metabolică cu HA normal (hipercloremică) 


Rezultă din pierdere de HCO3' urmată de o retenţie echivalentă de CI 
(retenţie la nivel renal pentru menţinerea electroneutralităţii) sau adiţie de acizi 
care conţin CT. 


Clasificare etiopatogenetică 

1. Pierderea de baze se poate face pe cale: 

a. digestivă (diaree, anastomoză ureterointestinală); 
b. renală — acidoza tubulară renală; 

2. Aport de acid care conţine CI — (HCI, NH4CI). 

Intr-o acidoză metabolică cu HA normal (hipercloremică) prin pierdere 
de baze primul pas este diferenţierea între pierderea renală —acidoza tubulară 
renală (ATR)- şi prierderea extrarenală (digestivă). Aceasta se face prin 
determinarea pH urinar şi a hiatusului anionic urinar. 

— pH-ul urinar este în general acid în cauzele extrarenale (datorită secreției renale acide în 
încercarea de corecție a acidozei) și alcalin în cele renale (acidifierea urinii fiind 
deficitară), dar variază în funcţie de disponibilitatea de amoniu (poate fi alcalin chiar la 
acidifiere renală corectă dacă cantitatea de amoniu sintetizată e mare cum este cazul 
diareei cu hipokaliemie. Deasemenea în ATR2 în caz de acidoză severă pH-ul urinar poate 
cobori sub 5.5 deoarece acidifierea renală este păstrată. 

—  Hiatusul anionic urinar reflectă cantitatea de amoniu generată în tubi pentru a tampona 
sarcinile acide excretate (vezi mai jos acidifierea distală). În acidozele hipercloremice de 
origine renală aceasta este insuficientă pe când în acidozele hipercloremice de origine 
extrarenală sinteza de amoniu este crescută corespunzător. Deoarece amoniul urinar este 
dificil de măsurat el poate fi dedus din măsurarea hiatusului anionic urinar (HAU) 
HAU=(Na' urinar+ K' urinar)- CI urinar. Acesta este în general pozitiv. In conditții de 
acidoză hipercloremică extrarenală prin creşterea cantitaţii de amoniu urinar care se 
elimină cu o cantitate echivantă de CI (creşte CI urinar) HAU devine negativ, pe cînd în 
cea de origine renală rămâne pozitiv. 


Acidoza metabolică cu HA crescut (hipercloremică) prin 
pierdere extrarenală de bicarbonat 

Este o acidoză metabolică hipereloremică cu HAU negativ şi cu pH 
urinar în general acid (deși o stimulare importantă a amoniogenezei tubulare în 
poate rezulta în pH urinar alcalin). 

Mecanismul este pierderea digestivă a anionului bicarbonic (HCO3), 
cuplat cu Na”. Hipovolemia consecutivă duce la reabsorbție crescută de Na” şi 
apă în tubul proximal ; aceasta se face cuplat cu reabsorbția de CF pentru 
păstrarea electroneutraităţii. Astfel pierderea de bicarbonat este înlocuită 
echimolecular cu CI. Un mecanism similar apare în diversiunile ureterului în 
tubul digestiv. CI urinar abundent activează schimbatorul C1/ HCO3 intestinal 
şi duce la pierdere de bicarbonat. Deasemenea excesul de NHA4CI din lumenul 

este reabsorbit şi metabolizat la nivel hepatic cu consum echimolar de 
bicarbonat. 


Acidoza metabolică prin adiție de acizi conţinând Cl 

Este o acidoză metabolică hipercloremică datorată adiției de acizi 
conținând CI. Dupa tamponarea acidului de către bicarbonatul plasmatic 
hiatulul anionic rămâne constant datorită hipercloremiei. 


Acidoza tubulară renală (ATR) 
Există 3 forme de ATR: proximală (tip 2), distală (tipl) şi tip 4. 


ATR proximală (tip 2) 
ATR tip 2 se caracterizează printr-un defect de reabsorbţie proximală a 


bicarbonatului. 

Mecanismul de reabsorbţie al bicarbonatului în tubul proximal este redat mai jos 
(figura 14. 1). Presupune descompunerea acidului carbonic sub influenţa anhidrazei carbonice 
din marginea în perie, în CO2 şi apă, care trec conform gradientului de concentraţie prin 
membrana celulară. Sub influența anhidrazei carbonice intracelulare se generează din nou 
bicarbonat care eliberează anionul bicarbonic. Per ansamblu, anionul bicarbonic trece din 
lumenul tubular în capilarul peritubular. HI" secretat proximal este recirculat în acest proces de 
reabsorbție. Majoritate bicarbonatului fitlrat este reabsorbit astfel în tubul proximal. 


Lumen tubular Celula tubulara proximala Capilar 
| Nat 
HCO; 2K 
N p 
A 
HzCO, 
co, 
+ 
H,O 


Figura 14. 1 : Secreția de hidrogen şi reabsorbția bicarbonatului în tubul 
proximal. 


Diagnostic: În ATR proximală acidifierea renală distală este 
conservată, ceea ce asigură o eliminare eficientă a acizilor în caz de acidoză 
severă. În general, este vorba de modificarea pragului de reabsorbție a 
bicabonatului (există pierdere urinară doar dacă bicarbonatemia depăşeşte 16- 

18 mEqg/ | faţă de 24- 26 care este pragul normal). Astfel, pacientul se prezintă 
cu o 
—  Acidoză moderată; 
—  Păstrarea acidifierii distale (pH urinar <5,5 în acidoza metabolică 
severă); 
— HAU pozitiv; 
— K* scăzut (pierdere de bicarbonat însoţit de Na”, creşte disponibilitatea 
de Na' în tubul distal, schimb K” cu Na” în tubul distal); 
— Alte disfuncţii ale tubului proximal (sindrom Fanconi). 
Cauzele cele mai frecvente sunt : 
- Medicamente: acetazolamida, ifosfamida; 
-  Mielom multiplu; 
-  Toxice : Pb, Cd, Hg, Cu; 
- Sindrom Fanconi; 
- Boli genetice la copii. 

Deoarece acidoza este moderată, repercusiuni clinice se pot întâlni doar 
la copii. La aceştia, acidoza, în perioadele de creştere, poate duce la deficite 
staturale şi osteodistrofii. 

Tratamentul este necesar doar la copii în perioada de creştere si implică 
doze mari de alcaline (>15mEq/kg/zi- se pierd prin urină) sub formă de 
bicarbonat sau citrat de Na sau de K. 


ATR distală tip 1 
ATR tip 1 este caracterizată printr-un deficit de secreție distală de H'. 


Mecanismul de secreție distală a H’ în celulele intercalate (a) este redat mai jos 
(figura 14.2). Secreţia se face activ, împotriva gradientului de concentraţie, dar depinde de 
realizarea gradientului electrochimic optim prin reabsorbţia de Na” în celulele principale 
adiacente. Hidrogenul se combină în lumenul tubular cu sisteme tampon care permit 
eliminarea unei cantităţi mai mari de H* fără scăderea excesivă a pH-ului urinar. Tamponarea 
H' de către sisteme tampon precum fosfatul (numită aciditate titrabilă) este limitată de 
filtrarea glomerulară a acestor substanțe tampon. Un rol deosebit îl are sistemul NH3/NH4'. 
Amoniacul este produs şi secretat în tubul proximal pornind de la glutamină,; sinteza de 
amoniac la acest nivel este stimulată de acidoză și hipokaliemie şi poate fi crescută în funcție 
de necesităţi. Amoniacul este apoi reabsorbit la nivelul ramurii groase ascendente a ansei 
Henle şi secretat din nou în tubul colector unde se combină cu H` dînd naştere la NH4”. 

Există un subtip de celule intercalate ($) care sunt capabile de secreție de bicarbonat, 
fiind imaginea în oglindă a celulelor de tip a. 

Lumen tubular Capilar 


K* 


Celula intercalata 


H 


Figura 14.2: Secreția de hidrogen în tubul distal 


Deficitele de acidifiere distală pot fi date de : 
— Defect al pompei de protoni din celulele intercalare ; 
— Deficit al schimbătorului HI /K" din celulele intercalare; 
— Defect al schimbătorului bazolateral de HCO3/CI ; 
—  Creștera permeabilității tubului distal cu back-leak al HI" secretat; 
— Defect la nivelul celulelor principale care impiedică generarea gradientului electrochimic 
necesar pentru secreția eficace de H-. 


O complicaţie frecventă este litiaza renală (uneori este motivul de 
prezentare). Mecanismele responsabile sunt: 
— Urina alcalină care favorizează precipitarea de fosfat de calciu; 
—  Hipocitraturie: 
Citratul urinar este un factor antilitogen pentru litiaza calcică. Datorită 
acidozei intracelulare are loc inhibarea sintezei de citrat în celulele 
tubulare şi metabolizarea citratului la bicarbonat pentru a compensa 
acidoza ; 
— Mobilizarea Ca din os datorită acidozei și creșterea calciuriei. 
Diagnostic : 
— Acidoza metabolică hipercloremică; 
— pHurinar > 5.5; 
— Hiatus anionic urinar pozitiv. 
Tabloul este cel al unei acidoze mai severe, cu pH urinar constant peste 
5.5 chiar şi după o sarcină acidă acută. În funcţie de mecanismul implicat, K* 
seric poate fi scăzut (deobicei) sau crescut. 
Frecvent se însoţeşte de litiază. 
Cauzele mai frecvente ale acestui tip de ATR sunt : 
— Boli autoimune - Sjogren, lupus eritematos sistemic; 

— Rejet transplant renal; 
—  Amfotericina B; 
—  Uropatia obstructivă; 
—  Genetice. 
Tratamentul constă în suplimentare alcalină (ImEqg/kg), se face pe tot 
parcursul vieţii (acidoza este mai severă, suplimentul alcalin este mai eficient 
deoarece nu se pierde bicarbonat în urină). 


ATR tip 4 
ATR tip 4 — este datorată unei hiposecreţii sau responsivităţii tubulare 
scăzute la aldosteron. 


Mecanism 

Aldosteronul influenţează echilibrul acidobazic prin (figura 14.3): 
—  Gradientul electrochimic generat sub influenţa sa de celulele principale; 
— Stimularea directă sau prin hipokaliemie asociată a secreției de amoniu, 
— Stimularea pompei de protoni din celulele intercalate. 


Sinteza de NH,* 
Celula intercalata 


Celula principala 


Figura 14.3 : Influenţa aldosteronului asupra secreției acide 


Diagnostic 

Acidoza este în general uşoară şi nu necesită tratament, principala 
problemă a acestor pacienţi este hiperkaliemia. 

Etiologiile cele mai importante la adult sunt : 

— Diabetul zaharat (hiperfiltrarea îndelungată duce la hiporenininsm cu 
atrofia apartului juxtaglomerular); 

—  Nefropatii tubulointerstiţiale cronice; 

— Medicamente: antiinflamatoare nonsteroidiene, blocanția ai axului 

renină-angiotensină-aldosteron, spironolactona. 


AM cu hiatus anionic crescut 


Este consecinţa pierderii de baze care nu sunt înlocuite echimolecular cu 


CI sau adiţiei de acizi fără clor. 


Tabloul clinic 
AM cu HA crescut pot fi severe iar manifestările clinice zgomotoase. 


Manifestările clinice ale AM implică mai multe sisteme : 


SNC — alterarea stării de conştiență; 
Cardiovascular: inotrop negativ, vasodilataţie periferică şi vasoconstricție 
centrală; 
Os: demineralizare; 
Metabolic: 

o 7K',Ca; 

o yNa'; 

o  Hipercatabolism ; 
Respirator:  hiperventilație cu  inspir/pauză/expir/pauză -— «respirația 
pătrată» KUSSMAUL, dispnee făr modificări obiective «dispnea sine 
materia». 


Clasificare etiopatogenetică 
Principalele cauze, mecanisme patogenetice si măsuri terapeutice sunt 


sintetizate în tabelul 14. 2. 


In cetoacidoza diabetică se acumulează cetoacizi (acetoacetat, ß 
hidroxibutirat). Aceştia generază acidoză prin legarea bicarbonatului seric, 
anionii cetoacizilor astfel rezultați vor fi eliminaţi renal împreună cu Na” şi 
K`“. Tratamentul etiologic cu insulină rezolvă singur acidoza prin conversia 
metabolismului cetoacizilor şi sinteza de bicarbonat. Se administrează 
bicarbonat doar la acidoza severă şi după corectarea hipokaliemiei. 

Tabelul 14.2 : Acidoza metabolică cu hiatus anionic crescut 


Metabolitul 
Cauza responsabil de Tratament 
acidoză 


Acidocetoza Ă A 
à NE cetoacizi insulina 
diabetică 


Denutriția cetoacizi realimentare 
Intoxicația alcoolică T hidratare, glucoză, 
S cetoacizi TR 
acută tamină 
Intoxicația cu : lavaj gastric, diureză 
A u ? acid salicilic, lactic J ga A INA TESEN 
salicilați alcalină, dializă 


Uremia acizi organici bicarbonat, dializă 
Intoxicația cu i S a EIRA 
acizi organici (formic) | etanol, dializă, tiamină 
metanol 
Intoxicația cu r Ah IE etanol, fomepizol, 
> A glicolat, acizi organici TAR 
etilenglicol dializă 


Acidoza lactică acid lactic etiologic, bicarbonat 


Patogeneza este similară şi în denutriție sau în inoxicația alcoolică acută. 
Cetoacizii acumulați vor fi metabolizați cu ajutorul secreției endogene de 
insulină stimulată de realimentare sau de perfuziile cu glucoză. 

AM cu HA crescut din insuficiență renală este dată de retenția anionilor 
fosfat şi sulfat din cauza filtrării glomerulare insuficiente. O componentă de 
ATR (deficit de sinteză a amoniacului datorită disfuncției tubulare ) poate fi 
şi ea prezentă, generând astfel AM cu HA normal. Tratmentul este cu 
bicarbonat de Na' iar în scăderea severă a filtrării glomerulare, cu 
hemodializă 

Etilenglicolul şi metanolul sunt relativ netoxici în comparaţie cu produşii 
rezultați din metabolizarea lor. Primul pas este metabolizarea lor prin 
alcoool  dehidrogeneza hepatică generând produşi intermediari de 
metabolism responsabili de o acidoză profundă. În plus prin metabolizarea 
etilenglicolului apare insuficința renală acută (efectul tubulotoxic al 
glicolatului, obstrucție tubulară prin cristale de oxalat) iar prin cea a 
metanolului apare acidul formic care produce toxicitate oculară. Atât 
etilenglicolul cît şi metanolul, dar şi produșii lor de metabolism pot fi 

eliminați eficient prin dializă. Prin utilizarea de inhibitori specifici ai 
alcooldehidrogenazei hepatice, etilenglicolul şi metanolul pot fi mentinuţi 
nematabolizaţi pînă la eliminarea prin dializă. 

— Intoxicația cu salicilați decuplează fosforilarea oxidativă și produce o 
acidoză lactică, dublată de acumularea de acid salicilic. Asociat coexistă o 
alcaloză respiratorie. Se tratează suportiv cu corectarea acidozei şi 
alcalinizarea urinii, ceea ce creşte eliminarea renală a salicilatului. In 
intoxicații severe se poate utiliza hemodializa. 

— Acidoza lactică este de două tipuri : 
= tipul A — sinteza crescută de lactat din piruvat în anaerobioză tisulară 

(şoc septic, cardiogen, hipovolemic, exerciţiu fizic intens, convulsii); 

= tipul B - metabolism mitocondrial redus al lactatului (insuficienţa 
hepatocelulară, medicamente, biguanide). 

Se recomandă prudenţă în administrarea de bicarbonat în cazul acidozei 
lactice de tip A deoarece administrarea precoce sau excesivă a bicarbonatului 
corectează, ce e drept, pH-ul arterial, dar cu preţul unei acumulări în 
microcirculaţie a unui exces de CO2. Acestea nu se mobilizează în condiţii de 
hipoperfuzie şi duce la agravarea acidozei tisulare, putând greva negativ tabloul 
clinic şi evoluţia. Se tratează susbstitutiv doar acidozele severe cu pH sub 7,1. 

Pasul iniţial în tratamantul AM cu HA este etiologic. În plus, cu excepţia 
restricțiilor amintite la acidoza lactică şi cetoacidoza diabetică, tratamentul 
acidozelor este substitutiv, cu bicarbonat de Na” iv. 


Alcaloza metabolică 


Alcaloza metabolică se caracterizează prin pH >7.45 cu creşterea 
bicarbonatului seric. Este mai rară decât acidoza metabolică dar pune probleme 
importante de diagnostic şi tratament. 


Clasificare etiopatogenetică 

Mecanismele implicate pot fi: 

1. Depleție de CI. Pierderea de CI este urmată de reabsorbție de 
bicarbonat: 
Mecanisme : 

— Datorită scăderii CI urinar, Na” va fi reabsorbit în tubul proximal şi ansa Henle 
prin schimb cu H+, cu preţul generării unei molecule de bicarbonat. Astfel 
bicarbonatul filtrat va fi reabsorbit, nepermițând corectarea alcalozei 

—  Secreţia activă de bicarbonat în celule intercalate de tip p este dependentă de 
disponibiltatea CI (schmibător CI/HCO3). 

—  Hipocloremia inhibă absorbțita de Na'/K'/CI in ramura groasă ascendentă a 
ansei Henle şi generează o disponibilitatea crescută de Na' distal, ambele 
mecanisme cotribuie la pierderea urinară de K+; 

— Hipopotasemia rezultată din depleţia associată de K* (pierderi urinare) 
accentuează alcaloza prin stimularea secreției acide distale (ATP-aza 
luminala H*/K*), creşte sinteza de amoniu şi pe cea de aldosteron; 

—  Contracţia volemică asociată stimulează secreția de aldosteron și 
exacerbează mecanismele de mai sus. 


(95) 


Pierderea de CI poate avea loc prin: 

a. pierdere de digestivă. Se produce prin văsături cu conţinut de 
lichid gastric sau aspirație nazogastrică. Alcaloza este cu atât 
mai importantă cu cât se pierde pe lîngă CI şi acid, conţinutul 
acid al lichidului gastric fiind deobicei important. 

b. Pierdere de CI pe cale urinară : 

i. Diuretice ; 

ii. Boli genetice (sindroame Bartter, Gittelman, Liddle). 
Hiperaldosteronism primar; 
Aport de substanţe alcaline (bicarbonat, pansamente gastrice); 
Alcaloza posthipercapnică (apare prin rezolvarea bruscă — de exemplu 
prin instituirea unei ventilaţii mecanice — a cauzei unei acidoze 
respiratorii compensată anterior prin creşterea bicarbonatului seric). 


O alcaloză metabolică se corectează spontan prin eliminarea urinară de 


bicarbonat dacă nu există factori de întreținere : defict de CT, K`, hipovolemie. 


Tabloul clinic 
Alcaloza este în general bine tolerată dacă nu este foarte severă, riscurile 


pot deriva din hipokalemia asociată. 
Manifestările alcalozei metabolice sunt : 


Cardiovasculare - vasoconstricție, aritmii; 

Ale sistemului nervos central (convulsii, confuzie); 

Hipoventilaţie cu hipoxemie, 

Metabolice: hipopotasemie, hipomagneziemie, hipocalcemie, glicoliză. 


Tratament 
Tratamentul este etiologic de câte ori este posibil. 
O mare parte dintre alcalozele metabolice sunt responsive la 


administrarea de ser fiziologic care corectează factorii de întreținere ca 
hipocloremia şi hipovolemia. Corecţia hipokaliemiei este de asemenea 
obligatorie. Acidifierea mediului intern este rareori necesară (de exemplu cu 
acetazolamida, NH4CI). 

Acidoza respiratoire 


Este datorată incapacității de eliminare a CO» prin ventilaţie. 

Cauzele sunt boli pulmonare sau afecţiuni ale căilor aeriene, afecţiuni 
neuromusculare sau neurologice care afectează respirația, afecţiuni ale cutiei 
toracice sau insuficiența circulatorie severă. Adaptarea imediată constă în 
tamponarea excesului de CO2 cu creşterea bicarbonatului plasmatic. Într-un 
timp secund apare eliminarea renală a excesului de acid cu reabsorbție 
echivalentă de bicarbonat (ore-zile). Astfel, adaptarea (creşterea bicarbonatului) 
în acidozele respiratorii cronice este mai amplă decât în cele acute. 

Manifestările clinice sunt dependente de acidoză, dar şi de hipercapnia 
însăşi (iritabilitate, agresivitate, confuzie, comă), modificări neurologice 
periferice, vasodilatație periferică, creşterea debitului cardiac, puls amplu, 
diaforeză. Dacă se adaugă hipoxemie, tabloul se poate modifica (hipotensiune, 
şoc, aritmii, etc). 

Tratamentul este cel al afecțiunii cauzale. 


Alcaloza respiratorie 


Este cauzată de scăderea CO, secundar hiperventilaţiei. 

Cauzele pot fi reflexia hipoxemiei tisulare, stimularea SNC (anxietate, 
psihoze, febră, leziuni organice, medicamente) sau stimularea receptorilor 
toracici. 

Răspunsul adaptativ este scăderea imediată a HCO; prin tamponare (minute), 
urmată de scăderea reabsorbţiei renale de bicarbonat (ore/zile). 

Manifestările clinice sunt: parestezii, confuzie, tetanie, convulsii. 

Tratamentul este cel al bolii subjacente. 

Litiaza urinară 


Litiaza renală se referă la formarea de calculi în tubii renali sau în sistemul 
colector, deşi în practica clinică calculii se obiectivează destul de frecvent şi la 
nivelul ureterelor sau a vezicii urinare. 


Epidemiologie 


Litiaza renală este o patologie des întâlnită, înregistrând în ultimii ani o 
creştere importantă a prevalenţei şi incidenţei în întrega lume (cu o incidenţă de 
aproximativ 1/1000 persoane anual). La această creştere poate contribui accesul 
mai facil la mijloace de diagnostic imagistice moderne cât şi anumiți factori 
dietetici, climaterici, precum şi creşterea prevalenţei obezității şi a sindromului 
metabolic. 

Riscul de a avea litiază renală pe parcursul vieţii este de aproximativ 10% 
în ţările dezvoltate, iar riscul de avea o recurenţă după un prim episod de litiază 
renală este estimat ca fiind mai mare de 50% la 10 ani. 


Factori asociaţi cu riscul de a forma calculi: 

- Intrinseci: vârsta, sexul (bărbaţi: femei 4:1), rasa (mai frecvent la caucazieni şi asiatici). 

- Extrinseci: consumul de apă (risc crescut la un aport de sub 1,2 litri pe zi), dieta (consum 
crescut de proteine de origine animală, consumul crescut de sare, dieta restrictivă în calciu, 
bogată în oxalți), sedentarismul, factori climaterici, anotimpul (mai frecvent vara), 
administrare de suplimente de vitamina D. 


Compoziția calculilor diferă în funcție de zona geografică, calculi de acid 
uric fiind mai frecvenți în zona Mediteraniană şi Estul Mijlociu. În America de 
Nord şi în Nordul Europei aproximativ 75% din calculi sunt formaţi din oxalat 
de calciu (cu sau fără amestec de fosfat de calciu), aproximativ 5% sunt formaţi 
din fosfat de calciu pur, 5-15% din acid uric, 10% din struvit şi carbonat de 
apatită, iar 1% din cistină. Acelaşi pacient poate avea calculi micşti (de 
exemplu oxalat de calciu şi acid uric). 


Patogeneză 


În urină concetraţia de calciu, oxalat şi a altor constituienți este sufient de 
mare pentru a determina formarea de cristale la aproape toți indivizii, însă în 
realitate acest lucru nu se întâmplă doarece în urină există anumite substanţe 
numite inhibitori. 

Cel mai importanat dintre inhibitori este citratul care inhibă formarea cristalelor, 
chelează ionii de calciu din urină, determină scăderea numărului de ioni de calciu liberi, 
împidicând astfel legarea acestora cu oxalaţi şi anionii de fosfat. Alte substanţe inhibitoare sunt 
pirofosfatul, glicozamine, nepfrocalcin, proteina Tamm Horsfall. Formarea calculilor începe 
atunci când apare fenomenul de supersaturare a unui element care este în mod normal solubil în 
urină. Se iniţiază astfel procesul de nucleere a cristalelor. Nucleerea poate să fie omogenă (în 
cazul calculilor non calcici; acid uric, cistină, struvit) sau heterogenă (calculii pe bază de 
calciu). Nucleerea cristalelor, creşterea, agregarea şi retenţia cristalelor reprezintă paşi 
fundamentali în procesul de formare al calculilor, aceste procese fiind în mod normal 
contracarate de substanţele inhibitoare. 

În ceea ce priveşte litiaza pe bază de calciu există mai multe teorii legate de formarea 
acesteia. Teoria clasică sugerează că îniţial cristalul se formează la nivelul ductului colector, 
acesta se ataşează la nivelul epiteliului tubular, frecvent la nivelul vârfului papilei, unde creşte 
în dimensiuni prin depozitare ulterioară de material cristalin. O altă teorie sugerează că iniţial 
cristalele se formează în interstiţiul medular, fiind compuse preponderent din fosfat de calciu 
care apoi erodeză în papilele renale, crescând în dimensiuni prin acumulare de cristale de oxalat 
de calciu sau fosfat de calciu. 


Principalii constituenți ai calculilor sunt: oxalatul de calciu (mono sau 
dihidrat), fosfatul de calciu, fosafat amoniaco magnezian, acidul uric, cistina. 

Principalele tipuri de calculi şi caracteristicile lor sunt ilustrate în tabelul 
următor. 


Tabel 1. Principalele tipuri de calculi şi caracteristicile lor. 


Tipul de | Tipul de | Caracteristici Factori de risc 

calcul cristal 

Litiaza pe | Oxalat de | Radioopaci Favorizaţi de 

bază de | calciu Se formează la > Hipercalciurie, hiperoxalurie, 
calciu orice pH urinar hipocitraturie, hiperuricozurie (se 


formează un nucleu pe care se depun 
cristale de oxalat de calciu) 


Fosfat de | Radioopaci > Dieta: 

calciu Se formează la pH - Aport hidric redus 

(apatita) | urinar alcalin - Dietă săracă în calciu (favorizează 
hiperoxaluria) 


- Dietă bogată în oxalați 

- Aport crescut de proteine origine 
animală 

- Apor crescut de sare 

> Medicamente ce cresc excreția 
urinară de calciu: cortocosteroizi, 
furosemid, vitamina D 

> Medicamente ce cresc excreția 
urinară de oxalați (doze mari de 
vitamina C) 

> Anomalii anatomice: rinichiul în 


burete 

> Anumite patologii asociate cu: 

-  Hipercalciurie (hipercalciuria 
idiopatică, hiperparatiroidismul 

primar, boli granulomatoase, 
sarcoidoză, boala Paget, imobilizare, 
metastaze osoase) 

-  Hipocitraturie (acidoza 
renală  distală, diaree 
ureterosigmoidostomie) 

-  Hiperoxalurie (hiperoxaluria primară 
tip I şi II, deficit de piridoxină, 
malabsorţie, diaree cronica, disboiză 


tubulară 
cronică, 


intestinală) 

-  Hiperuricozurie (guta, defecte 
tubulare - calculi micşti de calciu şi 
acid uric) 


>  Diureză redusă (<1L) 


Litiza de | Aciduric | Radiotransparenţi | Favorizaţi de: 
acid uric Se formează la > Aport hidric redus 
pH urinar acid >  Hiperuricozurie 
> Anumite patologii: 
- Guta 
- Diabetul zaharat de tip 2 
Litiaza de | Struvit Slab radioopaci Necesită obligatoriu prezența unei infecții 
fosfat Se formează la pH | urinare de tract urinar superior cu germeni 
amoniaco- urinar alcalin ureazoformatori (determină descompunerea 
magnezian ureei în amoniu şi dioxid de carbon, 
Frecvent de | rezultând astfel o urină alcalină ce predispune 
dimensiuni mari, | la formare de cristale fosfat amoniaco 
coraliformi magnezieni şi de fosfat de calciu) 
Frecvent Germeni incriminați: Proteus, Klebiella, 
asimptomatici, Pseudomonas. 
dar cu complicații ! E.Coli nu este germene producător de 
multiple urează, deci nu este implicat în apariția 
acestor tip de calculi 
Litiaza de | Cistină Slab radioopaci Frecvent asociază cistinuria erediatră, boală 
cistină Se formează la | rară 
pH urinar acid 
Frecvent calculi 
coraliformi 
Xantina, Xantină | Radiotransparenţi | Deficit genetic de Xantinoxidază 
Glicina, Datorită unor medicamente  (alopurinol, 
Siliciu, indinavir) 
Micşti (rar) 

Manifestări clinice 


Manifestări caracteristice: 

1. Colica renală: durerea apare de obicei odată cu pasajul calcului din 
pelvisul renal în ureter determinând obstrucţie parțială sau totală — 
durerea fiind unilaterală, violentă, în general determină pacientul să 
solicite consult medical. La examenul clinic se constată sensibilitatea 
unghiului costovertebral ipsilateral. 


Deşi este denumită colică renală în realitatea durerea nu dispare ci doar de 
atenuează, durerea nu este inflențată de poziţie, pacientul încearcă să işi gasească o 
pozitie de comfort însă nu o găseşte. 

Durerea iradiază în funcţie de localizare: anterior în abdomen (dacă e 
localizată în ureterul superior), în labii, respectiv testiculul ipsilateral (calcul localizat 
în ureter, porţiunea inferioră), poate determina senzaţie de micţiune imperioasă (dacă 
e localizat la joncţiunea uretrovezicală). 


2. Greţurile şi vărsăturile pot acompania durerea. 

3. Hematurie microscopică (sau macroscopică) poate acompania colica 
renală. Rar poate să apară hematurie macroscopică chiar şi în absenţa 
durerii. 

4. Alte prezentări (rar): semne de infecţie urinară, anurie sau insufiecienţă 
renală acută (dacă există litiază renală obstructivă bilaterală sau 
unilaterală pe rinichi unic morfologic sau funcțional). 


Deseori litiaza renală este simptomatică, depistată întâmplător. Chiar şi 
calculii de dimensiuni mari, uneori chiar şi obstructivi pot sa rămână asimptomatici 
pentru o peroadă lungă de timp. 


Abordarea pacientului cu un prim episod de litiază 
renală 


În practica clinică de cele mai multe ori dacă există un singur episod 
izolat de eliminare a unui calcul mai ales la un pacient tînăr, aparent sănătos nu 
se face o evaluare metabolică complexă. În aceste cazuri se recomnadă măsuri 
generale precum aport hidic bogat, regim dietetic hiposodat, restricție dietetică 
de proteine de origine animală. 


Există numeroase dezbateri privind abordarea unui prim episod de litiază renală (este 
discutabil dacă un bilanţ metabolic complex ar trebui efectuat imediat după un prim episod de 
litiază renală sau dacă acest bilanţ ar trebui efectuat doar la pacienţii cu episoade repetate de 
litiază renală sau la pacienţii cu calculi ce cresc în dimensiuni). Totuşi având în vedere riscul 

mare de recurenţă după un prim episod şi datorită faptului că profilul metabolic al celor care vor 
prezenta recurenţe nu este deloc diferit faţă de cei cu un singur episod de litiază renală, este 
recomandat ca la toţi pacienţii cu litiază renală să se facă un minim bilanţ (anamnestic, clinic şi 
paraclinic) pentru depistarea unor eventuale patologii asociate care favorizează apariţia litiazei 
renale (chiar dacă acest bilanţ nu include şi determinări din urina/24 ore). Evaluarea iniţială este 
indicată în special la vârstnici, pacienţi cu rinichi unic, cu infecţii urinare repetate sau la 
persoanele la care este nevoie intervenţie chirurgicală. 


Se va evalua: 
Vârsta şi istoricul familial. 
Statusul volemic, diureza, aportul hidric. 

- Evaluare atentă a obiceiurilor alimentare. O dietă bogată în sodiu, o 
dietă bogată în proteine de origine animală, în purine sau oxalați ar 
putea contribui semnificativ la formarea calculilor. 

- Evaluarea unor posibile boli asociate precum diabetul zaharat, guta, 
sindromul metabolic, boli gastrointestinale (diaree cronică, rezecție 
ileală, bypass jejunoileal, intervenţie chirurgicală gastrică pentru scădere 
în greutate). 

- Evaluarea unor posibile patologii care pot să determine hipercalcemie 
(determinări secundare, sarcoidoză, mielom multiplu, 
hiperparatiroidism, imobilizare prelungită). 

- Dacă există istoric de infecții urinare repetate (posibil cu organisme 
ureazoformatoare). 


Investigaţii paraclinice 


1. imagistice 

- Tomografia computerizată spiral (CT) fără substanță de contrast 
reprezintă standardul de aur pentru diagnosticul litiazei renale. 

> Avantaje: nu necesită administrare de substanță de contrast, 
evidenţiază calculi de dimensiuni mici (nedetectabili prin altă 
metodă imagistică, chiar şi calculi de până la 1 mm), evidențiază 
calculi de acid uric pur. 

> Dezavantaje: doza cumulativă de radiaţii este destul de mare mai 
ales la pacienţii cu litiază renală recurentă ce necesită expuneri 
repetate, nu se efectuează la femei însărcinate. 

- Ecografia este o metodă noninvazivă, extrem de utilă mai ales pentru 
evidenţierea calculilor cu localizare în rinichi sau ureterul proximal, 
folosită frecvent pentru evidenţierea obstrucţiei. 

> Avantaje: nu expune pacientul la radiații (însă de multe ori 
după examinarea ecografică de primă intenţie, este nevoie de 
completarea investigaţiilor prin computer tomograf spiral). 

> Dezavantaje : nu evidențiază calculii de dimensiuni mici şi are 
utilitate limitată pentru calculii cu alte localizări 
Radiografie abdominală este des folosită. 
> Avantaje : uşor accesibilă. 
> Dezavantaje: nu evidenţiază calculi radiotransparenți (de 
exemplu calculii de acid uric pur), nu poate evidenția calculii de 
dimensiuni mici. 
Urografia folosită foarte mult în trecut, poate fi utilă în anumite cazuri 
selectate (evidenţiază calculii ureterali). 


Investigaţii de laborator 

Examen sumar de urină şi sediment (! pHul urinar: pH=<5,5 posibil 
calculi de acid uric; ph 6,5-7,2 posibil acidoză tubulară renală distală 
completă sau incompletă; pH >7,4 posibil calculi de struvit). Cristaluria 
puţin utilă pentru diagnostic, prezenţa cristalelor în sedimentul urinar 
fiind întâlnită chiar şi în absenţa calculilor. Excepţie: cistina - prezenţa 
ei în urină este considerată patologică. 

Urocultură. 

Examinări sangvine: uree, creatinină, bicarbonat, acid uric, calciu, 
fosfor, parathormonul intact (dacă calciul seric este crescut). 

Evaluarea din urina/24 de ore (! după o dietă normală): calciu, fosfor, 
oxalat, citrat, acid uric, sodiu urinar. 


Analiza compoziţiei calcului eliminat arc un rol important 
în conduita terapeutică. 


Diagnostic pozitiv şi diferenţial 


Diagnosticul pozitiv este sugerat de către manifestările clinice specifice şi 


este confirmat de investigaţii imagistice (computer tomograf fară contrast sau 


aie ata ala 


Deoarece frecvent examenul clinic şi probele de laborator sunt 


nespecifice, tehnicile imagistice (vezi examinările imagistice de mai sus 
descrise) joacă un rol important atât pentru diagnosticul pozitiv cât şi pentru 
diagnosticul diferențial. 


Diagnostic diferenţial: 


(7 
KSA 


Colica renală 7 pielonefrită acută, cistită acută (dacă calculul e situat la 
jocnțiunea uretrovezicală), necroză papilară, colecistita acută, apendicita 
acută, anevrism de aortă abdominală, diverticulita, dureri de la nivelul 
coloanei vetebrale, zona zoster, cauze ginecologie, obstrucție ureterală 
de altă etiologie. 

«e Hematuria 7 tumori, infecţii, hematuria glomerulară, tubulointerstiţială. 


Conduita terapeutică 


1. Tratament igienodietetic 
- Aport hidric bogat (pentru a obţine o diureză > 2-2,5 litri/zi). 
- Regim hiposodat (<2g sare/zi). 
- Regim moderat hipoproteic (0,8-lg/KgC/zi), evitare proteine de origine 
animală. 
- În funcţie de modificările urinare ce se detectează se impun următoarele 
recomandări: 
>  Hipocitraturie - dietă bogată în fructe şi legume (conţin substanţe 
alcaline) şi aport scăzut de proteine de origine animală (substanţe 
acide). 
> Hiperoxalurie - se evită alimente bogate în oxalați. 
> Hiperuricozurie - se evită alimente bogate în purine. 


Alimente bogate în oxalaţi: fasole, spanac, cacao, ciocolată, cai negru, nuci, unt de 
arahide, portocale, lămâie, afine, căpşuni. 

Alimente bogate în purine: organe animale (precum ficat, rinichi, inima, creier), carne 
(de porc miel, vită, pui), peşte (sardine în conservă, hering, cod, ton, crap), bulion, 
conopidă, fsole, linte, ciuperci 


>  Hipercalciurie: dietă adecvată de calciu, evitare suplimente de 
calciu, evitare poteine de origine animală, regim hipodat. 


Se pare că restricţia dietară de calciu se asociază cu indienţă crescută a litiazei urinare. 
Calciu din alimentaţie se leagă de oxalaţi ingeraţii şi se elimină la nivel intestinal. Din 
păcate acest efect nu este obţinut prin suplimente alimentare de calciu, suplimetele de calciu 
nu sunt indicate la pacienţii cu litiază renală, calciu fiind recomandat a obţine din 
alimentaţie. Studii recente au demonstrat că la pacieţii cu deficit de calciu se pot administra 
suplimete de vitamina D (colecalciferol sau ergocalciferol), neexistând riscul de a agrava 
hipercalciuria sau de a creşte riscul de formare a litiazei renale. 


2. Tratament medicamentos 

a) Simptomatic 

-  Antiinflamatoare nonsteriodiene sunt extrem de eficiente (intravenos sau 
per os în funcţie de gravitatea cazului). 

-  Opioide (morfina, meperidină). 

-  Antiemetice. 

b) Medicamente ce favorizează eliminarea calcululilor cu 
antispastice, blocante ai canalelor de calciu, alfa blocante. 


215 


Atât nifedipina cât şi tamsulosinul sunt eficente în a favoriza eliminarea calculilor, 
totuşi recente sugerează că administrarea de tamsulosin ar fi superioară administrarii de 
nifedipină în acest scop. La ora actuală dacă calculul este mai mic de 10 mm se recomandă 
administrarea de alfa blocant (0,4mg tamsulosin pe zi) timp de 4 săptămâni. 


c) Metode de prevenţie 


d) Tratamentul complicaţiilor 
- Al infecțiilor. 
- Al insuficenței renale. 


Pe lăngă măsurile generale aplicate, tratamentul şi metodele de prevenție diferă în 
funcție de natura calculilor, prezentând anumite particularități. 

Litiaza de oxalat de calciu: 

- Reducerea aportului de proteine animale, dietă bogată în calciu (la nivel intestinal se 
formeză complexe de calciu oxalat, aşa că doar o cantitate mică de oxalat va rămâne 
liberă şi va fi reabsorbită, rezultând nivele reduse de oxalat în urină). 

- Administrare diuretice tiazidice - utile la pacienții cu hipercalciurie (reduc excreția 
urinară de calciu). Este obligatorie asocierea unei diete hiposodate. 

- Sistare diureticelor de ansă (furosemid) deoarece favorizează hipercalciuria. 

- Cītrat de potasiu (dacă citratul urinar este redus). 

- Alopurinol (dacă restricția dietetică nu reduce uricozuria); s-a observat că reduce cu 
50% riscul de recurenţă la pacienții cu litiază cu oxalat de calciu recurentă şi 
hiperuricozurie izolată asociată. 

- Dacă există hiperoxaluria se vor evalua/trata/îndepărta cauzele (aport dietetic în exces, 
boli intesinale, deficite metabolice, intoxicație etilenglicol, hiperoxaluria primara, 
exces de vitamina C). 

- Dacă se decelează un hiperparatiroidism primar - tratament medicamentos/ chirurgical. 
Bifosfonaţii înhibă osteoclastele, reduc calciu seric, însă nu controlează hipercalciuria. 
Tratamentul chirurgical este de elecție, calciul seric revine la normal, calciuria se 
reduce. 

- Evitare ingestie de suplimente pe bază de calciu. 

Litiaza de fosfat de calciu: 

- Evitarea unei diete bogate în fosfor, aportul de suplimente de calciu sau a consumului 
de fructe şi legume (litiaza de fosfat de calciu se formează la un pH urinar alcalin). 

- Administrare diuretice tiazidice (reduc excreţia urinară de calciu). 

- l la administrarea de subsanţe alcaline (citrat de potasiu) în încercarea de a creşte 
citratul urinar, deoarece determină creşterea pHului urinar ceea ce determină un risc 
crescut pentru formarea de calculi de fosfat de calciu. 

Litiaza de acid uric: 

- Dietă restrictivă în purine, scăderea consumului de proteine de origine animală. 

- Creşterea consumului de fructe şi vegetale (determină creşterea pHului urinar). 

- Creşterea pHului urinar peste 6,5 prin administarea de substanţe alcaline (citrat de K). 

-  Alopurinol este un agent de linie a 2-a, se administrează dacă pacientul are 
hiperuricozurie marcată şi nu se reuşeşte creşterea pHului urinar peste 6,5. 

Litiaza de cistină: 

- Creşterea consumului de fructe şi legume ce ar putea creşte solubilitatea cistinei prin 
creşterea pHului urinar (calculii de cistinină se formează la un pH acid). 

-  Alcalinizarea urinii prin suplimentare cu substanţe alcaline (frecvent pe bază de 
potasiu). 

Anumite medicamente precum tiopronina, D-penicilamina — rol limitat datorită 
efectelor adverse. 


Calculii de struvit: 


Tratamentul este dificil chiar şi prin tehnici chirurgicale. În principiu se încearcă 
îndepărtarea completă a tuturor fragmentelor de calculi (frecvent nefrolitotomie), iar 
pentru prevenirea recurenţelor se încearcă prevenirea infecțiilor urinare. 

Tratament medicamentos: acidul acetohidroxamic inhibă urează, însă folosirea lui este 
limitată datorită efectelor adverse, nu este recomandat la clearance creatininic sub 
60ml/min. 

Se poate încerca chemolzia care implică irigarea rinichiului (prin nefrostomă sau 
ureter) în încercarea de a dizolva calculii cu substanţe precum Hemiacidrin 10% la un 
pH de 3.9 - însă rolul chemolizei este controversat. 


3. Tratament urologic 
Aproximativ 10-20% din cazuri necesită tratament chirurgical. 
Probabilitatea ca un calcul să fie eliminat depinde de mărimea acestuia. 


< 2 mm - majoritatea sunt eliminați spontan (doar 5% necesită alte intevenții), timpul 
mediu de elimare fiind de aproximativ 8 zile. 

2-4 mm - (17% necesită interveţie), timp mediu de eliminare aproximativ 12 zile. 

4-6 mm - (doar 50% sunt eliminati spontan) in aproximativ 22 de zile. 

> 7 mn - eliminare spontană puțin probabilă. 

> 10 mm - necesită intervenție urologică. 


Consultul urologic se impune: 


De urgență: urosepsis, injurie renală acută, anurie, grețuri, vărsături, 
durere intensă perisitentă. 

Obstrucție persistentă, calcul ce nu este eliminat în 4-6 săptămâni. 
Calcul puțin probabil să fie eliminat spontan (mai mare de 7 cm). 
Calculi coraliformi. 


Conduita urologică : 


Diferă în funcție de dimensiunea şi localizarea calculilor. 


> Calcul < 10mm cu 
- localizare proximală: litotriție extracorporeală cu unde de şoc (ESWL) sau 
ureteroscopie (litotriţie cu laser/extragerea calcului) ; 
- localizare distală: se preferă ureteroscopia. 
> Calcul > 10mm: se preferă ureteroscopia în detrimentul ESWL. 
>  Calculi complecşi >20mm: nefrolitotomie percutană. 


Dacă pacientul este cu stare septică se temporizează tratamentul 
definitiv şi se amplasează nefrostomie percutană sau stent ureteral. 

Tuberculoza tractului urinar 


Tuberculoza o problemă importantă de sănătate, afectând aproximativ 15- 
20 de milioane de persoane în întreaga lume. Tuberculoza genito-urinară apare 
la aproximativ 5% din cazurile cu tuberculază activă. 


Etiopatogeneză 


Agentul etiologic incriminat cel mai frecvent: Mycobacterium tuberculosis - 
bacil aerob, slab gram pozitiv, acid-alcoolorezistent. 

Afectarea renală apare cel mai frecvent prin diseminare hematogenă 
secundară unei tuberculoze pulmonare (simptomatice sau asimptomatice), 
având loc în momentul infecției pulmonare primare, sau mai rar în cazul 
reactivărilor târzii și a bolii miliare. 


Iniţial diseminarea la nivel renal apare prin formare de leziuni granulomatoase la nivelul 
gomerulilor bilateral. Granulamele corticale astfel formate sunt de obiecei dorrmante timp de 
câţiva ani şi se vindecă în general fară să producă nici un fel de afectare renală.În anumite 
cazuri după o perioadă de latenţă apare reactivarea granuloamelor (uneori chiar și pană la 30 de 
ani distanță faţă de infecția inițială). Desi diseminarea hematogenă determină afectare renală 
bilaterală, apariţia clinică a boli este cel mai frecvent unilaterală. Granuloamele cresc, erodează 
țesuturile din jur şi se rup în lumenul tubular. Bacili tuberculoşi determină afectare medulară 
progresivă cu extinderea în sistemul pelvicaliceal, uneori cu apariţia de necroze papilare sau cu 
formarea de caverne cazeoase. Astfel, bacili sunt eliberaţi în pelvisul renal, uretere, vezica 
urinară, uretră, prostată, epididim producând leziuni similare şi la acest nivel. Ulterior în 
evoluţia boli apare fibroză şi calcifieri determinând stricturi ureterale, chiar şi calcifierea 
întregului tract urinar. 


Manifestări clinice 


Sunt variabile, frecvent apar la aproximativ 5-15 ani după infecția primară. 

-  Asimptomatici (25% din cazuri), detectată la analize de laborator de 
rutină/ sau autopsie. 

-  Asimptomatici cu anomalii urinare persistente (25% din cazuri): 
leucociturie + urocultură sterilă și/sau hematurie. 

- Semne şi simptome de infecţie urinară (40%): disurie, polakiurie, durere 
abdominală în etajul abdominal inferior, uneori durere lombară, ca 
infecții urinare ce nu răspund la antibioticele uzuale. 

- Simptome constituţionale (rare, <20%): febră, scădere în greutate, tuse, 
hemoptizii (bacilii sunt dormanți pe termen nedifinit, ruptura 
granuloamelor se produce de obicei prin reactivare ulterioară, afectarea 
renală apare independent de afectarea altor organe). 


- Semne de date de afectarea extrarenală: stricturi ureterale, vezica urinară 
contractată, calcificări de vezicule seminale, prostată. 


Examinări paraclinice 


Funcţia renală este în general normală; afectarea tractului urinar inferior, 
stricturile ureterale bilaterale (mai rar, pentru că de obiecei se observă afectare 
unilaterală) pot cauza uropatie obsrtuctivă iar în cazuri severe pierderea funcției 
renale. 


1. Examinări urinare 

- Examen sumar de urină: leucociturie + hematurie, prezente la 90% 
dintre pacienţi (fără proteinurie masivă, fără cilindrii celulari). Urina 
este în general acidă. 

- Examinarea sedimentului urinar şi evidenţierea bacililor acido-alcoolo 
rezistenți folosind fixarea Ziehl-Nielsen este sugestivă dar nu este 
patognomonică, astfel încât diagnosticul pozitiv nu trebuie să se facă 
doar pe baza acestei examinări. 

-  Uroculura pe medii uzuale sterilă. 

- Cultura urinară pe mediu special (Löwenstein  Jensen/ Middlebrook) 
pentru evidentierea bacililor tuberculoși, reprezintă standardul de aur. 


Se efectuează cel putin trei culturi urinare consecutive (având în vedere că bacilii sunt 
devărsaţi în urină intermitent - dacă se prelevează o singură probă doar 30-40% din culturi 
sunt pozitive chiar dacă există o boală activă). Timpul necesar pentru pozitivarea acestor 
culturi este lung, între 2-8 saptămâni. 


- Există în practica clinică metode noi de detectare a micobacteriilor 
rapidă (2-10 zile), precum cele radiometrice (detectează CO2 radioactiv 
eliberat de micobacterii folosind acidul palmitic) sau alte metode noi 
non-radiometrice. 

- Există tehnici noi propuse pentru detectarea micobacteriilor prin 
amplificare genică (PCR), însă locul lor în practica clinică nu este stabilt 
şi nu sunt accesibile pe scară largă. 


2. Examinări imagistice (sugestive dar nu patognomonice) 

Urografia este o examinare extrem de importantă pentru diagnostic (cu 
toate acestea ea poate fi normală în stadii timpuri). 


Anomalile decelate pot fi unilaterale sau bilaterale, pot să se asemene cu o pielonefrita 


cronică sau cu necroza papilară datorată altor cauze (precum abuzul de analgezice). În 
stadii timpuri se pot observa neregularităţi/eroziuni ale marginilor papilare, ulterior apar 
cavităţi ce comunică cu sistemul pelvicaliceal, apar cicatrici ale parenchimului, calcifieri 
(acestea apar în 30% din cazuri, iar în stadii avansate se poate observa calcifierea întregului 
tract urinar), stricturi. Granuloamele locale şi calicele dilatate nu se umplu cu contrast 
producand un efect de masă. La nivelul ureterelor se pot evidenția calcifieri, stricturi sau 
defecte de umplere. Peretele vezicii urinare se îngroasă, se poate observa reducerea 
capacităţii vezicii urinare. 


Tomografia computerizată are un rol complementar urografiei. 
Ecografia este mai putin sensiblilă comparativ cu urografia (în stadii 
inițiale poate fi normală, iar în stadii avansate poate evidenția 
ureterohidronefroză, calcificări, posibile abcese, vezică urinară cu pereţi 
îngroşaţi). 

Cistoscopie +biopsie. 


Examen histologic 
granulom cavitar epiteliod; se poate face cultură de ţesut pe mediu solid. 


Diagnostic 


Înalt sugestiv: disurie, anomalii urinare (leucociturie şi/sau hematurie) 
cu urocultură sterilă, modificări sugestive decelate urografic, istoric de 
tuberculoză, test cutanat pozitiv la tuberculină (indica doar expunerea 
anterioară la antigen, nu înseamnă infecție activă; însă un test negativ, în 
absenţa unui pacient cu imunosupresie exclude practic infecția). 

Pacienţi cu risc: vârstnici, pacienţi imunodeprimaţi, pacienţi expuşi, cu 
tuberculoză în alte teritorii. 

Identificarea M. tuberculosis prin culturi urinare specifice este testul 
diagnostic definitiv. 


Tratament 


1. Medicamentos 


Răspunde la cure mai scurte decât tuberculoza pulmonară deoarece 
antituberculostaticele majore realizează concentraţii crescute în urină şi 
pentrează bine leziunile caviatare 

-  Antituberculostatice (6 luni) : 
* Izoniazidă + rifampicină + pirazinamidă (2 luni — faza de atac) 
* Izoniazidă + rifampicină (încă 4 luni) 

- În cazurile rezistente la terapie se asocieză în general etambutol în 
primele 2 luni. 

- La bărbaţi având în vedere posibila concentrare de bacili la nivel 
prostatic se preferă prelungirea tratamentului cu încă 3-6 luni 


2. Chirurgical - rol limitat; pentru tratamentul complicaţiilor. 
- În cazul sticturilor ureterale severe/ apariţiei uropatiei obstructive: 
implantare de stent, pielopastie, reinplantare uretere 
-  Afectarea severă a vezicii urinare: reconstrucție, augmentare 
chirurgicală 
Pentru dovada vindecării este necesară documentarea cu uroculturi 
specifice. 


Monitorizare 


- Se vor efectua 3 culturi urinare consecutive pentru M. tuberculosis la 2 
luni după începerea tratamentului (dacă culturile rămân pozitive se 
testează sensibiltatea şi se modifică tratamentul corespunzător), ulterior 
se repetă culturile la finele tratamentului, la 3 luni, respectiv 1 an. 

-  Radiologică: monitorizarea calcificărilor renale, a stricturilor ureterale 
(acestea pot progresa, ulterior dar chiar şi în timpul tratamentului). 

